
ISAAC ASIMOV 
ŽVAIGŽDĖS LYG DULKĖS 


1. MIEGAMOJO MURMESYS 


Ausis pasiekė švelnus miegamojo murmesys - neritmiškas, 
su niekuo nesupainiojamas, mirtinas garsas. 

Visgi ne tai išvaikė slogų Bairono Farilo snaudulį. Nera- 
miai pakrutinti galvą jį privertė nuo stalo galo atsklidęs, perio- 
diškai pasikartojantis zirzimas. 

Nepramerkdamas akių vaikinas apgraibomis ištiesė ranką ir 
paspaudė mygtuką. 

- Klausau, - burbtelėjo jis. 

Vaizdofono imtuvas pratrūko griaudėti, tačiau Baironas ne- 
turėjo jėgų jį pritildyti. 

- Ar galėčiau kalbėti su Baironu Farilu? - šaižiai tarė bal- 
sas. 

- Čia aš. Ko jūs norite? - mieguistai atsiliepė šis. 

- Ar galėčiau kalbėti su Baironu Farilu? - nekantravo bal- 
sas. 

Vaikinas atsimerkė, įsmeigė akis į tamsą, jausdamas ant 
liežuvio galo nusėdusį nemalonų, sausą prieskonį ir užuosda- 
mas kambaryje kažkokį silpną kvapą. 

- Klausau, - pakartojo vaikinas. - Ko reikia? 

Įsitempęs, naktinę ramybę ištirpdęs balsas, regis, neatkreipė 
jokio dėmesio į atsakymą. 

- Ar ten kas nors yra? Norėčiau kalbėti su Baironu Farilu. 

Baironas atsirėmė ant alkūnės ir pakreipė galvą į tą vietą, 
kur turėtų būti vaizdofonas. Bakstelėjus pirštu į valdymo pul- 
tą, nušvito nedidukas ekranas. 

- Čia aš. - Jis atpažino lygius, truputį asimetriškus Sande- 
ro Džončio bruožus. - Paskambinkite man ryte, Džonti. 

Prieš išjungiant prietaisą, dar kartą nuskambėjo energingas 
balsas: 

- Ei, ar ten kas nors yra? Ar čia universiteto bendrabutis? 
526-tas kambarys? Ar girdite? 


Staiga Baironas suprato, kad nedega atgalinio ryšio indika- 
toriaus lemputė. Mintyse save iškeikęs vaikinas bandė pasukti 
jungiklį, bet šis nė nekrustelėjo. Džončiui atsibodo laukti, ir ek- 
ranas aptemo, virsdamas pilkšvu stačiakampiu. 

Išjungęs prietaisą Baironas nukorė pečius ir vėl pamėgino 
įsirausti į pagalvę. Viduje kirbėjo susierzinimas. Visų pirma 
niekas neturi teisės šaukti ant jo viduryje nakties. Pažvelgus 
aukštyn į lentyną, akys susidūrė su elektroninio laikrodžio 
skaitmenimis - 3:15. Teks luktelėti dar beveik keturias valan- 
das, kol visame bendrabutyje įsijungs lempos. 

Jis negalėjo pakęsti jausmo, kuris apimdavo pakirdus akli- 
noje tamsoje. Net ir po ketverių metų neįprato prie žemiečių 
renčiamų pastatų - belangių, masyvių gelžbetonio struktūrų. 
Prieš tūkstantmetį nusistovėjusi tradicija bylojo apie tuos lai- 
kus, kai sprogo primityvi atominė bomba, nesutikusi apsaugi- 
nio ekrano pasipriešinimo. 

Štai tokia praeitis. Atominis karas pridarė Žemei nepatai- 
somos žalos. Dauguma jos plotų tapo radioaktyvūs, visiškai be- 
verčiai. Šiuolaikiniai architektūriniai “šedevrai" atspindėjo se- 
nąsias baimes, todėl nenuostabu, kad atsibudęs Baironas sken- 
dėjo tamsoje. 

Jis vėl atsirėmė ant alkūnės. Keista. Nerimą pažadino ne 
mirtinas miegamojo murmesys, o kažkoks beveik nepastebimas 
- ir, žinoma, niekaip nesusijęs su mirtina grėsme - pokytis kam- 
baryje. 

Aiškiai trūko vėdinamo oro dvelksmo. Vaikinas pabandė 
giliai įkvėpti, tačiau to nepavyko padaryti. Atrodė, tarsi tvan- 
kuma būtų įgavusi materialų pavidalą. Neveikianti ventiliacinė 
sistema sustiprino Bairono susierzinimą. Jis netgi negalėjo pa- 
sinaudoti vaizdofonu ir pranešti bendrabučio prižiūrėtojui apie 
gedimus. 

Dar kartą įjungus ekraną, jame užsižiebė balzgana šviesa, 
tačiau atgalinio ryšio signalas atsisakė funkcionuoti. Tiek to. 
Prietaisą bus galima pataisyti, kai išauš diena. 

Baironas nusižiovavo, įsispyrė į šlepetes ir delnais patrynė 
akis. Sugedo ventiliacinė sistema? Štai iš kur tas keistas, pažįs- 
tamas kvapas. Jis susiraukė ir porą kartų patraukė nosimi, ta- 
čiau nepajėgė tiksliai įvardinti šnerves kutenančio tvaiko šal- 
tinio. 


Nusvirduliavęs į vonios kambarį, kur ketino išgerti stikli- 
nę vandens, jis instinktyviai spragtelėjo šviesos jungiklį. Jokio 
poveikio. Baironas pajuto, kaip susierzinimas perauga į pyktį. 
Nejau niekas neveikia? Numojęs ranka jis atsigėrė tamsoje. Vėl 
nusižiovavo ir grįžo į miegamąjį. Jame šviesa taip pat neužsi- 
degė. 

Baironas atsisėdo ant lovos, savo didžiules rankas prispau- 
dė prie raumeningų kojų ir susimąstė. Paprastai tokie gedimai 
sukeltų aptarnaujančio personalo sąmyšį. Universiteto bendra- 
butis - ne viešbutis, tačiau, vardan Kosmoso, argi žmogus ne- 
turi teisės reikalauti minimalių patogumų? Vis dėlto šiuo me- 
tu tai nėra gyvybiškai svarbu, pripažino pats sau Baironas. 
Mokslai baigti, ir po trijų dienų jis atsisveikins su kambariu bei 
Žemės universitetu. Tiksliau sakant, su pačia Žemės planeta. 

Vis tiek reikėtų pranešti apie gedimus. Teks pasinaudoti 
koridoriaus vaizdofonu. Galbūt pavyktų gauti automatinį žibin- 
tuvėlį arba ventiliatorių, kuris padėtų ramiai išsimiegoti ir iš- 
vengti dėl tvankaus oro kylančių psichosomatinių dusinančių 
pojūčių. Jei nepasiseks, tegul rauna juos Kosmosas! Teliko dvi 
naktys. 

Blyškioje beverčio vaizdofono šviesoje jis susirado šortus 
ir palaidinę. Šlepečių nepasikeitė, nors kaukšėdamas koridoriu- 
je spygliuotais batais tikrai nieko nepažadintų - betoninės kam- 
barių sienos nepraleisdavo garsų. 

Nudrožęs link durų Baironas paspaudė rankeną. Nuskam- 
bėjo trakštelėjimas, tačiau durys neatsidarė. Įtempęs raumenis 
pastūmė jas iš visų jėgų. Veltui stengėsi. 

Jis atsitraukė porą žingsnių atgal. Kas per velniava? Nejau 
iš rikiuotės išėjo viso bendrabučio energijos generatorius? Ne- 
gali būti. Laikrodis veikia. Kaip ir vaizdofonas, neskaitant su- 
trikusios atgalinio ryšio funkcijos. 

Vieną minutėlę! Ar tik neprikišo čia nagų vaikinai, tebūnie 
palaimintos jų nuodėmingos sielos. Jie nepraleisdavo progos 
paišdykauti. Žinoma, tai vaikiška, tačiau jis pats ne sykį buvo 
iškrėtęs panašius pokštus. Kuris nors iš draugužių nesunkiai ga- 
lėjo dieną įsmukti į kambarį ir atlikti savo “juodą" darbą. Bet 
ne, prieš miegą veikė tiek vėdinimas, tiek apšvietimas. 

Ką gi, tuomet naktį. Bendrabutis statytas senų senovėje, to- 
dėl nereikia būti inžinerijos genijumi, kad pagadintum ventilia- 

cinę sistemą ir kambario šviesas. Arba aklinai užtrenktum du- 
ris. Ryte jie žiūrės, kaip šaunuolis Baironas bergždžiai mėgina 
išsiveržti į koridorių. Turbūt išleis jį prieš vidurdienį, iš juoko 
sųsiėmę už pilvų. 

- Cha, cha, - niūriai urgztelėjo Baironas. Nieko, kai tik jis 
išsivaduos, parodys bičiuliams iš kur kojos dygsta. 

Vaikinas nusisuko ir kojos pirštu netyčia užkabino kažko- 
kį daiktą, kuris su metaliniu žvangesiu nubarškėjo grindimis. 
Vaizdofono šviesos migloje suvirpėjo šešėlis. Baironas atsi- 
klaupė ir apgraibomis ėmė naršyti palovį. Ištraukęs nediduką 
cilindro formos objektą, prikišo jį prie ekrano. (Draugužiai pa- 
sielgė neišmintingai. Jiems derėjo visiškai sumaitoti vaizdofo- 
ną, užuot apsiribojus atgalinio ryšio sugadinimu.) 

Baironas suvokė laikąs rankoje mažutį balionėlį su skylu- 
te, žiojinčia pirmgalyje. Pauostęs ją suprato, kodėl kambaryje 
tvyro toks kvapas. Tai hipnitas. Paskleidę migdomąsias dujas 
bičiuliai netrukdomi slampinėjo po kambarį. 

Visiškai nesunku atsekti jų veiksmus, žingsnį po žingsnio. 
Durys buvo pravertos su laužtuvu - tai pati pavojingiausia dar- 
bo dalis, kadangi jis galėjo atsibusti. Kita vertus, niekas netruk- 
dė vyrukams užlipinti durų liežuvėlio angos, kad jos neužsi- 
trenktų. Kas pultų tikrinti užraktus grįžęs į kambarį? Šiaip ar 
taip, pro slenkstį įstūmus hipnito balionėlį, anestetikas ištirpo 
ore, užtikrintai nugramzdindamas jį į miego karalystę. Būtent 
tada pokštininkai įžengė į vidų - be abejo, su dujokaukėmis. 
Vardan Kosmoso! Jiems užteko priglausti prie burnos šlapią 
nosinę, kad penkiolika minučių nepajustų migdomųjų dujų po- 
veikio. 

Štai kodėl vaikinai sugadino vėdinimo sistemą. Įslinkę į 
kambarį, šį darbą turėjo atlikti pirmiausiai, kad pernelyg grei- 
tai neišsisklaidytų hipnitas. Paskui atjungė grįžtamojo vaizdo- 
fono ryšio funkciją, idant jis, Baironas, neprisišauktų pagalbos. 
Užtrenkė duris, neleisdami pabėgti iš kambario. Šviesos trūku- 
mas, žinoma, privalėjo sukelti paniką. Kokie šaunuoliai! 

Baironas prunkštelėjo. Dėl to neverta pykti. Pokštas yra 
pokštas. Tiesa, jis su mielu noru būtų išgriovęs duris. Vien pa- 
galvojus apie tokią galimybę, įsitempė gerai treniruoti kūno 
raumenys. Deja, to padaryti nepavyks. Šios durys būtų atlaikiu- 
sios net atominio sprogimo bangą. Velniai rautų tas tradicijas! 


Jis turi sumąstyti būdą, kaip išsivaduoti ir ištrinti iš bičiu- 
lių fizionomijų linksmas išraiškas. Visų pirma, reikia normalios 
šviesos, o ne balzganos vaizdofono ekrano spingsulės. Jokių 
problemų. Drabužių spintoje guli žibintuvėlis. 

Vieną akimirką, krapštant spintos durų valdymo skydelį, 
Baironui pasidingojo, kad jos taip pat užtrenktos. Bet po sekun- 
dės durys prasiskyrė ir pradingo sienų plyšiuose. Vaikinas pa- 
tenkintas linktelėjo galva. Nieko nuostabaus, pagalvojo jis. Bi- 
čiuliai nesusiprotėjo apdoroti spintos, juolab kad neturėjo tam 
laiko. 

Baironui nustvėrus žibintuvėlį ir nusisukus, jo teorija neti- 
kėtai sužlugo. Sustingęs, jausdamas, kaip išdžiūsta burna, vai- 
kinas įsiklausė. 

Pirmą kartą nuo tada, kai pabudo, jis išgirdo miegamojo 
murmesį - tylų, neritmišką traškėjimą - ir akimoju suvokė, kas 
tai per garsas. | 

Neįmanoma neatpažinti “mirtinos Žemės barškuolės“, iš- 
rastos prieš tūkstantį metų. 

Tiksliau kalbant, radiacinio indikatoriaus, kuris tyliai urgz- 
damas fiksavo elektronus ir gama spindulių bangas - artėjančią 
mirtį! 


Lėtai, ant kojų pirštų galiukų, Baironas žengė atatupstas. 
Atsitraukęs per šešias pėdas, jis nukreipė baltą žibintuvėlio 
spindulį į spintos gelmes ir išvydo tolimajame kampe glūdintį 
skaitiklį. 

Baironas įsigijo šį prietaisą studijuodamas pirmame kurse. 
Dauguma universiteto naujokų, atvykusių iš Išorinių Pasaulių, 
nusipirkdavo skaitiklį vos atkeliavę į Žemę. Žinodami apie 
aukštą radiacijos lygį, jie paprasčiausiai norėdavo apsisaugoti. 
Baigdami mokslus parduodavo indikatorius kitai studentų kar- 
tai, tačiau Baironas neatsikratė savuoju ir dabar džiaugėsi to 
nepadaręs. 

Vaikinas atsigręžė į stalą, kur gulėjo rankinis laikrodis. 
Virpančiais pirštais čiupo jį ir prikišo prie Žibintuvėlio. Iš 
lankstaus plastiko supinta apyrankė žvilgėjo vandeningu baltu 
atspalviu. Tikrai baltu. Pasukiojo ją įvairiais kampais, tačiau 
spalva nepakito. 

Plastikinė apyrankė taip pat buvo įsigyta pirmaisiais moks- 

lo metais. Nuo stiprios radiacijos dozės ji pamėlynuodavo, o tai 
reiškė garantuotą mirtį. Jei dieną vaikščiodavai užsisvajojęs ar- 
ba įsigilinęs į mintis, lengvai galėdavai nuklysti į vieną iš dau- 
gumos švytinčių takelių. Vietinė valdžia stengdavosi juos ap- 
tverti, be to, niekas nedrįsdavo artintis prie milžiniškų mirties 
plotų, besidriekiančių už kelių mylių nuo miesto. Vis dėlto at- 
sargumo priemonių nebūna per mažai. 

Pastebėjęs, kad plastikas nusidažė melsvu atspalviu, be jo- 
kių ginčių keliaudavai į ligoninę. Sudėtinės apyrankės dalys re- 
aguodavo į radiaciją lygiai taip pat, kaip žmogaus kūnas. Ati- 
tinkami fotoelektriniai instrumentai per sekundės dalį įvertin- 
davo spalvos ryškumą, atspindintį gyvam organizmui padary- 
tą žalą. 

Išvydęs sodrų mėlį, galėdavai ruoštis kelionei į anapilį. 
Šiuo atveju nepadėdavo jokie vaistai. Šiuo atveju nelikdavo jo- 
kios vilties išgyventi. Mirtis užklupdavo ne vėliau, kaip po sa- 
vaitės, o ligoninės darbuotojams tereikėdavo pasirūpinti krema- 
cijos procedūra. 

Galutinai įsitikinus, kad apyrankė balta, Bairono išgąstis 
šiek tiek atslūgo. 

Vadinasi, radiacijos lygis ne itin pakilęs. Galbūt tai dar vie- 
nas pokštas? Ne, niekas nedrįstų taip juokauti. Tik ne Žemėje, 
kur už neteisėtą radioaktyvių medžiagų naudojimą baudžiama 
mirtimi. Čionykštė valdžia privalėjo taip elgtis, todėl retai kam 
šaudavo į galvą pažeisti įstatymą be ypač rimtos priežasties. 

Baironas pasistengė apsvarstyti šią mintį ramiai ir šalta- 
kraujiškai. Jei kažkas užsimanytų jį nužudyti, tai būtų ypač rim- 
ta priežastis. Bet kodėl? Kam to reikia? Per savo dvidešimt tris 
gyvenimo metus, jis niekada neturėjo priešų. Bent jau mirtinų 
priešų. 

Vaikinas suspaudė trumpai kirptų plaukų kuokštelius. Ab- 
surdiška taip galvoti, tačiau jis niekaip nepajėgė atsikratyti ne- 
rimo. Nusprendęs surasti radiacijos šaltinį, kurio nebuvo kam- 
baryje prieš keturias valandas, atsargiai nutipeno link spintos. 
Iš karto aptiko tai, ko ieškojo - nedidelę, šešių kvadratinių co- 
lių dėžutę. Ją atpažinus, suvirpėjo apatinė Bairono lūpa. Nie- 
kada anksčiau nematė tokių objektų, tačiau pakankamai daug 
apie juos prisiklausė. Ištraukus iš spintos skaitiklį, murmesys 
prislopo. Pagarsėjo tuomet, kai plona žėruojanti skaitiklio 

juostelė, kuri fiksuodavo gama spindulių lygį, nukrypo į dėžutę. 
Nekilo jokių abejonių, jog tai radiacinė bomba. 

iuo metu indikatorius rodė nekenksmingą degiklio spindu- 
liavimą. Dėžutės viduje tūnojo atominė bomba. Pastarąją šildė 
dirbtiniai, trumpalaikiai izotopai, filtruojantys atitinkamas da- 
leles. Peržengus tam tikrą karščio ir dalelių tankio ribą, įsijung- 
davo reaktorius. Vietoj sprogimo, į aplinką pasklisdavo mirti- 
na radiacijos dozė, kuri išlydydavo metalinę dėžutę ir sunaikin- 
davo visas gyvas būtybes nuo šešių pėdų iki šešių mylių spin- 
duliu, priklausomai nuo bombos dydžio. 

Neįmanoma pasakyti, kada bus įveikta toji riba. Galbūt po 
poros valandų, galbūt po kelių sekundžių. Bejėgiškai stypsoda- 
mas Baironas spaudė sudrėkusiame delne žibintuvėlį. Vos prieš 
pusvalandį pažadintas vaizdofono zirzimo, jis dėl nieko nesi- 
jaudino. Nūnai žinojo mirsiąs. 

Baironas nė kiek netroško mirties, tačiau priverstinai tūno- 
damas savo miegamajame vaikinas nenutuokė, kur galėtų slėp- 
tis. 

Jo buveinė, esanti koridoriaus gale, jungėsi su vienu kam- 
bariu iš šono ir dar su dviem iš apačios bei viršaus. Su pasta- 
ruoju nepavyks užmegzti ryšio. Kaimyninio kambario vonia 
šliejosi prie jo tualeto, todėl mažai tikėtina, kad kas nors suge- 
bės išgirsti pagalbos riksmą. 

Telieka apatinis aukštas. 

Paėmęs vieną iš sulankstomų kėdučių, kurias laikė tam at- 
vejui, jei pritrūktų sėdimų vietų užklydusiems draugams, Bai- 
ronas puolė trankyti ją į grindis. Nuskambėjo ausį rėžiantis 
gaudesys. 

Po kiekvieno smūgio vaikinas trumpam nurimdavo svars- 
tydamas, ar keliamas triukšmas pažadino apačioje miegantį 
žmogų - ar suerzino jį tiek, kad apie neramumus būtų praneš- 
ta bendrabučio valdžiai. 

Staiga Baironas išgirdo tylų garsą. Jis pakėlė virš galvos 
suskaldytą kėdę ir įsiklausė. Berods, koridoriuje kažkas šaukia. 

Vaikinas numetė ant žemės sulankstomą kėdutę ir atsaky- 
damas suriko. Paskui priglaudė ausį prie durų vyrių, tačiau pro 
storą sieną teįstengė išgirsti savo pavardę. 

- Farilai! Farilai! - kelis sykius pakartojo balsai ir pridūrė 
kažką panašaus į: “Ar jūs viduje?", o gal: “Ar jums viskas ge- 
rai?“ 

- Atidarykite duris! - užriaumojo jis nesitverdamas savo 
kailyje, gausiai prakaituodamas. Bomba galėjo suveikti bet ku- 
rią akimirką. 

Regis, jo šūksnis pasiekė tikslą, nes iš koridoriaus atsklido 
prislopintas raginimas: 

- Atsargiai. Blasteris. 

Suprasdamas, ką tai reiškia, Baironas skubiai spruko nuo 
durų. 

Pasigirdo šaižus pokšėjimas, ir jis tiesiog fiziškai pajuto, 
kaip suvibravo kambarys. Netrukus durys įlūžo vidun. Iš kori- 
doriaus plūstelėjo šviesa. 

Baironas puolė laukan mojuodamas rankomis. 

- Neikite į kambarį! - užstaugė jis. - Dėl Žemės meilės, tik- 
tai neikite į kambarį! Čia paslėpta radiacinė bomba. 

Priešais stovėjo du vyrai. Džontis ir bendrabučio prižiūrė- 
tojas Esbakas, aiškiai ką tik pakilęs iš lovos. 

„ - Radiacinė bomba? - sumikčiojo prižiūrėtojas. 

- Kokio dydžio? - paklausė Džontis, tebelaikydamas blas- 
terį, visiškai nesiderinantį prie jo išorės, kuri atrodė dabitiška 
netgi vidurnaktį. 

Baironas skėstelėjo delnus per šešis colius. 

- Gerai, - ištarė Džontis ir nė kiek nesijaudindamas atsig- 
ręžė į Esbaką. - Patarčiau evakuoti šio aukšto gyventojus. Su- 
raskite kiek įmanoma daugiau švino plokščių ir atitverkite jo- 
mis koridorių. Iki ryto tegul niekas nekelia čia kojos. 

Jis atsisuko į Baironą. 

- Tos bombos veikimo spindulys - greičiausiai nuo dvyli- 
kos iki aštuoniolikos pėdų. Kaip ji pateko į jūsų kambarį? 

- Nežinau, - atsakė vaikinas ir nusišluostė išprakaitavusią 
kaktą. - Jeigu jūs nieko prieš, aš su mielu noru kur nors prisės- 
čiau. - Jis žvilgtelėjo į riešą ir tik tada suprato, kad paliko laik- 
rodį ant stalo. Vienai sekundei Baironą užvaldė instinktyvus 
troškimas pulti atgal į miegamąjį. 

Koridoriuje pradėjo bruzdėti studentai, kuriuos prižiūrėto- 
jas iškrapštė iš kambarių. 

- Eikite su manimi, - tarė Džontis. - Man taip pat atrodo, 
kad jums reikėtų prisėsti. 

- Kas atvedė jus į bendrabutį? - pasiteiravo Baironas. - Ne- 

pykite, kad klausiu. Suprantama, esu labai dėkingas, kad pasi- 
rodėte pačiu laiku. 

- Aš jums skambinau. Nesulaukiau atsakymo, todėl nu- 
sprendžiau asmeniškai su jumis susitikti. 

- Susitikti? - pakartojo vaikinas alsuodamas su protrūkiais. 
- Kodėl? 

- Norėjau perspėti, kad jūsų gyvybei gresia pavojus. 

Baironas kimiai nusijuokė. 

- Pats spėjau tai išsiaiškinti. 

- Jie nesustos ties pirmu bandymu. 

- Kas tie “jie"? 

- Pratęskime pokalbį kitur, Farilai, - tarė Džontis. - Mums 
būtina šnektelėti akis į akį. Kadangi esate paženklintas mirties 
žyme, mano gyvybei taip pat gali kilti pavojus. 


2. TINKLAS KOSMINĖJE ERDVĖJE 


Tamsiame studentų poilsio kambaryje nebuvo nė gyvos 
dvasios. Nieko kito ir negalima tikėtis pusę penkių ryto. Vis 
dėlto Džontis stabtelėjo atidaręs duris ir įdėmiai apsižvalgė. 

- Nejunkite lempų, - švelniai pasakė jis. - Mums jų nepri- 
reiks. 

- Šiai nakčiai man užtenka tamsos, - burbtelėjo Baironas. 

- Paliksime duris praviras. 

Nuo įtampos išsekęs Baironas neketino ginčytis. Jis sudri- 
bo į artimiausią krėslą stebėdamas, kaip pridaromos durys su- 
siaurino šviesos ruožą iki plonos linijos. Dabar, kai viskas bai- 
gėsi, vaikinas pajuto, kad jį pradeda krėsti šiurpas. 

Džontis padėjo savo elegantišką lazdelę ant apšviesto grin- 
dų plotelio. 

- Nenuleiskite nuo jos akių. Jei durys sujudės, mes iš kar- 
to tai pamatysime. 

- Klausykite, aš nesu nusiteikęs suokalbiams, - suniurzgė 
Baironas. - Būtų malonu, jei pasakytumėte, ką norėjote. Jūs iš- 
gelbėjote man gyvybę, ir rytoj aš pasistengsiu tinkamai padė- 
koti. Bet dabar mieliau išmaukčiau stiklelį ir griūčiau į lovą 
pailsėti. 

- Įsivaizduoju, kaip jaučiatės, - tarė Džontis. - Bet neuž- 

mirškite, kad jums ką tik pasisekė išvengti amžinojo poilsio. Ar 
žinote, kad aš pažįstu jūsų tėvą? 

Užkluptas netikėto klausimo Baironas kilstelėjo antakius. 
Tiesa, jo veido išraišką slėpė tamsa. 

- Jis niekada to neminėjo. 

- Nieko nuostabaus. Jūsų tėvas nėra girdėjęs vardo, kuriuo 
vadinuosi Žemėje. Beje, ar pastaruoju metu esate gavęs iš jo 
kokių nors žinių? 

- Kodėl klausiate? 

- Todėl, kad jam taip pat gresia pavojus. 

- Ką? 

Džontis sugraibė prieblandoje vaikino ranką ir tvirtai ją su- 
spaudė. 

- Prašyčiau kalbėti tyliau. 

Baironas suvokė, kad iki šio momento jiedu šnibždėjosi. 

- Paaiškinsiu konkrečiau, - tęsė Džontis. - Jūsų tėvas įka- 
lintas. Ar suprantate, ką tai reiškia? 

- Ne, nesuprantu. Kas jį įkalino ir kur jūs lenkiate? Kodėl 
kimbate prie manęs? - Bairono smilkiniai įnirtingai pulsavo. 
Dėl hipnito poveikio bei realios žūties galimybės vaikino kū- 
nas taip suglebo, kad jis nepajėgė atsitraukti nuo šalia sėdinčio 
šaltakraujo dabitos, kurio kuždesiai gėlė ausis lyg šūksniai. 

- Jūs, be abejo, įtariate, kuo užsiiminėjo jūsų tėvas? 

- Jei pažįstate mano tėvą, tuomet žinote, kad jis yra Vide- 
moso rančeris. Toks jo darbas. 

- Ką gi, jūs nebūtinai turite manimi pasikliauti, - tarė Džon- 
tis, - nors aš rizikuoju savo gyvybe gelbėdamas jus. Leiskite 
man pasakyti tai, ko jūs nedrįstate išduoti. Jūsų tėvas rengia są- 
mokslą prieš Tiraną. 

- Netiesa, - įsitempęs paprieštaravo Baironas. - Jūsų pagal- 
ba nesuteikia teisės taip kalbėti apie mano tėvą. 

- Jaunuoli, jūs elgiatės kvailai, gaišindamas mane savo iš- 
sisukinėjimais. Nejau neaišku, į kokią keblią padėtį pakliuvo- 
te? Pasakysiu tiesiai šviesiai. Jūsų tėvą įkalino tiranai. Gali bū- 
ti, kad šiuo laiku jis jau miręs. 

- Netikiu, - pakilo iš savo vietos Baironas. 

- Aš esu pakankamai gerai informuotas Žmogus. 

- Baikime tas kalbas, Džonti. Aš nenusiteikęs paslaptims. 
Be to, man kelia panieką jūsų pastangos... 

- Kokios pastangos? - visai nesubtiliai nutraukė jį Džontis. 
- Kaip manote, ko aš siekiu? Norėčiau priminti, jog būtent šios 
žinios, kurių taip atkakliai kratotės, paskatino mane gelbėti jūsų 
gyvybę. Aš supratau, kad kažkam maga jus nužudyti. Nakties 
įvykiai įrodė mano tiesą, ar ne, Farilai? 

- Pradėkite viską iš naujo, - tarė Baironas. - Aš paklausy- 
sių. 

- Gerai. Berods, Farilai, jau spėjote susigaudyti, kad esu jū- 
sų kaimynas iš Ūko Karalystės, nors visiems sakau, jog mano 
gimtinė yra Vega. 

- Atspėjau iš jūsų tarties. Koks skirtumas? 

- Labai didelis, mano drauge. Atvykau čia todėl, kad nepa- 
kenčiu tiranų, kaip ir jūsų tėvas. Jie engė mano Žmones pen- 
kiasdešimt metų. Gana ilgą laiko tarpą. 

- Aš nesidomiu politika. 

Džončio balse vėl pasigirdo susierzinimo gaidelės. 

- Aš nesu vienas iš Tirano agentų, kuris mėgintų pridaryti 
jums nemalonumų. Sakau jums tiesą. Jie sugavo mane prieš 
metus, panašiai, kaip dabar jūsų tėvą. Bet aš sugebėjau pa- 
sprukti ir atskridau į on Tūnodamas saugioje vietoje laukiu, 
kada galėsiu sugrįžti. Tai viskas, ką jums reikia apie mane ži- 
noti. 

- Daugiau nei prašiau, sere. - Baironas nepajėgė nuslėpti 
priešiškų jausmų. Jį nervino perdėtai skrupulinga Džončio kal- 
bėjimo maniera. 

- Natūralu. Privalėjau tai papasakoti, nes tokiu būdu susi- 
pažinau su jūsų tėvu. Jis dirbo su manimi, tiksliau, aš su juo. 
Beje, bendravo su manimi ne kaip oficialus Nefelos planetos 
kilmingasis, jei suprantate, ką turiu omenyje. 

Baironas linktelėjo tamsoje ir atsakė: 

- Taip. 

- Nėra reikalo gilintis į šią temą. Aš žinau, kad jūsų tėvas 
įkalintas iš savo informacijos šaltinių, ir mano žodžius kuo pui- 
kiausiai įrodo pasikėsinimas į jūsų gyvybę. | 

- Ką norite tuo pasakyti? 

- Nejau, uždarę į kalėjimą tėvą, tiranai būtų palikę laisvė- 
ję sūnų? 

- Tvirtinate, kad radiacinę bombą į mano kambarį įkišo ti- 
ranai? Tai neįmanoma. 

- Kodėl neįmanoma? Įsivaizduokite jų padėtį. Tiranas te- 
valdo penkiasdešimt pasaulių ir negali prilygti kitiems savo 
žmonių skaičiumi. Užuot pasinaudoję jėga, jie rezga klastingas 
intrigas, žmogžudystes. Jų tinklas, užmestas kosminėje erdvė- 
je, pakankamai platus bei tankus ir neabejotinai driekiasi per 
penkis šimtus šviesmečių iki pat Žemės. 

Baironas niekaip neįstengė išsivaduoti iš košmaro gniauž- 
tų. Iš tolumos atsklido prislopintas garsas - kažkas barškino švi- 
no plokštes. Jo kambaryje tikriausiai tebemurmėjo skaitiklis. 

- Visiška nesąmonė, - tarė vaikinas. - Šią savaitę ketinau 
grįžti į Nefelą. Esu tikras, kad jie tai žino. Kurių galų žudyti 
mane čia, Žemėje? Tereikėtų truputį palūkėti, ir aš pats nuke- 
liaučiau į tiranų glėbį. - Pateikus logiškus argumentus, jį apė- 
mė palengvėjimas. 

Džontis palinko arčiau, ir jo specifinis kvapas pakuteno 
Bairono smilkinių plaukelius. 

- Jūsų tėvas nestokoja populiarumo. Jo mirtis - patekęs į ne- 
laisvę, jis greičiausiai neišvengs egzekucijos - sukels netgi ver- 
giškos, tiranų veisiamos bailių rasės pasipiktinimą, kuriuo pa- 
sinaudojęs jūs galėtumėte tapti naujuoju Videmoso rančeriu. 
Mėgindami jus užmušti jie dar labiau rizikuotų. Kam reikia 
kankinių? Tačiau tiranai apsidžiaugtų išgirdę, kad jūs atsitik- 
tinai žuvote tolimame pasaulyje. 

- Netikiu, - atšovė Baironas nesugalvodamas nieko gudres- 
nio. 

Atsistojęs ir pasitaisęs savo plonas pirštinaites, Džontis pa- 
reiškė: 

- Farilai, nepersistenkite vaizduodamas neišmanėlį. Žino- 
ma, tėvas stengėsi jus apsaugoti nuo realybės, bet abejoju, ar 
jo įsitikinimai, neapykanta tiranams ir noras kovoti i engė- 
jus nepadarė jums jokios įtakos. 

Greičiausiai šia linkme jūs buvote vedamas visą gyvenimą. 
Susiklosčius “palankioms" aplinkybėms, atsidūrėte Žemėje ir 
savo mokslus matyt derinate su tam tikra užduotimi, kurios 
baigtis taip baugina tiranus, kad jie pasiryžę jus nužudyti. 

- Kokia absurdiška melodrama. 

- Tikrai? Tebūnie. Jei dabar jūsų neįtikins tiesa, vėliau tai 
padarys atitinkami įvykiai. Pasikėsinimai į jūsų gyvybę karto- 

sis, dėl to nekyla jokių abejonių. Nuo šio momento, Farilai, ga- 
lite manyti esąs lavonas. 

Baironas pakėlė galvą. 

- Palaukite! Kodėl jūs domitės šiuo reikalu? 

- Aš esu patriotas. Trokštu išlaisvinti Ūko Karalystes, no- 
riu, kad jos pačios išsirinktų savo valdžią. 

- Ne. Paaiškinkite, kokie jūsų asmeniniai interesai? Idealis- 
tinės šnekos man nepriimtinos. Tik ne iš jūsų lūpų. Atleiskite, 
jei įžeidžiau, - neatlyžo Baironas. 

Džontis vėl atsisėdo. 

- Tiranai konfiskavo mano žemes. Dar prieš tremtį jaučiau- 
si nejaukiai turėdamas paklusti tų neūžaugų įsakymams. Nūnai 
tiesiog privalau atsiimti valdas, kurios priklausė mano seneliui, 
kol pasirodė tiranai. Ar tai pakankamai rimta priežastis, kad no- 
rėčiau revoliucijos? Šiai būtų vadovavęs jūsų tėvas. Negi iš- 
duosite jo įsitikinimus? 

- Aš? Man tik dvidešimt treji metai. Apie tokius dalykus 
nieko neišmanau. Jūs galėtumėte paieškoti tinkamesnių žmo- 
nių. 

- Galėčiau, tik štai problema - jūsų tėvas daugiau neturėjo 
vaikų. Jeigu jį nužudys, jūs tapsite Videmoso rančeriu. Pasi- 
rinkčiau jus, net jei būtumėte dvylikametis idiotas berniukas. 
Man reikia jūsų dėl tos pačios priežasties, dėl kurios tiranai 
geidžia jumis atsikratyti. Berods, jie aiškiai parodė savo keti- 
nimus. Argi nematėte savo kambaryje radiacinės bombos? Kam 
dar šautų mintis jus nužudyti? 

Džontis nutilo kantriai lūkuriuodamas, ko! Baironas atsa- 
kys. 

- Niekam, - sukuždėjo vaikinas, - išskyrus tiranus. Vadina- 
si, jūs sakote tiesą apie mano tėvą! 

- Taip. Tarkim, jis tapo karo auka. 

- Manote, jog man nuo to geriau? Galbūt vieną dieną jam 
pastatys paminklą su švytinčiomis raidėmis, kurios bus įžiūri- 
mos kosmose, net ir nutolus nuo planetos per dešimt tūkstan- 
čių mylių? - išdrožė Baironas. - Ar dėl to aš turėčiau jaustis lai- 
mingas? 

Po trumpos pauzės Džontis pasiteiravo: 

- Ką jūs rengiatės daryti? 

- Keliausiu namo. 

- Vis dar nesuvokiate, į kokią padėtį patekote? 

- Aš pasakiau, kad keliauju namo. Ko iš manęs norite? Jei 
tėvas gyvas, pasistengsiu jį išvaduoti. Jei ne, tuomet... 

- Tylos! - suirzo Džontis. - Jūs elgiatės kaip vaikiščias. Ne- 
gi neaišku, kad negalite skristi namo? Ar aš kalbu su kūdikiu 
ar su protingu jaunu vyru? 

- Ką siūlote? - sumurmėjo Baironas. 

- Ar pažįstate Rodijos valdytoją? 

- Tiranų draugą? Žinau, kas jis toks. Kaip ir visi Karalys- 
čių gyventojai. Hinrikas V, Rodijos valdytojas. 

- Ar kada nors teko su juo susitikti? 

- Ne. 

- Būtent. Jūs nesate asmeniškai matęs valdytojo, Farilai, to- 
dėl nežinote, kad jis imbecilas. Tiesiogine prasme. Konfiska- 
vę Videmoso rančerio valdas, kaip ir mano žemę, tiranai pado- 
vanos jas Hinrikui. Štai kodėl turite ten vykti. 

Nesuprasdamas Baironas papurtė galvą. 

- Palaižūniškas charakteris padeda Hinrikui daryti bent šio- 
kią tokią įtaką tiranams. Su jo pagalba galėtumėte susigrąžin- 
ti teises į nuosavybę. 

- Labiau tikėtina, kad valdytojas išduos mane priešams. 

- Teisingai. Tačiau jūs būsite tam pasiruošęs. Gal net suge- 
bėsite išvengti arešto. Atininkite, kad ir koks svarbus bei reikš- 
mingas būtų jūsų titulas, jis negarantuos sąmokslo sėkmės. Pri- 
valote mąstyti praktiškai. Būsimi sąjungininkai vertins ir gerbs 
jūsų vardą, tačiau, norint juos išlaikyti, prireiks finansinių iš- 
teklių. 

Kurį laiką Baironas svarstė išgirstus žodžius. 

- Man būtina daugiau laiko, kad apsispręsčiau. 

- Jūsų laikas išseko tada, kai radote savo kambaryje radia- 
cinę bombą. Metas imtis veiklos. Susitikęs su Rodijos valdyto- 
ju pateiksite jam mano rekomendacinį laišką. 

- Taip gerai jį pažįstate? 

- Jūs iš prigimties toks įtarus? Kartą lankiausi jo rūmuose 
atstovaudamas Lingeino valdovui. Imbeciliškas Hinriko protas 
turbūt seniausiai mane pamiršo, bet jis nedrįs to pripažinti. Pri- 
sistatęs galėsite improvizuoti. Rekomendacinį laišką duosiu 
jums ryte. Be to, gausite bilietą į laivą, kuris vidurdienį išvyks- 

ta į Rodiją. Aš skrisiu ta pačia kryptimi, tiktai kitu keliu. Ne- 
delskite. Kiek suprantu, mokslus jau baigėte? 

- Teliko diplomų įteikimo ceremoniją. 

- Jums rūpi kažkoks popiergalis? 

- Ne. 

- Ar turite pinigų? 

- Užtektinai. 

- Labai gerai. Pernelyg didelė suma sukeltų nereikalingų 
įtarimų. - Jis nutilo ir po akimirkos šaižiai ištarė: - Farilai! 

Baironas krūptelėjo atsikratydamas sąstingio. 

- Ką? 

- Grįžkite pas saviškius. Niekam nesakykite, kad išvyksta- 
te. Tegul už jus kalba darbai. 

Baironas niūriai linktelėjo. Sąmonės gelmėse kirbėjo min- 
tis, kad neužbaigęs savo misijos Žemėje jis nuviltų mirštantį tė- 
vą. Vaikiną graužė kartėlis. Kodėl jam niekas nepapasakojo 
apie tikruosius užduoties tikslus? Kodėl neperspėjo dėl pavo- 
jų? Kodėl leido veikti visiškoje nežinioje? 

Išsiaiškinęs tiesą - ar bent jos dalį - apie tėvo vaidmenį ren- 
giant sąmokslą, Baironas suprato, koks svarbus tas dokumen- 
tas, kurį reikėjo surasti Žemės archyvuose. Deja, jis neturėjo 
laiko paieškoms. Neturėjo laiko pasvarstyti. Neturėjo laiko iš- 
gelbėti savo tėvo. Visai įmanoma, kad jo paties gyvybė kabo 
ant plauko. 

- Padarysiu taip, kaip liepiate, - tarė vaikinas. 

Išėjęs į lauką Sanderas Džontis stabtelėjo ant bendrabučio 
laiptų ir abejingai apžvelgė universiteto kiemelį. 

Nukulniavęs vingiuotu takelius, kuris nesiderino prie pseu- 
dosenovinės universiteto atmosferos, vyriškis nukreipė akis į 
pagrindinę apšviestą miesto gatvę. Už jos, ties horizontu, aiš- 
kiai matėsi amžinas, melsvas radiacijos tviskėjimas, nebylus 
priešistorinių kovų liudininkas. 

Džontis pakėlė galvą ir kelias sekundes dėbsojo į dangų. 
Prabėgo daugiau nei penkiasdešimt metų nuo tada, kai tiranai 
pajungė savo valiai du tuzinus nuolatos tarpusavyje besivaidi- 
jančių nepriklausomų planetų, kurios slypėjo kosmoso gelmė- 
je. Nūnai, visiškai netikėtai, nuo jų priklausys būsima taika. 

Nugriaudėjusi audra vienu smūgiu sugniuždė karingą te- 
nykščių pasaulių dvasią. Retsykiais, šen bei ten užsižiebdavo 

pasipriešinimo kibirkštys. Tačiau, mėginant įpūsti į jas liepsną, 
reikės smarkiai ir ilgai plušėti. Ką gi, užtenka trūnyti Žemėje. 
Metas sugrįžti namo, kur pasilikę bendražygiai turbūt bando 
dabar su juo susisiekti. 

Pagalvojęs apie tai Džontis paspartino žingsnį. 


Įžengęs į savo kambarį vyriškis pajuto asmeninį spindulį, 
kuriuo atsiųstos žinios niekas nebūtų įstengęs perimti. Jam ne- 
reikėjo jokio materialaus imtuvo, jokio metalinio, laidais išraiz- 
gyto prietaiso, galinčio užfiksuoti elektronų impulsų šnabžde- 
sius, kurie atplaukdavo hipererdve iš pasaulio, nutolusio per 
pusę tūkstančio šviesmečių. 

Pranešimą priimdavo poliarizuota kambario erdvė. Norint 
pastebėti jos pokyčius, reikėdavo turėti imtuvą, o pastarąjį at- 
stojo Džončio sąmonė, kadangi spindulio vibracijas tegalėjo re- 
zonuoti jo nervų sistema. 

Tokios žinios būdavo siunčiamos tam tikro žmogaus sme- 
genų bangomis, kurios savo unikalumu niekuo nesiskyrė nuo 
pirštų atspaudų. Tikimybė, kad iš kvadrilijono Visatos žmonių 
atsiras bent vienas asmuo su tapačiomis asmeninėmis bangomis 
- neįtikėtinai menka. 

Džontis pajuto kutenimą galvoje ir išgirdo balsą, sklindantį 
pro begalinę nesuvokiamą hipererdvės tuštumą. 

- „iškvietimas... iškvietimas... iškvietimas... iškvietimas... 

Išsiųsti pranešimą buvo sudėtingiau nei priimti. Šiuo atveju 
tekdavo pasitelkti į pagalbą mechaninį įtaisą, kurio dėka signa- 
las pasiekdavo už Ūko slypintį adresatą. Įmantrus prietaisas 
glūdėjo dekoratyvinėje sagoje, prisiūtoje ant dešiniojo Džončio 
peties. Jis įsijungdavo automatiškai, vyriškiui atsistojus polia- 
rizuotos erdvės plote. Paskui telikdavo aiškiai įsivaizduoti min- 
tyse tai, ką norėdavai pasakyti balsu. 

- Klausau! - tarė jis nesivargindamas prisistatyti. 

Monotoniškas iškvietimo signalas pakito į žodžius, kurie 
nuskambėjo Džončio sąmonėje. 

- Būkite pasveikintas, sere. Videmoso rančeriui įvykdyta 
mirties bausmė. Kol kas naujienos viešai neskelbiamos. 

- Suprantama. Kam dar iš bendražygių nepasisekė? 

- Daugiau niekam, sere. Rančeris tylėjo sukandęs dantis. Jis 
- drąsus ir ištikimas vyras. 

- Taip. Tačiau vien drąsos ir ištikimybės neužtenka, kad iš- 
liktum laisvėje. Retsykiais patartina pademonstruoti saikingą 
bailumą. Na, nesvarbu. Šnekėjau su jo sūnumi, naujuoju ranče- 
riu, kuriam jau teko patirti mirtiną pavojų. Vaikiną panaudosi- 
me savo reikmėms. 

- Ar galėčiau pasiteirauti kokiu būdu? 

- Į tavo klausimą atsakys netolimos ateities įvykiai. Šiuo 
momentu neįmanoma prognozuoti pasekmių. Rytoj jis išskren- 
da pasimatyti su Hinriku iš Rodijos. 

- Hinriku! Jaunuolis siaubingai rizikuoja. Ar jis žino... 

- Papasakojau jam, ką galėjau, - šiurkščiai atkirto Džontis. 
- Vaikinas privalo įrodyti savo veiksmais, kad juo verta pasi- 
tikėti. Dabartinėmis aplinkybėmis jis tėra dar vienas žmogus, 
kurį galima būtų paaukoti. Daugiau nemėgink su manimi su- 
siekti, nes aš išskrendu iš Žemės. 

Mintyse Džontis ryžtingai atjungė ryšį. 

Kurį laiką vyriškis mąstė apie praėjusios paros įvykius. Lė- 
tai nusišypsojęs jis nusprendė, kad viskas buvo suorganizuota 
tobulai, ir nūnai pats metas prasidėti komedijai. 

Regis, netikėtumų pavyks išvengti. 


3. NETIKĖTUMAI BEI RANKINIS LAIKRODIS 


Erdvėlaiviui išsiveržus iš planetos gniaužtų, pirmąją kelio- 
nės valandą nieko įdomaus nevyksta. Prieš skrydį visada kyla 
sumaištis, turbūt niekuo nesiskirianti nuo bruzdėjimų, kurie ly- 
dėjo pastangas nustumti tuščiavidurį medžio kamieną į priešis- 
torinę upę. 

Palydovams pasirūpinus jūsų bagažu, įsikuriate savo kaju- 
tėje. Iš pradžių, atsidūręs svetimoje aplinkoje, jaučiatės nema- 
loniai ir nejaukiai. Paskutinį kartą atsisveikinęs su artimaisiais 
išgirstate, kaip tyliai žvangėdami užsidaro oro šliuzai, kurių liu- 
kai automatiškai įsisuka į laivo vidų tarsi gigantiški grąžtai. 

Įsitvyro grėsminga tyla, po kelių sekundžių kiekvienoje ka- 
jutėje užsižiebia raudoni signalai: “Užsidėkite pagreičio ska- 
fandrus... užsidėkite pagreičio skafandrus... užsidėkite pagrei- 
čio skafandrus“. 

Koridoriuose zujantys palydovai beldžia į duris ir skubiai 
pravėrę jas dar sykį primena: 

- Neužmirškite skafandrų. 

Jūs rangotės į skafandrą, šaltą, ankštų, nepatogų, tačiau pri- 
tvirtintą prie hidraulinių sistemų, kurios susilpnina bjaurų pa- 
kilimo perkrovų poveikį. 

Tolumoje sugriaudi atominiai varikliai, veikiantys minima- 
lių pajėgumu, pritaikytu manevravimui atmosferoje. Įsijungus 
hidraulinėms sistemoms, atsilošiate krėsle, spaudžiamas nema- 
tomos pagreičio jėgos. Kai šioji atslūgsta, vėl palinkstate į prie- 
kį. Jei tuo metu išvengiate pykinimo jausmo, galite būti tikras, 
kad visos kelionės metu jūsų nekankins kosmoso liga. 


Pirmąsias tris skrydžio valandas keleiviai nebuvo įleidžiami 
į panoraminę salę. Kai laivas įveikė paskutinį atmosferos 
sluoksnį, prie dvigubų durų nusidriekė ilga eilė, kurioje lūku- 
riavo ne tik “namisėdos" (kitais žodžiais tariant, žmonės, nie- 
kada anksčiau neturėję progos skristi kosminėje erdvėje), bet ir 
kur kas labiau patyrę keliautojai. 

Visiems turistams buvo tiesiog privaloma pamatyti Žemę iš 
kosmoso. 

Panoraminė salė priminė ant laivo korpuso išsipūtusį bur- 
bulą, pagamintą iš permatomo, dviejų pėdų storio plastiko. Pra- 
siskyrus iridžio-plieno gaubtui, saugojančiam mėgstamiausią 
keleivių vietą nuo erozinio atmosferos dulkių poveikio, žmonių 
pilnutėlėje salėje išblėso šviesa. Smalsius veidus nutvieskė Že- 
mės žvilgesys. 

Apačioje kybanti planeta atrodė lyg milžiniškas, oranžinė- 
mis, žydromis ir baltomis dėmelėmis išmargintas balionas. Ma- 
tomas pusrutulis skendėjo saulės šviesoje; po debesų tumulais 
plytėjo žemynai, kuriuose driekėsi ryškiai geltonos dykumos, 
išraizgytos plonomis žaliomis linijomis. Mėlyną jūrų atspalvį 
ties horizontu nustelbdavo juoda kosminė tamsa. Aplinkui žyb- 
čiojo sidabriniai žvaigždžių taškeliai. 

Žiūrovams netrūko kantrybės. 

Jiems magėjo išvysti ne saulės nutviekstą pusrutulį. Beveik 
nepastebimam šoniniam pagreičiui išstumiant erdvėlaivį iš ek- 
liptinės orbitos, akiratyje pasirodė ryškiai balta ašigalio kepu- 
rė. Planetą pamažu apgaubė nakties šešėlis, ir prieš keleivių 
akis nušvito didinga Eurazijos-Afrikos sala. Negyva, radioak- 
tyvi jos dirva spindėjo lyg melsvo atspalvio jūra, kurioje blyk- 

čiojo šviesų girliandos, bylojančios apie atominių bombų spro- 
gimus. Maždaug prieš šimtmetį mokslininkai sukūrė apsaugi- 
nius jėgų lauko ekranus, idant nė vienas pasaulis neužsimany- 
tų tokiu būdu nusižudyti. 

Žmonės spoksojo į Žemę, kol po kelių valandų šioji įgavo 
per pusę perlaužtos monetos formą ir nugrimzdo į begalinę 
tamsą. 


Tarp žiūrovų buvo įsimaišęs ir Baironas. Jis sėdėjo prieki- 
nėje eilėje, atsirėmęs į turėklus, nukreipęs mąslias akis į kos- 
minę erdvę. Vaikinas nemanė štai taip privalėsiąs palikti Žemę. 
Tik ne šiuo laivu ir ne šia kryptimi. 

Įdegusia ranka patrynęs barzdaplaukius, želiančius pasmak- 
rėje, jis prisiminė, kad ryte nespėjo nusiskusti. Apimtas kaltės 
pojūčio, Baironas nusprendė grįžti į kambarį ir ištaisyti klaidą. 
Vis dėlto jis neskubėjo vykdyti savo sumanymo. Panoraminė- 
je salėje pilna žmonių, o kajutėje teks likti vienam. 

Galbūt tai ne pats blogiausias variantas? 

Vaikino nė kiek nežavėjo mintis, kad jis atsidūrė persekio- 
jamos aukos vaidmenyje. 

Nuo to momento, kai beveik prieš dvidešimt keturias valan- 
das miegus išvaikė vaizdofono burzgimas, Baironas jautėsi 
taip, tarsi jį suptų vien priešai. 

Ištirpo netgi bendrabučio sienų šiluma. Po pašnekesio su 
Džončiu studentų poilsio kambaryje prie jo iš karto prikibo se- 
nasis Esbakas. 

- Pone Farilai, aš jūsų ieškojau, - prabilo prižiūrėtojas su- 
sijaudinusiu, spigiu balsu. - Koks pasibaisėtinas incidentas! 
Nieko nesuprantu. Ar negalėtumėte paaiškinti... 

- Ne, - kone suriko Baironas, - negalėčiau. Kada leisite man 
pasiimti daiktus iš savo kambario? 

- Ryte. Mes ką tik gavome įrangą, reikalingą jūsų kamba- 
rio patikrinimui. Šiuo metu radiacijos lygis neviršija normos ri- 
bų. Jūs tikras laimės kūdikis. Išsigelbėjote pačiu laiku. 

- Taip, taip. Jeigu jūs nieko prieš, dabar aš norėčiau pail- 
sėti. 

- Pernakvokite mano kambaryje. Rytoj surasime jums naują 
būstą. Beje, pone Farilai, dar vienas klausimas. 


*— 


23 


tulį. Baironas neabejojo, kad Esbakas netveria kailyje geisda- 
mas sužinoti smulkmenas. 

- Koks? - išvargusiu balsu paklausė jaunuolis. 

- Ar numanote, kam rūpi jus... hmm... pašalinti? 

- Pašalinti tokiu būdu? Aišku, kad ne. 

- Kokie jūsų planai? Universiteto valdžiai būtų labai nema- 
lonu, jei visuomenės dėmesį patrauktų toks incidentas. 

Kaip primygtinai jis kartoja žodį “incidentas"! 

- Man suprantama jūsų padėtis, - šaltai atsakė Baironas. - 
Nesijaudinkite. Aš nesiruošiu kreiptis į policiją ir pradėti tyri- 
mo. Netrukus turėčiau atsisveikinti su Žemės planeta, todėl vi- 
siškai nenorėčiau keisti savo planų. Kaltinimų taip pat nepa- 
teiksiu. Galų gale aš likau gyvas. 

Esbako fizionomijoje nušvito bemaž nepadorus palengvė- 
jimas. Tai viskas, ko jiems reikėjo. Jokių problemų. Užmirški- 
me nelemtą incidentą. 

Jis grįžo į senąjį kambarį septintą ryto. Miegamojo tyloje 

nesigirdėjo nė menkiausio garselio. Matyt Esbakas išmetė bom- 
bą ir skaitiklį į ežerą. Kvaila naikinti įkalčius, tačiau tai - uni- 
versiteto rūpestis. Sumetęs savo daiktus į lagaminus, Baironas 
paskambino į bendrabučio priimamąjį ir pasiprašė perkeliamas 
į kitą kambarį, prieš tai pastebėjęs, kad vėl veikia apšvietimas 
ir, žinoma, vaizdofonas. Apie naktinius įvykius tepriminė per- 
sikreipusios durys su išsilydžiusia spyna. 
Jo prašymas buvo nedelsiant įvykdytas. Baironas privalė- 
jo parodyti, kad liks bendrabutyje dar vienai nakčiai tam atve- 
jui, jei kas nors paslapčia klausėsi pokalbio. Užsitikrinęs alibi 
jis išsikvietė taksi koridoriaus vaizdofonu. Tegul universiteto 
valdžia nusprogsta spėliodama, kur dingo jų studentas. 

Kosmouoste vaikinas trumpam susidūrė su Džončiu, kuris 
abejingai linktelėjo galva ir žengė pro šalį įbrukdamas į Bairo- 
no ranką mažutį juodą rutuliuką - asmens tapatybės kapsulę su 
bilietu į Rodiją. 

Pavarčius juodąją kapsulę rankoje, paaiškėjo, kad ji neuž- 
antspauduota. Vėliau, savo kajutėje Baironas perskaitė trumpą 
1r lakonišką rekomendacinį laišką. 

Panoraminėje salėje regint, kaip palengva traukiasi Žemė, 
jam niekaip nesisekė atsikratyti minčių apie Sanderą Džontį. Su 
šiuo žmogumi neteko daug bendrauti, bent jau iki to momento, 

kai Džontis įsiveržė į jo gyvenimą lyg uraganas, išgelbėdamas 
nuo garantuotos mirties ir priversdamas išvykti į netikėtą, pa- 
slapčių kupiną kelionę. Baironas žinojo vyriško pavardę, svei- 
kindavosi su juo prasilenkdamas, retsykiais pasikeisdavo ofi- 
cialiomis mandagybėmis, bet ne daugiau. Dabitiškai pasipuo- 
šusi, šalta it marmuras asmenybė nekėlė didelio susižavėjimo. 
Bet koks dabar skirtumas? 

Jis patrynė savo trumpus kirpčiukus ir atsiduso. Pats nuste- 
bo suvokęs, kad ilgisi Džončio draugijos. Šiaip ar taip, šalta- 
kraujiškam dabitai netrūko informacijos. Jis žinojo, ką daryti. 
Žinojo, ką Baironas turi daryti. Netgi privertė klausytis jo nu- 
rodymų. O dabar vaikinas jautėsi toks jaunas ir bejėgis, išgąs- 
dintas priešiškos aplinkos. 

Maža to, teko sutelkti visas jėgas, kad galvoje nepradėtų 
sūkuriuoti mintys apie tėvą. Tai niekuo nepagelbėtų. 


- Pone Meleinai. 

Nors balsas pakartojo pavardę tris sykius, Baironas atsig- 
ręžė tik tuomet, kai jo pečius kažkas pagarbiai palytėjo. 

- Pone Meleinai, - vėl ištarė robotas, ir jaunuolis spoksojo 
į mechaninį pasiuntinį mažiausiai penkias sekundes, kol galiau- 
siai prisiminė, jog ši pavardė buvo užrašyta ant bilieto, kurį jam 
davė Džontis. 

- Taip, kas yra? Aš esu Meleinas. 

Pasiuntinys tyliai sušnypštė: 

- Man liepta pranešti, kad jūs perkeliamas į kitą kajutę. Ba- 
gažu jau pasirūpinta. Susitikęs su laivo ekonomu, gausite naują 
raktą. Tikimės, kad pokyčiai nesukels jums nepatogumų. 

- Ką tai reiškia? - sušuko Baironas priversdamas krūptelė- 
ti kelis Žmones iš tirpstančios žiūrovų grupės. 

Be abejo, su savo funkcijas atliekančia mašina neverta gin- 
čytis. Robotas pagarbiai linktelėjo metaline galva, demonstruo- 
damas pataikūniškos žmogaus šypsenos imitaciją, ir pasišalino. 

Išsiveržęs iš panoraminės salės Baironas energingai kreipė- 
si į laivo karininką, stypsantį šalia durų. 

- Klausykite, man reikia susitikti su kapitonu. 

Karininkas nė trupučio nenustebo. 

- Ar tai svarbu, sere? 

- Velniškai svarbu. Mane ką tik perkraustė į kitą kajutę, 


25 


nors aš ir neišsakiau tokio pageidavimo. Norėčiau sužinoti, ką 
visa tai reiškia. 

Baironas suvokė, kad nederėtų pratrūkti pykčiu dėl tokio 
menko reikalo. Kita vertus, audringi jausmai paprasčiausiai at- 
spindėjo susikaupusį apmaudą. Jo tik per plauką neužmušė, pri- 
vertė sprukti iš Žemės į nežinomybę it nusikaltėlį. O dabar 
stumdo po laivą tarsi žaisliuką. Kantrybės taurė perpildyta. 

Kažkodėl vaikinas neabejojo, kad Džontis, atsidūręs jo vie- 
toje, elgtųsi kitaip. Galbūt išmintingiau. Ką gi, jis nėra Džon- 
tis. 

- Aš pakviesiu laivo ekonomą, - pasakė karininkas. 

- Noriu pasimatyti su kapitonu, - neatlyžo Baironas. 

- Jūsų valia. - Tarstelėjęs keletą žodžių į miniatiūrinį komu- 
nikatorių, pritvirtintą prie uniformos atlapo, karininkas pareiš- 
kė: - Jus pakvies. Luktelėkite minutėlę. 


Nedidukas, apkūnus kapitonas Hirmas Gordelis mandagiai 
atsistojo ir palinkęs virš rašomojo stalo ištiesė ranką pro duris 
įžengusiam Baironui. 

- Pone Meleinai, - tarė jis. - Atleiskite, kad sukėlėme jums 
rūpesčių. 

Kvadratinę kapitono galvą puošė žilų plaukų kupeta, virš 
santūriai besišypsančių lūpų styrojo tamsesnio atspalvio trumpi 
ūsiukai. 

- Tai jau tikrai, - atkirto Baironas. - Aš buvau užsisakęs ka- 
jutę iš anksto, ir netgi jūs, sere, neturite teisės pakeisti jos be 
mano leidimo. | 

- Žinoma, pone Meleinai. Tačiau supraskite ir mūsų padė- 
tį. Paskutinę minutę į lainerį atvyko labai svarbus asmuo, ku- 
ris primygtinai prašėsi apgyvendinamas arčiau gravitacinio lai- 
vo centro. Stipri traukos jėga kenkia jo širdžiai. Mes neturėjo- 
me kitos išeities. 

- Bet kodėl pasirinkote mane? 

- Reikėjo kažką pasirinkti. Jūs keliaujate vienas, esate jau- 
nas ir sveikas žmogus, todėl nesunkiai ištversite aukštesnės gra- 
vitacijos aplinkos sąlygas. - Kapitonas nudelbė akimis Bairo- 
no kūną, šešių pėdų ir dviejų colių ūgio raumenų kalną. - Be to, 
naujoji kajutė kur kas prabangesnė už senąją. Galite manyti, 
kad jums pasisekė. 

Gordelis apėjo rašomąjį stalą. 

- Norėčiau asmeniškai parodyti jums naujuosius aparta- 
mentus. 

Baironas pajuto, kaip jo pasipiktinimas po truputį atslūgs- 
ta. Kapitono paaiškinimas nuskambėjo pakankamai logiškai, 
nors... ar iš tiesų logiškai? 

Išeidamas iš kajutės Gordelis pasiteiravo: 

- Ar neatsisakytumėte drauge su manimi rytoj papietauti? 
Pagal grafiką, tuo metu mūsų laukia pirmasis Šuolis. 

- Dėkui. Man būtų didelė garbė, - netikėtai pačiam sau at- 
sakė Baironas. 

Ganėtinai keistas pakvietimas. Ar ne per daug Hirmas Gor- 
delis stengiasi, bandydamas jį nuraminti? 


Ilgas kapitono stalas driekėsi nuo vienos svetainės sienos 
iki kitos. Išvydęs kortelę su savo pavarde prie pat stalo vidurio 
Baironas suglumo, nes nemanė esąs vertas tokio pagarbos žen- 
klo. Tačiau palydovas aiškiai parodė, kur sėstis. 

Vaikinas niekada nepasižymėjo perdėtu kuklumu. Ši cha- 
rakterio savybė nėra būtina Videmoso rančerio sūnui. Vis dėlto 
paprastam piliečiui, Baironui Meleinui, retai kada pasitaikyda- 
vo bendrauti su aukštesniojo socialinio sluoksnio atstovais. 

Visų pirma tenka pripažinti, kad kapitonas kalbėjo tiesą 
apie naująją kajutę. Ji tikrai prabangesnė už senąjį, antros kla- 
sės vienvietį kambarį. Gordelio įsiūlytuose dviviečiuose apar- 
tamenituose galėjai mėgautis asmenine vonia su įmontuotu 
plaukų džiovintuvu ir atitvertu dušu. 

Vaikinas apsigyveno šalia “karininkų teritorijos“, todėl ap- 
linkui tematė uniformuotus vyrus. Į kajutę atskubėjęs padavė- 
jas pateikė priešpiečius sidabriniuose induose. Likus ne tiek jau 
daug laiko iki pietų, pasirodė barzdaskutys. Keliaudamas pir- 
ma klase prabangiame laineryje neturėtum tuo stebėtis, tačiau 
Baironas Meleinas buvo paprastas Žmogus, nepretenduojantis 
į materialinės gerovės aukštumas. 

Prieš pietus truputį pasivaikščiojęs koridoriais jis suprato, 
jog pakliuvo į nepavydėtiną situaciją. Kur tik bežengdavo, jį 
akimoju apsupdavo mandagūs ir paslaugūs laivo įgulos nariais. 
Šiaip ne taip jų atsikratęs, Baironas nukulniavo link 140D nu- 
meriu pažymėtos kajutės, kurioje taip ir nepavyko įsikurti. | 

Jis stabtelėjo ir prisidegdamas cigaretę apsižvalgė. Pro šalį 

tepraėjo vienas keleivis. Baironas paspaudė durų skambutį, bet 
nesulaukė atsakymo. 

Nieko baisaus - kol kas laivo ekonomas nepasirūpino atsi- 
imti senosios kajutės rakto. Matyt užmiršo. Jis įkišo į plyšį plo- 
ną, pailgą metalo plokštelę, ir aliuminio plėvele aptrauktoje 
spynos angoje aktyvavosi mažutis fotovamzdelis. Durims atsi- 
darius, vaikinas žengė vieną žingsnį į kambarį. 

Tai viskas, ko jam reikėjo. Baironas nėrė atgal į koridorių, 
o durys automatiškai užsitrenkė. Aišku kaip dieną, kad šioje ka- 
jutėje niekas negyvena. Nėra jokio svarbaus tipelio su negaluo- 
jančia širdimi. Lova nesujaukta, baldai nepajudinti. Nesimatė 
nei lagaminų, nei asmeninių daiktų. Nuo kambario dvelkė tuš- 
tuma. 

Vadinasi, pasiūlęs Baironui prabangią aplinką it kokį kyšį, 
kapitonas tenorėjo pašalinti jį iš senosios kajutės. Kodėl? Kuo 
Gordelis domisi - šiuo kambariu ar juo pačiu? 

Nūnai, mintydamas galvoje neatsakytus klausimus, vaiki- 
nas mandagiai atsistojo kartu su likusiais keleiviais, kai užlipęs 
ant pakilos, prie ilgojo stalo išdygo kapitonas. 

Kodėl jį perkėlė? 


Erdvėlaivio svetainėje pasigirdo muzika. Už prasivėrusių 
sienų nušvito tamsiai raudonomis, pritemdytomis spalvomis 
nusidažiusi panoraminė salė. Aplinkui knibždėte knibždėjo 
žmonių. Pietauti atėjo net ir tie, kurie atsigavo po kosminės li- 
gos, sukeltos pirminio pagreičio ir menkučių gravitacijos poky- 
čių skirtingose laivo vietose. 

Kapitonas šiek tiek palinko į priekį ir kreipėsi į Baironą: 

- Labas vakaras, pone Meleinai. Kaip jums patinka naujo- 
ji kajutė? 

- Ji nuostabi, sere. Deja, nesu toks turtingas, kad visada ke- 
liaučiau pirmąja klase, - abejingai atsakė jaunuolis pastebėda- 
mas, kaip Gordelio fizionomijoje vieną sekundės dalį šmėkšte- 
lėjo nusivylimas. 

Padavėjams pateikus desertą, prasiskyrė panoraminės salės 
burbulo gaubtas. Galutinai išblėsus šviesoms, iš akiračio išnyko 
Saulė, Žemė ir kitos planetos, kurios užleido vietą juodai kos- 
moso tamsai. Keleiviai žvelgė į Paukščių Taką, regėdami išil- 
ginį Galaktikos Lęšių vaizdą, išmargintą ryškiomis žvaigždė- 
mis. 

Atslūgus vilnijančiai pokalbių bangai, visų akys nukrypo į 
kosminę erdvę. Prie pietų stalo sėdintys svečiai tapo žiūrovais, 
muzika prislopo iki šnabždesio. 

Įsitvyrojusioje tyloje per garsiakalbius nugriaudėjo balsas: 

- Ponios ir ponai! Mes pasiruošę pirmajam Šuoliui. Daugu- 
ma jūsų bent jau teoriškai žino, kas tai yra. Visgi ne mažiau 
kaip pusei iš susirinkusiųjų niekada neteko patirti Šuolio. Bū- 
tent į juos ir kreipiuosi. 

Viską pasako pats žodis “Šuolis"'. Erdvėlaikio struktūroje 
neįmanoma viršyti šviesos greičio. Tokį fizikos dėsnį suformu- 
lavo mūsų senoliai. Greičiausiai Einšteinas, nors dėl to galima 
būtų pasiginčyti, turint omenyje, kad šiam mokslininkui priski- 
riama pernelyg daug atradimų. Netgi pasiekęs šviesos greitį, 
laivas skrietų iki artimiausių Žvaigždžių ne vienerius metus. 

Štai kodėl vietoje erdvėlaikio struktūros mes renkamės 
menkai ištirtą hipererdvės karaliją, kur laikas ir atstumas neturi 
jokios reikšmės. Užuot plaukioję jūromis aplink žemynus, ga- 
lime nusigauti iš vieno vandenyno į kitą pro siaurą sąsmauką. 

Norint įsiskverbti į “erdvę erdvėje“, anot kai kurių, reikia 
gigantiško energijos kiekio. Tam, kad tinkamoje vietoje išnir- 
tume į mums įprastą kosmosą, būtina atlikti visą galybę kruopš- 
čių apskaičiavimų. Sunaudota energija ir intelektinės pastangos 
leidžia įveikti milžiniškus atstumus per vieną akies mirksnį. Jei 
ne Šuolis, valas, es kelionės būtų neįmanomos. 

Taigi pirmasis Suolis įvyks po dešimties minučių. Atėjus 
laikui, mes neabejotinai jus perspėsime. Galimi nemalonūs po- 
jūčiai tetruks akimirką. Tikimės, kad jūs išliksite ramūs. Ačiū 
už dėmesį. 

Svetainėje užgeso visos šviesos, ir keleiviai įsmeigė akis į 
žvaigždes. 

Atrodė, kad prabėgo ištisa amžinybė, kol vėl nuskambėjo 
S pranešėjo balsas: 

- Suolis įvyks po minutės... po penkiasdešimties sekun- 
džių... keturiasdešimties... trisdešimties... dvidešimties... dešim- 
ties... penkių... trijų... dviejų... vienos... 

Kaulus persmelkusi vibracija, regis, vienai sekundės daliai 
sutraukė realybės gijas. 

Per tą neįsivaizduojamai menkutį laiko tarpą prašvilpė šim- 
tas šviesmečių, ir laivas, skridęs Saulės sistemos pakraštyje, at- 
sidūrė kosmoso gelmėje. 

Šalia Bairono sėdintis žmogus išspaudė: 

- Pažvelkite į žvaigždes! 

Jo žodžius lydėjo kuždesiai, sklindantys nuo kitų staliukų: 

- Pažiūrėkite! Pažiūrėkite! 

Per tą patį neįsivaizduojamai menkutį laiko tarpą neatpažįs- 
tamai pasikeitė žvaigždės, kurių smarkiai padaugėjo, priartėjus 
prie didžiojo trisdešimties tūkstančių šviesmečių skersmens 
Galaktikos centro. Jos žibėjo juodo aksominio vakuumo fone 
lyg baltos kruopelės. 

Prieš savo valią Baironas prisiminė eilėraštį, kurį parašė 
pirmojo kosminio skrydžio, kelionės į Žemę, proga būdamas 
jausmingu devyniolikmečiu jaunuoliu. Jo lūpos nebyliai suvir- 
pėjo: 

- Žvaigždės lyg dulkės supa mane, 

Į tviskantį rūką pakylu. 

Kosminę erdvę regiu it sapne, 

Kai blyksnis šviesos skrodžia tylą. 

Netikėtai užsižiebė svetainės lempos, ir romantiška Bairono 
nuotaika akimoju išsisklaidė. Jis vėl sėdėjo prie pietų stalo, gir- 
dėdamas įprastą pokalbių šurmulį. 

Vaikinas dirstelėjo į rankinį laikrodį, jau ketino nusigręž- 
ti, tačiau kažkas jį sustabdė. Tai buvo tas pats laikrodis, kurį jis 
pasiėmė iš bendrabučio miegamojo kitą rytą po nelemtos nak- 
ties. Jam radiacinė bomba nepadarė jokio poveikio. Kiek kar- 
tų nuo tada žvilgčiojo į jį? Kiek kartų spoksojo į žvilgančius 
skaitmenis, nesuvokdamas akis badančios užuominos? 

Juk plastikinė apyrankė buvo balta, o ne mėlyna. Ji buvo 
balta! 

Pamažėle visi nakties įvykiai stojo į savo vietas. Kaip keis- 
ta, kad mintis tvarkingai surikiavo vienas vienintelis faktas. 


Skubiai atsistojęs jis sumurmėjo: 

- Atsiprašau. 

Pasitraukdamas nuo stalo anksčiau už kapitoną, svečias 
grubiai pažeisdavo etiketą, tačiau Baironui tai nė kiek nerūpė- 
j0. 

Užuot palaukęs lifto jis nudrožė trapais aukštyn link savo 
kajutės. Įpuolęs į kambarį užrakino duris, paskui nulėkė į vo- 
nią ir apžiūrėjo sienines spintas, nors nesitikėjo nieko surasti. 


30 


Savo planą jie greičiausiai įvykdė prieš kelias valandas. 

Baironas atidžiai patikrino lagaminus. Jie puikiai padirbė- 
jo. Nebuvo matyti jokių kratos požymių, tačiau trūko tapatybės 
dokumentų, ryšulėlio laiškų iš tėvo ir netgi kapsulės su reko- 
mendaciniu laiškų Rodijos valdytojui. 

Štai, kodėl teko kraustytis į kitą kajutę. Juos domino ne 
apartamentai, o pats perkėlimo procesas. Beveik visą valandą 
jie galėjo teisėtai - teisėtai, vardan Kosmoso! - tvarkyti Bairono 
bagažą. Nekyla jokių abejonių, jog būtent tai ir darė. 

Prisėdęs ant dvigulės lovos vaikinas susimąstė. Padėtis be 
išeities. Tai tobuli spąstai. Viskas suplanuota iki smu/kmenų. 
Jei ne laikrodis, atsitiktinai paliktas nakčiai bendrabučio mie- 
gamajame, jis taip ir nebūtų supratęs, kokį tamprų tinklą tira- 
nai numezgė kosminėje erdvėje. 

Švelniai suburzgė durų skambutis. 

- Užeikite, - šūktelėjo Baironas. 

Į kajutę įžengęs palydovas nuolankiai tarė: 

- Kapitonas pageidauja žinoti, ar galėtų jums ką nors pasiū- 
lyti. Pakilęs nuo stalo atrodėte nekaip. 

- Aš puikiai jaučiuosi, - atšovė jaunuolis. 

Kaip įdėmiai jie mane stebi, dingtelėjo mintis. Tą pačią 
akimirką Baironas suprato, kad išsigelbėti nepavyks. Nors laivo 
įgula elgėsi itin mandagiai, tačiau akivaizdu, kad jis keliauja 
tiesiai į mirties glėbį. 


4. LAISVAS? 


Šaltas Džončio žvilgsnis susidūrė su kito žmogaus akimis. 

- Sakai, tas objektas dingo? 

Rizetis perbraukė delnu savo rausvą veidą. 

- Kažkas dingo. Mes nė neįsivaizduojame, kas tai yra. Tur- 
būt dokumentas, kurio ieškome. Žinome tik tiek, kad pavojų ke- 
liantis objektas priklauso periodui nuo penkiolikto iki dvide- 
šimt pirmojo amžiaus pagal primityvųjį Žemės kalendorių. 

- Kas verčia tave manyti, jog tai mums reikalingas doku- 
mentas? 

- Tam tikros aplinkybės. Jį labai atidžiai saugojo Žemės vy- 
riausybė. 

- Niekai. Laikydamiesi absurdiškų tradicijų, žemiečiai gar- 
bina visus dokumentus, susijusius su priešgalaktine praeitimi. 

- Bet apie šio vagystę nebuvo paskelbta viešai. Kam reikia 
saugoti tuščią stendą? 

- Nejau galvoji, kad jie pripažintų, esą kažkas sugebėjo pa- 
grobti šventą reliktą? Vis dėlto negaliu patikėti, jog tai jauno- 
jo Farilo darbas. Maniau, kad atidžiai jį stebite. 

Rizetis nusišypsojo. 

- Farilas neturi dokumento. 

- Iš kur Žinai? 

Džončio agento atsakymas pribloškė labiau negu atominės 
bombos sprogimas. 

- Dokumentas išgaravo prieš dvidešimt metų. 

- Ką? 

- Niekas jo nematė jau porą dešimtmečių. 

- Vadinasi, mes ne to ieškome. Rančeris sužinojo apie jo 
egzistavimą ne vėliau, kaip prieš šešis mėnesius. 

- Kažkas aplenkė jį devyniolika su puse metelių. 

Džontis susimąstė. Po trumpos pauzės ištarė: 

- Tiek to. Nemanau, jog tai svarbu. 

- Kodėl? 

- Todėl, kad gyvenau Žemėje ne vieną mėnesį. Prieš atvyk- 
damas tikėjau, kad šioje planetoje atrasime vertingos informa- 
cijos, bet dabar... Tik pagalvok. Būdama vienintele apgyven- 
dinta Galaktikos planeta, Žemė nesugebėjo nieko pasiekti. Tu- 
riu galvoje, karinėje srityje. Vienintelis čia išrastas ir šiokio to- 
kio dėmesio vertas ginklas - tai pati paprasčiausia, neefektyvi 
branduolinė bomba. Čionykščiai net nesusiprotėjo sukurti ap- 
sauginių ekranų. - Jis grakščiai pamojo ranka į storą betoninę 
kambario sieną, už kurios radioaktyviu mėliu žvilgėjo horizon- 
tas. 

- Laikinai apsistojus Žemėje, tai iš karto krito į akis, - tę- 
sė Džontis. - Kvaila manyti, kad būtų galima pasimokyti kaž- 
ko iš visuomenės, tepasiekusios tokį menką karinių technolo- 
gijų lygį. Dabar madinga kalbėti apie prarastus menus ir moks- 
lus. Taip pat nestinga primityvizmo kulto garbintojų, idiotiškai 
veblenančių apie galingą priešistorinę Žemės civilizaciją. 

- Visgi, rančeris buvo išmintingas žmogus, - paprieštaravo 
Rizetis. - Jis minėjo, jog tai pats pavojingiausias dokumentas 

visoje Galaktikoje. Nejau neprisimenate? Galiu pacituoti: “Tai 
garantuota mirtis tiek tiranams, tiek mums. Tačiau Galaktikai 
tai įkvėptų gyvybę." 

- Kaip ir visi žmonės, rančeris neapsaugotas nuo klaidų. 

- Sere, mes nė nenutuokiame, kas slypi dokumente. Galbūt 
paprasčiausios, niekada nespausdintos pastabos apie laborato- 
rinius eksperimentus. Galbūt informacija apie žemiečiams ne- 
suvokiamos paskirties ginklą... | 

- Nesąmonės. Ir taip šneka kariškis! Vienintelė mokslo sri- 
tis, kurią žmogus nepaliaujamai ir, beje, sėkmingai tyrinėjo, tai 
- karinės technologijos. Žinios apie potencialų ginklą nebūtų iš- 
likusios paslaptyje ištisus dešimt tūkstančių metų. Manau, 
mums reikėtų sugrįžti į Lingeiną. 

Rizetis gūžtelėjo pečiais, tačiau neatrodė įtikintas. 

Kaip ir Džontis. Jei dokumentą pavogė, vadinasi, jis buvo 
pakankamai vertingas. Šiuo metu jį gali turėti bet kuri galaktinė 
valstybė. 

Pavyzdžiui, Tiranas. Nors ir nenoriai, teko tai pripažinti. 
Rančeris nemėgo dalintis mintimis su kitais. Netgi Džončiu ne- 
pasitikėjo šimtu procentu. Jis sakė, kad dokumentas įkūnija 
mirtį. Sanderas Džontis kietai suspaudė lūpas. Nūnai prakeik- 
tas kvailys su savo idiotiškomis užuominomis pakliuvo tira- 
nams į nagus. 

Kas bus, jei paslaptį atskleis Aratapas, sunkiai prognozuo- 
jamu elgesiu primenantis rančerį? Aratapas, pavojingiausias 
žmogus iš visų tiranų? 


Saimokas Aratapas, kreivakojis ir siauraakis vyrukas, nepa- 
sižymėjo dideliu ūgiu. Kresnas kūno sudėjimas ir stambios ga- 
lūnės iš karto išduodavo jį esant tiranu. Į neįtikėtinai aukštą bei 
raumeningą pavergtų pasaulių atstovą šaltakraujiškai žvelgė 
tiesioginis palikuonis (antros kartos) išdidžių karių, kilusių iš 
vėjuotos, nederlingos planetos ir išsibarsčiusių po kosmosą, 
idant užgrobtų turtingus, gausiai apgyvendintus Ūko regiono 
pasaulius. 

Jo tėvas vadovavo eskadrai nedidukų, greitaeigių laivų, ku- 
rie netikėtai užpuldavo aukas ir tuojau pat sprukdavo šalin, kar- 
todami šį manevrą ne vieną kartą. Galų gale besipriešinantys 
nerangūs kreiseriai virsdavo metalo krūva. 

Ūko planetos kovojo senamadiškai, tuo tarpu tiranai gero- 
kai pasistūmėjo į priekį šioje srityje. Milžiniški blizgantys prie- 
šų laivai eikvodavo energijos išteklius šaudydami ir niekaip ne- 
pataikydami į vikrius, puikiai bendradarbiaujančius tarpusavyje 
tiranų katerius. Nieko nuostabaus, kad Ūko Karalystės krito 
viena po kitos - kiekviena iš jų tylutėliai džiaugdavosi kaimy- 
nystėje kilusiu sąmyšiu, laukdama savo eilės. 

Štai taip klostėsi įvykiai prieš penkiasdešimt metų. Nūnai 
provinciniuose Ūko regionuose tereikėdavo prižiūrėti tvarką ir 
surinkti mokesčius. Anksčiau mes užkariaudavome pasaulius, 
niūriai pagalvojo Aratapas, o dabar telieka varžytis su atskirais 
individais. 

Jis nužvelgė jaunuolį - aukštą plačiapetį rimtu veidu ir ab- 
surdiškai trumpais plaukais, turbūt kirptais pagal paskutinį uni- 
versitetinės mados klyksmą. Širdies gilumoje Aratapas jo gai- 
lėjosi. Aiškiai matėsi, kad vaikinas išsigandęs. 

Savo ruožtu, Baironas nemanė, kad jo sąmonėje išsikerojo 
baimė. Jau veikiau įtampa. Visą gyvenimą jam buvo kalama į 
galvą, jog tiranai atlieka siuzerenų vaidmenį. Stiprus ir gyvybin- 
gas tėvas, kuris buvo gerbiamas ne tik savo valdose, bet ir kai- 
myninėse, tapdavo tylus ir netgi nuolankus tiranų akivaizdoje. 

Retsykiais jie atskrisdavo į Videmosą, kad aptartų mokes- 
čius arba, kitais žodžiais tariant, metines duokles. Už jų surin- 
kimą Nefelos planetoje buvo atsakingas Videmoso rančeris. 
Pastarasis asmeniškai padėdavo tiranams tikrinti sąskaitas. Per 
iškilmingus pietus juos aptarnaudavo pirmiausia. Valdovams 
prašnekus, visi kiti akimoju užsičiaupdavo. 

Vaikystėje Baironas niekaip negalėjo suprasti, kuo mažu- 
čiai, bjaurūs žmogeliai nusipelnė tokio vergiško lankstymosi. 
Paaugęs vaikinas suprato, kad tėvas visiškai priklauso nuo jų 
valdžios. Pats išmoko švelniai su jais kalbėtis ir nuolatos var- 
toti “jūsų kilnybės" kreipinį. 

Išmoko taip gerai, kad spoksodamas į vieną iš siuzerenų ne- 
pajėgė nuslopinti nervinio drebulio. 

Tik nusileidęs į Rodiją erdvėlaivis oficialiai virto jo kalė- 
jimu. Zvimbtelėjus kajutės durų skambučiui, į kambarį įžengė 
du augaloti įgulos nariai ir kapitonas, kuris kategorišku balsu 
pareiškė: 

- Baironai Farilai, kaip šio laivo kapitonas, esu įgaliotas jus 

suimti ir pasirūpinti, kad susitiktumėte su didžiojo karaliaus ko- 
misaru. | 

Komisaru vadinosi priešais sėdintis neūžauga, kurio išorė 
spinduliavo abejingumą. “Didžiuoju karaliumi" titulavosi Tira- 
no chanas, tebegyvenantis gimtojoje Ūko regionų užkariauto- 
jų planetoje, legendomis apipintuose akmeniniuose rūmuose. 

Baironas paslapčia apsidairė. Jo rankų ir kojų niekas nesu- 
rišo, tačiau pašonėje stypsojo keturi ginkluoti mėlynšvarkiai 
sargybiniai iš Tirano policijos išoriečių kuopos. Penktasis, su 
majoro antpečiais, sėdėjo šalia komisaro stalo. 

Pagaliau Saimokas Aratapas prabilo: 

- Turbūt jau žinote, kad senasis Videmoso rančeris, jūsų tė- 
vas, už išdavystę buvo nuteistas mirties bausme. 

Nutilus plonam balsui, į Baironą įsistebeilijo išblukusios, 
tačiau švelnios akys. 

Vaikinas nusprendė nepasiduoti provokacijoms. Kaip gai- 
la, kad jis negali nieko padaryti. Mielai būtų surikęs arba už- 
puolęs tuos niekšus, bet tokiu būdu neprikeltų tėvo iš kapo. Ko- 
misaro norams jį palaužti nelemta išsipildyti. 

- Aš esu Baironas Meleinas iš Žemės, - ramiai atsakė jau- 
nuolis. - Reikalauju, kad leistumėte susisiekti su savo planetos 
konsulu. | 

- Šiuo metu mūsų pokalbis nėra oficialus. Sakote esąs že- 
mietis Baironas Meleinas, hmm... - Aratapas pamojo ranka į 
popierius, gulinčius ant stalo. - Kodėl tuomet jūsų bagaže ra- 
dome Videmoso rančerio laiškus sūnui bei registracijos į kole- 
džą kvitus ir bilietus į diplomų įteikimo šventę, pasirašytus Bai- 
rono Farilo vardu? 

Vaikiną užvaldė neviltis, bet jo veidas nė nevirptelėjo. 

- Mano lagaminai buvo apieškoti neteisėtai, todėl aš nepri- 
pažįstu šių įrodymų. 

- Mes ne teismo salėje, pone Farilai arba Meleinai. Verčiau 
pasiaiškinkite. 

- Matyt kažkam magėjo paslėpti juos tarp mano daiktų. 

Baironas nustebo nesulaukęs jokios komisaro reakcijos. Jo 
pasiteisinimas nuskambėjo kvailai ir neįtikinamai, tačiau Ara- 
tapas, užuot pasišaipęs, tiesiog bakstelėjo smiliumi į juodąją 
kapsulę. 

- O rekomendacinis laiškas Rodijos valdytojui? Taip pat ne 
jūsų? 

- Ne, jis mano, - pripažino Baironas žinodamas, kad laiške 
nepaminėta tikroji jo pavardė. - Mano ausis pasiekė žinios apie 
sąmokslininkus, kurie kėsinasi į valdytojo gyvybę... 

Jis užsičiaupė, pasibaisėjęs savo kruopščiai suplanuota ir 
visiškai nevykusia kalba. Būtų natūralu, jei komisaras ciniškai 
išsišieptų. 

Tačiau Aratapas to nepadarė. Jis paprasčiausiai atsiduso ir 
įgudusiais judesiais ištraukęs iš akių kontaktinius lęšius pamer- 
kė juos į stiklinę su druskos tirpalu. Apnuoginti akių obuoliai 
atrodė šiek tiek pavandeniję. 

- Jūs tikrai girdėjote apie sąmokslą? - paklausė jis. - Gyven- 
damas Žemėje, už penkių šimtų šviesmiečių? Keista, kad mū- 
sų policija Rodijoje nieko apie tai nežino. 

- Todėl, kad ji Rodijoje, o suokalbis rengiamas Žemėje. 

- Aišku. Jūs esate sąmokslininkų agentas? Ar tiesiog nori- 
te perspėti Hinriką? 

- Žinoma, kad perspėti. 

- Kodėl? 

- Nes tikiuosi už informaciją gauti neblogą atlyginimą. 

Aratapas šyptelėjo. 

- Bent šis tas panašu į tiesą. Gal papasakosite daugiau 
smulkmenų apie sąmokslą? | 

- Šnekėsiu tiktai su valdytoju. 

Po trumpos pauzės Aratapas gūžtelėjo pečiais. 

- Ką gi, Tiranas nesidomi vietiniais politiniais įvykiais. 
Mes padėsime jums susitikti su Hinriku, tuo pačiu prisidėdami 
prie pastangų jį apsaugoti. Mano žmonės prižiūrės jus, kol su- 
sirinksite savo daiktus. Paskui būsite laisvas. Išveskite jį. 

Paskutinis nurodymas buvo skirtas ginkluotiems vyrams, 
kurie išlydėjo Baironą iš kambario. Aratapas vėl įsidėjo į akis 
kontaktinius lęšius, akimirksniu ištrynusius miglotą, apgaulin- 
gai bejėgišką žvilgsnį. 

- Mums reikėtų atidžiai stebėti jaunąjį Farilą, - tarė jis ka- 
jutėje likusiam majorui. 

Karininkas pritardamas linktelėjo 

- Gerai! Vieną sekundę maniau, kad jūs patikėjote jo absur- 
diška istorija. 

- Sukūrė ją tam, kad galėtų veikti niekieno nevaržomas. Su 
jaunais kvaileliais, prisižiūrėjųsiais detektyvinių trilerių ir 

laikančiais save tarpžvaigždinių intrigų žinovais, niekada neky- 
la didelių problemų. Kad ir kaip ten būtų, jis - išties senojo ran- 
čerio sūnus. 

Šį kartą sudvejojo majoras. 

- Esate tuo tikras? Juk žinote, kad mes negalime pateikti 
rimtų kaltinimų. 

- Galvojate, jį specialiai mums pakišo? Kuriam galui? 

- Galbūt kažkas bando nukreipti dėmesį nuo tikrojo Bairo- 
no Farilo. 

- Mažai tikėtina, juolab kad mes turime jo fotokubą. 

- Kieno? Vaikino? 

- Rančerio sūnaus. Norėtumėte pamatyti? 

- Be abejo. 

Aratapas kilstelėjo juodą stiklinį tricolių briaunų kubą. 

- Norėjau parodyti nuotrauką jaunuoliui, tačiau jai trūksta 
ryškumo. Nežinau, majore, ar esate susipažinęs su naujausio- 
mis vidinių pasaulių technologijomis. Iš išorės, tai paprastas fo- 
tokubas, tačiau jį apvertus, automatiškai persigrupavusios mo- 
lekulės aptemdo visas sieneles. Gana įdomi smulkmena. 

Komisaras apvertė kubą, ir sumirgėjusi tamsa po truputį iš- 
sisklaidė, tarsi vėjų draskoma blausi migla. Žemaūgis tiranas 
stebėjo procesą sukryžiavęs ant krūtinės rankas. 

Po kurio laiko trimatėje erdvėje nušvito besišypsantis jau- 
nuolio veidas. 

- Nuotrauką radome tarp kitų buvusio rančerio daiktų, - tarė 
Aratapas. - Ką pasakysite? 

- Tai su mumis kalbėjęs vaikinas, be jokių abejonių. 

- Taigi... - nutęsė Tirano pareigūnas, mąsliai spoksodamas 
į fotokubą. - Man šovė mintis, kad naudojantis tuo pačiu pro- 
cesu ir naujoviškais molekulių paskirstymo metodais, kubo sie- 
nelėse būtų galima pavaizduoti šešias tarpusavyje susijusias 
nuotraukas, kurios keistų vieną kitą, statišką reiškinį paversda- 
mos dinamišku. Majore, tai būtų visiškai nauja meno forma! 

Šiek tiek paniekinantis karininko žvilgsnis atšaldė Aratapo 
entuziazmą. 

- Vadinasi, jūs stebėsite Farilą? - burbtelėjo komisaras. 

- Taip. 

- Nenuleiskite akių ir nuo Hinriko. 

- Hinriko? 

- Žinoma. Būtent todėl mes paleidžiame vaikiną. Man rei- 
kia atsakymų į kai kuriuos klausimus. Kodėl Farilas keliauja 
pas Rodijos valdytoją? Kaip jiedu susiję? Būdamas gyvas ran- 
čeris neabejotinai turėjo gerai organizuotų, sąmokslą rezgančių 
sąjungininkų. Bet iki šiol mums nepavyko aptikti jų pėdsakų. 

- Negi manote, kad į tai įsivėlęs Hinrikas? Jam neužtektų 
proto, net jei netrūktų drąsos. 

- Sutinku. Tačiau dėl savo įgimto kvailumo jis galėtų tap- 
ti puikiu sąmokslininkų įrankiu. Jei tai tiesa, tuomet mūsų pla- 
ne žiojėja nemaža spraga. Neturime teisės atmesti tokios gali- 
mybės. 

Atsisveikindamas jis mostelėjo ranka; majoras atidavė pa- 
garbą, apsisuko ant kulno ir pasišalino. 

Aratapas atsiduso ir vėl apvertė kubą stebėdamas, kaip jį 
užlieja juoda it rašalas tamsa. 

Tėvo laikais gyvenimas buvo paprastesnis. Parklupdęs po 
savo kojomis planetą, kone atlikdavai žygdarbį. O dabar tenka 
žaisti purvinus žaidimus, paslapčia reguliuojant nedaug ką nu- 
tuokiančio jaunuolio poelgius. 

Deja, tai neišvengiama. 


5. NERIMASTINGOS MINTYS 


Savo amžiumi Rodijos direktoratas nė iš tolo neprilygo Že- 
mei, žomo sapiens tėvynei. Kaip ir Kentauro arba Sirijaus sek- 
toriaus pasauliams. Pavyzdžiui, Arktūro planetose žmonės įsi- 
kūrė praėjus dviem šimtmečiams nuo tada, kai pirmieji kosmi- 
niai laivai pradėjo sukti ratus aplink Arklio Galvos ūką, kur pa- 
sisekė aptikti šimtus pasaulių, kupinų deguonies ir vandens. Tai 
buvo tikrai vertingas atradimas, nes dangaus kūnų knibždėly- 
ne retai pasitaikydavo planetų, prie kurių cheminių medžiagų 
sistemos galėdavo prisitaikyti žmogaus organizmas. 

Galaktikoje spindi nuo vieno iki dviejų šimtų milijardų 
žvaigždžių. Aplink jas skrieja penki šimtai milijardų planetų. 
Daugumos jų traukos jėga kur kas didesnė arba mažesnė negu 
Žemėje. Kai kurios pernelyg karštos, kai kurios pernelyg šal- 
tos. Nemažą dalį pasaulių supa nuodingos atmosferos, sudary- 

tos vien tik iš neono, metano, amoniako, chloro ar net silicio 
tetrafluorido dujų. Vienoms planetoms stinga anglies arba van- 
dens, kitose tyvuliuoja bemaž gryno sieros dioksido jūros. 

Dėl šių trūkumų žmonės tegalėjo kolonizuoti vos vieną iš 
šimto tūkstančių planetų. Nepaisant tokių proporcijų, Galakti- 
koje egzistavo keturi milijonai gyvenimui tinkamų pasaulių. 

Mokslininkai nepaliaujamai ginčydavosi dėl tikslaus jų 
skaičiaus. Pasak “Galaktikos almanacho", ne itin patikimo in- 
formacijos šaltinio, Rodija buvo 1098-oji planeta, į kurią žmo- 
gus įkėlė koją. 

Skamba ironiškai, tačiau Tiranas, būsimasis Rodijos užka- 
riautojas, tapo 1099-ąja. 

Ūko regiono istorija niekuo nesiskyrė nuo kitose kosmoso 
srityse vykstančios ekspansijos periodų. Sustiprėjus atskirų pla- 
netų-respublikų ekonomikai, jos kolonizuodavo artimiausius 
kaimynus, integruodamos šiuos į savo mažąsias “imperijas", 
kurių hegemonijai savo ruožtu pasipriešindavo naujai sudygu- 
sios federacijos ar kitokiais būdais susivieniję pasauliai. 

Įnirtingų ir permainingų kovų sūkuryje stabilumą išsaugojo 
vienintelė Rodija, valdoma Hinridų dinastijos. Po kelių šimtme- 
čių ji greičiausiai būtų įkūrusi tikrąją Ūko imperiją, jei ne Ti- 
ranas, atlikęs šį darbą per dešimt metų. 

Vėlgi, kokia ironija! Iki tol, per visus septynis egzistavimo 
amžius tiranai vos sugebėjo išlaikyti autonomiją, ir tai - ne sa- 
vo pastangų dėka. Niekam nereikėjo bevaisių jų planetos dyku- 
mų, nuolatos jaučiančių vandens stygių. 

Rodijos direktoratas gyvavo netgi po Tiranos įsigalėjimo. 
Hinridų dinastijos atstovams netrūko populiarumo tarp tenykš- 
čių, todėl jie puikiai tiko vietinių valdytojų vaidmeniui. Koks 
skirtumas, kas sulaukia džiaugsmingų sveikinimų. Svarbiausia, 
kad būtų laiku surenkami mokesčiai. 

Atvirai kalbant, tikrųjų Hinridų palikuonių liko ne tiek jau 
daug. Valdytojais tapdavo patys gabiausi šeimos nariai, nors 
pastarieji neretai būdavo įvaikinami. 

Be to, rinkimus įtakodavo tiranai, puoselėjantys savus tiks- 
lus. Pavyzdžiui, prieš dvidešimt metų jų palankumą pelnė Hin- 
rikas (penktasis tokiu vardu besivadinantis Rodijos valdytojas). 

Jaunystėje Hinrikas buvo gražus vyras. Net ir dabar atrody- 
davo įspūdingai, kreipdamasis į Rodijos Tarybą. Laikas nuda- 

žė jo plaukus sidabrinėmis gijomis, tačiau nepalytėjo tankių ir 
juodų kaip dukters akys ūsų. 

Šiuo metu valdytojas kalbėjo su savo įniršusia atžala. 
Dviem coliais žemesnė už tėvą - paties Hinriko ūgis siekė be- 
veik šešias pėdas - tamsaus odos gymio mergina net paraudo- 
navo iš pykčio. 

- Aš negaliu to padaryti! - pakartojo ji. - Ir nedarysiu! 

- Ach, Arta, kodėl tu tokia nesukalbama? - sudejavo Hin- 
rikas. - Kaip man pasiūlysi elgtis? Tik pagalvok apie mano pa- 
dėtį. 

- Jei motina būtų gyva, ji surastų išeitį. - Mergina aikštin- 
gai treptelėjo koja į grindis. Karališkas Artemidės vardas, ku- 
rį valdytojas meiliai sutrumpindavo iki Artos, būdavo suteikia- 
mas bent vienai iš kiekvienos Hinridų dinastijos kartos mote- 
rų. 

- Taip, taip, žinoma. Tebūnie palaiminta mano siela! Tavo 
motinai niekada netrūko sveiko proto. Kartais atrodo, jog tu at- 
sigimei tiktai į ją, nieko nepaveldėdama iš manęs. Nagi, Arta, 
suteik įam progą pasireikšti. Nejau nepastebėjai... hmm... ge- 
rųjų jo savybių? 

- Kokių? 

- Na... - kurį laiką Hinrikas mąstė, kol galiausiai pasidavė. 
Žengęs prie dukters tėvas bandė apkabinti jos pečius, bet Arta 
vikriai išsisuko iš jo glėbio, atmesdama šalin savo purpurinę 
mantiją. 

- Aš praleidau su tuo tipu visą vakarą, - gaižiai tarė mergi- 
na, - ir jis mėgino mane pabučiuoti. Tai pasibjaurėtina! 

- Mieloji, visi žmonės bučiuojasi. Juk dabar ne tavo sene- 
lės - amžiną jai atilsį - laikai. Bučiniai nieko nereiškia. Ką pa- 
darysi, kai nuo jausmų užverda jaunatviškas kraujas. 

- Jaunatviškas kraujas, kur gi ne! Per pastaruosius penkio- 
lika metų tas siaubingas neūžauga galėjo pasigirti jaunyste tik 
po kraujo perpylimo! Tėve, jis keturiais coliais mažesnis už 
mane. Kaip aš atrodysiu šalia pigmėjo? 

- Jis - labai svarbus žmogus, Arta. Labai svarbus. 

- Tai neprideda ūgio. To tipo kojos kreivos, kaip ir visų ti- 
ranų, be to, iš jo burnos sklinda nemalonus kvapas. 

- Nemalonus kvapas? 

Artemidė suraukė nosį. 

- Teisingai. Dvokia puvėsiais. Aš, be abejo, neužmiršau 
jam to pasakyti. 

Hinrikui nukaro žandikaulis. Po akimirkos valdytojas su- 
krenkštė: 

- Taip ir pasakei? Pateikei užuominą aukštam Karališko Ti- 
rano Dvaro pareigūnui, kad jis gali turėti nemalonių asmeninių 
bruožų? 

- Ne tik gali, bet ir turi! Aš nesiskundžiu uosle! Kai jis pa- 
linko artyn, viena ranka suspaudžiau nosį, kita pastūmiau į krū- 
tinę. Tai bent šaunuolis. Kad būtum matęs, kaip jis mataravo 
kojomis nudribęs ant nugaros. - Ji krestelėjo du pirštus, pavaiz- 
duodama tirtančias galūnes, tačiau Hinrikas nepastebėjo gesto. 
Susikūprinęs ir dejuodamas jis užsidengė delnais veidą. Po už- 
sitęsusios pauzės išdrįso žvigtelėti į dukterį pro pirštų tarpelį. 

- Kas dabar bus? Kaip tu galėjai taip pasielgti? 

- Nieko gero tuo nepasiekiau. Žinai, ką jis atsakė? Žinai, ką 
Jis atsakė? Tai buvo paskutinis lašas, perpildęs mano kantrybės 
taurę. Būtent tada nusprendžiau, kad nesileisiu merginama to 
nykštuko, net jeigu jis užaugtų iki dešimties pėdų. 

- Ką... ką gi jis atsakė? 

- Kalbėjo lyg pigios melodramos herojus. Cituoju: “Cha! 
Mergaitė su charakteriu! Tokios man dar labiau patinka!" Pas- 
kui du tarnai padėjo jam atsistoti ant kojų. Bet daugiau vyru- 
kas nebandė alsuoti man į veidą. 

Hinrikas sulinko krėsle ir įdėmiai nužvelgė Artemidę. 

- Galėjai paskatinti jį tau pasipiršti. Nebūtinai nuoširdžiai. 
Vardan politinės ramybės... 

- Tėve, ką reiškia “nebūtinai nuoširdžiai"? Nejau tikiesi, 
kad ištekėsiu už jo laikydama už nugaros sukryžiuotus kairės 
rankos pirštus? 

Hinrikas sutriko. 

- Ne, žinoma, ne. Ką gero duotų pirštų sukryžiavimas per 
santuokos ceremoniją? Arta, kodėl taip kvailai kalbi? 

Artemidė atsiduso. 

- Ką gi tu turėjai omenyje? 

- Omenyje?... Visai susipainiojau. Aš nemoku vienu metu 
galvoti ir su tavimi ginčytis. Primink, ką aš sakiau anksčiau? 

- Minėjai, kad turėčiau apsimesti, neva trokštu ištekėti, ar 
kažką panašaus. 

- O, taip. Tenorėjau, kad tu nebūtum taip rimtai nusiteiku- 
si. 

- Gal man įsigyti meilužių? 

Apstulbęs Hinrikas susiraukė. 

- Arta! Drauge su motina mes stengiamės užauginti kuklią, 
save gerbiančią merginą. Kaip tau liežuvis apsiverčia šnekėti 
apie tokius gėdingus dalykus? 

- Juk būtent tai turėjai galvoje? 

- Aš galiu taip kalbėti. Merginai nederėtų kartoti suaugusio 
vyro žodžių. 

- Dabar jau nieko nepakeisi. Ką gi, turbūt privalėsiu įsigyti 
meilužių, jei mano vedybas nulems politiniai motyvai, bet vis- 
kam yra ribos. - Artemidė įrėmė rankas į šonus, ir mantijos 
klostės nuslydo nuo įdegusių siaurų jos pečių. - Ką įsakysi man 
veikti, kai pašonėje nebus meilužių? Neištversiu, jei aplinkui 
visą laiką sukiosis mano neūžauga vyras. 

- Mieloji, jis pakankamai senas, ir nemanau, kad po vestu- 
vių išgyventų daug metų. 

- Senas? Vos prieš penkias minutes sakei, kad jo gyslomis 
teka jaunatviškas kraujas. 

Hinrikas plačiai skėstelėjo rankomis. 

- Arta, jis yra tiranas, užimantis aukštą padėtį chano dva- 
re. 

- Tikriausiai chanui patinka jo kvapas. Tikriausiai pats cha- 
nas kaip reikiant dvokia. 

Hinrikui baimingai įsižiojus, jo lūpos įgavo “O" raidės for- 
mą. Instinktyviai žvilgtelėjęs per petį, valdytojas kimiu balsu 
išspaudė: 

- Daugiau niekada taip nešnekėk. 

- Šnekėsiu, jei užsigeisiu. Be to, žmogelis jau turėjo tris 
žmonas. - Neleisdama tėvui įsiterpti ji skubiai pridūrė: - Ne 
chanas, o pigmėjus, ketinantis mane vesti. 

- Jos mirusios, Arta, - energingai palingavo galva Hinrikas. 
- Negalvok apie tai. Ar tu manai, kad leisčiau savo dukrai te- 
kėti už vyro, propaguojančio daugpatystę? Mes paprašysime, 
kad būtų pateikti visi reikiami dokumentai. Bet kiek Žinau, jis 
apsivesdavo iš naujo tik po to, kai mirdavo žmona. Dabar jos 
visos atgulusios į kapą. 

- Nenuostabu. 

- Ach, tebūnie palaiminta mano siela, ką su tavimi daryti? 
- stengdamasis išsaugoti orumo likučius, Hinrikas metė pasku- 
tinį kozirį. - Arta, valdytojo duktė privalo laikytis Hinridų di- 
nastijos tradicijų. 

- Aš nekalta, kad gimiau tokioje šeimoje. 

- Tai niekaip tarpusavyje nesusiję. Visos Galaktikos istorija 
liudija, kad vardan valstybės gerovės, planetų ir Žmonių saugu- 
mo... 

- Vargšė mergina tampa prostitute. 

- Fu, kaip vulgaru! Vieną dieną - paminėsi mano žodį - ne- 
tyčia pasakysi kažką panašaus viešai. 

- Kad tr kaip ten būtų, aš netekėsiu. Verčiau mirsiu. Pada- 
rysiu bet ką, kad tik sutuoktuvės neįvyktų. 

Valdytojas tylėdamas atsistojo ir ištiesė ranką. Jo lūpos ne- 
suvaldomai drebėjo. Mergina puolė prie Hinriko ir apsipylusi 
ašaromis bejėgiškai nugrimzdo į jo glėbį. 

- Aš negaliu, tėti, negaliu. Neversk manęs. 

Sutrikęs jis patapšnojo dukters pečius. 

- Ar žinai, kas bus jei tu nesutiksi? Nepatenkinti tiranai gali 
nuversti mane nuo sosto, įkalinti ir net nuteisti mir... - tardamas 
paskutinį žodį Hinrikas kone užspringo. - Dabar tokie neramūs 
laikai, Arta - labai neramūs. Praėjusią savaitę mirties bausmė, 
regis, buvo įvykdyta Videmoso rančeriui. Ar prisimeni jį, Ar- 
ta? Lankėsi mūsų dvare prieš pusmetį. Toks augalotas vyras su 
apvalia galva ir giliai įspraustomis akimis. Pamačiusi jį iš pra- 
džių išsigandai. 

- Prisimenu. 

- Greičiausiai jis miręs. Kas žino, galbūt po to ateis eilė ir 
tavo vargšui tėvui. Rančeris lankėsi mūsų dvare, o tai pakanka- 
mai įtartina. 

Atsitraukusi mergina pažvelgė tėvui į akis. 

- Kodėl įtartina? Juk tu niekaip su juo nesusijęs? 

- Aš? Žinoma, ne. Tačiau jie gali taip pagalvoti, jei įžeisi- 
me Tirano chaną, atsisakydami susigiminiuoti su vienu iš jo fa- 
voritu. 

Išgirdęs tylų vaizdofono burzgimą Hinrikas nustojo grąžyti 
rankas. 

- Aš į skambutį atsiliepsiu savo kambaryje, - neramiu bal- 
su tarė jis. - O tu verčiau pailsėk. Nusnūsk valandėlę ir pasijusi 

geriau. Pažadu. Dabar tu šiek tiek susierzinusi. 

Artemidė palydėjo tėvą įtampos kupinu žvilgsniu. Ji stovė- 
jo nekrutėdama, ir tiktai švelniai besikilnojanti krūtinė liudijo 
apie žėruojančią gyvybės kibirkštį. 

Prie valdytojo kabineto durų pasigirdo klumpsėjimas. 

- Kas skambino? - dygiau nei derėtų paklausė mergina. 

- Majoras Androsas, - atsakė Hinrikas papilkėjusiu iš bai- 
mės veidu. 

- Iš Tirano policijos išoriečių kuopos? 

Valdytojas teįstengė linktelėti galva. 

- Negi manai, kad jis... - suriko Artemidė ir tuojau pat pri- 
kando liežuvį, nedrįsdama išreikšti žodžiais siaubingos minties, 
su viltimi laukdama atsakymo. 

- Su manimi nori susitikti vienas jaunuolis iš Žemės. Aš jo 
nepažįstu. Ko jam čia reikia? - Jis sunkiai dvėsavo ir mikčio- 
jo tarytum skęsdamas sūkuriuojančiame sąmonės verpete. 

Pribėgusi mergina tvirtai suspaudė jo alkūnę ir griežtai iš- 
tarė: 

- Prisėsk, tėve. Papasakok, kas atsitiko. - Įsakmus dukters 
balsas truputį prislopino jo veide atsispindinčią paniką. 

- Tiksliai nežinau, - sušnibždėjo Hinrikas. - Tas jaunuolis 
lyg ir norėtų išduoti smulkmenas apie pasikėsinimą į mano gy- 
vybę. Į mano gyvybę. Majoras /iepė jį išklausyti. 

Valdytojo veide nušvito kvaila šypsena. 

- Žmonės mane myli. Niekas nenorėtų manęs užmušti. Tie- 
sa? 

Jis atidžiai nužvelgė Artemidę ir atsipalaidavo tik tada, kai 
šioji atsakė: 

- Be abejo, tėve, niekas negeidžia tavo mirties. 

- O kaip dėl jų? - vėl įsitempė Hinrikas. 

- Ko? 

- Tiranų, - palinkęs arčiau sušnibždėjo jis. - Juk Videmo- 
so rančeris buvo vakar atvykęs į mūsų dvarą, o šiandieną tira- 
nai jį nužudė. Dabar atsiųs savo agentą, kad pribaigtų mane. 

Artemidė taip stipriai suspaudė Hinriko pečius, kad šio 
mintis vėl užvaldė fizinis skausmas. 

- Tėve! Pasėdėk ramiai! Nieko nekalbėk, tik paklausyk, ką 
sakau! Niekas tavęs nežudys. Ar girdi? Niekas tavęs nežudys. 
Rančeris lankėsi pas mus prieš šešis mėnesius. Nejau nepame- 
ni? Prieš gerą pusmetį! 

- Taip seniai? - sukuždėjo valdytojas. - Turbūt tavo tiesa. 

- Lik savo kambaryje ir pailsėk. Tu persidirbęs. Aš pati su- 
sitiksiu su atvykėliu. Jei įsitikinsiu, kad jaunuolis nekelia grės- 
mės, atvesiu jį pas tave. 

- Tu tikrai taip padarysi, Arta? Tikiuosi jis nepakels rankos 
prieš moterį. Ne, ne, tikrai nepakels. 

Staiga pritūpusi Artemidė pakštelėjo jam į skruostą. 

- Būk atsargi, - išsekusiu balsu sumurmėjo tėvas ir užsimer- 
kė. 


6. KARŪNOS SAVININKAS 


Baironas Farilas nejaukiai lūkuriavo viename iš išorinių 
Rodijos rūmų pastatų. Pirmą kartą per visą gyvenimą jis jautėsi 
esąs tikras provincialas. 

Videmoso dvaras, kuriame vaikinas užaugo, savo grožiu vi- 
sada traukdavo akį, bet dabar gimtieji namai tepriminė žvilgan- 
čią, barbarišką buveinę. Tie vingiuoti kontūrai, trapios apdai- 
los detalės, keistų formų bokšteliai, puošnūs “dirbtiniai lan- 
gai"... Vien pagalvojęs apie tai jis krūptelėjo. 

Rodijos rūmų kūrėjams buvo svetimos primityvios galvijų 
augintojų lordų pastangos pasipuikuoti savo gerove arba mirš- 
tančio, suvaikėjusio pasaulio bandymai demonstruoti prabangą. 
Akmeniniai rūmai įkūnijo Hinridų dinastijos valdžios zenitą. 

Galingų, tykių pastatų linijos atrodė bemaž vertikalios. Jos 
nepastebimai krypo link kiekvienos struktūros centro, išveng- 
damos moteriškos bokšto smailių išvaizdos. Išdidūs mūrai ki- 
lo į tokias aukštumas, kad padarydavo žiūrovui neišdildomą 
įspūdį. 

Į viršų besistiebiantys pastatai jungėsi į nedalomą, milžiniš- 
kų centrinių rūmų visumą. Žvelgiant į padanges, beveik nebu- 
vo matyti vyriško Rodijaus stiliaus elementų. Iš akiračio išny- 
ko netgi “dirbtiniai langai", vertinami už dekoratyvų žavesį ir 
visiškai nenaudingi kiaurą parą apšviestuose bei gerai vėdina- 
muose pastatuose. | 

Galima sakyti, kad labiausiai akį traukė geometriškai abst- 
rakčios rūmų linijos. 

Šalia vaikino trumpam stabtelėjo tiranų majoras. 

- Netrukus jus priims, - tarė jis. 

Baironas linktelėjo, ir po kurio laiko majorą pakeitė stam- 
bus vyriškis su purpurine uniforma, kurią išvydus, į galvą šo- 
vė mintis, jog tikrieji valdžios atstovai nesiekia demonstruoti 
galios puošnia išore. Jie pasitenkina paprastais melsvais apda- 
rais. Vaikinas prisiminė ryškiaspalvius rančerio kostiumus ir 
prikando lūpą suvokęs tuštybės beprasmybę. 

- Baironas Meleinas? - pasiteiravo Rodijos rūmų sargybi- 
nis. Teliko pritariamai pakinkuoti galva ir.sekti jam iš paskos. 


Pamatęs žvilgantį vienbėgį vagonėlį, diamagnetinių jėgų 
prikaustytą prie rausvo metalinio strypo, Baironas sustojo. 
Anksčiau neteko regėti nieko panašaus. 

Nedidukas vagonėlis, kuriame būtų tilpę ne daugiau penkių 
ar šešių keleivių, lingavo vėjo gūsiuose tarsi grakšti ašara, at- 
spindinti Rodijos saulės spindesį. Po juo driekėsi plonas, į ka- 
belį panašus bėgis. Jaunuolis pasilenkė ir išvydo mėlyną dan- 
gų, įsiterpusį tarp metalinės gijos bei vagono. Dvelktelėjus stip- 
resniam vėjui, pastarasis atsiplėšė nuo pagrindo per vieną co- 
lį, tarytum nekantraudamas skristi ir stengdamasis atsikratyti 
nematoma magnetine jėga. Paskui vėl nusileido žemyn, tačiau 
prie bėgio neprisilietė. 

- Lipkite, - paragino sargybinis ir sekdamas įkandin Bairo- 
no užkopė laipteliais, kurie tylai įslydo į vagono sieną. Iš išorės 
tamsi, viduje keistoji transporto priemonė priminė permatomą 
burbulą. Uniformuotam vyrui prisėdus prie valdymo skydo, jis 
pakilo ir nusklendė plačiu lanku aukštyn. Pačioje arkos viršū- 
nėje Baironui prieš akis kelioms sekundėms atsivėrė Rodijos 
rūmų panorama. 

Į gigantišką visumą susiliejusias struktūras (turbūt rūmų 
kūrėjams nuo pat pradžių magėjo padaryti įspūdį oru skriejan- 
tiems žiūrovams) išraizgė švytinčios metalinės vienbėgių lini- 
jos. 

Kai vagonėlis netikėtai sustojo, iš inercijos jaunuolis palin- 
ko į priekį. Kelionė tęsėsi ne ilgiau, kaip dvi minutes. 


Priešais atsivėrė durys. Baironas žengė per slenkstį, ir jos 
akimoju užsitrenkė. Mažame kambarėlyje vaikinas stovėjo vi- 
siškai vienas, niekieno nestumdomas. Vis dėlto jis nepuoselė- 
jo tuščių iliuzijų. Nuo tos prakeiktos nakties bendrabutyje, jo 
veiksmams didžiausią įtaką darė kiti žmonės. 

Džontis privertė jį sėsti į laivą. Tiranų komisaras nugabe- 
no į šiuos rūmus. Kiekvienas išorinių jėgų reguliuojamas poel- 
gis tik dar labiau sustiprindavo Bairono neviltį. 

Aišku kaip dieną, kad tiranų neapkvailino jo pasakojimas. 
Komisaras nesunkiai galėjo susisiekti su Žemės konsulu, hiper- 
bangomis užmegzti tiesioginį ryšį su pačia Žeme, arba nusta- 
tyti jo tapatybę pagal akių tinklainę. Tai paprasčiausi įprasti pa- 
tikrinimai. 

Kad ir kaip ten būtų, Džončio analizėje slypėjo tiesos kris- 
las. Tiranai nesiruošia jo iš karto žudyti ir tokiu būdu paversti 
naujuoju kankiniu. Kita vertus, jei mirties bausmę paskirtų ma- 
rionetė Hinrikas, tiranams tereikėtų atlikti niekingą stebėtojų 
vaidmenį. 

Baironas tvirtai sugniaužė kumščius. Aukštas ūgis ir stip- 
rus, raumeningas kūnas niekuo nepadės, kai pasirodys vyrai su 
blasteriais bei neuroniniais rimbais. Jis nejučia atsirėmė į sie- 
ną. Po to skubiai atsigręžė į kairę pusę, nes išgirdo, kaip pra- 
siveria durys. Į kambarį įėjo ginkluotas sargybinis ir mergina. 
Kitu metu ir kitoje vietoje, jaunuolis būtų įdėmiau į ją įsižiū- 
rėjęs, kadangi merginos išvaizda galėjo ilgam laikui prikaustyti 
žvilgsnį, bet dabar jam rūpėjo kiti dalykai. 

Jiedu sustojo už šešių pėdų. Baironas nenuleido akių nuo 
uniformuoto vyro blasterio. 

- Aš kalbėsiu su juo pirma, leitenante, - tarė sargybiniui 
mergina. Kai atsisuko į vaikiną, tarp jos akių įsirėžė vertikali 
raukšlelė: - Jūs esate tas žmogus, kuris nori papasakoti apie pa- 
sikėsinimą į valdytojo gyvybę? 

- Man sakė, kad galėsiu asmeniškai šnekėtis su valdytoju, 
- prabilo Baironas. 

- Tai neįmanoma. Jums teks iškloti informaciją man. Jei iš- 
aiškės, kad nemeluojate, jums bus deramai atlyginta. 

- Ar galėčiau paklausti, kas jūs tokia? Iš kur man žinoti, 
kad jūs turite teisę kalbėti valdytojo vardu? 

Mergina akivaizdžiai suirzo. 

- Aš esu Hinriko duktė. Prašau atsakyti į mano klausimus. 
Jūs atvykote iš Sistemos užribio? 

- Iš Žemės, - atsakė Baironas ir tučtuojau pridūrė: - Jūsų 
malonybe. 

Kreipinys pamalonino ją. 

- Kas tai per vieta? 

- Nedidelė Žemės planeta priklauso Sirijaus sektoriui, jū- 
sų malonybe. 

- Galbūt prisistatytumėte? 

- Aš esu Baironas Meleinas, jūsų malonybe. 

Ji nužvelgė jaunuolį mąsliu žvilgsniu. 

- Iš Žemės?... Ar mokate pilotuoti erdvėlaivį? 

Baironas susilaikė nenusišypsojęs. Mergina norėjo jį išban- 
dyti žinodama, kad tiranų kontroliuojamuose pasauliuose griež- 
tai draudžiama gilintis į kosminės navigacijos sritį. 

- Taip, jūsų malonybe. - Jis lengvai galės įrodyti savo žo- 
džius veiksmais, jei turės progą taip ilgai išgyventi. Kosminės 
navigacijos mokslas nebuvo draudžiamas Žemėje, o per ketu- 
ris metus įmanoma daug ko išmokti. 

- Labai gerai, - tarė mergina. - Ką gi jūs norite papasako- 
ti? 

Jam teko skubiai apsispręsti. Sargybiniui nebūtų išdrįsęs 
sakyti tiesos, tačiau valdytojo dukteriai... galbūt šis faktorius 
pasitarnaus jo naudai. 

- Nėra jokio sąmokslo, jūsų malonybe. 

Ji apstulbo ir atsigręžė į savo bendražygį neslėpdama su- 
sierzinimo. 

- Leitenante, išgaukite iš jo teisybę. 

Skubiai žengęs į priekį Baironas susidūrė su blasterio 
vamzdžiu. 

- Palaukite, jūsų malonybe. Išklausykite mane! Tik taip me- 
luodamas galėjau prašyti, kad man būtų leista susitikti su val- 
dytoju. Nejau nesuprantate? 

Baironas pakėlė balsą tikėdamasis, kad nutolstanti figūra jį 
išgirs. 

- Bent jau perduokite jo kilnybei, kad aš esu Baironas Fa- 
rilas ir atvykau čia norėdamas pareikalauti to, kas teisėtai man 
priklauso. 

Neturėdamas kitos išeities jaunuolis griebėsi už paskutinio, 
nugeibusio šiaudo.. Senosios feodalų tradicijos prarado savo 
reikšmę dar prieš pasirodant tiranams. Dabar jos virto tikru ar- 
chaizmu. 

Mergina atsisuko, jos antakiai šoktelėjo aukštyn. 

- Jūs esate aristokratiškos prigimties? Vos prieš kelias aki- 
mirkas tvirtinote, kad jūsų pavardė - Meleinas. 

- Tiesiog pamelavo, - nuskambėjo nepažįstamas balsas. - 

Tai išties Baironas Farilas. Jis stulbinančiai panašus į tėvą. 

Tarpduryje stovėjo nedidukas, besišypsantis vyriškis. Jo 
švytinčiose, į Baironą įsmeigtose akyse, kurias vieną nuo kitos 
skyrė ganėtinai platus tarpas, atsispindėjo linksma nuostaba. 
Kilstelėjęs galvą į viršų, idant geriau įsižiūrėtų į aukšto jaunuo- 
lio veidą, žmogus kreipėsi į merginą. 

- Negi neatpažįsti jo, Artemide? 

Spėriai žengusi prie jo, valdytojo duktė paklausė ramiu bal- 
su: 

- Dėde Gilai, ką čia veiki? 

- Rūpinuosi savo interesais, Artemide. Nepamiršk, jei są- 
mokslininkai nužudytų tavo tėvą, iš visos Hinridų dinastijos, aš 
pirmas galėčiau pretenduoti į sostą. - Gilbretas Hinridas mirk- 
telėjo ir pridūrė: - Tegul leitenantas užsiima kitais darbais. Tau 
negresia joks pavojus. 

Nekreipdama dėmesio į jo pasiūlymą Artemidė piktai pa- 
klausė: | 

- Vėl vogčiomis klauseis komunikatoriaus? 

- Na, žinoma. Nejau galėtum atimti iš manęs tokį malonu- 
mą? Neįsivaizduoji, kaip įdomu paslapčia klausytis tiranų po- 
kalbių. 

- Jei būtum sučiuptas, tavęs už tai nepaglostytų. 

- Pavojus prideda žaidimui azarto, širdele. Galų gale patys 
tiranai be jokio sąžinės graužimo prikaišiojo rūmuose pasiklau- 
symo aparatūros. Jie žino viską, ką mes darome. Kas čia blo- 
go, jei primestas taisykles panaudojame savo labui? Hmm... gal 
pristatytum mane? | 

- Ne, - atšovė ji. - Tau neturėtų rūpėti šis reikalas. 

- Tuomet leisk man judu supažindinti. Kai išgirdau jo var- 
dą, nedelsdamas mečiau savo įdomius užsiėmimus. - Vyriškis 
apėjo Artemidę ir mandagiai šypsodamasis nužvelgė jaunuolį. 
- Tai Baironas Farilas. 

- Aš jau prisistačiau, - įsiterpė Baironas, viena akimi stebė- 
damas leitenantą, tebelaikantį rankoje blasterį. 

- Tačiau nepaminėjote, kad esate Videmoso rančerio sūnus. 

- Nes jūs sutrukdėte. Šiaip ar taip, dabar žinote mano isto- 
riją. Aš privalėjau atsikratyti tiranų neišduodamas savo tikro 
vardo. - Baironas nutilo nekantriai laukdamas atomazgos. Jei- 
gu jo nesuims, vadinasi, egzistuoja nedidelė - tiksliau, menkutė 
- galimybė, kad įvykiai pakryps teigiama linkme. 

- Aišku, - tarė Artemidė. - Šia problema turėtų užsiimti pats 
valdytojas. Jūs tikras, kad į jo gyvybę niekas nesikėsina? 

- Visiškai, jūsų malonybe. 

- Gerai. Dėde Gilai, gal pabūtum kartu su ponu Farilu? Lei- 
teinante, eikite su manimi. 

Baironas pajuto, kaip kūną persmelkia silpnumas. Vaiki- 
nas mielai būtų atsisėdęs, tačiau nesulaukė tokio pasiūlymo iš 
Gilbreto, tyrinėjančio jį tarsi laboratorinę pelę. 

- Rančerio sūnus! Kaip juokinga! 

Baironas palenkė galvą įsistebeilydamas į žemaūgį vyruką. 
Jam iki gyvo kaulo įgrįso atsargūs vienskiemeniai žodžiai bei 
rūpestingai formuluojamos frazės, todėl nenuostabu, kad iš jau- 
nuolio lūpų išsprūdo griežtas atsakymas. 

- Taip, aš esu rančerio sūnus. Toks gimiau. Gal turite kitų 
klausimų? 

Gilbretas neįsižeidė. Drauge su platėjančia šypsena, jo 
siaurame veide išryškėjo raukšlelių raizginiai. 

- Būtų džiugu, jei patenkintumėte mano smalsumą. Jūs tik- 
rai galvojate, kad atvykęs čia galite reikalauti teisėtų savo pri- 
vilegijų ir prašyti apsaugos? Cia? 

- Sia tema turėčiau kalbėtis su valdytoju, sere. 

- Ak, jaunuoli, nešvaistykite veltui laiko. Netrukus įsitikin- 
site, kad su valdytoju neįmanoma tvarkyti reikalų. Kaip mano- 
te, kodėl į jus visų pirma kreipėsi jo duktė? Kokia juokinga 
mintis. 

- Jums viskas kelia juoką? 

- Kodėl gi ne? Mano požiūrį į gyvenimą geriausiai apibrė- 
žia būdvardis “juokingas". Pažvelkite į Visatą, jaunuoli. Jei ne- 
pajėgsite kvatoti iš tos bjaurasties, verčiau iš karto persipjau- 
kite sau gerklę. Beje, užmiršau prisistatyti. Aš esu valdytojo 
pusbrolis. 

- Sveikinu, - šaltai atšovė Baironas. 

Gilbretas patraukė pečiais. 

- Jūs teisus. Tai neįspūdingas titulas. Sprendžiant iš jūsų 
tvirtinimų, esą niekas neplanuoja kėsintis į Hinriko gyvybę, 
mano padėtis dar labai ilgai nesikeis. 

- Nebent jums pačiam magėtų suregzti sąmokslą. 

- Brangusis sere, turite nuostabų humoro jausmą. Pripras- 
kite prie minties, kad aš nesu žmogus, į kurio žodžius kreipia- 
mas rimtas dėmesys. Mano pastabos tėra ciniško charakterio 

atspindys. Juk jūs nemanote, kad direktoratas išsaugojo savo 
vertę iki šių laikų? Turbūt esate tikras, jog Hinrikui nestinga 
sveiko proto? Žinokite, jis niekada nepasižymėjo išskirtinėmis 
intelektinėmis savybėmis, tačiau, bėgant metams, su valdytoju 
darosi neįmanoma susišnekėti. Ach, atleiskite, visai užmiršau, 
kad jūs nepažįstate mano pusbrolio. Nieko baisaus, jau girdžiu 
jo žingsnius. Patarčiau atminti, kad jūs kalbėsite su didžiausios 
Ūko Karalystės valdovu. Tikiuosi, jog tai jus pralinksmins. 


Daugelio metų patirtis leido Hinrikui nesunkiai išlaikyti 
orią povyzą. Maloningu rankos mostu įvertinęs uolias Bairono 
pastangas nusilenkti, jis gana ūmiai paklausė: 

- Kokiais tikslais atvykote į mūsų planetą, sere? 

Artemidė stovėjo šalia tėvo, ir Baironas, didelei savo nuo- 
stabai, suprato niekaip neįstengiąs atitraukti akių nuo gražaus 
jos veido. 

- Jūsų kilnybe, - prabilo jaunuolis, - aš tenoriu įrodyti, jog 
mano tėvas buvo neteisingai apkaltintas ir, kaip žinote, dėl to 
nuteistas mirties bausme. 

Hinrikas nuleido akis. 

- Aš truputį pažinojau jūsų tėvą. Jis lankėsi Rodijoje vie- 
ną ar du kartus. - Valdytojas trumpam nutilo. Kai vėl prašne- 
ko, jo balsas šiek tiek sudrebėjo. - Judu esate labai panašūs. 
Kiek girdėjau, Videmoso rančeris buvo teisiamas, prisilaikant 
visų įstatymų. Deja, aš nežinau smulkmenų. 

- Būtent jas ir norėčiau išsiaiškinti, jūsų kilnybe. Garantuo- 
ju, kad mano tėvas - ne išdavikas. 

- Natūralu, kad sūnus gina tėvą, - skubiai įsiterpė Hinrikas, 
- tačiau šiuo reikalu jums derėtų kreiptis į Aratapą. 

- Aš nepažįstu tokio Žmogaus, jūsų kilnybe. 

- Aratapo? Tiranų komisaro? 

- Jis atsiuntė mane į Rodiją. Jūs, be abejo, suprantate, kad 
aš negalėčiau leisti tiranams... 

Sustingęs Hinrikas nesiklausė jaunuolio. Valdytojo delnas 
nevalingai prigludo prie lūpų, tarsi mėgindamas nuslėpti jų vir- 
pėjimą. 

- Jus atsiuntė Aratapas? - dusliai išspaudė Hinrikas. 

- Man teko pasakyti jam... 

- Aš žinau, ką jūs pasakėte. Neverta kartoti. Man labai gai- 
la, Videmoso ran... hmm... pone Farilai, bet aš niekuo negaliu 
jums pagelbėti. Tai ne mano kompetencijoje. Reikia pasitarti su 
Vykdomąja Taryba... Arta, nestumdyk manęs ir leisk susikaup- 
ti. Gilbretai! Pasirūpink ponu Farilu. Tegaliu pažadėti, kad bū- 
tinai kreipsiuos į Vykdomąjį Komitetą. Supraskite, visi priva- 
lome laikytis įstatymų. Tai labai svarbu. Labai svarbu. 

Jis apsisuko ant kulno murmėdamas kažką po nosimi. 

Artemidė trūktelėjo Bairono švarko rankovę. 

- Minutėlę. Ar jūs sakėte tiesą tvirtindamas, kad mokate pi- 
lotuoti erdvėlaivį? 

- Žinoma, - linktelėjo galvą Baironas ir nusišypsojo. Aki- 
mirką padvejojusi ji atsakė tuo pačiu. 

- Gilbretai, norėčiau vėliau su tavimi pakalbėti, - tarė Ar- 
temidė ir išskubėjo iš kambario. Nulydėjęs ją žvilgsniu Bairo- 
nas atsigręžė į valdytojo pusbrolį tik tada, kai šis palietė jo al- 
kūnę. 

- Jūs greičiausiai esate alkanas, galbūt ištroškęs ir pagei- 
dautumėte išsimaudyti? - paklausė Gilbretas. - Neatsisakysite 
įprastų gyvenimo malonumų? 

- Ne, žinoma, ne. Dėkui jums, - atsiliepė Baironas pajutęs, 
kaip atslūgsta įtampa. Vieną akimirką jis jautėsi nuostabiai, vi- 
siškai atsipalaidavęs. Mergina tikrai graži. Labai graži. 


Tuo tarpu Hinriko galvoje kirbėjo karštligiškos mintys. 
Grįžęs į savo apartamentus jis ilgai mąstė, tačiau teįstengė pa- 
daryti vienintelę išvadą. Tai spąstai! Aratapas atsiuntė jaunuolį, 
bandydamas įvilioti jį, Hinriką, į spąstus! 

Valdytojas prispaudė delnus prie smilkinių iš visos širdies 
trokšdamas numalšinti jų tvinkčiojimą ir pagaliau suprato, ką 
jis privalo padaryti. 


7. SĄMONĖS MUZIKOS KŪRĖJAS 
Naktis užslenka visuose pasauliuose, tiesa, ne vienodais in- 
tervalais, kadangi skirtingose vietose para gali trukti nuo pen- 


kiolikos iki penkiasdešimt dviejų valandų. Nieko keisto, kad 
kelionių mėgėjams, besilankantiems įvairiose planetose, tenka 

ištverti pakankamai sunkią psichologinio prisitaikymo stadiją. 

Daugumos planetų vyriausybės užtikrindavo darbo ir poil- 
sio periodus tam tikromis priemonėmis. Oro kondicionavimas 
ir dirbtinis apšvietimas dienos bei nakties kaitą išstūmė iš pa- 
grindinių problemų sąrašo (tik ne tuo atveju, kai šie pokyčiai 
įtakodavo žemės ūkį). Atsirasdavo ir tokių pasaulių (ypač re- 
tai), kurie nė trupučio nekreipdavo dėmesio į trivialius šviesos 
ir tamsos faktorius. 

Nepaisant visų socialinių aplinkybių, nakties artėjimas vi- 
sada turėjo ypatingą psichologinę reikšmę, netgi tais laikais, kai 
žmonių protėviai tebegyveno medžiuose. Leidžiantis saulei, į 
kiekvieną sąmonės kertelę įsiskverbdavo baimės ir nesaugumo 
pojūtis. 

Centrinių rūmų viduje sutemų nefiksavo joks sensorinis 
mechanizmas, tačiau Bairono įsitikinimą, kad juodi nakties na- 
gai pamažu drasko šviesos skraistę, nulėmė kažkokia neapib- 
rėžta nuojauta, glūdinti paslaptinguose žmogaus smegenų ko- 
ridoriuose. Jis žinojo, kad lauke tvyrančią nakties tamsą nepa- 
gyvins net ryškūs žvaigždžių taškeliai. Jis žinojo, jog tam tik- 
ru metų laiku pusę regimų žvaigždžių užgožia “kosmoso sky- 
lė", kitais žodžiais tariant, Arklio Galvos ūkas (gerai pažįsta- 
mas visoms Ūko Karalystėms). 

Vaikiną vėl pradėjo kankinti neviltis. 

Nuo tada, kai šnektelėjo su valdytoju, jis daugiau nematė 
Artemidės - dėl to jautė apmaudą. Baironas tikėjosi susitikti su 
ja prie pietų stalo, tačiau jam teko kramsnoti maistą vienam, 
neskaitant dviejų nepatenkintų sargybinių, mindžikuojančių už 
durų. Bent jau Gilbretas būtų pasilikęs. Vis dėlto valdytojo pus- 
brolis nusprendė pasišalinti, tarsi ketindamas tokiu elgesiu pa- 
rodyti tikrąjį Hinridų šeimos svetingumą. 

Nieko nuostabaus, kad sugrįžęs ir pasakęs: “Mudu su Ar- 
temide kalbėjome apie jus“, - jis sulaukė gyvo susidomėjimo 
ženklų. 

Reakcija prajuokino Gilbretą, ir jis nesidrovėdamas išsišie- 
pė. 

- Iš pradžių pasiūlysiu jums apsilankyti savo laboratorijo- 
je, - pagaliau ištarė. 

- Kokioje laboratorijoje? - aiškiai atšalęs paklausė Bairo- 
nas. 

- Tai vieta, kur montuojami įvairūs prietaisai, - nuskambėjo 
miglotas atsakymas. 


Gilbreto laboratorija labiau panešėjo į biblioteką, kurios 
kampe stūksojo ornamentais išpuoštas stalas. 

Baironas lėtai apžiūrėjo kambarį. 

- Kuriate čia savo prietaisus? Kokius? 

- Pavyzdžiui, tiranų žvalgų spindulius perimančią pasiklau- 
symo aparatūrą, kurios neįmanoma užpelenguoti. Štai taip “as- 
meniškai" iš Aratapo išgirdau apie jus. Turiu dar kelis įdomius 
mažmožius. Tokius, kaip vizisonoras. Jums patinka muzika? 

- Tai priklauso nuo stiliaus. 

- Gerai. Man pavyko išrasti naują instrumentą, tik nežinau, 
ar grodamas juo, išgaunu muzikinius garsus. - Gilbretas palie- 
tė knygų mikrofilmų lentyną, ir šioji prasiskyrė į dvi dalis. - Be 
abejo, tai nekokia slėptuvė, tačiau niekas nežiūri į mane rimtai 
ir nekiša nosies į mano apartamentus. Argi ne juokinga? Ach, 
atleiskite, jūs nesate kilęs iš linksmuolių padermės. 

Instrumentas pasirodė esąs kreivašonės dėžės formos, nė iš 
tolo neprimenančios aptakių gamyklinių objektų kontūrų. Vie- 
na jo pusė buvo nusagstyta mažučiais žvilgančiais mygtukais. 

- Ji nėra graži, - tarė Gilbretas, - bet kam, vardan Laiko, tai 
rūpi? Išjunkite lempas. Ne, ne! Jokių jungiklių. Tiesiog užsima- 
nykite, kad lempų tviskėjimas išblėstų. 

viesa akimoju pradingo. Teliko sidabrinis, nuo lubų sklin- 
dantis žvilgesys, kuris apgaubė jų veidus it vaiduokliška balz- 
gana. Gilbretas švelniai nusijuokė išgirdęs Bairono šūktelėjimą. 

- Tai vienas iš mano vizisonaro triukų. Jis priderintas prie 
žmogaus sąmonės, kaip ir asmeninės kapsulės. Suprantate, ką 
turiu omenyje? 

- Ne, atvirai kalbant, nesuprantu. 

- Ką gi, paaiškinsiu kitais žodžiais. Atitinkamas instrumen- 
to mikroschemas pažadina elektrinis jūsų smegenų ląstelių lau- 
kas. Tai ganėtinai paprasta matematinė užduotis, nors man dar 
neteko girdėti, kad kas nors būtų sugebėjęs ją išspręsti sukur- 
damas tokio dydžio prietaisą. Paprastai, elektrinių impulsų per- 
davimui reikėtų penkių lygių generatoriaus. Beje, instrumentas 
veikia ir atbuline tvarka. Paspaudžiu vieną mygtuką, ir mikro- 
schemos tiesiogiai įtakos jūsų smegenis - galėsite matyti ir gir- 
dėti be akių ir ausų pagalbos. Žiūrėkite! 

Iš pradžių nebuvo į ką žiūrėti. Po sekundės Bairono akių 
kampučiuose šmėkštelėjo miglelė, kuri virto blyškiu, melsvai 
violetiniu rutuliuku. Net ir užsimerkus, jis nedingo iš akiračio 
- tiesiog kybojo ore, apsuptas aiškios muzikinės gaidos. 

Rutuliukas išsiplėtė, ir Baironas netikėtai suvokė, kad ob- 
jektas egzistuoja jo kaukolėje. Tiksliau sakant, ne objektas, o 
spalvotas, nebylus garsas. Apėmė jausmas, tarsi būtų įmanoma 
ištiesti ranką ir jį paliesti. 

Nusidažiusi vaivorykštės atspalviais muzikinė gaida paki- 
lo oktava aukštyn ir apgaubė jį tarsi žemyn plevenanti šilko at- 
raiža. Paskui šioji sprogo ištaškydama spalvas, kurios akimir- 
kai nudegindavo, bet nesukeldavo jokio skausmo. 

Tyliai dejuodami plūstelėjo drėgni žali burbulai. Sutrikęs 
Baironas nesėkmingai stengėsi pro juos prasibrauti. Jis supra- 
to negalįs pajudėti. Mažieji lašeliai užtvindė visą sąmonę. 

Vaikinas be garso suriko, ir iliuzijos išsisklaidė. Kambaryje 
vėl nutvisko šviesa, o priešais stovėjo besijuokiantis Gilbretas. 
Apsvaigęs Baironas atžagaria ranka nusibraukė nuo kaktos pra- 
kaitą ir klestelėjo į krėslą. 

- Kas čia dedasi? - išspaudė jis kiek galima griežtesniu bal- 
su. 

- Aš nežinau, - atsakė Gilbretas. - Jūs susidūrėte su kažkuo, 
ko smegenys anksčiau nebuvo patyrusios. Jos nepajėgė suvokti 
naujo fenomeno esmės. Kai sutelkėte dėmesį į pojūčius, sme- 
genys pabandė perteikti juos pažįstamomis vaizdo, garso ir ly- 
tėjimo sąvokomis, tiesa, veltui stengėsi. Beje, kaip dėl kvapų? 
Retsykiais man dingodavosi, kad šį tą užuodžių. Guldau galvą, 
kad šunys įsisąmonina pojūčius vien tik kvapų forma. Kada 
nors reikės išbandyti vizisonarą su gyvūnais. 

Kita vertus, jei nepaisysite užplūstančių jausmų, jie greitai 
išnyks. Būtent tai ir darau, panorėjęs stebėti, kaip jie veikia ki- 
tus Žmones. Nieko sudėtingo. 

Savo gyslota ranka apglėbęs instrumentą jis perbėgo pirš- 
tais per mygtukus. 

- Kartais galvoju, kad iki galo perpratus šio prietaiso sub- 
tilybes, būtų įmanoma kurti naujoviškas simfonijas, be garso ir 
vaizdo. Deja, man trūksta gabumų. 

- Norėčiau užduoti klausimą, - prabilo Baironas. 

- Rėžkite. 

- Kodėl jūs, mokslininkas, tuščiai leidžiate laiką su žaisliu- 
kais... 

- Užuot užsiėmęs rimtais dalykais? Nežinau. Galbūt mano 
įtaisai nėra visiškai beprasmiški. Tikriausiai girdėjote, jog tai 
nelegalu. 

- Kas? 

- Mano vizisonaras. Ir pasiklausymo aparatūra. Jei tiranai 
išsiaiškintų, ką veikiu, būčiau nuteistas mirties bausme. 

- Juokaujate? 

- Anaiptol. Aiškiai matosi, kad jūs augote galvijų rančoje. 
Jauni žmonės nepamena senųjų laikų. - Staiga jis palenkė gal- 
vą ir primerkęs akis pasiteiravo: - Jūs priešinatės tiranų viešpa- 
tavimui? Galite kalbėti laisvai. Atvirai sakau, kad aš jų neken- 
čių. Kaip ir jūsų tėvas. 

- Taip, - ramiai atsakė Baironas. 

- Kodėl? 

- Todėl, kad jie svetimšaliai, neturintys teisės valdyti nei 
Nefelos, nei Rodijos. 

- Ar jūs visada puoselėjote tokius įsitikinimus? 

Baironas neatsiliepė. 

Gilbretas prunkštelėjo. 

- Kitaip tariant, nusprendėte, kad tiranai yra svetimšaliai tik 
tada, kai jie teisėtai nužudė jūsų tėvą. Ach, prašyčiau neužsi- 
plieksti. Ramiai pamąstykite ir atminkite, kad esu jūsų pusėje. 
Taigi kokias teises turi Videmoso rančerio pavaldiniai? Kaip 
būtų nubaustas kerdžius pavogęs galviją? Pasodintas į kalėji- 
mą? O jei kėsintųsi į jūsų tėvo gyvybę, galbūt dėl savų priežas- 
čių, kurios bendražygiams atrodytų visiškai pagrįstos? Jo ne- 
abejotinai lauktų mirties bausmė. Kokią teisę turi jūsų tėvas 
kurti įstatymus ir bausti tenykščius? Galima tvirtinti, kad ran- 
čeris buvo jų tiranas. 

Žinoma, mūsų supratimu, jis įkūnijo tikrą patriotą. Na, ir 
kas? Tiranų nuomone, jis tebuvo išdavikas, kurį reikėjo paša- 
linti. Tai elementari gynybinė reakcija. Kitados Hinridai taip 
pat praliejo marias kraujo. Pasiskaitykite istoriją, jaunuoli. Vi- 
sų pasaulių vyriausybių rankos suteptos krauju. 

Todėl patarčiau surasti svaresnę neapykantos tiranams prie- 
žastį. Nemanykite, kad užtenka pakeisti vienus valdovus kitais. 
Nuo to netapsime laisvesni. 

Baironas smogė kumščiu į kitos rankos delną. 

- Objektyvi filosofija tinka žmogui, stebinčiam įvykius iš 
šalies. Įdomu, kaip jaustumėtės, jei būtų nužudytas jūsų tėvas. 

- Taip ir atsitiko. Direktoratą prieš porą dešimtmečių val- 
dė mano tėvas. Jį pribaigė subtiliai, neskubant. Palaužė jo dva- 
sią, kaip ir paties Hinriko. Po tėvo mirties tiranai neleido man 
tapti nauju valdytoju, kadangi garsėjau neprognozuojamu cha- 
rakteriu. Hinrikui nestigo ūgio bei grožio, ir, kas svarbiausia, 
nuolankumo. Nors pastarąja savybe tiranai pernelyg nepasiti- 
kėjo, todėl nuolatos kankino vargšelį, paversdami jį apgailėti- 
na marionete, kuri net negali pasikasyti be leidimo. Pats matėte 
mano pusbrolį. Jis akivaizdžiai degraduoja, apimtas paranojiš- 
kos baimės. Bet ne todėl aš trokštu atsikratyti tiranų viešpati- 
ja. 

- Tikrai? - įsiterpė Baironas. - Jūs išradote visiškai naują 
priežastį? 

- Nieko naujo, jaunuoli. Tiesiog tiranai atėmė iš dvidešim- 
ties milijardų žmonių prigimtinę teisę dalyvauti vystymosi pro- 
cese. Jūs mokėtės mokykloje. Girdėjote apie ekonomikos cik- 
lą. Įsikūrę planetoje... - Gilbretas ėmė vardinti argumentus, su- 
lig kiekvienu atlenkdamas po pirštą, - kolonistai iš pradžių rū- 
pinasi maistu, todėl propaguoja žemdirbystę. Vėliau pradeda 
rausti uolienos sluoksnį, ieškodami rūdos. Eksportuodami ne- 
apdorotą žaliavą bei grūdinių kultūrų perteklių jie perka įvai- 
rius reikalingus mechanizmus ir prabangos elementus. Tai ant- 
roji stadija. Po jos seka trečioji, kai, padidėjus gyventojų skai- 
čiui ir gerokai išaugus užsienio investicijoms, užsimezga in- 
dustrinės civilizacijos ūgliai. Galų gale ateina eilė ketvirtajai 
stadijai, kai, įvaldęs sudėtingas technologijas, importuojantis 
maistą ir eksportuojantis mechaninius prietaisus pasaulis pra- 
deda rūpintis primityvesnių planetų vystymusi. 

Dažniausiai technologines aukštumas pasiekusiuose pasau- 
liuose, gyvena ypač daug žmonių. Jie nepaprastai galingi karine 
prasme - kokiais gi dar tikslais kuriamos mašinos? - ir valdo ne- 
mažai žemdirbių planetų. 

Kas atsitiko su mumis? Visai neseniai buvome trečiojoje 
stadijoje, kai nesuvaldomai vystosi industrija. O dabar? Proce- 
sas sustojo vietoje, užšalo, netgi ėmė trauktis atgal. Mūsų po- 
reikiai tiranų nedomina. Rodija tėra trumpalaikė investicija, nes 

po kurio laiko mes nugrimsime į skurdo gelmes ir tapsime ne- 
pelningi. Tuo tarpu jie nusigriebs grietinėlę. 

Tiranai uždraudė visus mokslinius tyrinėjimus žinodami, 
kad industrinis pasaulis sparčiai ištobulina ginklus. Pripratę 
prie varganos egzistencijos žmonės nė nesuvoks, kad jiems kaž- 
ko trūksta. Jūs pats nustebote, kai pasakiau, kad už vizisonaro 
sukūrimą man gresia mirties bausmė. 

Žinoma, vieną dieną mes nugalėsime tiranus. Tai praktiš- 
kai neišvengiama. Niekas negali viešpatauti amžinai. Jie ap- 
tings ir suglebs, tuokdamiesi su pavaldžių planetų atstovais už- 
mirš savo tradicijas, paskęs korupcijos liūne. Tačiau tai tęsis ne 
vieną šimtmetį, kadangi istorijos tėkmė srūva pakankamai lė- 
tai. Prabėgus amžiams, mums vis tiek reikės tenkintis bemoks- 
lių žemdirbių vaidmeniu, stebint stiprėjančius urbanizuotus kai- 
mynus, kuriems nusišypsojo laimė nepakliūti po geležiniu tira- 
nų kumščiu. Ūko Karalystės visiems laikams pasiliks pusiau 
kolonijinės planetos, o mes tegalėsime pasigirti esantys didžio- 
sios žmonijos progreso dramos žiūrovai. 

- Kažkur esu tai girdėjęs, - tarė Baironas. 

- Natūralu, jeigu mokėtės Žemėje, kuri užima ypač įdomią 
padėtį socialinio vystymosi raidoje. 

- Išties? 

- Pagalvokite! Nuo tada, kai buvo atrasta galimybe keliauti 
tarpžvaigždinė erdve, Galaktika nepaliaujamai plėtėsi. Mes 
priklausome augančiai, bręstančiai visuomenei. Akivaizdu, kad 
žmonės įveikė brendimo stadiją vienintelėje vietoje ir vienin- 
teliu metu - Žemėje, prieš pat katastrofą. Laikinai praradę ga- 
limybę kolonizuoti naujas erdves, tenykščiai susidūrė su gyven- 
tojų pertekliaus, gamtinių turtų išeikvojimo ir panašiomis pro- 
blemomis, kurios niekada nekankino kitų Galaktikos pasaulių. 

Jie buvo priversti gilintis į socialinius mokslus. Gaila, kad 
iki šių dienų bemaž nieko neliko išsaugota. Štai, kas juokin- 
giausia. Jaunystėse Hinrikas žavėjosi primityvizmo teorijomis. 
Jis sukaupė milžinišką kolekciją žemiškų objektų, neturinčių 
sau lygių visoje Galaktikoje. Tapęs valdytoju pusbrolis nusto- 
jo tuo domėtis, ir jo daiktai atiteko man. Išsaugotos Žemiečių 
literatūros nuotrupos tiesiog fantastiškos. Jose siekiama pažinti 
vidinį žmogaus pasaulį, o tai visiškai nebūdinga ekstravertinei 
Galaktikos civilizacijai. Nepaprastai juokinga. 

- Kokia palaima! - sarkastiškai sušuko Baironas. - Jau ma- 
niau, kad po rimtų šnekų jūs galutinai praradote humoro jaus- 
mą. 

Gilbretas gūžtelėjo pečiais. 

- Aš paprasčiausiai esu atsipalaidavęs, todėl jaučiuosi pui- 
kiai. Galbūt pirmą kartą per daugelį mėnesių. Ar įsivaizduojate, 
ką reiškia nuolatos vaidinti? Keisti kaukes dvidešimt keturias 
valandas per parą? Netgi tada, kai kalbi su draugais arba lieki 
vienas, neturi teisės užsimiršti nė vienai sekundei. Ar nutuokia- 
te, ką reiškia būti diletantu juokdariu, kurio nuomonė niekam 
nerūpi? Kurio absurdiškos ir ciniškos pastabos įtikina aplinki- 
nius, kad jie bendrauja su vėjavaikiu? Taip elgiuosi todėl, kad 
stengiuosi išsaugoti savo menkavertę gyvybę ir bent retsykiais 
įkąsti engėjams. 

Jis pakėlė galvą pažvelgdamas Baironui į akis ir prabilo be- 
maž maldaujančiu balsu: 

- Skirtingai nei aš, jūs mokate pilotuoti laivą. Argi ne keis- 
ta? Jūs šnekate apie mano sugebėjimus mokslo srityje, o aš net 
nesugebu valdyti paprasčiausio vienviečio katerio. Tačiau jūs... 
jūs galite tai daryti, todėl privalote kuo skubiau išvykti iš Ro- 
dijos. 

Baironas susiraukė ir šaltai paklausė: 

- Kodėl? 

Gilbretas atsakė greitakalbe: 

- Kaip minėjau, mudu su Artemide dėl visko susitarėme. 
Eikite tiesiai į jos kambarį. Mergina jūsų lauks. Nubraižiau pla- 
nelį, kad nepasiklystumėte koridoriuose. - Jis ištiesė Baironui 
nedidelę metalinę plokštelę. - Jei kas nors sustabdys, sakykite, 
kad jus iškvietė valdytojas, ir keliaukite toliau. Veikite ryžtin- 
gai, tuomet nekils jokių sunkumų... 

- Vieną minutėlę! - įsiterpė vaikinas, neketindamas paklusti 
Gilbretui. Džončio nurodymu, jis skrido į Rodiją ir pakliuvo į 
tiranų nagus. Savo ruožtu, tiranų komisaras išsiuntė Baironą į 
centrinius rūmus, kur jo likimą turėtų nulemti psichologiškai 
nestabili marionetė. Užtenka, vardan Kosmoso ir Laiko! Nuo 
šiol jis pats kontroliuos savo veiksmus, kad ir kokie riboti šie 
būtų. Ryžtingai apsisprendęs Baironas nesiruošė keisti nuomo- 
nės. 

- Aš atvykau į Rodija svarbiu reikalu, sere, - tarė jis, - to- 
dėl niekur neskrisiu. 

- Ką? Nebūkite idiotas. - Vienai minutei Gilbretas neteko 
savitvardos. - Nejau manote, kad įstengsite ką nors nuveikti 
Rodijoje? Nejau manote, kad iki aušros pajėgsite ištrūkti iš rū- 
mų gyvas? Neprabėgs nė dvidešimt keturių valandų, kai Hin- 
rikas. susisieks su tiranais, ir jūs būsite įkalintas vienutėje. Aš 
gerai pažįstu savo pusbrolį. Žinau, kad dabar jis įnirtingai 
svarsto, ką daryti. 

- Tarkim, jūs sakote tiesą. Vis tiek nesuprantu, kodėl taip 
jaudinatės dėl manęs, - atšovė Baironas. Daugiau niekas jo ne- 
gainios. Netampys už virvučių. 

Spoksodamas į jaunuolį Gilbretas atsistojo. 

- Nes noriu skristi su jumis. Negaliu amžinai gyventi tira- 
nų priespaudoje. Nei Artemidė, nei aš nemoku valdyti laivo, 
antraip jau seniai būtume išsinešdinę. Nuo jūsų priklauso mud- 
viejų gyvybės. 

Baironas truputėlį atlyžo. 

- Valdytojo duktė? Kuo ji čia dėta? 

- Iš mūsų trijų, jos padėtis labiausiai apgailėtina. Neretai 
moterims gresia šis tas kraupesnio už mirtį. Ar žinote, kas lau- 
kia jaunos, puikios išvaizdos ir netekėjusios valdytojo dukters? 
Ji tampa jauna, puikios išvaizdos ir ištekėjusia moterimi. O 
kam mūsų laikais atitenka jaunikio vaidmuo, jei ne sukriošų- 
siam, ištvirkusiam tiranų rūmų funkcionieriui, kuris palaidojo 
tris žmonas ir nūnai trokšta merginos glėbyje prisiminti jaunys- 
tę? 

- Valdytojas neleistų, kad taip atsitiktų! 

- Valdytojo leidimo niekam nereikia. 

Bairono mintyse atgijo Artemidės paveikslas. Nuo kaktos 
aukštyn sušukuoti, tiesūs plaukai su vienintele banguota sruo- 
ga, besiplaikstančią prie pečių. Šviesi ir švari veido oda, juo- 
dos akys, raudonos lūpos! Aukšta, jauna, besišypsanti! Toks 
apibūdinimas greičiausiai tiktų šimtams milijonų Galaktikos 
merginų. Būtų kvaila galvoti tiktai apie vieną. 

Didelei savo nuostabai jis paklausė: 

- Ar laivas paruoštas? 

Plati šypsena privertė Gilbreto veidą susiraukšlėti. Valdy- 
tojo pusbroliui nespėjus prasižioti, į duris kažkas įnirtingai pa- 
sibeldė. Jų pokalbį nutraukė ne komunikatoriaus fotospindulys 
ir ne tarnas. 

Smūgiai pasikartojo. 

- Verčiau atidarykite duris, - pasiūlė Gilbretas. 

Baironas pakluso nurodymui, ir į kambarį įvirto du unifor- 
muoti vyrai. Staigiu judesiu atidavęs senajam linksmuoliui pa- 
garbą, pirmasis atsisuko į vaikiną. 

- Baironai Farilai, jūs suimamas Tirano komisaro bei Ro- 
dijos valdytojo įsakymu. 

- Kuo esu kaltinamas? 

- Išdavyste. 

Vieną sekundės dalį Gilbreto fizionomijoje sušmėžavo ne- 
vilties blyksnis. Nuleidęs akis vyriškis sumurmėjo: 

- Hinrikas pasirodė greitesnis, nei tikėjausi. Kokia juokin- 
ga mintis! 

Prieš juos vėl stypsojo senasis Gilbretas, išsišiepęs ir nerū- 
pestingas, šiek tiek pakėlęs antakius, tarytum mintyse jis būtų 
šaltakraujiškai bandęs įvertinti nemalonių įvykių pasekmes. 

- Sekite paskui mane, - paliepė sargybinis, ir Baironas iš- 
vydo jo bendražygio rankose neuroninį rimbą. 


8. LEDI SUKNELĖS 


Vaikino burna išdžiūvo. Sąžiningoje kovoje, vienas prieš 
vieną, jis būtų įveikęs sargybinius. Žinodamas tai, Baironas iš 
visos širdies geidė išmėginti laimę. Gal net pavyktų pasiprie- 
šinti abiems vyrams iš karto. Tačiau turėdami rimbus, kareiviai 
tučtuojau pademonstruotų ginklų galią, jei tik jis pakeltų ran- 
ką. Telieka pasiduoti. Nėra kitos išeities. 

Niaurią nuotaiką išblaškė Gilbreto balsas: 

- Vyrai, leiskite jam pasiimti apsiaustą. 

Suklusęs Baironas skubiai atsisuko į mažąjį žmogelį. Jis 
neturėjo jokio apsiausto. 

Rankoje laikantis ginklą sargybinis pagarbiai taukštelėjo 
kulnais ir pamojo rimbu į Baironą. 

- Girdėjote, ką sakė milordas. Vykdykite nurodymą! 

Vaikinas žengtelėjo atatupstas iki knygų lentynos, pritūpė 
ir nuleido ranką už kėdės, tarsi norėdamas sugriebti įsivaizduo- 
jamą apsiaustą. Jis sugniaužė kumštį ir įsitempęs pažvelgė į 
Gilbretą. 

Sargybinių akimis žiūrint, vizisonaras tebuvo keistas krei- 

vašonis objektas, todėl jie neatkreipė jokio dėmesio į valdyto- 
jo pusbrolį, kuris švelniai palytėjo dėžę. Baironas įsmeigė akis 
į rimbo vamzdį tikėdamasis, kad sąmonę užvaldęs ginklas su- 
stabdys tariamų vaizdų arba garsų pliūpsnį. 

Kiek dar reikės laukti? 

- Ar jūsų apsiaustas už kėdės? - paklausė vienas iš sargy- 
binių. - Atsistokite! - nekantraudamas jis žengė artyn ir staiga 
sustingo. Iš nuostabos susiaurėjusios akys žaibiškai kryptelėjo 
į kairę pusę. 

Pagaliau! Baironas išsitiesė ir puolė į priekį. Nustvėręs ka- 
reivį už kelių, patraukė į save. Uniformuotas vyras dusliai su- 
dribo ant grindų, o didžiulis jaunuolio delnas suspaudė jo ran- 
ką, gniaužiančią neuroninį rimbą. 

Kitas sargybinis akimoju išsitraukė ginklą, bet užuot pasi- 
naudojęs juo, pradėjo įnirtingai trinti savo akis. 

Gilbretas šaižiai nusijuokė. 

- Kaip jaučiatės, Farilai? 

- Nė velnio nematau, - suniurnėjo jis. Paskui pridūrė: - Iš- 
skyrus rimbą. 

- Ką gi, griebkite ginklą ir bėkite. Sargybiniai neįstengs jū- 
sų sulaikyti. Jų sąmones užliejo neegzistuojantys vaizdai ir gar- 
sai. - Gilbretas pasitraukė į šoną, toliau nuo besirangančių kū- 
nų. 

Baironas drožė kumščiu priešininkui į šonkaulius. Kareivio 
veidas agoniškai persikreipė, ir jis susirietė dvilinkas. Jaunuolis 
pakilo ant kojų, spausdamas delne rimbą. 

- Atsargiai! - suriko Gilbretas. 

Tačiau Baironas sureagavo viena akimirka per vėlai. Jį ne- 
tikėtai pargriovė antrasis uniformuotas vyras. Tikriausiai nė 
pats nesusigaudė, ką puolė. Tiesiog užvirto ant vaikino garga- 
liuodamas nerišlius žodžius jam į ausį. 

Purtydamasis ir išgąstingai žvelgdamas į tuščias sargybinio 
akis, kurios tikriausiai matė kitiems neregimus siaubingus da- 
lykus, Baironas stengėsi panaudoti užgrobtą ginklą pagal pa- 
skirtį. Įtempęs visas jėgas, bergždžiai mėgino nusikratyti už- 
puoliku. Tris kartus vos išsisuko nuo kareivio bizūno-spindu- 
lio. 

Pagaliau pro kareivio riaumojimą prasismelkė aiškus saki- 
nys. 

- Aš tave pričiupsiu! - suriko jis, ir blyškus, beveik nema- 
tomas jonizuoto oro mirgėjimas, kurį skleidė energetinis rim- 
bo spindulys, užkliudė Bairono pėdą. 

Turbūt panašus jausmas apimtų, jei žmogus įliptų į verdan- 
čio švino kubilą. Arba jei ant kojos nukristų granito luitas. Ar- 
ba jeigu ją nukąstų ryklys. Tiesą sakant, vaikinas nepatyrė jo- 
kios fizinės žalos, neskaitant to, kad spindulys maksimaliai su- 
aktyvino nervų galiukus, kontroliuojančius skausmo pojūčius. 
Nežinia, ar verdančio švino poveikis būtų stipresnis. 

Baironas užstaugė visa gerkle. Draskomas akinančio skaus- 
mo, jis nepajuto, kaip baigėsi kova. 

Sargybinio gniaužtai atsileido, ir po kelių minučių, prisiver+ 
tęs atsimerkti ir išsivalyti iš akių ašaras, jaunuolis pastebėjo, 
kad priešininkas sėdi atsirėmęs į sieną, graibydamas pirštais orą 
ir kvailai kikendamas. Pirmasis kareivis drybsojo išsikėtojęs 
ant nugaros, neprarasdamas sąmonės. Jo žvilgsnis padrikai 
blaškėsi į kambario kampus, kūnas truputį virpėjo, pro lūpas iš- 
tryško putos. 

iaip ne taip atsistojęs Baironas nušlubavo link sienos. 
cedūrą pakartojo nusvyravęs prie kito kareivio, kurio akių 
obuoliai nustojo vartytis tik tuomet, kai žmogus neteko sąmo- 
nės. 

Baironas vėl atsisėdo ir įniko trinti savo pėdą. Nuspyręs 
nuo kojos batą ir nutraukęs kojinę, su nuostaba įsistebeilijo į 
nepažeistą odą. Drėkstelėjo ją nagu ir susiraukė pajutęs degi- 
nantį skausmą. Tada pažvelgė Gilbretą, kuris padėjo ant stalo 
vizisonarą ir pasikasė liesą veidą. 

- Dėkui, kad pagrojote savo instrumentu, - ištarė Baironas. 

Gilbretas numojo ranka. 

- Netrukus čia pasirodys visas būrys kareivių. Keliaukite į 
Artemidės kambarį. Greičiau! 

Protinga mintis, pagalvojo Baironas, ir paskutinį kartą dirs- 
telėjo į ištinusią, tvinksinčią pėdą. Tada užsimovė kojinę, o ba- 
tą įgrūdo į užantį. Iš antrojo sargybinio atėmęs dar vieną rim- 
bą, įsikišo jį už diržo. 

Negalėdamas atsikratyti pykinimo pojūčio vaikinas atsisu- 
ko į duris ir paklausė: 

- Ką gi jie matė, sere? 

- Nežinau. Aš nekontroliuoju vaizdinių. Paprasčiausiai 
įjungiau vizisonarą maksimaliu galingumu, o visa kita priklausė 
nuo jų kompleksų. Nagi, užtenka šnekų. Ar turite Artemidės 
kambario planelį? 

Baironas pakinkavo galva ir išslinko į tuščią koridorių. 
Sparčiai žingsniuoti trukdė dilgsinti koja. 

Pažvelgęs į laikrodį jaunuolis prisiminė, kad jis rodo erd- 
vėlaiviuose naudojamą standartinį tarpžvaigždinį laiką, pagal 
kurį valandą sudarė šimtas minučių, o parą - tūkstantis. Todėl 
skaičius “876", rausvai žibantis metaliniame paviršiuje, dabar 
visiškai nieko nereiškė. 

Kad ir kaip ten būtų, Rodijoje tikriausiai užslinko gili nak- 
tis arba miego stadija (su sąlyga, jog šiedu periodai nesutam- - 
pa), antraip koridoriuose nebūtų taip tuščia, o fosforescuojan- 
tys sienų bareljefai neliktų be sargybinių. Atsitiktinai palietęs 
vieną jų, kuris vaizdavo karūnavimo sceną, Baironas suprato, 
jog tai nėra trimatis paveikslas. Nustebęs apžiūrėjo jį iš arčiau. 
Paskui pagalvojo apie užduotį ir nuskubėjo į priekį. 

Tušti koridoriai - tai dar vienas įrodymas, jog Rodija žen- 
gia nuosmukio keliu. Tapęs maištininku, jis aiškiai pastebėjo 
simbolius, liudijančius apie tirpstančią planetos galią. Visų pir- 
ma reikėtų paminėti, kad niekur nesimatė naktinių sargybinių, 
būtino prabangių rūmų elemento. 

Jis žvilgtelėjo į Gilbreto planelį ir pasuko į dešinę, judėda- 
mas aukštyn plačiu taku. Kažkada, netgi tamsiuoju paros me- 
tu, čia tikriausiai knibždėte knibždėjo žmonių, ne taip, kaip da- 
bar. 

Priartėjęs prie kambario, pažymėto plane, jis spūstelėjo fo- 
toskambutį. Durys šiek tiek prasivėrė, po to plačiai atsilapojo. 

- Užeikite, jaunūoli, - sušnibždėjo Artemidė. 

Netardamas nė žodžio Baironas įsliūkino vidun, ir durys ty- 
liai užsidarė. Sutaršyti drabužiai, nuplyšusi rankovė, išraudęs 
veidas turbūt nepadarė merginai didelio įspūdžio. Prisiminęs 
užantyje tūnantį batą, Baironas numetė jį ant žemės ir pasisten- 
gė įsprausti sutinusią pėdą į siaurą ertmę. Tada paklausė: 

- Nieko prieš, jei atsisėsiu? 

Ji nuvedė vaikiną link kėdės, o pati atsistojo šalia, truputį 
susierzinusi. 

- Kas atsitiko? Kas jūsų kojai? 


64 


- Susižeidžiau, - nesigilindamas į smulkmenas atsakė jis. - 
Jūs pasirengusi išvykti? 

Artemidė nušvito. 

- Vadinasi, pasiimsite mus su savimi? 

Baironas nebuvo nusiteikęs malonybėms. Jo pėda vis dar 
skausmingai tvinkčiojo. 

- Tiesiog parodykite man, kur yra laivas. Aš nešdinuosi iš 
šitos prakeiktos planetos. Galite keliauti drauge, jei tik norite. 

Ji susiraukė. 

- Galėtumėte būti mandagesnis. Jums teko muštis? 

- Taip, su jūsų tėvo kareiviais, kurie bandė suimti mane už 
išdavystę. Labai dėkui už tokį prieglobstį. 

- Ach, man labai gaila. 

- Man taip pat. Nenuostabu, kad saujelė tiranų gali kontro- 
liuoti penkiasdešimt pasaulių. Mes patys jiems padedame. Jū- 
sų tėvas padarytų bet ką, mėgindamas išsaugoti valdžią, netgi 
numotų ranka į esmines kilmingojo pareigas... Tiek to, never- 
ta apie tai šnekėti. 

- Juk sakiau, kad man labai gaila, lorde rančeri, - šaltai pa- 
brėždama titulą ištarė Artemidė. - Ne jums teisti mano tėvą. 
Juolab kad nežinote visų faktų. 

- Manęs nedomina ši tema. Privalome paskubėti, kol nepa- 
sirodė šaunieji jūsų tėvo kareiviai. Atleiskite, jei įžeidžiau. - 
Atsiprašymas nuskambėjo rūsčiai ir nenuoširdžiai, bet... po vel- 
nių, jis pirmą kartą gyvenime patyrė neuroninio rimbo povei- 
kį ir nė kiek dėl to nesidžiaugė. Tie žmonės privalėjo suteikti 
jam prieglobstį. 

Artemidę užvaldė pyktis, kurį pažadino, be abejo, ne tėvas, 
o šis kvaiša nesubrendėlis. Toks jaunas, praktiškai dar vaikas, 
neką vyresnis už ją pačią. 

Suzvimbus komunikatoriui, mergina pareiškė: 

- Luktelėkite minutėlę, kol atsiliepsiu. 

- Arta? - tyliai nuskambėjo Gilbreto balsas. - Kaip klosto- 
si reikalai? 

- Jis čia, - sukuždėjo mergina. 

- Gerai. Nieko nesakyk, tiktai išklausyk mane. Pasilikite 
kambaryje. Rūmuose vyksta paieškos, ir aš negaliu jų sustab- 
dyti. Ką nors sugalvosiu, tuo tarpu jūs nejudėkite iš vietos. - 
Nelaukdamas atsakymo Gilbretas išjungė komunikatorių. 

- Tokios tokelės, - burbtelėjo Baironas, kuris girdėjo pokal- 
bį nuo pradžios iki galo. - Ką gi man daryti? Ar likti čia ir su- 
kelti jums problemų, ar išeiti į koridorių ir pasiduoti? Berods, 
Rodijoje niekur nerasiu saugios vietelės. 

Mergina pervėrė jį nuožmiu žvilgsniu ir kone springdama 
išspaudė: 

- Ach, užsičiaupkite, jūs... jūs, bjaurus kvaily. 

Jiedu piktai spoksojo vienas į kitą. Bairono nepradžiugino 
toks malonus kreipinys. Šiaip ar taip, jis stengėsi padėti. Never- 
ta žarstytis įžeidimais. 

- Atleiskite, - tarė ji ir nusisuko. 

- Nieko tokio, - gaižiai atšovė jis. - Žmogus turi teisę išsa- 
kyti savo nuomonę. 

- Nereikėjo taip šnekėti apie mano tėvą. Jūs neįsivaizduo- 
jate, ką reiškia būti valdytoju. Jis dirba Rodijos gyventojams, 
net jeigu jūs tuo netikite. 

- Na, žinoma. Saugodamas savo pavaldinius, jis priverstas 
parduoti mane tiranams. Visiškai natūralu. 

- Taip, tam tikra prasme. Tėvas privalo įrodyti jiems savo 
ištikimybę. Antraip tiranai jį nuvers ir pradės tiesiogiai kontro- 
liuoti Rodiją. Ar tada būtų geriau? 

- Jei kilmingasis negali surasti prieglobsčio... 

- Ach, jūs galvojate tiktai apie save. 

- Vargu ar esu savanaudis vien todėl, kad netrokštu mirties. 
Būtų geriau, jei prieš iškeliaudamas anapilin spėčiau pakovo- 
ti. Su tiranais grūmėsi ir mano tėvas. - Jis suprato, kad įtako- 
tas merginos pradeda šnekėti melodramatiškai. 

- Ir ką jūsų tėvas tuo pasiekė? 

- Nieko. Jį paprasčiausiai užmušė. 

Artemidės veidą perkreipė liūdna išraiška. 

- Vis kartoju, kad man labai gaila, ir šį sykį kalbu rimtai. 
Aš tikrai jus užjaučiu. - Tarsi gindamasi ji pridūrė: - Turbūt ži- 
note, kad mano padėtis taip pat nekokia. 

- Taip, girdėjau, - sutiko Baironas. - Ką gi, pradėkime viską 
iš naujo. - Jis pabandė nusišypsoti. Kojos maudimas šiek tiek 
atslūgo. 

- Iš tiesų, jūs nesate bjaurus, - pasistengė lengvabūdiškai 
atsakyti mergina. 

Baironas sutriko. 

- Na, ką jūs... 

Jis neužbaigė sakinio, nes Artemidė prispaudė prie lūpų 
pirštą. Jiedu atsigręžė į duris. 

Pusiau elastininėmis plastikinėmis plytelėmis išklotu kori- 
doriumi nubildėjo visa galybė kojų. Dauguma jų prabėgo pro 
šalį, tačiau ne visos - už durų pasigirdo kareiviškas kulnų 
kaukštelėjimas, ir netrukus suzirzė skambutis. 


Gilbretui teko darbuotis itin sparčiai. Iš pradžių reikia pa- 
slėpti vizisonarą. Pirmą kartą per savo gyvenimą jis pasigailė- 
jo neturįs geresnės slaptavietės. Velniai rautų Hinriką, kuris su- 
gebėjo taip greitai apsispręsti ir nepalaukė ryto. Jis privalo pa- 
sprukti. Nežinia, kada pasitaikys tokia proga. 

Pripažindamas sau, kad nevalia numoti ranka į tokį menką 
reikalą, kaip du be sąmonės gulintys kareiviai ir kalinio pabė- 
gimas, jis iškvietė sargybos kapitoną. Pastarasis niūriai liepė 
saviškiams išnešti vyrų kūnus ir tik tada kreipėsi į Gilbretą. 

- Milorde, iš jūsų žodžių ne visai supratau, kas čia įvyko, 
- tarė jis. 

- Nejau neaišku? - atkirto Gilbretas. - Jie atėjo suimti jau- 
nuolio, bet šis atsisakė pasiduoti ir Kosmosas žino kur pradin- 
go. 

- Netrukus išsiaiškinsime, milorde, - tarė kapitonas. - Rū- 
muose vieši ypač svarbus asmuo, todėl mes sustiprinome ap- 
saugą. Jam nepavyks išsiveržti į lauką. Visgi, nesuvokiu, kaip 
jis pabėgo? Mano vyrai buvo ginkluoti. 

- Jaunuolis kovėsi kaip tigras. Pašoko nuo tos kėdės... 

- Gaila, milorde, kad jūs nesusiprotėjote padėti mano ka- 
riams susitvarkyti su žmogumi, apkaltintu išdavyste. 

Gilbretas paniekinamai vyptelėjo. 

- Kokia juokinga mintis, kapitone. Jeigu du jūsų vyrai su 
neuroniniais rimbais nepajėgia sudoroti vieno beginklio jau- 
nuolio be mano pagalbos, matyt laikas būtų pasiieškoti naujų 
rekrūtų. 

- Ką gi, mes apieškosime rūmus, sugausime bėglį ir pažiū- 
rėsime, ar jis sugebės pakartoti savo žygdarbį. 

- Aš su malonumu palaikysiu jums draugiją. 

Šį kartą antakį kilstelėjo kapitonas. 

- Tai gali būti pavojinga, milorde. | 

Gilbretas žinojo, kad niekam neleidžiama dalinti Hinridams 
tokių pasiūlymų. Jis nuleido pastabą negirdomis ir nusišypso- 
jo, papuošdamas liesą savo veidą raukšlelių raizginiu. 

- Suprantama, - tarė valdytojo pusbrolis, - tačiau retsykiais 
mane pralinksmina ir pavojai. 

Kapitonui prisireikė penkių minučių, kad surinktų sargybi- 
nių būrį. Likęs kambaryje vienas, Gilbretas susisiekė su Arte- 
mide. 


Išgirdę tylų skambučio burzgimą, Baironas su Artemide su- 
stingo. Po akimirkos kažkas atsargiai pabarbeno į duris. Šiuos 
garsus nutraukė Gilbreto balsas. 

- Leiskite man pamėginti, kapitone, - pasakė jis ir šūktelė- 
jo: - Artemide! 

Su palengvėjimu atsidusęs Baironas žengė link durų, bet 
mergina skubiai uždengė delnu jo burną. 

- Vieną minutėlę, dėde Gilai, - atsiliepė ji rankos mostu ro- 
dydama į tuščią sieną. 

Nieko nesuprasdamas jaunuolis dėbtelėjo į Artemidę, kuri 
nepatenkinta susiraukė. Spėriai nutipenusi prie sienos ji kažką 
spūstelėjo, ir, prasiskyrus nematomoms durims, prieš akis atsi- 
vėrė persirengimo kambarys. Merginos lūpos krustelėjo, neby- 
liai ištardamos: “ Į vidų“, - tuo tarpu pirštai krapštė prie deši- 
niojo peties pritvirtintą dekoratyvinį smeigtuką, kurį atsegus, 
magnetinis laukas išardė nematomą suknelės siūlę. 

Baironas žengė per slenkstį ir atsisuko į kambarį. Prieš už- 
sidarant sienai, dar spėjo išvysti, kaip ji užsimeta ant pečių bal- 
tą pūkuotą mantiją. Suglamžyta purpurinė suknelė gulėjo nu- 
mesta ant kėdės. 

Jis apsidairė svarstydamas, ar sargybiniai išdrįs naršyti Ar- 
temidės apartamentus. Prasidėjus paieškoms, jo padėtis būtų 
beviltiška. Iš persirengimo kambario niekur nepabėgsi. Be to, 
čia nėra jokių didesnių objektų, už kurių būtų galima saugiai 
pasislėpti. 

Nuo drabužių, kybančių eilėje prie vienos sienos, sklido 
vos pastebimas raibuliavimas. Perbraukęs jį ranka Baironas pa- 
juto silpną dilgsėjimą. Matyt, tai kažkokia speciali priemonė, 
skirta apsaugoti rūbus nuo dulkių. 

Gal vertėtų įsirausti į sukneles? Geriau pagalvojus, būtent 
tai jis ir darė. Su Gilbreto pagalba sutvarkė du sargybinius ir at- 
sidūręs šiame kambaryje slapstėsi tarp ledi suknelių. 

Netikėtai pačiam sau Baironas suvokė, kad jis gailisi neat- 
sisukęs į užsidarančią sieną akimirką anksčiau. Merginos figūra 
išties nepakartojama. O jis elgėsi bjauriai kaip vaikas. Be abe- 
jo, dėl tėvo klaidų negalima kaltinti dukters. 

Nūnai telieka laukti, spoksant į tuščią sieną; laukti, kol 
kambaryje nuskambės žingsnių garsai, kol prasivers durys ir į 
jį nukryps ginklai. 

Žinodamas, kad šį kartą neverta tikėtis vizisonaro pagalbos, 
Baironas tvirtai sugniaužė neuroninių rimbų buožes. 


9. IR VALDOVO KELNĖS 


- Kas yra? - Artemidė be didelio vargo apsimetė sunerimu- 
sia. Ji kreipėsi į Gilbretą, kartu su kapitonu mindžikuojantį prie 
durų. Truputį tolėliau koridoriuje pagarbiai stypsojo pustuzinis 
uniformuotų vyrų. - Kas nors atsitiko mano tėvui? 

- Ne, ne, - papurtė galvą Gilbretas. - Nieko baisaus, dėl ko 
turėtum jaudintis. Tu miegojai? 

- Ketinau gultis, - paaiškino ji. - Visas tarnaites jau seniai 
išsiunčiau į savo kambarius. Jūs mirtinai mane išgąsdinote. 

Atsigręžusi į kapitoną Artemidė griežtu balsu paklausė: 

- Ko jums reikia? Atsakykite greičiau. Dabar ne pats tinka- 
miausias metas audiencijai. 

Nespėjus kareiviui prasižioti, įsiterpė Gilbretas. 

- Tai tikrai juokinga, Arta. Mūsų pažįstamas jaunuolis - ne- 
pamenu jo vardo - sudorojo du sargybinius ir kažkur prapuolė. 
Dabar mes jį persekiojame. Netgi sudarėme lygias sąlygas. Vie- 
nas kareivių būrys ir vienas bėglys. Aš pats įsitraukiau į me- 
džioklę nusprendęs pademonstruoti š šauniajam kapitonui savo 
ryžtą bei narsą. 

Artemidė pasistengė atrodyti visiškai priblokšta. 

Po nosimi burbtelėjęs vienskiemenį prakeiksmą, kapitonas 
papriekaištavo: 

- Atleiskite, milorde, bet savo miglotu pasakojimu jūs vi- 
sus gaišinate. Miledi, šiandieną mes apkaltinome išdavyste 

žmogų, kuris tituluojasi Videmoso rančerio sūnumi. Bandėme 
vaikiną suimti, bet jis išsprūdo iš mūsų rankų. Todėl dabar pri- 
valome iškratyti kiekvieną rūmų kambarį. 

Susiraukusi Artemidė žengė atatupsta. 

- Ir manąjį? 

- Jei tik miledi leis. 

- Jokiu būdu. Aš tikrai žinočiau, jei mano kambaryje būtų 
pašalietis. Jūsų užuomina, neva vidurnaktį mano miegamajame 
galėtų tūnoti svetimšalis, ypač nepadori. Reikalauju pagarbos, 
kapitone. 

Įsakmus tonas padarė kareiviui įspūdį. Jis linktelėjo galva 
ir atsakė: 

- Miledi, prisiekiu, kad nieko panašaus negalvojau. Mel- 
džiu atleisti už sutrukdymą. Mus visiškai tenkina jūsų patvir- 
tinimas, kad nematėte bėglio. Tokiomis aplinkybėmis būtina 
pasirūpinti jūsų saugumu. Tai labai pavojingas žmogus. 

- Tikiuosi, ne toks pavojingas, kad jūsų kompanija ne- 
įstengtų jo sudoroti? 

Pašnekesį vėl nutraukė šaižus Gilbreto balsas: 

- Užtenka tų mandagybių, kapitone. Kol plepate su mano 
dukterėčia, bėglys suspės apiplėšti ginklinę. Siūlyčiau palikti 
sargybinį prie ledi Artemidės durų, idant niekas daugiau nesu- 
trikdytų ramaus jos poilsio. Nebent, širdele... - jis spragtelėjo 
pirštais, - ...pageidautum prisijungti prie mūsų. 

- Aš mieliau užsirakinčiau duris ir eičiau miegoti, - šaltai 
atkirto Artemidė. 

- Išsirink didžiulį tvirtą vyrą, - šūktelėjo Gilbretas. - Štai tą. 
Beje, Arta, ar matai, kokiomis šauniomis uniformomis puikuo- 
jasi mūsų kariai? Vos pastebėjus jas, galėtum iš karto atpažinti 
Rodijos rūmų sargybinį. 

- Milorde, mes neturime laiko, - nekantriai tarė kapitonas. 
Jis pamojo ranka, ir iš būrio išniro augalotas vyriškis, atidavęs 
pagarbą Artemidei, kuri užtrenkė duris ir įsiklausė į nutolstan- 
čius Žingsnius. 

Sekundę luktelėjusi mergina vėl iškišo nosį į koridorių. 
Gilbreto pasiūlytas sargybinis stovėjo įsitempęs, išskėtęs kojas, 
dešinėje rankoje laikydamas ginklą, kairę nuleidęs prie pavo- 
jaus signalo. Savo ūgiu karys prilygo Baironui, tik šiek tiek nu- 
sileido pečių pločiu. 

Jai dingtelėjo, kad Videmoso rančerio sūnus - nepaisant 
amžiaus įtakojamų vaikiškų poelgių - atrodė kaip tikras raume- 
nų kalnas, o tai gali praversti. Nederėjo taip piktai su vaikinų 
kalbėti. Tuo labiau, kad jo išvaizda ganėtinai miela. 

Artemidė uždarė duris ir žengė link persirengimo kambario. 


Įsitempęs Baironas stebėjo prasiskiriančią siena. Jis kietai 
sučiaupė lūpas jausdamas, kaip sumedėja pirštai. 

- Atsargiau, - šnipštelėjo mergina nudelbusi akimis neuro- 
ninius rimbųus. 

Lengviau atsikvėpęs Baironas sukišo ginklus į kišenes. Ne 
itin patogiai jautėsi, nes buožės įsirėmė į šonus, tačiau ką pa- 
darysi, kai neturi tinkamų dėklų. 

- Galvojau, kad manęs ieško sargybiniai. 

- Išeikite, tiktai kalbėkite tyliai. 

Ji tebevilkėjo naktinę mantiją, išaustą iš glotnios, Baironui 
anksčiau neregėtos medžiagos, papuoštos sidabriniais pūkeliais 
ir dėl statinio krūvio traukos prilipusios prie kūno. Šiam apda- 
rui, išryškinusiam Artemidės figūros kontūrus, nereikėjo nei sa- 
gų, nei kilpelių ar magnetinių siūlių laukų. 

Pajutęs, kaip raudoniu nusidažo jo ausys, Baironas pripa- 
žino sau, jog tai suteikė jam malonumo. 

- Gal nusisuktumėte? - ištiesė smilių Artemidė. 

Vaikinas pažvelgė į jos veidą. 

- Ką? O, atsiprašau. 

Jis nusigręžė ausimis gaudydamas keičiamų drabužių šiu- 
renimą. Kažkodėl jam nešovė į galvą klausimas, kodėl Artemi- 
dė nenori persirengti slaptajame kambarėlyje. Kaip žinia, tam 
tikros moterų charakterio savybės nėra pavaldžios psichologi- 
nei analizei. 

Dirstelėjęs per petį Baironas pastebėjo, kad ji pasipuošusi 
juodu, dviejų dalių, iki kelių siekiančiu kostiumu. Galbūt žodis 
“pasipuošusi" pernelyg gražiai skamba, nes apdaras labiau ti- 
ko pasivaikščiojimui lauke negu rūmų iškilmėms. 

- Mes išvykstame? - instinktyviai paklausė Baironas. 

Ji papurtė galvą. 

- Pirmiausia jums reikia pasikeisti rūbus. Stovėkite šalia 
durų, kol aš pakviesiu sargybinį. 

- Kokį sargybinį?: 

Mergina šyptelėjo. 

- Gilbretas pasiūlė, kad mane saugotų kareivis. 

Pravėrusi per colį duris Artemidė pamatė, kad sargybinis 
tebestovi nejudėdamas savo vietoje. 

- Ei, - tyliai sukuždėjo ji. - Ateikite čia. 

Paprastai kareiviai nedvejodami paklūsta valdytojo dukters 
įsakymams, todėl augalotas vyriškis žengė į kambarį ir pagar- 
biai paklausė: 

- Kuo galėčiau pasitarnauti, mile... 

Jo keliai sulinko nuo svorio, užgriuvusio pečius, o burną 
užčiaupė užpuoliko kumštis, tvojęs tiesiai į gerklas. 

Apimta šleikštulio Artemidė skubiai uždarė duris. Hinridų 
rūmuose gyvenimas tekėjo ramia vaga, tad jai niekada anksčiau 
neteko matyti, kaip Žmogus dūsta, išrausdamas ir žiopčioda- 
mas, lyg į krantą išmesta žuvis. 

Prašiepęs dantis Baironas iš visų jėgų spaudė priešininko 
gerklę. Vieną minutę silpstančios sargybinio rankos dar talžė 
raumeningą priešininko dilbį, kojos bejėgiškai mataravo ore. 
Neatleisdamas gniaužtų vaikinas pakėlė savo auką į orą. 

Galiausiai kareivio galūnės suglebo, po sekundės nurimo ir 
konvulsiškai trūkčiojantis kūnas. Baironas švelniai nuleido vy- 
rą ant žemės, ir šis sudribo tarsi maišas. 

- Ar jis miręs? - sušnibždėjo persigandusi Artemidė. 

- Abejoju. Norint užmušti žmogų, reikia jį smaugti mažiau- 
siai keturias ar penkias minutes. Kurį laiką vyrukas pagulės at- 
sijungęs. Gal turite ką nors, kuo galėtume jį surišti? 

Mergina papurtė galvą su siaubu žvelgdama į sukniubusio 
sargybinio kūną. 

- Šiam reikalui kuo puikiausiai tiktų elastinės kojinės, - tarė 
Baironas. - Manau, kad surastumėte savo spintoje vieną kitą 
porą. - Jis išrengė vyriškį, ištraukė iš dėklo ginklą. - Be to, no- 
rėčiau išsimaudyti. Man tiesiog būtina palįsti po dušu. 

Baironas su malonumu paniro į dezinfekuojančią Artemi- 
dės vonios miglą. Galbūt pernelyg kvapnią, bet į tai neverta 
kreipti dėmesio. Atvirame lauke aromatas išsisklaidys. Bent 
tiek gerai, kad karšto oro srovėje tiškantys vandens lašeliai nu- 
valys nuo jo visas dulkes. Vaikinas sugrįžo į kambarį ne tik 
švarus bet ir visiškai sausas. Nieko panašaus nebuvo nei Vide- 
mose, nei Žemėje. 

Sargybinio uniforma šiek tiek veržė per pečius, o kūgio for- 

mos kepurė šleivai kėpsojo ant viršugalvio. Jis nepatenkintas 
nužvelgė veidrodyje savo atspindį. 

- Kaip aš atrodau? 

- Kaip tikras kareivis, - nuramino Artemidė. 

- Jums teks paimti vieną rimbą. Man užtenka dviejų. 

Mergina pakėlė ginklą dviem pirštais ir įmetė jį į maišą, 
pritvirtintą prie plataus diržo nematoma mikromagnetinio lau- 
ko jėga. 

- Eime. Jei ką nors pakeliui susitiksime, leiskite kalbėti 
man, 0 pats nepratarkite nė žodžio. Jus gali išduoti svetimšališ- 
ka tartis, be to, eilinis kareivis neturi teisės prabilti, jeigu į jį 
niekas nesikreipia. 

Ant grindų tysantis sargybinis truputį krustelėjo ir sumirk- 
sėjo. Jo riešus ir kulkšnis veržė kojinės, kurios savo stiprumu 
gerokai pranoko plieną. Burnoje saugiai tūnojo kamšalas. 

Nustūmęs jį į šalį nuo durų, Baironas praleido į priekį val- 
dytojo dukterį. 

- Čionai, - pamojo ranka Artemidė. 

Prie pirmojo koridoriaus posūkio už nugaros pasigirdo 
žingsniai, ir po sekundės kažkas palytėjo pečius. 

Vikriai atsisukęs Baironas viena ranka nustvėrė užpuoliko 
pirštus, kita čiupo rimbą. 

Pasirodė, jog tai Gilbretas. 

- Ramiau, žmogau, - burbtelėjo jis ir išsivadavęs iš jaunuo- 
lio gniaužtų patrynė delną. - Aš laukiau jūsų, tačiau tai nėra nu- 
sikaltimas, už kurį reikėtų laužyti kaulus. Leiskite jumis pasig- 
rožėti, Farilai. Drabužiai mažumėle per ankšti, bet šiaip atrodo- 
te neblogai - visai neblogai. Taip apsirengęs išliksite nepaste- 
bimas, kadangi į uniformuoto kareivio veidą niekas nežiūri. 

- Dėde Gilai, užtenka kalbų, - energingai sušnibždėjo Ar- 
temidė. - Kur kiti sargybiniai? 

- Nejau mano balsas toks bjaurus? - suirzo Gilbretas. - Sar- 
gybiniai ropščiasi į bokštą. Jie nusprendė, kad bėglio nėra že- 
mutiniuose lygiuose, todėl prie pagrindinių įėjimų ir laiptų pa- 
liko kelis vyrus su įjungtomis visuotinio pavojaus sistemomis. 
Šias užtvaras turėtume lengvai įveikti. 

- Ar jie nepasiges jūsų, sere? - paklausė Baironas. 

- Cha! Manau, kapitonas apsidžiaugė, kai aš pasišalinau. 
Galiu užtikrinti, kad jiems manęs nereikia. 

Bendražygiai kalbėjosi pašnibždomis. Nutilo tiktai priartėję 
prie dvigubų paradinių durų, kurias saugojo trys sargybiniai. 

- Ei, vyrai! - sušuko Gilbretas. - Ar girdėjote kokių nors 
naujienų apie pabėgusį kalinį? 

- Ne, milorde, - atsakė vienas kareivis ir kaukštelėjęs kul- 
nais atidavė pagarbą. 

- Ką gi, būkite akyli. - Jie ryžtingai nužingsniavo link du- 
rų, 0 sargybiniai tuojau pat išjungė aidintį pavojaus signalą. 

Lauke tvyrojo naktis. Ryškiame, žvaigždėtame danguje 
skendėjo Tamsos ūkas, šalia horizonto užtemdęs šviesos taške- 
lius. Už nugaros stūksojo centriniai rūmų. Norint nusigauti iki 
asmeninio valdytojo kosmouosto, tereikėjo paeiti pusę mylios. 

Po penkių minučių Gilbretas akivaizdžiai sunerimo. 

- Kažkas ne taip, - tarė jis. 

- Dėde Gilai, tikiuosi, tu neužmiršai paruošti laivo? - pa- 
klausė Artemidė. 

- Aišku, ne, - atšovė jis pakuždomis. - Pažiūrėkite į uosto 
bokštą. Jis neturėtų šviesti. 

Gilbretas parodė pirštu į medžius, pro kurios tvieskė balti 
švyturio spinduliai. Tai reiškė, kad uostas priima arba išlydi 
erdvėlaivius. 

- Kiek žinau, šį vakarą nelaukėme svečių, - sumurmėjo 
Gilbretas. Staiga supratęs, kas čia dedasi, jis sustojo ir išskėtė 
rankas, kad sulaikytų bendražygius. - Baigta, - bemaž isteriškai 
sukikeno valdytojo pusbrolis. - Šį kartą idiotas Hinrikas tikrai 
pridarė kvailysčių. Į Rodiją atvyko tiranai! Ar matote? Tai as- 
meninis Aratapo kateris. 

Baironas pastebėjo blyškiai žvilgantį, aptakių formų erdvė- 
laivį, įsimaišiusį tarp kitų, niekuo neišsiskiriančių Rodijos lai- 
vų. 

- Kapitonas minėjo, kad pas mus lankosi “svarbus asmuo", 
- tęsė Gilbretas, - bet aš praleidau jo žodžius pro ausis. Mūsų 
planas sužlugo. Prieš tiranus nepakovosime. | 

- Kodėl? - netikėtai nuožmiai atkirto Baironas. - Kodėl gi 
mes negalime pakovoti prieš tiranus? Jie nieko neįtaria, o mes 
turime ginklų. Įsibraukime į paties komisaro laivą. Numaukime 
jam kelnes. | 

Jaunuolis žengė į priekį, išnirdamas iš sąlygiškai saugaus 
medžių prieglobsčio į atvirą lauką. Artemidė su Gilbretu nuse- 

kė iš paskos. Trijulei nebūtina slėptis. Jis tėra paprasčiausias 
kareivis, lydintis du karališkos šeimos narius. 
Dabar jiems teks susigrumti su tiranais. 


Prieš daugelį metų, pirmą kartą viešint Rodijoje, centriniai 
rūmai padarė Saimokui Aratapui didelį įspūdį. Tiksliau sakant, 
jų išorė, o ne vidinė, suplėkusiomis senienomis atsiduodanti 
erdvė. Prieš dvi kartas tuzino pasaulių širdyje buvo įsikūrusios 
administracinės institucijos ir įstatymų leidėjai. 

Pastarieji egzistavo netgi dabar (chanas niekada nesikišda- 
vo į vietinių teisinių sistemų veiklą). Jie susitikdavo kartą per 
metus, idant formaliai patvirtintų vyriausybės nurodymus. Vis 
dar funkcionuojančią Vykdomąją Tarybą tesudarė dvylika žmo- 
nių, kurie tūnodavo savo valdose devynias iš dešimties savai- 
čių. Žinoma, be administracinių įstaigų negalėtų išsiversti nei 
valdytojas, nei chanas, bet šios, išsimėčiusios po visą planetą, 
paklusdavo tiktai naujiesiems šeimininkams, tiranams, ir be- 
veik nereaguodavo į Hinriko nurodymus. 

Nūnai didinguose, iš akmens ir metalo sukurtuose rūmuo- 
se teliko valdytojo šeima, pakankamai didelis tarnų būrys ir vi- 
siškai nereikalinga vietinių sargybinių kuopa. 

Lindėdamas šiame kiaute Aratapas neturėjo nė menkiausio 
pagrindo džiaugtis. Komisarą kankino nuovargis ir begalinis 
troškimas kuo greičiau išsitraukti kontaktinius lęšius iš parau- 
dusių akių. Svarbiausia tai, kad jis jautėsi nusivylęs. 

Nėra jokio padoraus sąmokslo! Retsykiais jis pažvelgdavo 
į savo palydovą, tačiau majoras klausėsi valdytojo, nutaisęs be- 
reikšmę veido išraiška. Beveik negirdėdamas, ką kalba Hinri- 
kas, komisaras įterpdavo vieną kitą žodį. 

- Videmoso sūnus? Išties? Suėmėte jį? Puiku! 

Atvirai kalbant, jam ne itin rūpėjo valdytojo pasakojimas. 
Pedantiškas, mėgstantis tvarką Aratapas negalėjo pakęsti, kai 
įvykiai klostydavosi neaiškia linkme - kai atskiri faktai niekaip 
nepritapdavo vienas prie kito. 

Visų pirma išdaviko Videmoso rančerio sūnus slapta ban- 
dė susitikti su Rodijos valdytoju. Demaskuotas jis pamėgino tai 
padaryti atvirai, sukurdamas absurdišką istoriją apie pasikėsi- 
nimą į Hinriko gyvybę. Tuo metu Aratapui atrodė, kad vaiki- 
no planas pakankamai aiškus. 

Dabar vėl užslinko nežinios migla. Skubėdamas jį išduoti 
Hinrikas persistengė. Kažkas čia ne taip. Kodėl tiranų komisa- 
rui buvo leista sužinoti visas smulkmenas? 

Jis vėl sutelkė dėmesį į valdytoją. Akivaizdu, kad Hinrikas 
pradėjo kartotis. Aratapas pajuto, kaip širdyje dilgteli užuojauta 
šiam žmogeliui, kurio bailumas suerzindavo netgi tiranus. Deja, 
tenka pripažinti, kad visišką ištikimybę tegalėjo užtikrinti bai- 
mė. 

Stokodamas tokio jausmo Videmoso rančeris nusprendė 
maištauti, nors tiranų valdžia patenkindavo visus jo poreikius. 
Tuo tarpu įbaugintas Hinrikas nedrįsdavo net pagalvoti apie pa- 
„sipriešinimą. 

Išklojęs savo nerišlią istoriją, drebantis valdytojas tikėjo- 
si sulaukti iš klausytojų kokių nors pritarimo ženklų. Tačiau 
majoras nesiruošė suteikti jam tokio malonumo. Kariškis netu- 
rėjo vaizduotės. Atsidusęs Aratapas pagalvojo, kad tokia savy- 
bė praverstų ir jam pačiam. Įpuolęs į politikos liūną, sausas ne- 
išlipsi. 

- Jūs puikiai pasidarbavote - truputį energingiau prabilo ko- 
misaras. - Galiu užtikrinti, kad pranešiu chanui apie jūsų ryž- 
tingus veiksmus. 

"Sprendžiant iš Hinriko fizionomijos, nuo jo širdies nurie- 
dėjo akmuo. 

- Atveskite tą jauną gaidžiuką, ir mes paklausysime jo is- 
torijos, - pasiūlė Aratapas vargiai slopindamas žiovulį. Jo visiš- 
kai nedomino, ką papasakos “jaunasis gaidžiukas". 

Hinrikas ketino paspausti signalinį mygtuką ir iškviesti ka- 
pitoną, tačiau nespėjo to padaryti, kadangi sargybinių vadas jau 
stovėjo tarpduryje. 

- Jūsų kilnybe, - sušuko jis ir nelaukdamas leidimo įžengė 
į kambarį. 

Kurį laiką Rodijos valdytojas dėbsojo į ranką, kybančią per 
kelis colius nuo mygtuko, tarytum svarstydamas, ar tik nebus 
privertęs kareivį ateiti vien savo valios jėga. 

- Kas yra, kapitone? - neryžtingai paklausė Hinrikas. 

- Jūsų kilnybe, kalinys pabėgo! 

Aratapo nuobodulys šiek tiek ištirpo. Kažkas įdomaus? 

- Kalbėkite aiškiau, kapitone, - įsakė jis ir išsitiesė krėsle. 

Sargybinių vadas glaustai atpasakojo įvykių eigą. 

- Jūsų kilnybe, prašyčiau skelbti ypatingąją padėtį, - už- 
baigdamas tarė jis. - Jie negalėjo toli pabėgti. 

- Taip, žinoma, - sumikčiojo Hinrikas. - Ypatingoji padė- 
tis. Pradėkite paieškas! Tučtuojau! Komisare, aš nesuprantu, 
kaip tai galėjo atsitikti. Kapitone, sukvieskite visus savo vyrus. 
Mes būtinai atliksime tyrimą, komisare. Jūsų reikalavimu, nu- 
bausime kiekvieną prasikaltusį sargybinį. Nubausime! Nubau- 
sime! 

Jis kartojo žodį kone apimtas isterijos, tačiau kapitonas ne- 
pajudėjo iš vietos, akivaizdžiai norėdamas dar kažką pranešti. 

- Ko laukiate? - nustebo Aratapas. 

- Ar galėčiau pašnekėti su jūsų kilnybe akis į akį? - staiga 
paklausė kapitonas. 

Išgąstingas Hinriko žvilgsnis skubiai nukrypo į šalta- 
kraujišką komisaro veidą. 

- Mes neturime paslapčių nuo chano pasiuntinių, - nevyku- 
siai demonstruodamas pasipiktinimą atsakė valdytojas. - Tai 
mūsų draugai, mūsų... 

- Sakykite, ką norėjote, - švelniai įsiterpė Aratapas. 

Kapitonas taukštelėjo kulnais ir tarė: 

- Kadangi man liepta kalbėti, jūsų kilnybe, didžiai apgailes- 
taudamas privalau jus informuoti, kad pabėgusį kalinį lydėjo 
ledi Artemidė bei milordas Gilbretas. 

- Sargybiniai leido, kad jis pagrobtų mano dukterį ir pus- 
brolį? - pašoko ant kojų Hinrikas. 

- Nebuvo jokio pagrobimo, jūsų kilnybe. Jie lydėjo kalinį 
savanoriškai. 

- Iš kur žinote? - užmiršęs nuovargį pasiteiravo Aratapas. 
Vis dėlto suokalbis egzistuoja. Kur kas įdomesnis, negu jis ti- 
kėjosi. 

- Mums paliudijo kalinio užpultas kareivis ir trys sargybi- 
niai, kurie netyčia leido jiems išsprukti iš rūmų. - Padvejojęs jis 
niūriai pridūrė: - Kai šnekėjau su ledi Artemide, ji teigė, kad 
ruošiasi miegoti. Tik vėliau man šovė į galvą, jog moterys ne- 
gula į lovą pasidažiusios. Pripažįstu savo klaidą. Rytoj iš pat 
ryto pateiksiu jūsų kilnybei atsistatydinimo prašymą. Tik iš pra- 
džių paskelbkite ypatingąją padėtį. Be jūsų leidimo, aš neturiu 
teisės liesti karališkosios šeimos narių. 

Tačiau Hinrikas nieko neatsakė, svyruodamas ant kojų ir 
spoksodamas į pavaldinį beprasmišku žvilgsniu. 

- Kapitone, verčiau pasirūpinkite valdytojo sveikata, - tarė 
Aratapas. - Siūlyčiau iškviesti gydytoją. 

- Kaip dėl ypatingosios padėties? - neatlyžo kapitonas. 

- Nebus jokios ypatingosios padėties, - atrėžė komisaras. - 
Ar supratote mane? Tegul niekas nedrįsta gaudyti kalinio. Už- 
mirškite šį incidentą. Liepkite savo vyrams vykdyti įprastas už- 
duotis ir prižiūrėkite valdytoją. Eime, majore. 


Tiranų karininkas prasižiojo tik tada, kai jiedu išėjo į lau- 
ką, palikdami už nugaros centrinius rūmus. 

- Aratapai, tikiuosi, jūs žinote, ką darote. Jei manyčiau ki- 
taip, būčiau netylėjęs. 

- Ačiū, majore. - Komisarui patiko naktinis oras, tvyrantis 
žaliuojančioje planetoje. Tiranas taip pat buvo savotiškai pa- 
trauklus, prikaustantis žvilgsnį kraupiu kalnų ir uolų grožiu. Iš- 
džiūvusį, sausros nualintą pasaulį nuolatos kankino troškulys. 

- Majore Androsai, jūs nesusišnekėsite su Hinriku, - tęsė 
Aratapas. - Jūsų rankose jis nugeibs ir palūš. Jei norime išpešti 
iš valdytojo naudos, reikia elgtis su juo švelniai. 

- Aš ne tai turėjau omenyje, - papurtė galvą majoras. - Ko- 
dėl nesutikote paskelbti pavojaus? Nejau nenorite jų sugauti? 

- O jūs norite? - Aratapas stabtelėjo. - Prisėskime ant to 
suolelio šalia pievos. Esu tikras, kad šios nuostabios vietos ne- 
pasiekia šnipų spinduliai. Kurių galų jums reikia jaunuolio, ma- 
jore? | 

- Aš stengiuos sugauti visus išdavikus ir sąmokslininkus. 

- Ach, tiesa. Bet jūs vaikotės keletą nereikšmingų marione- 
čių nekreipdamas dėmesio į nuodų šaltinį. Kam jums prisirei- 
kė pienburnio, kvailos mergiotės ir suvaikėjusio senio? 

Netoliese tyliai čiurleno dekoratyvinis nedidukas krioklys. 
Štai kas kėlė Aratapui didžiausią nuostabą. Tik pagalvokite, 
kiek daug vandens iššvaistoma veltui! Regint nuo uolienų te- 
kančią srovelę, jį visada apimdavo pasipiktinimas. 

- Dabar mes neturime nieko, - pastebėjo majoras. 

- Užtat žinome jų planą. Kai pirmą kartą išvydome jaunuo- 
lį, nusprendėme padėti jam užmegzti ryšį su Hinriku. Tai su- 
trikdė mus, nes Hinrikas... na, jūs žinote, kas tai per žmogus. 
Bet paaiškėjo, kad Farilas melavo sakydamas, esą jam būtina 
susisiekti su Rodijos valdytoju. Iš tiesų vaikinui reikėjo jo duk- 
ters ir pusbrolio. Galėjome ir patys susiprotėti. 

Kodėl Hinrikas neiškvietė mūsų anksčiau? Kodėl laukė iki 
vidurnakčio? 

Todėl, kad jo veiksmus sugebėtų valdyti bet kas. Pavyz- 
džiui Gilbretas, kuris veikiausiai pakišo pusbroliui mintį, neva 
susitikdamas su mumis šią naktį jis įrodytų savo ištikimybę Ti- 
ranui. 

- Mus specialiai iškvietė, kad būtume jų pabėgimo liudinin- 
kais? 

- Ne, dėl kitos priežasties. Paklauskite savęs, kur tie žmo- 
nės rengiasi keliauti? 

Majoras gūžtelėjo pečiais. 

- Rodija didelė. 

- Teisybė, jei kalbėtume tiktai apie jaunąjį Farilą. Tačiau 
du karališkosios šeimos nariai negalėtų išlikti šioje planetoje 
neatpažinti. Ypač mergina. 

- Vadinasi, jiems teks skristi į kosmosą. Logiška išeitis. 

- Iki rūmų kosmouosto ne daugiau, kaip penkiolika minu- 
čių kelio. Ar dabar aišku, kodėl buvome pakviesti į Rodiją? 

- Jie išvyks mūsų laivu? 

- Žinoma. Matyt, jie galvoja, jog tai idealus variantas, ant- 
raip būtų pasirinkę vieną iš savo krovininių laivų. Farilas mo- 
kėsi Žemėje, ir aš neabejoju, kad jis moka pilotuoti katerį. 

- Štai, kur bėda. Kodėl mes leidžiame kilmingiesiems iš- 
barstyti savo atžalas po visą Galaktiką? Norint užsiimti vieti- 
ne prekyba, jiems užtektų susigaudyti, kaip keliauti į artimiau- 
sias planetas. Mes suteikiame priešininkams galimybę auginti 
potencialius karius. 

- Kad ir kaip ten būtų, - su mandagiu abejingumu įsiterpė 
Aratapas, - Farilas studijavo Žemės universitete. Šiuo metu ne- 
vertėtų užsiplieksti dėl objektyvaus fakto. Pakalbėkime ramiai. 
Aš esu tikras, kad jie įsibrovė į mūsų katerį. 

- Netikiu... 

- Jūs turite rankinį komunikatorių. Pabandykite susisiekti 
su laivu. 

Majoro pastangos nieko gero nedavė. 

- Užmegzkite ryšį su uosto bokštu, - pasiūlė Aratapas. 

Iš miniatiūrinio imtuvo pasigirdo susijaudinęs balselis: 

- Bet... jūsų kilnybe, aš nieko nesuprantu... Tai kažkokia 
klaida. Jūsų kateris atsiplėšė nuo žemės prieš dešimt minučių. 

Aratapas šyptelėjo. 

- Dabar aišku? Kuriant sudėtingą planą, būtina apsvarstyti 
menkiausias detales. Ar suvokiate, kokių pasekmių galime ti- 
kėtis? 

Majoras linktelėjo galva, suplojo sau per šlaunį ir tyliai nu- 
sijuokė. 

- Na, žinoma. 

- Be abejo, jie nesuvokia, kad patys save sužlugdė, - tęsė 
Aratapas. - Nusprendę skristi gremėzdišku krovininiu laivu, jie 
veikiausiai būtų sugebėję pasprukti. Kitaip tariant - jei tiksliai 
prisimenu posakį, - būtų palikę mane be kelnių. Visgi jos tvirtai 
suveržtos diržu, o štai bėglių neišgelbės niekas. Atėjus tinka- 
mam metui, aš sugausiu ne tik juos, bet ir visą sąmokslininkų 
šutvę, - su pasitenkinimu užbaigė Aratapas. Paskui atsiduso ir 
vėl pajuto užplūstantį nuovargį. - Taigi mudviem nusišypsojo 
laimė. Galime neskubėti. Susisiekite su centrine baze, kad 
mums atsiųstų kitą laivą. 


10. GALBŪT! 


Baironas Farilas negalėjo pasigirti turįs didelės patirties 
erdvėlaivių pilotavimo srityje. Žemės universitete studijuoda- 
mas kosminę inžineriją, praleido pusę semestro gilindamasis į 
hiperatominių variklių teoriją, kuri nesuteikė praktinių Žinių, 
kaip manipuliuoti laivu erdvėje. Profesionalūs pilotai įsisavin- 
davo šį meną kosmose, o ne mokyklose. 

Lydimi aklos sėkmės, jie sugebėjo pakilti iš uosto be ypa- 
tingų nesklandumų. “Kietaširdis" reagavo į valdymo prietaisų 
impulsus kur kas greičiau, nei Baironas tikėjosi. Jam teko ke- 
Jis kartus skraidyti artimojoje Žemės erdvėje, pilotuojant pase- 
nusio modelio, studentams skirtus laivus, tačiau pastarieji - ky- 
lantys spiralėmis ir lėtai besiveržiantys iš atmosferos į kosmosą 
- priminė tikrus vėžlius, palyginti su “Kietaširdžiu", kuris taip 
staigiai šastelėjo aukštyn, kad Baironas persivertė per savo 
krėslo atramą ir išsinarino petį. Artemidė su Gilbretu neužmir- 
šo atsargumo, būdingo visiems nepatyrusiems kosmoso keliau- 
tojams, ir spėję prisisegti diržais išvengė fizinių sųžalojimų, ne- 
skaitant vienos kitos mėlynės. Stengdamasis nusidraskyti pan- 

čius ir monotoniškai besikeikdamas, kalinys tiranas trenkėsi į 
sieną. 

Baironas atsistojo ant virpančių kojų ir spyręs tiranui trum- 
pam jį užtildė. Paskui nustvėrė turėklus, pritvirtintus prie sie- 
nos, ir puolė irtis link savo krėslo, įnirtingai kovodamas su pa- 
greičio slėgiu. Skrydžio tempą gerokai pristabdė iš erdvėlaivio 
priešakio ištryškę energijos pliūpsniai. 

Jie pasiekė viršutinius Rodijos atmosferos sluoksnius. Dan- 
gaus skliautas nusidažė violetiniu atspalviu, nuo oro trinties 
įkaito laivo korpusas. Šilumą pajuto netgi žmonės, tūnantys 
tarp storų katerio sienų. 

Prisireikė ne vienos valandos, kol galiausiai pavyko su- 
tramdyti laivą ir priversti jį skristi planetos orbitoje. Baironas 
nenutuokė, kaip apskaičiuoti greitį, kuris padėtų išsivaduoti iš 
Rodijos gravitacijos gniaužtų. Jis sėdėjo prie valdymo skydo, 
reguliuodamas energijos sroves, plūstančias iš laivugalio bei 
priešakio, mokydamasis iš savo klaidų, stebėdamas masės ma- 
tuoklį, pagal kurio gravitacinio lauko galios parodymus galėjai 
nustatyti atstumą iki planetos paviršiaus. Laimei, į prietaiso 
duomenų saugyklą jau buvo įvesta informacija apie Rodijos pa- 
saulio spindulį bei masę. Mėginant pačiam tai padaryti, Bairo- 
nui būtų tekę atlikti ne vieną eksperimentą. 

Masės matuoklio rodikliai nesikeitė jau dvi valandas. Vai- 
kinas leido sau atsipalaiduoti žvelgdamas, kaip nuo krėslų pa- 
kyla bendražygiai. 

- Lorde rančeri, jūsų pilotavimo maniera ne itin maloni, - 
tarstelėjo Artemidė. 

- Jei nepatinka, galite pati sėsti prie valdymo skydo, - atšo- 
vė Baironas. - Tik iš pradžių turėsite mane išlaipinti. 

- Nusiraminkite, nusiraminkite, nusiraminkite, - pertraukė 
juodu Gilbretas. - Prašau nustoti ginčytis. Beje, kadangi esame 
įkalinti tokioje ankštoje erdvėje, siūlyčiau atsisakyti gremėzdiš- 
kų “lordų"' ir “miledi" titulų. Mano vardas yra Gilbretas, tavo 
- Baironas, o jos - Artemidė. Kalbėdami tarpusavyje naudoki- 
me tiktai tokius kreipinius arba kažką panašaus. Jeigu jau pra- 
bilome apie laivo pilotavimą, galbūt vertėtų paprašyti mūsų 
draugo tirano pagalbos? 

Surištas kareivis piktai dėbtelėjo į trijulę. 

- Ne, - palingavo galva Baironas. - Negalime juo pasitikė- 

ti. Kai priprasiu prie laivo, mano vairavimo įgūdžiai pagerės. 
Kol kas nepatyrėme avarijos, ar ne? 

Dėl maudžiančio peties jį apėmė gaiži nuotaika. 

- Ką gi su juo daryti? - paklausė Gilbretas. 

- Šaltakraujiška žmogžudystė mums niekuo nepagelbėtų, - 
atsakė Baironas. - Tik dar labiau suerzintų tiranus. Valdovų ra- 
sės atstovo žudikams niekada nelemta išpirkti savo nuodėmes. 

- Kokia alternatyva? 

- Išlaipinsime jį planetoje. 

- Gerai. Kokioje? 

- Rodijoje. 

- Ką? 

- Tai vienintelė vieta, kurioje tiranai mūsų neieškos. Be to, 
mums vis tiek reikia nusileisti. 

- Kodėl? 

- Juk tai komisaro laivas, skirtas skraidyti netoli planetos 
paviršiaus. Jis neaprūpintas maisto atsargomis ir neparuoštas 
kosminėms kelionėms. Prieš išvykdami privalome papildyti 
maisto ir vandens atsargas. 

Pritardama Artemidė energingai pakinkavo galva. 

- Teisingai! Nebūčiau pati apie tai pagalvojusi. Protinga 
mintis, Baironai. 

Jaunuolis nerūpestingai numojo ranka, tačiau širdyje jautė- 
si patenkintas. Artemidė pirmą kartą kreipėsi į jį vardu. Vadi- 
nasi, sugeba būti maloni, jei tik užsinori. | 

- Jis iš karto perduos valdžiai mūsų koordinates, - paprieš- 
taravo Gilbretas. 

- Abejoju, - atsakė Baironas. - Visų pirma Rodijoje nestin- 
ga apleistų žemės plotų. Negi manote, kad išmesime jį miesto 
centre arba paleisime prie tiranų garnizono? Šiaip ar taip, vy- 
rukas tikriausiai nejaučia didelio noro susisiekti su savo virši- 
ninkais. Eilini, sakyk, kas laukia kareivio, leidusio pavogti as- 
meninį chano komisaro katerį? 

Kalinys neatsakė, bet jo lūpos pastebimai išblyško. 

Baironas nebūtų sutikęs pasikeisti su kareiviu vietomis. Ži- 
noma, jo negalima kaltinti už tai, kad pamiršę mandagumą ka- 
rališkosios Rodijos šeimos nariai jėga užvaldė erdvėlaivį. Lai- 
kydamasis karinių tiranų taisyklių, eilinis atsisakė įleisti juos į 
“Kietaširdį"" be atitinkamo karininko leidimo. Taip pat būtų pa- 

sielgęs ir su pačiu valdytoju. Kol jis atsikalbinėjo, trijulė įsiver- 
žė į laivą. Sargybinis susiprato išsitraukti ginklą tik tuomet, kai 
pamatė į save nukreiptą neuroninį rimbą. 

Visgi jis nesidavė įbauginamas. Ryžtingai nusiteikusį karei- 
vį teko nuraminti paralyžiuojančiais spinduliais. Kad ir kaip ten 
būtų, jam grėsė karo teismas ir mirties nuosprendis. Niekam, 
įskaitant ir patį kareivį, dėl to nekilo abejonių. 


Po dviejų dienų jie nutūpė Sautvarko miesto pakraštyje. Šią 
vietą pasirinko specialiai, nes ji plytėjo toliau nuo tankiai ap- 
gyvendintų planetos rajonų. Pro liuką išstumtas tiranas nuple- 
veno su parašiutu žemyn ir nusileido maždaug už penkiasde- 
šimties mylių nuo artimiausio miestelio 

Laivas ganėtinai švelniai nutūpė tuščiame paplūdimyje, ir 
Baironas, vienintelis iš trijulės, galintis išlikti neatpažintas, su- 
siruošė apsipirkti. Gilbreto duotų pinigų vos užteko, kad būtų 
patenkinti elementarūs poreikiai, nes didesnę jų dalį vaikinas 
paklojo už dviratį vežimėlį, kuriuo gabeno įsigytus maisto pro- 
duktus. 

- Galėjai protingiau išleisti pinigus, užuot pirkęs tiranų ko- 
šę, - pareiškė Artemidė. 

- Vadink, kaip nori, tačiau tai pats tinkamiausias maistas 
kosminėse kelionėse, - karštai atšovė Baironas. 

Ilgą laiką braidžiojus po miestą, paskui tempus vežimą į 
laivą, jį kankino nuovargis, jau nekalbant apie irzlią nuotaiką. 
Žinodama, kad jam teko rizikuoti apsiperkant vienoje iš tiranų 
intendantūrų, mergina galėjo bent padėkoti. 

Visgi jie neturėjo kitos išeities. Mažųjų tiranų laivų sau- 
gyklos neprilygo kitų flotilių kreiserių sandėliams, kuriuose 
tilpdavo netgi narvai su gyvūnais. Kaloringos jų koncentratų 
plytelės, saugojamos žemos temperatūros aplinkoje, užimdavo 
dvidešimt kartų mažiau vietos, nei tas pats įprasto maisto kie- 
kis. 

- Tiranų košės skonis bjaurus, - patempė lūpą Artemidė. 

- Priprasi, - atrėžė Baironas pamėgdžiodamas aikštingą jos 
balsą. Valdytojo duktė išraudo ir supykusi nusigręžė. 

Labiausiai merginą nervino ne monotoniškos maisto plyte- 
lės, suslėgtos taip, kad viename kubiniame colyje būtų kuo dau- 
giau kalorijų, o erdvės - kitaip tariant, atskirų miegamųjų - 

trūkumas. Kateryje tebuvo variklių patalpos, valdymo kabina, 
nedidelė saugykla ir ankšta kajutė su šešiais gultais, pritvirtin- 
tais dviem aukštais prie sienų. Tiesiai už kambario durų puika- 
vosi mažutėlė išvietės niša. 

Tai reiškė, kad jie turės susitaikyti su asmeninio privatumo 
stoka; tai reiškė, kad Artemidė privalės užmiršti moteriškas 
sukneles, veidrodžius bei širdžiai mielą dušo kabiną. 

Nieko baisaus, ji pripras. Baironas neabejojo padaręs išdi- 
džiai valdytojo dukrai pakankamai nuolaidų. Jai tikrai derėtų 
būti malonesnei ir bent retsykiais pademonstruoti savo nuosta- 
bią šypseną. Tiesą sakant, mergina būtų visai nebloga, jei tik- 
tai pažabotų velniškai aikštingą charakterį. 

Kam veltui tuščiai švaistyti laiką mąstant apie ją? 

Didžiausią galvos skausmą kėlė problemos dėl vandens. Ti- 
rano, dykumų pasaulio, gyventojai žinojo vandens vertę, tad 
būdami erdvėlaivyje nenaudojo skysčių kūno priežiūros reik- 
mėms. Kariai prausdavosi tiktai nusileidę į planetą. Kelionių 
metu dar niekam nepakenkė šiek tiek purvo ir prakaito. Geria- 
mo vandens taip pat amžinai trūkdavo. Galų gale skysčių ne- 
įmanoma supresuoti, kaip maisto plytelių. Todėl vandens cis- 
ternos pranokdavo pastarąsias savo apimtimi, bet ne kiekiu. 

Išsiaiškinus, kad distiliavimo prietaisai gali perdirbti kūno 
išskyras, Baironą apėmė pasišlykštėjimas. Jis nusprendė atsi- 
kratyti atliekomis, užuot bandęs pakeisti šias į vandenį. Žino- 
ma, tokia cheminė procedūra - visiškai natūrali. Bėda ta, kad ji 
labai neįprasta Žmogui, nuo pat gimimo gyvenusiam drėgmės 
kupinuose pasauliuose. 

Antrąjį kartą Baifonui pavyko bemaž idealiai atplėšti katerį 
nuo planetos paviršiaus. Patenkintas savimi vaikinas įniko ty- 
rinėti kompaktišką valdymo skydą, mažai kuo primenantį kon- 
trolinius prietaisus, kuriuos regėjo Žemės laivuose. Suvokęs 
vieno ar kito jungiklio funkciją, Baironas priklijuodavo prie jo 
popieriaus skiautelės su užrašyta pastaba. 

Į piloto kabiną įžengė Gilbretas. 

- Artemidė kajutėje? - atsigręžęs paklausė jaunuolis. 

- Kur gi dar ji galėtų būti? | 

- Kai susitiks: su dukterėčia, pasakyk, kad aš miegosiu pi- 
loto kabinoje. Siūlyčiau tau padaryti tą patį. - Patylėjęs kelias 
sekundes Baironas sumurmėjo. - Tik to mums betrūko - išpai- 
kintos mergaitės. 

- Pats irgi ne kartą elgeisi vaikiškai, - tarė Gilbretas. - Ne- 
pamiršk, prie kokio gyvenimo sąlygų ji įpratusi. 

- Gerai, nepamiršiu. Bet kas iš to? Kaip manai, prie kokių 
sąlygų aš esu įpratęs? Juk negimiau kasyklose arba asteroidų 
juostoje, o užaugau didžiausioje Nefelos rančoje. Reikia mokė- 
ti išgyventi įvairiausiose situacijoje. Prakeikimas, aš negaliu iš- 
tempti laivo korpuso, praplėsti maisto ir vandens saugyklų ar 
įrengti dušo kabinos. O ji nesiliauja burbėjus, tarytum pats bū- 
čiau suprojektavęs šitą katerį. - Jam palengvėjo, išsirėkus ant 
Gilbreto. Dabar Batronas būtų apšaukęs bet ką. 

Vėl atsidarius durims, į kabiną įžengė Artemidė, kuri ledi- 
niu balsu pareiškė: 

- Ar negalėtum, ponuli, nustoti klykti? Tavo balsas girdisi 
visame laive. 

- Manęs tai nejaudina, - atšovė Baironas. - Jei tau kas nors 
nepatinka, atmink, kad pakliuvome čia dėl tavo tėvo kaltės, ku- 
ris bandė užmušti mane ir ištekinti tave. 

- Prašyčiau nekalbėti apie mano tėvą. 

- Kalbėsiu, apie ką norėsiu. 

Gilbretas užsidengė delnais ausis. 

- Maldauju jūsų, patylėkite! 

Ginčui nutrūkus, valdytojo pusbrolis vėl prabilo: 

- Gal aptarkime, kur skrisime? Kuo greičiau pasieksime sa- 
vo kelionės tikslą ir išsinešdinsime iš laivo, tuo geriau visi jau- 
simės. 

- Sutinku su tavimi, Gilai, - pasakė Baironas. - Vykime bet 
kur, kad tik nereikėtų klausytis jos niurzgėjimo. Moterys ir erd- 
vėlaiviai - tai du nesuderinami dalykai. 

Nepaisydama įžeidžiančios pastabos Artemidė kreipėsi į 
Gilbretą. 

- Galbūt vertėtų ištrūkti iš Ūko srities? 

- Nežinau, ką jūs nuspręsite, - įsiterpė Baironas, - bet aš pa- 
siliksiu Karalystėse. Iš pradžių privalau nusigauti į rančą ir tru- 
putį pasišnekėti su savo tėvo žudikais. 

- Aš nesakau, kad mes iškeliausime amžiams, - atsakė Ar- 
temidė. - Tiesiog luktelėsime, kol atslūgs paieškų įkarštis. Ne- 
suprantu, ką tu veiktum toje rančoje. Vis tiek jos nesusigrąžin- 
si, nebent sutriuškintum tiranų imperiją, o tai neįmanoma. 

- Tau nebūtina žinoti, ką ketinu daryti. Tai mano reikalas. 

- Ar galėčiau šį tą pasiūlyti? - švelniai pasiteiravo Gilbre- 
tas. Jų tylėjimą palaikęs pritarimo ženklu, vyriškis pratęsė: - 
Tarkim, aš pasakysiu, kur turėtume skristi ir kokių veiksmų im- 
tis, kad sutriuškintume imperiją, anot Artos. 

- Tikrai? - nustebo Baironas. - Kaip mes tai padarysime? 

Gilbretas nusišypsojo. 

- Bičiuli, tavo požiūris išties juokingas. Nejau manimi ne- 
pasitiki? Šneki taip, tarsi galvotum, kad aš negalėčiau pasiūlyti 
nieko protingo. Argi nepadėjau mums visiems ištrūkti iš rūmų? 

- Taip, žinoma, aš mielai tave išklausysiu. 

- Dėkui. Daugiau nei dvidešimt metų laukiau galimybės pa- 
sprukti. Gimęs paprastu piliečiu, jau seniai būčiau pasipustęs 
padus, tačiau dėl savo prakeiktos kilmės, esu stebimas visuo- 
menės lyg pro padidinamąjį stiklą. Tačiau yra ir geroji pusė - 
jei nepriklausyčiau Hinridų šeimai, nebūčiau dalyvavęs chano 
karūnavimo ceremonijoje ir nebūčiau sužinojęs paslapties, kuri 
vieną dieną sunaikins tą patį chaną. 

- Jau įdomiau, - tarstelėjo Baironas. 

- Iš Rodijos į Tiraną ir atgal skridome imperijos karo lai- 
vu. Panašiu į šitą katerį, tiktai didesniu. Valdovų planetoje nie- 
ko įdomaus neįvyko, kas galėtų turėti įtakos dabartinei mūsų si- 
tuacijai, užtat grįžtant namo į mus pataikė meteoras. 

- Kas? 

Gilbretas pakėlė ranką. 

- Aš Žinau, jog tai neįtikėtinas įvykis. Kosminėje erdvėje - 
ypač tarpžvaigždinėje erdvėje - galimybė susidurti su meteoru 
praktiškai lygi nuliui, bet ko tik nepasitaiko. Bent jau mano at- 
veju. Kaip žinia, pro laivo korpuso sienas sugebėtų prasi- 
skverbti netgi segtuko galvutės dydžio meteoras. 

- Natūralu, - įsiterpė Baironas. - Viskas priklauso nuo ki- 
netinės energijos, kurią nulemia jų masė ir greitis. Pastarasis 
veiksnys kompensuoja masės trūkumą, - niūriai tarė jis, tarytum 
kartodamas mintinai išmoktą pamoką, ir paslapčia nužvelgė Ar- 
temidę. 

Ji klausėsi dėdės atsisėdusi taip arti Bairono, kad jiedu be- 
veik lietėsi. Grožėtis nuostabiu merginos profiliu netrukdė net 
šiek tiek susiriebalavę plaukai. Ji buvo nusimetusi švarkelį, po 
kuriuo vilkėjo baltą pūkuotą palaidinukę, kažkokiu būdu suge- 
bėdama šios nesuglamžyti per keturiasdešimt aštuonias valan- 
das. 

Kelionė būtų malonesnė, pagalvojo Baironas, jeigu ji iš- 
moktų elgtis kaip pridera. Bėda ta, kad Rodijos valdytojas nuo 
mažens pataikaudavo dukters įgeidžiams. Augdama paprasto- 
je šeimoje, ji būtų tapusi miela žavinga moterimi. 

Jaunuolį pamažu užvaldė svajos, kuriose jis kontroliavo 
Artemidę, priversdamas merginą įvertinti jo asmeninius priva- 
lumus. Malonias mintis išsklaidė šaltas valdytojo dukters 
žvilgsnis. Baironas skubiai atsigręžė į Gilbretą supratęs, kad 
pro jo ausis praslydo mažiausiai pora sakinių. 

- Aš visiškai nenutuokiau, kodėl išsijungė apsauginis laivo 
ekranas. Kartais tokių dalykų tiesiog neįmanoma išvengti. Šiaip 
ar taip, akmenėlio dydžio meteoras pramušė katerio korpusą ir 
užuot išlėkęs pro kitą išorinę laivo sieną nepridarydamas dide- 
lės žalos - pramuštas angas būtų buvę galima laikinai užlopy- 
ti, - jis atsidūrė valdymo kabinoje, kur skraidžiojo rikošetu at- 
simušdamas nuo sienų. Po kelių sekundžių nukrito ant grindų, 
bet žinant, kad pradinis meteoro greitis siekė šimtą mylių į mi- 
nutę, jis tikriausiai spėjo kirsti kambarį tūkstančius kartų. Abu 
įgulos nariai buvo supjaustyti į gabalėlius, o man pavyko išsi- 
gelbėti tik todėl, kad tuo metu sėdėjau savo kajutėje. 

Aš išgirdau tylų tarškesį, kai meteoras įsibrovė į katerį, pas- 
kui dunksėjimą, jam pokšint į sienas, ir išgąstingus įgulos na- 
rių klyksmus. Įgriuvęs į valdymo kabiną pamačiau kraujo ba- 
las ir sudraskytus kūnus. Visą kitą pamenu lyg per miglą, nors 
I metų regėdavau tuos vaizdus košmaruose. 

aižus nutekančio oro švilpesys nuvedė mane link skylės 
laivo korpuse. Užlipdžiau atvirą ertmę metaliniu lopu, o vidi- 
nis aplinkos slėgis padėjo ją hermetizuoti. Ant grindų pastebė- 
jau vis dar šiltą kosminio kūno gabalėlį ir sutraiškiau jį veržlia- 
rakčiu. Nuo avarijos praėjo vos keletą minučių, bet kateryje 
oras pastebimai atšalo. 

Paskui išverčiau pro oro šliuzą lavonus, pririštus prie buk- 
syrinių magnetų, ir išgirdau, kaip šie su žvangesiu prisiklijavo 
prie išorinio laivo korpuso. Nuo tada sušalę kūnai visą laiką se- 
kė kateriui įkandin. Suprantate, grįžus į Rodiją, man reikėjo tu- 
rėti įrodymus, paliudijančius, kad ne aš nužudžiau žmones, o 
meteoras. 

Atvirai šnekant, neįsivaizdavau, kaip nusigauti iki namų. 
Jaučiausi visiškai bejėgis. Pilotuoti laivo nemokėjau, todėl 

nedrįsau aiškintis valdymo prietaisų funkcijų būdamas tarp- 
žvaigždinės erdvės gelmėse. Be to, nežinojau, kaip pasinaudoti 
subeterine komunikacijų sistema ir išsiųsti SOS signalą. Tega- 
lėjau sėdėti sudėjęs rankas ir laukti. | 

- Nejau išties nieko nedarei? - paklausė Baironas svarsty- 
damas, ar tik Gilbretas neišgalvojo šios istorijos, leisdamas pa- 
sireikšti savo romantiškai vaizduotei. Įdomu, kokios mintys 
verda jo smegeninėje? - Kaip dėl Šuolių per hiperedvę? Kaž- 
kaip turėjai juos atlikti, antraip dabar nebūtum su mumis. 

- Tiranų laivai su užprogramuotais valdymo prietaisais gali 
automatiškai atlikti Šuolius, - paaiškino Gilbretas. 

Bairono fizionomijoje nušvito nepasitikėjimo išraiška. Ne- 
gi senis mano, kad jis kvailys? 

- Pasakėlės vaikams, - burbtelėjo jis. 

- Anaiptol. Tai viena iš prakeiktų pažangių karinių techno- 
logijų, padėjusių jiems išplėšti pergales. Tiranai nugalėjo pen- 
kiasdešimt planetinių sistemų, šimtus kartų pranokstančių juos 
savo gyventojų skaičiumi ir ištekliais, ne su kišeniniais peiliu- 
kais. Aišku, jie prigriebė mus po vieną bei sumaniai pasinau- 
dojo išdavikais, bet nevertėtų užmiršti ir pranašesnės karinės 
taktikos, kurią nemaža dalimi įtakojo automatiniai Šuoliai, su- 
teikiantys laivams neįtikėtino manevringumo ir leidžiantys įgy- 
vendinti sudėtingus kautynių planus. 

Ši hiperedvinių Šuolių technologija - tai labiausiai saugo- 
ma paslaptis, kurią atskleidžiau įkalintas “Kraugeryje". Beje, 
norėčiau pridurti, kad erzinantį tiranų įprotį pavadinti erdvėlai- 
vius nemaloniais vardais turbūt nulemia psichologiniai moty- 
vai, ne kitaip. Aš savo akimis mačiau, kaip nevaldomas kate- 
ris atlieka Šuolius. 

- Sakai, kad mūsų laivas taip pat moka tokių triukų? 

- Nenustebčiau, jei tai būtų tiesa. 

Baironas atsisuko į valdymo skydą ir nužvelgė porą tuzinų 
jungiklių, kurių paskirties dar nepavyko išsiaiškinti. Nieko to- 
kio, galės padaryti tai vėliau. 

Jis vėl dirstelėjo į Gilbretą. 

- Laivas nugabeno tave namo? 

- Ne. Apšaudęs valdymo kabiną, meteoras suskaldė ir ap- 
daužė nemažai kontrolinių prietaisų. Nežinau, kokiu būdu jis 
pakeitė nustatytą skrydžio trajektoriją, tačiau faktas lieka fak- 
tu - kateris taip ir nesugrąžino manęs į Rodiją. 

Galų gale jo greitis sumažėjo, ir aš supratau, kad kelionė te- 
oriškai artėja prie pabaigos. Neturėjau jokio supratimo, kur at- 
sidūriau, bet kažkaip sugebėjau nureguliuoti teleskopą ir pano- 
raminiame ekrane išvydau artėjančią planetą. Visiškai netikė- 
tai man nusišypsojo sėkmė. Deja, kateris neskrido į ją tiesiu tai- 
kymu. Jei būčiau nieko nedaręs, laivas būtų aplenkęs planetą 
milijonų mylių atstumu. Bent tiek gerai, kad galėjau pasinau- 
doti eteriniu radijo siųstuvu. Būtent nuo tada pradėjau domė- 
tis elektronika. Nusprendžiau daugiau niekuomet nepatekti į to- 
kią beviltišką situaciją. Žinai, bejėgiškumo jausmas nėra pats 
linksmiausias dalykas gyvenime. 

- Taigi tu pasinaudojai radijo siųstuvu... - pertraukė Gilb- 
reto išvedžiojimus Baironas. 

- Teisingai. Ir jie mane išgelbėjo. 

- Kas tokie? 

- Planetos gyventojai. 

- Kai sekasi, tai sekasi. Kokia tai planeta? 

- Neįsivaizduoju. 

- Jie tau nepasakė? 

- Juokinga, ar ne? Gelbėtojai nepanoro prisistatyti! Dėl vie- 
no esu tikras - toji vieta kažkur Ūko Karalystėse! 

- Iš kur Žinai? 

- Nes tie žmonės atpažino tiranų laivą ir ketino ištaškyti jį 
į skutelius. Vos spėjau įtikinti, kad aš vienintelis iš įgulos na- 
rių likau gyvas. 

Baironas prispaudė savo didžiulius delnus prie kelių. 

- Palauk minutėlę. Aš kai ko nesuprantu. Tas pasaulis ne- 
gali priklausyti Karalystėms, jeigu tenykščiai atpažinę tiranų 
laivą norėjo jį susprogdinti. 

- Apsirinki! Pasaulis iš tiesų slypi Ūko regione! - nuskam- 
bėjo entuziastingas šūksnis. Gilbreto akyse nušvito karštligiš- 
kas žvilgesys. - Jie nuskraidino mane į planetos paviršių. Kad 
būtum tai matęs! Išgirdęs daugybę įvairių tarčių suvokiau, jog 
ten gyvena žmonės iš visų Karalysčių. Ir jie nė trupučio nesi- 
baimino tiranų. Žiūrint iš kosmoso, toji vieta - tikras ginklų 
sandėlis - atrodė, tarsi sunykęs ūkininkų pasaulis. Paaiškėjo, 
kad vietiniai gyvena po žeme. Mano brangus drauge, kažkur 
Karalysčių gilumoje tebėra planeta, nebijanti tiranų ir pasiruo- 

šusi sunaikinti imperiją lygiai taip pat ryžtingai, kaip tą mete- 
oro kliudytą laivą. 
Bairono krūtinėje ėmė smarkiau plakti širdis. Vienai aki- 
mirkai vaikinas užsigeidė patikėti, kad Gilbretas sako tiesą. 
Galbūt ateities perspektyvos nėra jau tokios niūrios? Gal- 
būt! 


11. GAL IR NE! 


O gal ir ne! 

- Iš kur sužinojai, jog tai ginklinė? - paklausė Baironas. - 
Kiek laiko ten išbuvai? Ką matei? 

Gilbretas suirzo. 

- Svarbiausia, ne tai, ką mačiau. Jie neorganizavo man eks- 
kursijų ar ko nors panašaus. - Jis prisivertė atsipalaiduoti. - 
Štai, kas įvyko. Kai ištrūkau iš laivo, jaučiausi visiškai sutrikęs. 
Iš baimės susitraukus skrandžiui, net negalėjau valgyti ir, iš ša- 
lies žiūrint, turbūt atrodžiau nekaip. Pabūtumėte jūs įkalinti 
kosminėje erdvėje! 

Aš prisistačiau savo gelbėtojams, ir jie nugabeno mane po 
žeme. Kartu su laivu, žinoma. Pastarasis veikiausiai kėlė dides- 
nį susidomėjimą, nei mano kilmingoji esybė. Suteikiau tiems 
žmonėms galimybę ištirti tiranų kosminės inžinerijos stebuklą, 
o jie, savo ruožtu, nuvedė mane į ligoninės tipo įstaigą. 

- Ką gi tu regėjai, dėde? - paklausė Artemidė. 

- Jis niekada anksčiau tau nepasakojo? - nustebo Baironas. 

- Ne. 

Gilbretas pridūrė: 

- Iki šiol niekam apie tai nepasakojau. Kaip jau minėjau, 
pakliuvau į ligoninę, kur išvydau laboratorijas, aprūpintas kur 
kas sudėtingesniais prietaisais, nei mūsiškės Rodijoje. Pakeliui 
į gydymo įstaigą, mačiau gamyklas, iš kurių sklido metalo 
žvangėjimas. Matyt jose buvo statomi naujo modelio laivai, nes 
tokio tipo skraidymo aparatų, sugavusių tiranų katerį, man dar 
neteko matyti. 

Per visus tuos dvidešimt metų man nė karto nekilo klausi- 
mas, kur buvau atsidūręs. Pavadinau keistąją planetą “maišti- 
ninkų pasauliu“ ir esu tikras, kad vieną dieną tiranus užpuls jų 


90) 


erdvėlaivių spiečius, o prie maištininkų prisijungs dauguma pa- 
vergtų Karalysčių. Kiekvienų naujų metų išvakarėse vis saky- 
davau sau: duodu galvą nukirsti, kad šiemet užvirs išsivadavi- 
mo kova. Tiesa, širdies gilumoje tikėdavausi, jog prieš tai man 
pavyks ištrūkti iš Rodijos. Nenorėjau, kad didysis antpuolis 
prasidėtų be manęs. 

Gilbretui nusijuokus, jo balsas truputį suvirpėjo. 

- Sužinoję, kokios mintys kirba mano galvoje, dauguma 
žmonių būtų labai nustebę. Argi ne keista, kad visų pripažintas 
cinikas ir juokdarys svajoja dalyvauti maišto kampanijoje! 

- Tai įvyko prieš du dešimtmečius, bet per tą laiką jie ne- 
parodė nė menkiausių gyvybės ženklų, - pastebėjo Baironas. - 
Jokių keistų formų laivų. Jokių netikėtų incidentų. O tu vis tiek 
manai... | 

- Taip, manau, - karštai atkirto Gilbretas. - Dvidešimt me- 
tų - ne tiek jau daug, kad suorganizuotum rimtą pasipriešinimą 
planetai, valdančiai penkiasdešimt sistemų. Aš neabejoju, jog 
tebuvau pirmosios maišto stadijos liudininkas. Nuo tada jie 
greičiausiai darbavosi nesudėdami rankų - išrausė visą galybę 
požeminių urvų, sukūrė naujus ginklus, patobulino laivus, ver- 
bavo žmones, rezgė strateginius planus. 

Spontaniškai griebiasi blasterių tiktai karštagalviai iš kari- 
nių filmų. Bežiūrint kokį nors trilerį, susidaro įspūdis, kad nuo 
naujo ginklo išradimo iki masinės jo gamybos prabėga ne dau- 
giau nei kelios dienos. Iš tiesų, tai labai ilgas procesas, Bairo- 
nai, o maištininkų pasaulio gyventojai privalo numatyti visas 
smulkmenas prieš stodami į kovą. Jie neturės antros galimybės. 

Kalbant apie "incidentus"... Žinai, pasitaikydavo atvejų, kai 
tiranų erdvėlaiviai pradingdavo lyg į vandenį. Ko tik nebūna 
plačiajame kosmose, pasakysi tu, tačiau nevertėtų atmesti min- 
ties, kad juos sučiupo maištininkai. Prisiminiau vieną įvykį - 
prieš dvejus metus “Nenuilstantis kovotojas" pranešė užfiksa- 
vęs keistą objektą, pakankamai arti, kad sureaguotų masės ma- 
tuoklis. Nuo to karto daugiau niekas nematė šio tiranų laivo. 
Galbūt į jį pataikė meteoras. O gal ir ne. 

Paieškos užtruko ne vieną mėnesį, tačiau jos nedavė jokių 
rezultatų. Manau, kad “Nenui:lstamą kovotoją" - naują, ekspe- 
rimentinio modelio laivą - pagrobė maištininkai. 

- Kodėl nepasilikai toje planetoje? - paklausė Baironas. 

- Nejau galvoji, kad nenorėjau? Deja, viską nulėmė aplin- 
kybės. Tie žmonės buvo tikri, kad aš praradau sąmonę, todėl 
man pavyko išgirsti šį tą įdomaus. Pradinėje maišto stadijoje jie 
turėjo elgtis itin atsargiai. Žinodami, kad į jų rankas pateko 
Gilbretas Hinridas - net jei nebūčiau prisistatęs, šį faktą galė- 
jo lengvai patvirtinti mano daiktai, esantys laivo kajutėje - 
maištininkai suprato, jog, Rodijos valdytojo pusbroliui negrį- 
žus namo, prasidėtų plataus masto paieškos. Nenorėdami rizi- 
kuoti jie išsiuntė mane į Rodiją. | 

- Tai dar didesnė rizika! - sušuko Baironas. - Kaip jie tai 
padarė? 

- Nežinau. - Ploni Gilbreto pirštai perbraukė žilstančius 
plaukus; sprendžiant iš neramaus žvilgsnio, jam niekaip nepa- 
vyko išsklaidyti tamsos skraistės, gaubiančios atminties gelmes. 
- Turbūt prigirdė mane anestetikais, ir aš netekau sąmonės. Toji 
prisiminimų dalis visiškai išsitrynė. Kai atsimerkiau, pamačiau, 
kad vėl esu “Kraugeryje"; atsidūriau kosmose, netoli Rodijos. 

- Ar įgulos narių lavonai tebebuvo prilipdyti magnetais prie 
laivo korpuso? Ar juos pašalino maištininkų pasaulyje? - pasi- 
teiravo Baironas. 

- Kaip ir anksčiau, jie sekė įkandin “Kraugerio". 

- Ar turėjai kokių nors įrodymų, galėjusių paliudyti, jog 
lankeisi maištininkų pasaulyje? 

- Nė vieno, išskyrus tai, ką prisimenu. 

- Kaip supratai, kad skrendi šalia Rodijos? 

- Aš nesupratau. Tiesiog žinojau, kad esu netoli planetos - 
susiprotėjau dirstelėti į masės matuoklį. Pasinaudojau radijo 
siųstuvu, ir šį sykį mane išgelbėjo Rodijos laivai. Tą pačią die- 
ną išklojau Tirano komisarui savo istoriją, žinoma, išvengda- 
mas tam tikrų smulkmenų. Apie keistąją planetą neužsiminiau 
nė vienu žodžiu. Tvirtinau, kad metoras susidūrė su kateriu po 
paskutiniojo šuolio. Nenorėjau, kad jie suvoktų, esą aš sugebė- 
jau atskleisti tiranų laivų paslaptį. 

- Manai, kad maištininkai išsiaiškino šį įdomų faktą? Gal 
pats jiems papasakojai? 

- Gaila, neturėjau tokios galimybės, nes daugumą laiko pra- 
leidau tame pasaulyje būdamas be sąmonės. Neįsivaizduoju, ką 
jiems pasisekė sužinoti. 

Baironas dėbtelėjo į panoraminį ekraną. Žvelgiant į sustin- 

gusį vaizdą, atrodė, kad jų laivas nejuda iš vietos. “Kietaširdis" 
lėkė dešimties tūkstančių mylių per valandą greičiu, tačiau be- 
kraštėje kosminėje erdvėje tai tėra vėžlio žingsniai. Akis pri- 
kaustė hipnotizuojančios, ryškios ir nejudrios žvaigždės. 

- Kokia kryptimi keliausime? - pagaliau prabilo vaikinas. - 
Berods, tu nenutuoki, kur yra maištininkų pasaulis? 

- Nenutuokiu. Tačiau beveik esu tikras, kad pažįstų žmogų, 
kuris galėtų tai žinoti, - energingai atsakė Gilbretas. 

- Kas toks? 

- Lingeino monarchas. 

- Lingeino? - Baironas susiraukė. Regis, šį pavadinimą te- 
ko girdėti anksčiau, tiktai kur? - Kodėl būtent jis? 

- Tai paskutinė tiranų užgrobta Karalystė ir, beje, ne tokia 
nuolanki, kaip likusios planetinės Ūko sistemos. Ar tai pakan- 
kamai svarus argumentas? 

- Nemanau. 

- Jei nori rimtesnės priežasties, galime pašnekėti apie tavo 
tėvą. 

- Kuo jis čia dėtas? - vienai akimirkai užmiršęs, kad tėvas 
nužudytas, Baironas išvydo jį sąmonės akimis, gyvą ir sveiką, 
paskui prisiminė, ką jam padarė tiranai, ir vėl pajuto viduje iš- 
sikerojantį šaltį. 

- Prieš šešis mėnesius jis lankėsi centriniuose rūmuose. 
Man pasisekė nugirsti, apie ką tavo tėvas šnekėjosi su Hinriku. 

- Ach, dėde, - gaižiai įsiterpė Artemidė. 

- Ką, brangute? 

- Tu neturėjai teisės vogčiomis klausytis asmeninių pokal- 
bių. 

Gilbretas gūžtelėjo pečiais. 

- Be abejo, tačiau tenka pripažinti, kad šis užsiėmimas su- 
teikė man malonumo ir naudingos informacijos. | 

- Vieną minutėlę, - pertraukė jį Baironas. - Mano tėvas vie- 
šėjo Rodijoje prieš pusmetį? - vaikiną užvaldė susijaudinimas. 

- Taip. 

- Ar būdamas rūmuose jis turėjo progą pamatyti valdytojo 
surinktą primityviųjų laikų kolekciją? Minėjai, kad Hinrikui 
priklauso didžiulė biblioteka, kurioje pilna įvairiausių objektų, 
susijusių su Žeme. 

- Tikriausiai. Valdytojas leidžia lankytis bibliotekoje gar- 

bingiems svečiams, jei tik jie parodo susidomėjimą. Paprastai, 
retai kas ten užsuka, bet aš labai gerai prisimenu, kad Videmo- 
so rančeris praleido joje beveik visą dieną. 

Kaip tik prieš pusmetį tėvas pirmą kartą paprašė Bairono 
pagalbos. 

- Turbūt pats esi nuodugniai ją išnaršęs? - paklausė jaunuo- 
lis. 

- Žinoma. 

- Gal netyčia aptikai bibliotekoje ką nors, kas bylotų apie 
Žemėje egzistuojantį dokumentą, kuris būtų nepaprastai vertin- 
gas karine prasme? 

Gilbretas sutriko akivaizdžiai nesuprasdamas, apie ką šneka 
Baironas. 

- Girdėjau gandus, esą toks dokumentas atsirado paskuti- 
niais priešistorinės Žemės šimtmečiais, - paaiškino vaikinas. - 
Tegaliu pasakyti, jog, mano tėvo nuomone, tai pats vertingiau- 
sias ir grėsmingiausias dalykas visoje Galaktikoje. Privalėjau 
jį surasti, tačiau, susiklosčius nepalankioms aplinkybėms, per- 
nelyg greitai išsinešdinau iš Žemės. Šiaip ar taip... - jo balsas 
suvirpėjo, - ...tėvas jau buvo miręs. 

Nuostabos kupina Gilbreto veido išraiška nepakito. 

- Neturiu nė menkiausio supratimo, apie ką tu kalbi. 

- Tėvas užsiminė apie dokumentą prieš šešis mėnesius. Ma- 
tyt kažką sužinojo Rodijos bibliotekoje. Gal įsivaizduoji, ką 
jam pavyko išsiaiškinti? 

Gilbretas papurtė galvą. 

- Ką gi, paklausykime tavo istorijos, - pasiūlė Baironas. 

- Jiedu šnekėjo apie Lingeiną. Nors tavo tėvas labai atsar- 
giai rinko žodžius, iš jo užuominų suvokiau, kad sąmokslui va- 
dovauja tenykštis valdovas. Be to... - Gilbretas šiek tiek padve- 
jojo, - Rodijoje lankėsi ir pats Lingeino monarchas. Aš... aš pa- 
pasakojau jam apie maištininkų pasaulį. 

- Ką tik tvirtinai, kad niekam apie tai neprasitarei, - paste- 
bėjo Baironas. 

- Išskyrus monarchą. Man reikėjo tiesos. 

- Ką jis atsakė? 

- Praktiškai nieko. Kita vertus, kodėl jis turėtų manimi pa- 
sitikėti? Galbūt aš dirbu tiranams. Iš kur jam žinoti? Vis dėlto 
ryžtingų paneigimų neišgirdau. Tai nuteikia viltingai. 

- Tikrai? Tuomet keliaujame į Lingeiną, - tarė Baironas. - 
Nematau jokio skirtumo, kur skristi. 

Prisiminimai apie tėvą prislėgė jaunuolį, ir kurį laiką jam 
niekas nerūpėjo. Tebūnie Lingeinas, jei nėra geresnio pasirin- 
kimo. 


Tebūnie Lingeinas! Lengva pasakyti. Tačiau kokių veiks- 
mų griebiasi pilotas, kad nuskraidintų laivą į mažutį šviesos 
taškelį, nutolusį per trisdešimt penkis šviesmečius? Du šimtus 
trilijonų mylių. Du su keturiolika nulių. Lekiant dabartiniu, de- 
šimties tūkstančių mylių per valandą greičiu, prireiktų dviejų 
milijonų metų, idant būtų pasiektas tikslas. 

Baironas pervertė “Astronominį Galaktikos almanachą“ 
jausdamas užplūstančią neviltį, regėdamas daugybės tūkstančių 
žvaigždžių koordinates, pažymėtas trimis graikiškomis raidėmis 
- r (ro), g (teta) ir £ (fi). 

r reiškė parsekais matuojamą atstumą nuo Galaktikos Cen- 
tro; gsimbolizavo Galaktikos Lęšių plokštumos ir standartinės 
trianguliacijos linijos (kuri jungia Galaktikos Centrą ir Žemės 
planetos Saulę) kampą, o £- tai statusis standartinės linijos ir 
Galaktikos Lęšių kampas; pastarieji du matmenys žymimi ra- 
dianais. Turint visus šiuos duomenis, galima nesunkiai surasti 
žvaigždę beribėje kosminėje erdvėje. 

Neskaitant dangaus kūno padėties, apskaičiuotos tam tikrą 
standartinę dieną, reikėjo žinoti žvaigždės judėjimo greitį bei 
kryptį. Pataisos gana nereikšmingos, tačiau būtinos. Palyginti 
su tarpžvaigždiniais atstumais, milijonas mylių tėra trumputė 
atkarpa, bet erdvėlaiviui - tai pakankamai ilgas kelio tarpas. 

Be abejo, nevertėtų užmiršti ir laivo padėties erdvėje. Pa- 
gal masės matuoklio parodymus nesunku sužinoti atstumą iki 
Rodijos arba, tiksliau sakant, iki Rodijos saulės, kurios gravi- 
tacinis laukas užgožia jos sistemos planetų trauką. Daug sudė- 
tingiau nustatyti kelionės kryptį, remiantis standartinės triangu- 
liacijos linijos nuorodomis. Norėdamas apskaičiuoti “Kietašir- 
džio" padėtį, Baironas privalėjo išsiaiškinti ne tik Rodijos sau- 
lės, bet ir dar dviejų artimiausių žvaigždžių koordinates. 

Jam pavyko neblogai susidoroti su šia užduotimi. Bent jau 
pats taip manė. Nustačius Lingeino saulės ir laivo padėtį kos- 
mose, vaikinui tereikėjo sureguliuoti valdymo prietaisus ir hi- 
peratominio variklio energetinę galią. 

Baironas jautėsi vienišas ir įsitempęs. Bet neišsigandęs! Jis 
specialiai neskubėdamas rengėsi Šuoliui. Tiesiog norėjo dar 
kartą patikrinti kiekvieną reikalingą smulkmeną. Sąžiningai at- 
likus darbą, bus galima nusnausti ant užklotų, atitemptų iš mie- 
gamojo į piloto kabiną. 

Bendražygiai turbūt jau kirmija savo kajutėje. Baironas 
tvirtino sau, kad jis džiaugiasi galėdamas darbuotis tyloje, ta- 
čiau koridoriuje pasigirdus basų pėdų šlepsėjimui, vaikinas pa- 
juto, kaip suspurda širdis. 

- Labas, - tarė jis. - Kodėl nemiegi? 

Tarpduryje neryžtingai mindžikavo Artemidė. 

- Ar nesutrukdysiu, jei užeisiu į vidų? - švelniu balsu pa- 
klausė ji. 

- Priklausys nuo to, ką darysi. 

- Pasistengsiu tavęs neerzinti. 

Ji atrodo pernelyg nuolanki, pagalvojo Baironas, tačiau ne- 
trukus mergina išsklaidė jo įtarimus. 

- Aš siaubingai bijau, - tarė Artemidė. - O tu? 

Jis ketino atsakyti, kad jaučiausi kuo puikiausiai, bet kaž- 
kodėl neprisivertė pasipuikuoti savo narsa. Droviai šyptelėjęs 
sumurmėjo: 

- Truputį. 

Keista, tačiau jo prisipažinimas nuramino Artemidę. Atsi- 
klaupusi ant grindų ji nužvelgė storus, atverstus tomus ir skai- 
čiais išmargintus popieriaus lapus. 

- Šitas knygas radai valdymo kabinoje? 

- Žinoma. Be jų, neįmanoma pilotuoti laivo. 

- Ir tu supranti, kas jose parašyta? 

- Gaila, bet ne viską. Tikiuosi, mano žinių užteks, kad at- 
liktume Šuolį į į Lingeiną. 

- Ar tai sunku? 

- Ne, jei esi tiksliai apskaičiavęs skrydžio kryptį, moki val- 
dyti kontrolinius prietaisus ir turi patirties, ko aš labiausiai sto- 
koju. Mums reikės tenkintis vienu Šuoliu, o ne keliais. Išeikvo- 
sime daugiau energijos, bet gal sugebėsime išvengti netikėtų 
problemų. 

Nederėtų jai aiškinti smulkmenų. To betrūko, kad išsigan- 
dusią merginą apimtų tikra panika. Baironas liepė mintyse sau 
užsičiaupti, tačiau liežuvis atsisakė paklusti. Jis geidė su kuo 

nors išsikalbėti ir pasidalinti kankinančiu nerimu. 

- Aš nežinau tam tikrų reikalingų dalykų. Pavyzdžiui, ne- 
numanau, kaip Šuolį paveiks masės tankis, kontroliuojantis Vi- 
satos iškreiptumą. “Almanache" - štai toje storoje knygoje - ra- 
šoma, kad, atliekant standartinius Šuolius, būtina įvertinti iš- 
kreiptumo faktorius. Apskaičiuoti pataisas turėtų pilotas. Ta- 
čiau mėgindamas įveikti gigantišką dešimties šviesmečių atstu- 
mą hiperedvėje, dėl nieko negali būti tikras. Nė nenutuokiu, ar 
teisingai naudojuosi kompiuteriu. 

- Kas atsitiks, jei tu suklydai? 

- Mes galime išnirti į kosminę erdvę per arti Lingeino sau- 
lės. 

Apsvarsčiusi išgirstus žodžius ji tarė: 

- Neįsivaizduoji, kaip man palengvėjo. 

- Po to, ką papasakojau? 

- Be abejo. Vartydamasi savo gulte, apsupta beribio kosmo- 
so, jaučiausi tokia bejėgiška. Dabar žinau, kad mes įstengsime 
įveikti tuščiąją erdvę. 

Baironą pradžiugino atsakymas. Šiuo metu ji nė iš tolo ne- 
priminė aikštingos mergaitės. 

- Ar ne per drąsiai pasakyta? 

- Aš žinau, jog tu suvaldysi laivą. 

Tikėkimės, kad ji neklysta, pagalvojo jaunasis pilotas. 

Atsigręžusi į jį Artemidė parietė po savimi ilgas, nuogas 
kojas. Merginos kūną tedengė ploni naktiniai marškiniai, tačiau 
ji, skirtingai nei Baironas, regis, neatkreipė į tai dėmesio. 

- Gulint lovoje, mane apėmė keistas bauginantis pojūtis, 
tarsi aš plūduriuočiau ore, - tarė Artemidė. - Kiekvieną kartą, 
kai versdavausi ant kito šono, mano kūnas pakildavo per kelis 
colius aukštyn, tada pamažu nusileisdavo, lyg būtų prilaikomas 
nematomų spyruoklių. 

- Tu miegojai ant viršutinio gulto? 

- Taip. Bandžiau įsitaisyti ant apatinio, bet kai matai prieš 
save čiųžinį, nutolusį nuo veido vos per šešis colius, pradeda 
kankinti klaustrofobija. 

Baironas nusijuokė. 

- Viskas labai paprasta. Toldama nuo laivo pagrindo, gra- 
vitacinė jėga susilpnėja. Gulėdama antrajame aukšte tu sveri 
dvidešimt ar trisdešimt svarų mažiau nei būdama ant grindų. Ar 

tau kada nors teko skraidyti dideliu keleiviniu laineriu? 

- Vieną kartą. Kai mudu su tėvu pernai lankėmės Tirano- 
je. 

- Laineriuose gravitacinė jėga krypsta link išorinio korpu- 
so, todėl ilgoji laivo ašis visada yra “viršuje", kad ir kur tu bū- 
tum. Dėl šios priežasties tų dičkių varikliai sumontuojami spe- 
cialiame cilindre, išilgai mano minėtos ašies. Šiame kateryje 
privalėsi prisitaikyti prie natūralios traukos jėgos. 

- Palaikant dirbtinę gravitaciją, turbūt išnaudojama galybė 
energijos? 

- Tiek, kad jos su kaupu užtektų nedideliam miestui. 

- Ar mūsų degalų atsargos neišseks? 

- Dėl to gali nesijaudinti. Laivai automatiškai gamina kųu- 
rą, pakeisdami bet kokią materiją į energiją. Greičiau susidėvės 
išorinis korpusas, negu pasibaigs degalai. 

Baironas pastebėjo, kad mergina buvo nusivaliusi nuo vei- 
do visą kosmetiką. Įdomu, kaip ji tai padarė, dingtelėjo mintis. 
Turbūt pamirkė nosinės kraštelį į geriamąjį vandenį. Net ir ne- 
dažytas Artemidės veidas atrodė nuostabiai - šviesų odos gymį 
pabrėžė juodi plaukai ir akys. Šilumą spinduliuojančios akys... 

Suvokęs, kad tyla šiek tiek užsitęsė, jis skubiai prabilo: 

- Tau nesi patyrusi kosmoso keliautoja, tiesa? Sakei, kad 
skridai laineriu vos vieną kartą. 

Ji linktelėjo. 

- Mielai būčiau atsisakiusi ir to skrydžio. Jei nebūtume ap- 
silankę Tirane, tas gašlus dvariškis nebūtų manęs pamatęs ir... 
Nenoriu apie tai kalbėti. 

Nesigilindamas į smulkmenas Baironas paklausė: 

- Ar tai įprastas reiškinys? Turiu omenyje retas keliones į 
kitas planetas. 

- Deja. Tėvui nuolatos tenka viešėti svečiose šalyse valsty- 
bės reikalais. Vienur atidaro žemės ūkio parodas, kitur rėžia 
kalbas naujai pastatytų rūmų proga. Dažniausiai sako tai, ką 
jam parašo Aratapas. Tačiau likę šeimos nariai retai kada iš- 
vyksta iš namų. Mūsų veiksmus kausto tiranų draudimai. Varg- 
šas Gilbretas! Jis buvo išskridęs iš Rodijos vienintelį kartą, kai 
atstovaudamas tėvą turėjo dalyvauti chano karūnavimo ceremo- 
nijoje. Nuo tada, jam nė sykio nepasitaikė progos pakilti į kos- 
minę erdvę. 

Mergina nuleido akis ir išsiblaškiusi ėmė glamžyti jaunuo- 
lio rankovę. Paskui vėl prašneko: 

- Baironai? 

- Taip... Arta? - sumikčiojęs išspaudė jis. 

- Manai, kad dėdė Gilas sakė tiesą? Gal tiesiog viską įsi- 
vaizduoja? Mintys apie Tiraną neduoda Gilbretui ramybės jau 
daugelį metų, o jis negali nuveikti nieko įdomaus, tiktai perimti 
slaptą informaciją, siunčiamą šnipų spinduliais. Tai vaikiškas 
užsiėmimas suaugusiam žmogui. Nenustebčiau, jei užsisvajo- 
jęs apie tokius nuotykius, jis būtų įtikėjęs, jog tai įvyko iš tie- 
sų. Aš pažįstu jį. 

- Gali būti. Šiaip ar taip, kelionė į Lingeiną neturėtų mums 
pakenkti. 

Jiedu sėdėjo taip arti vienas kito, kad Baironas būtų galė- 
jęs lengvai paliesti merginą, apkabinti ją ir pabučiuoti. 

Jis taip ir padarė. 

Tiesą sakant, Artemidė nerodė jokių ženklų, paskatinusių 
prasiveržti Bairono jausmus. Vieną akimirką jie kalbėjo apie 
Šuolius, gravitaciją ir Gilbretą, o kitą - ji paniro į jaunuolio glė- 
bį, leisdama jam palytėti savo sodrias šilkines lūpas. 

Baironas instinktyviai panoro ištarti absurdiškus atsiprašy- 
mo žodžius, tačiau prieš prabildamas pastebėjo, kad ji niekur 
nesiruošia bėgti. Užsimerkusi mergina atrėmė galvą į jo kairią- 
ją ranką. 

Nieko nesakydamas Baironas pasirinko geresnę išeitį - vėl 
įsisiurbė į jos lūpas. 

Kai Artemidė prašneko, jos balsas nuskambėjo šiek tiek 
svajingai: 

- Ar tu alkanas? Jei nori, pašildysiu maisto koncentratą. Po 
to galėsi pamiegoti, o aš prižiūrėsiu valdymo prietaisus. Ir... ži- 
nai, iš pradžių grįšiu į kajutę apsirengti. 

Ji stabtelėjo prie durų ir atsisuko: 

- Beje, koncentrato skonis ne toks jau blogas. Tik reikia 
priprasti. Ačiū, kad pasirūpinai maisto atsargomis. 

Kad ir kaip būtų keista, jųdviejų paliaubas įtvirtino ne bu- 
činys, o Artemidės padėka. 

Po poros valandų į piloto kabiną užklydo Gilbretas, kuris, 
regis, nė trupučio nenustebo išvydęs linksmai besišnekučiuo- 
jančią porelę. Užuot pareiškęs pastabą dėl Bairono rankos, pri- 

lipusios prie dukterėčios juosmens, jis paklausė: 

- Kiek laiko liko iki Šuolio? 

- Pusvalandis, - atsakė vaikinas. 

Po trisdešimties minučių jis sėdo prie valdymo skydo, po- 
kalbių šurmulys išsisklaidė užleisdamas vietą slegiančiai tylai. 

Sulaukęs paskutinio atskaitos taško, Baironas giliai įkvėpė 
ir plačiu lanku, iš dešinės į kairę, patraukė svirtį. 

Savo dydžiu “Kietaširdis" neprilygo laineriui, todėl kelio- 
nė per hiperedvę gavosi ne tokia sklandi, kokios buvo galima 
tikėtis. Baironui trumpam apsvaigo galva, prieš akis suvirpėjo 
vaizdas. 

Po akimirkos aplinkiniai objektai vėl įgavo ryškius kontū- 
rus. 

Panoraminiame ekrane drastiškai pakito žvaigždės. Jauna- 
sis pilotas pasuko laivą, kad išvaduotų “Kietaširdį"" iš gravita- 
cinio įkaitusių dujų kamuolių lauko. Galų gale, ekrane nušvi- 
tus akinančiai baltam žvaigždės taškeliui, Baironas nukreipė į 
jį teleskopą ir įjungė spektroskopinės analizės programą. Pas- 
kui atvertė “Almanachą" ir atidžiai peržiūrėjo skyrių, pavadintą 
“Spektrinės žvaigždžių savybės". Baigęs darbą pašoko nuo sa- 
vo krėslo: 

- Ji tebėra per toli. Teks vėl panirti į hiperedvę. Visgi mes 
keliaujame teisinga kryptimi. Prieš mus - Lingeino saulė. 

Baironas pirmą kartą gyvenime savarankiškai atliko Šuolį 
ir, beje, sėkmingai. 


12. MONARCHAS PASIRODO 


Lingeino monarchas įsitempęs mąstė, tačiau jo minčių tėk- 
mė niekaip neatsispindėjo šaltakraujiškoje veido išraiškoje. 

- Ir tu laukei keturiasdešimt aštuonias valandas, kol nu- 
sprendei apie tai papasakoti? - pagaliau ištarė jis. 

Rizetis narsiai atsakė: 

- Mes nemanėme, kad jus reikėtų jaudinti dėl nereikšmin- 
gų dalykų. Sutrukdėme jus tik todėl, kad iki šiol nesugebėjome 
nieko suprasti. Turint omenyje mūsų padėtį, būtina saugotis 
keistų objektų. 

- Noriu, kad pakartotum savo istoriją. 

Monarchas užmetė koją ant žibančios palangės ir pažvelgė 
į lauką. Pats langas buvo geriausias keisto Lingeino architek- 
tūros stiliaus pavyzdys. Nedidelis, įrėmintas penkių pėdų gylio 
siaurėjančioje nišoje, su storu ir skaidriu lyg ašara stiklu, vin- 
giuotų formų, jis labiau priminė lęšį, pro kurį iš visų pusių į pa- 
stato vidų sklido šviesa. Pažiūrėjus laukan, kaip ir pro visus 
monarcho rūmų langus, atsiverdavo miniatiūrinė, horizontą sie- 
kianti ir stiklo pakraščiuose šiek tiek iškreipta panorama. Tie- 
sa, deformacijos netgi suteikdavo žavesio apačioje gyvybingai 
bruzdančiam miestui, iš oro uosto kylantiems pusmėnulio pa- 
vidalo stratosferiniams laivams. Pripratųs prie tokių vaizdų, nė 
nešaudavo į galvą atidaryti lango ir susidurti su nuobodžia re- 
alybe. Kai pro lęšius plūstantys spinduliai susitelkdavo į vieną 
tašką, grasindami sukelti gaisrą, poliarizuoti stiklai automatiš- 
kai aptemdavo. 

mogus, sukūręs teoriją, esą planetos architektūra atspin- 
di to pasaulio padėtį Galaktikoje, neabejotinai lankėsi Lingei- 
ne ir grožėjosi jo pastatų langais. Kaip ir pro šiuos, žiūrint į ne- 
didelę planetą iš viršaus, įmanoma išvysti nepakartojamą pano- 
raminį vaizdą. “Pasauliai-valstybės"', tokie, kaip Lingeinas, be- 
veik išnyko iš Galaktikos, seniai įveikusios šią ekonominę ir 
politinę stadiją. Paprastai žvaigždinės sistemos jungdavosi į 
vieną politinį konglomeratą, tačiau Lingeinas neketino pakeisti 
per amžius nusistovėjusios tvarkos ir kolonizuoti naujų planetų. 
Visgi tai nė trupučio nepakenkė jo materialinei gerovei. 

Galaktikoje egzistuoja pasauliai, kurie yra tarpinės hiper- 
erdve skriejančių laivų stotelės. Tai priklauso ne tik nuo tam 
tikro kosmoso regiono, bet ir nuo apgyvendintų planetų pasi- 
skirstymo erdvėje, jų kolonizacijos, išsivystymo bei ekonomi- 
nės sistemos tipo. 

Senų senovėje suvokęs savo tranzitinę vertę, Lingeinas at- 
vertė naują istorijos puslapį. Žinoma, strategiškai palankios ko- 
ordinatės dar negarantuoja galingo investicijų srauto. Svarbiau- 
sia mokėti išnaudoti šią padėtį. Okupuodama aplinkinius aste- 
roidus, neturinčius tiek išteklių, kad šie padėtų išgyventi nau- 
jakuriams, Lingeino valdžia tenorėjo išlaikyti prekybos mono- 
poliją. Ant uolienų luitų pastatytos aptarnavimo stotys galėjo 
pasiūlyti erdvėlaiviams, ko tik širdis geidžia - nuo atsarginių hi- 
peratominių variklių detalių iki knygų mikrofilmų projektorių. 

Ūko Karalystės atsiųsdavo į prekybos centrus kailius, minera- 
lus, grūdus, mėsą, medieną, tuo tarpu Vidinės Karalystės tiek- 
davo mechaninę įrangą, buitinius prietaisus, medikamentus, 
įvairiausių rūšių gaminius. 

Būtent tuo Lingeinas panešėjo į savo pastatų langus - iš 
ekonomiškai klestinčios “planetos-valstybės" matėsi visa Ga- 
laktika. | 

- Pradėk nuo pašto laivo, Rizeti, - neatsigręždamas liepė 
monarchas. - Kur būtent jis susitiko su kateriu? 

- Mažiau nei už šimto tūkstančių mylių nuo Lingeino. Tiks- 
lios koordinatės nėra svarbios. Nuo tada atvykėliai buvo aky- 
lai stebimi. Esmė ta, kad tiranų kateris nesiruošia pasitraukti iš 
planetos orbitos. 

- Tarsi kažko lauktų, užuot ketindamas nusileisti? 

- Taip. 

- Ar pavyko išsiaiškinti, kiek laiko jie lūkuriuoja? 

- Deja, tai neįmanoma. Daugiau niekas jų nematė. Mes ati- 
džiai viską patikrinome. 

- Ką gi, sugrįžkime prie pašto laivo, kurį sustabdę atvykė- 
liai grubiai pažeidė Asociacijos su Tiranu Kodeksą. 

- Abejoju, ar tai tiranai, - tarė Rizetis. - Neryžtingi veiks- 
mai išduoda juos esant tremtiniais arba iš nelaisvės paspruku- 
siais kaliniais. 

- Kalbi apie Žmones, esančius tiranų kateryje? Galbūt jie 
nori, kad mes taip manytume? Na, gerai, jie paprašė perduoti 
man pranešimą... 

- Taip, tiesiogiai monarchui. 

- Tai viskas? 

- Viskas. 

- Jie nebuvo įžengę į pašto laivą? 

- Palaikė ryšį per komunikatorių. Paskui iššovė pašto kap- 
sulę, kurią sugavo mūsų erdvėlaivio tinklas. 

- Kokį ryšį užmezgė - garso ar vaizdo? 

- Pastarąjį. Lingeino laivo kapitonas sakė, kad su juo šne- 
kėjosi jaunuolis, turintis “aristokratiškų manierų", kad ir ką tai 
reikštų. 

Monarchas lėtai sugniaužė kumščius. 

- Tikrai? Kodėl gi nenufotografavo jo veido? Kodėl pada- 
rė tokią klaidą? 

- Kapitonas nesitikėjo, jog tai gali būti labai svarbu. O kaip 
jūs manote, sere? 

Lingeino valdovas neatsakė į klausimą. 

- Štai čia - pranešimas? 

- Teisingai. Siaubingai ilga, iš vieno žodžio tesudaryta ži- 
nia, kurią mes privalėjome perduoti jums, tačiau dėl supranta- 
mų priežasčių to nepadarėme. Kas, jei kapsulėje būtų paslėp- 
ta miniatiūrinė branduolinė bomba? Tokių atvejų pasitaikyda- 
vo ir anksčiau. 

- Taip, panašiai žuvo ne vienas monarchas, - sumurmėjo 
Lingeino valdovas. - Tik vienas žodis - “Gilbretas". Vienas 
žodis... 

Iš išorės monarchas atrodė ramus ir šaltas lyg uola, bet vi- 
duje pamažu išsikerojo abejonės, o jam nepatikdavo grumtis su 
ryžto stoka. Apribojimai valdovui negalioja - bent jau savose 
žemėse. 

Lingeine ne visada vyravo monarchinė santvarka. Anksčiau 
planetą valdė pirklių dinastijos. Asteroiduose įkūrusios pirmą- 
sias aptarnavimo stotis, turtingos šeimos priklausė aristokrati- 
niam sluoksniui. Žemės nuosavybės požiūriu ir socialine padė- 
timi jos nusileido kaimyninių pasaulių rančeriams bei didžių- 
jų sodų valdytojams, tačiau gerokai lenkė juos savo finansiniais 
ištekliais. 

Nieko nuostabaus, kad Lingeino tykojo įprasta tokiomis 
priemonėmis valdomų planetų dalia. Galios pusiausvyra svy- 
ruodavo tai vienos, tai kitos šeimos naudai. Tremtyje sustiprė- 
jusios įvairios grupuotės nuolatos regzdavo intrigas bei perver- 
smus. Palyginti su Rodijos direktoratu, Ūko regiono stabilumo 
įsikūnijimo, Lingeine tvyrojo tikras chaosas. Anot populiaraus 
priežodžio - “Jis permainingas tarsi Lingeinas". 

Žvelgiant į praeitį, nesunku nuspėti, kokios pasekmės lau- 
kė “planetos-valstybės". Kaimyniniams pasauliams susivieni- 
jus į federacijas ir įgavus daugiau galios, brangios pilietinės 
Lingeino rietenos ėmė kelti rimtą grėsmę materialinei gerovei. 
Didesnė visuomenės dalis nenorėjo nieko, išskyrus ramybę. To- 
dėl plutokratiją pakeitė monarchija, savo ruožtu suvaržiusi kai 
kurias laisves. Valdžia atiteko vienam žmogui, kurio draugiš- 
kas elgesys su plačiosiomis masėmis padėdavo užsitikrinti jų 
paramą, grumiantis su priešiškai nusiteikusiais pirkliais. 

Monarchinė santvarka taip sustiprino Lingeiną, kad netgi 
tiranai, prieš trisdešimt metų užpuolę prekybininkų oazę, pate- 
ko į aklavietę. Žinoma, naujosios imperijos kūrėjų nepavyko 
nugalėti, tačiau, sulaukus aršaus atsako, tiranams teko pristab- 
dyti invaziją į kitas planetas. 

Skirtingai nuo likusių Ūko Karalysčių, tapusių Tirano va- 
salais, Lingeinas išsikovojo “sąjungininko" padėtį ir bent te- 
oriškai apgynė savo nepriklausomybę, pasirašydamas Asocia- 
cijos Kodeksą. 

Šios nuolaidos neapkvailino monarcho. Čionykščiai šovi- 
nistai gali tikėti esantys laisvi, bet Lingeino valdovas žinojo, 
kad per pastaruosius tris dešimtmečius tik per plauką pasisek- 
davo išvengti tikros okupacijos. Tik per plauką. 

O dabar žaidimas artėja prie pabaigos, kai vargšę auką per 
pusę perkąs drakono nasrai. Sužinoję apie slaptą monarcho or- 
ganizaciją, kad ir neveiksmingą, tiranai gavo kuo puikiausią 
dingstį griebtis baudžiamųjų veiksmų. 

Galbūt kateris tėra pirmasis ugnies pliūpsnis, atsklidęs iš 
drakono gerklės? 

- Ar laivą saugoja sargybiniai? - paklausė monarchas. 

- Juk sakiau, kad atvykėliai stebimi. Masės matuoklio vei- 
kimo ribose sklendžia du mūsų krovininiai erdvėlaiviai. - Rizę- 
tis kreivai šyptelėjo. 

- Ar pavyko sužinoti ką nors įdomaus? 

- Ne. Beje, vienintelis Gilbretas, kurį aš pažįstu, yra Rodi- 
jos Hinridų dinastijos atstovas. Ar kada teko su juo bendrauti? 

- Kai paskutinį kartą viešėjau Rodijoje, - atsakė monarchas. 

- Jūs, be abejo, nieko jam nepasakojote? 

- Be abejo. 

Rizetis mąsliai prisimerkė. 

- Aš maniau, kad jums stinga atsargumo, kaip ir tiranams, 
nekreipusiems dėmesio į Gilbretą - šiaip ar taip, pastaruoju me- 
tu Rodiją valdo silpnaprotis Hinridų palikuonis. Buvau tikras, 
kad jus bandoma įvilioti į spąstus. 

- Mažai tikėtina. Iš Lingeino išvykau prieš metus, o atgal 
grįžau tik praeitą savaitę, ir tai neilgam. Argi ne keista, kad bū- 
tent šiuo metu gaunu pranešimą? 

- Jūs negalvojate, jog tai sutapimas? 

- Žinau tik vieną priežastį, kodėl tai negali būti sutapimas. 

Man teks apsilankyti tame kateryje. Be palydos. 
- Neįmanoma, sere, - sušuko priblokštas Rizetis. Dešinįjį jo 
smilkinį vagojantis randas netikėtai įgavo purpurinį atspalvį. 
- Kas man uždraus? Gal tu? - šaltai pasiteiravo monarchas. 
Nedrįsdamas primygtinai prieštarauti Lingeino valdovui, 
Rizetis nuleido galvą ir tyliai sumurmėjo: 
- Kaip įsakysite, sere. 


“Kietaširdžio" trijulei iki gyvo kaulo įgriso varginantis lau- 
kimas. Jau dvi dienas jie skrido planetos orbitoje nieko neveik- 
dami. 

Ilgą laiką atidžiai stebėjęs valdymo skydo parodymus Gilb- 
retas paklausė: 

- Ar tau neatrodo, kad jie pajudėjo? 

Baironas dirstelėjo į prietaisus. Jis skutosi, rūpestingai 
gramdydamas nuo smakro šarmines tiranų putas. 

- Ne, jie nė nekrustelėjo. Tiesiog budriai mus stebi. 

Vaikinas sutelkė dėmesį į viršutinę lūpą, atkakliausiai sku- 
timosi procedūrai besipriešinantį odos plotelį, ir susiraukė, pa- 
jutęs ant liežuvio galo rūgštų putų skonį. Tiranai mokėdavo 
grakščiai sudoroti visus barzdaplaukius, pasitelkę į pagalbą sa- 
vo išradimą. Nekyla abejonių, jog tai pats greičiausias ir šva- 
riausias trumpalaikio skutimosi metodas, jei tik juo naudoda- 
vosi profesionalas. Šarminės putos lengvai ištirpdydavo plau- 
kelius, nepažeisdamos odos, kuri tejausdavo švelnų spaudimą, 
primenantį šilto oro srovę. 

Vis dėlto Baironas niekaip negalėjo užmiršti gandų ar tik- 
rų faktų (kad ir kas tai būtų), esą tarp tiranų paplitusį veido vėžį 
labiausiai įtakodavo jų putos, skirtos higieninei veido priežiū- 
rai. Pirmą kartą per visą gyvenimą jaunuoliui dingtelėjo, kad 
galbūt reikėtų depiliuoti savo veidą. Kai kuriuose Galaktikos 
regionuose šioji procedūra būdavo taikoma itin dažnai. Apmąs- 
tęs tokią galimybę Baironas nusprendė, kad neverta visam lai- 
kui atsisakyti barzdaplaukių. O jei pasikeis mada, ir vyrai pra- 
dės auginti ūsus arba garbanotas žandenas? 

Baironas nužvelgė veidrodyje savo veidą svarstydamas, ar 
jam tiktų iki žandikaulių nutįsę bakenbardai. Vaikino mintis 
nutraukė tarpduryje pasirodžiusi Artemidė: 

- Maniau, kad tu miegi. 

- Jau atsikėliau, - atsakė jis ir nusišypsojo. 

Mergina švelniai paglostė Bairono skruostą. 

- Atrodai lyg aštuoniolikmetis. 

Jis prispaudė Artemidės delną prie savo lūpų. 

- Nesileisk apgaunama išorės. 

- Ar jie vis dar stebi mus? 

- Taip. Tau neapkarto nuobodžios pertraukos, kurių metu 
tegali sėdėti ir jaudintis? 

- Šioji pertrauka gana maloni. 

- Jei turi omenyje kitus jos aspektus. 

Artemidė pakeitė temą: 

- Kodėl mes nenusileidžiame į Lingeiną? 

- Mudu su Gilbretu galvojome apie tai ir supratome, kad 
mes nesame pasiruošę tokiai rizikai. Galime ramiai laukti, kol 
išseks vandens atsargos. 

Į jaunuolių pokalbį įsiterpė Gilbretas: 

- Jie tikrai pajudėjo! 

Baironas pribėgo prie valdymo skydo ir įdėmiai patikrino 
masės matuoklį. Pažvelgęs į bendražygį burbtelėjo: 

- Gali būti, jog tu neklysti. 

Čiupęs skaičiavimo mašinėlę jis įniko spaudyti mygtukus. 

- Ne, tiedu erdvėlaiviai nepajudėjo, Gilbretai. Masės ma- 
tuoklio parodymus pakeitė prie jų prisijungęs trečiksis laivas. 
Jei teisingai nustačiau skrydžio trajektoriją, jis nutolęs nuo mū- 
sų per penkis tūkstančius mylių, g lygus 46 laipsniams, o £ - 
192 laipsniams. Kita vertus, jei pritaikysime nestandartines at- 
stumo matavimo priemones, tuomet g ir £ bus atitinkamai ly- 
gūs 314 ir 168 laipsniams. 

Nutilęs Baironas vėl įsisteibeilijo į valdymo prietaisų ekra- 
nus. 

- Berods, tas nedidelis laivas artėja prie “Kietaširdžio". Ar 
įstengtum su jais susisiekti, Gilbretai? 

„+ Galiu pamėginti, - atsakė šis. 

- Gerai. Tik atjunk vaizdinį ryšį. Iš pradžių reikia išsiaiškin- 
ti, kas užsimanė pas mus pasisvečiuoti. 

Baironas susižavėjęs stebėjo, kaip Gilbretas valdo kontro- 
linius eterinio radijo siųstuvo jungiklius. Matyt jis turėjo įgimtą 
talentą šiam darbui. Reguliuodamas siaurojo radijo spindulį, 
operatorius beveik nesulaukdavo pagalbos iš laivo kompiuterio. 

Maždaug už šimto mylių nutolusio laivo koordinatės paprastai 
būna apskaičiuojamos su penkių ar šešių laipsnių paklaida, o 
tai reiškia, kad objektas, su kuriuo bandoma užmegzti ryšį, gali 
skristi bet kokiame dešimties milijonų kubinių mylių erdvės 
taške, tuo tarpu radijo signalo skersmuo nesiekė nė pusės my- 
lios. Sklinda gandai, neva patyręs operatorius sugeba p la 
koks atstumas skiria taikinį ir pro jį prašovusį spindulį. Žino- 
ma, tokia teorija neturi nieko bendro su mokslo sritimi, tačiau 
neretai kito paaiškinimo tiesiog neįmanoma surasti. 

Gilbretui prisireikė vos dešimties minučių, kad susisiektų 
su artėjančiu erdvėlaiviu. 

Dar po dešimties minučių Baironas atsilošė savo krėsle i if 
tarė: 

- Jie atsiųs pas mus vieną žmogų. 

- Ar mums verta sutikti su jų pasiūlymu? - paklausė Arte- 
midė. 

- Kodėl gi ne? Juk mes ginkluoti. 

- O jei per arti prisileisime jų laivą? 

- Arta, tiranų kateris tris ar keturis kartus galingesnis už pa- 
čius geriausius Lingeino karo laivus. Jų veiksmus varžo žymu- 
sis Asociacijos Kodeksas, be to, mes turime penkis didelio ka- 
libro blasterius. 

- Nė nežinojau, jog tu moki naudotis tiraniškais ginklais, - 
nustebo Artemidė. 

Bairono nepradžiugino galimybė ištrinti iš jos veido susi- 
žavėjimo išraišką. 

- Nemoku. Kol kas. Bet užtikrinu tave, kad Lingeino erd- 
vėlaivis nedrįs mūsų pulti. 


Po pusvalandžio panoraminiame ekrane išryškėjo nedidu- 
ko laivo kontūrai. Aiškiai matomos dvi vertikalių stabilizatorių 
eilės liudijo, kad jam dažnai tenka pakilti į stratosferą. 

Pažvelgęs pro teleskopą Gilbretas džiaugsmingai šūktelėjo: 

- Tai asmeninė monarcho jachta. - Vyriškis plačiai išsišie- 
pė. - Argi nesakiau, kad sulauksime jų dėmesio, jei paminėsi- 
me mano vardą? 

Prieš sustingdamas ekrane, Linegeino laivas kurį laiką ma- 
žino greitį. 

Per radijo imtuvą atsklido plonas balsas: 

- Pasiruošę priimti svečią? 

- Pasiruošę! - atsakė Baironas. - Bet tiktai vieną Žmogų. 

- Taip, vieną Žmogų, - patvirtino balsas. 

Jachta iššovė metalinį, vingiuojantį it gyvatė lyną su pri- 
tvirtintu magnetiniu cilindru, kuris išaugo panoraminiame ek- 
rane, paskui pranyko iš akiračio ir dusliai žvangėdamas prili- 
po prie “Kietaširdžio" korpuso. Susijungimo momentu erdvė- 
laivius siejančia gija nuvilnijo inertiškos bangos. 

Lingeino laivas atsargiai nutolo ištiesindamas lyną. Kosmi- 
nėje erdvėje įsitempusią stygą nutvieskė vietinės saulės spin- 
duliai, tačiau jos galo beveik nesimatė. 

Baironas maksimaliai sustiprino teleskopo galingumą, ir 
ekraną užtvindė jachta bei miniatiūrinė žmogaus figūra, įsiki- 
busi į pusės mylios ilgio kabelį. 

Tiesą sakant, kosmose būdavo propaguojamas kiek kitoks 
persėdimo metodas. Dažniausiai du laivai taip priartėdavo vie- 
nas prie kito, kad jų oro šliuzai beveik liesdavosi. Tarp pasta- 
rųjų, magnetinio lauko dėka, nusidriekdavo tunelis, kuriuo 
žmogus galėdavo keliauti nesisaugodamas stingdančio vakuu- 
mo šalčio. Žinoma, tam reikėjo abipusio sutarimo ir pasitikė- 
jimo. 

Tuo tarpu slenkant metaliniu lynu, tekdavo įsirangyti į ska- 
fandrą. Žiūrint pro teleskopą, Lingeino atstovas priminė neran- 
gų storulį, su vargu judinantį galūnes. Baironas matė, kad, jam 
sulenkus ranką, akimoju suvibruodavo mechaninės sandūros, 
leisdamos dantračiams įsisprausti į kitą griovelį. 

Abu laivai sklendė erdvėje vienodu greičiu saugodamiesi, 
kad nenutrūktų lynas, o keliautojas nenulėktų kūliavirsčia į to- 
limos saulės glėbį. Jei taip įvyktų, niekas neįstengtų sustabdyti 
j0 skrydžio į amžinybę. 

Žmogus iš Lingeino judėjo sparčiai ir užtikrintai. Prieš at- 
leisdamas vieną ranką ir sugriebdamas įtemptą kabelį kita, jis 
nusklęsdavo į priekį mažiausiai tuziną pėdų, tarsi gibonas, ap- 
sisiautęs žvilgančiu skafandru. 

- Kas atsitiks, jeigu jam nepavyks nustverti lyno? - paklau- 
sė Artemidė. 

- Net jeigu taip atsitiktų - nors, sprendžiant iš įgudusių jo 
veiksmų, tokia galimybė labai abejotina, - mes nesunkiai jį su- 
gautume. 

Priartėjęs Lingeino atstovas pradingo už panoraminio ekra- 
no ribų. Po penkių sekundžių ant laivo korpuso subildėjo jo 
žingsniai. 

Baironui trūktelėjus signalinę svirtį, nutvisko oro šliuzo 
kontūrai. Po akimirkos, tarsi paklusdamos įsakmiam barbeni- 
mui, prasivėrė išorinis liukas. Už piloto kabinos pasigirdo 
dunkstelėjimas. Oro šliuzo liukui užsidarius, prasiskyrė sienos 
dalis, ir į vidų įžengė žmogus. 

Jo skafandras akimoju aprasojo, storą šalmo stiklą apgau- 
bė balzgana migla. Baironas įjungė šildytuvus, ir į kabiną plūs- 
telėjo karšto oro srautas, pavertęs šerkšną blizgančiais vandens 
lašeliais. 

Striuki metaliniai atvykėlio pirštai įnirtingai krapštė šalmo 
skląstį, tarytum žmogus būtų norėjęs kuo greičiau atsikratyti 
baltu rūku, aptraukusiu akis. Liesdamiesi prie vidinės izoliaci- 
jos sušiugždėjo plaukai, ir netrukus bendražygių trijulė išvydo 
jo veidą. 

- Jūsų kilnybe! - džiaugsmingai šūktelėjo Gilbretas ir trium- 
fuodamas pridūrė: - Tai monarchas, Baironai. 

Nustėręs vaikinas tesugebėjo kimiai išspausti: 

- Džontis! 


13. MONARCHAS PASILIEKA 


Koja stumtelėjęs vieną skafandro dalį į šoną, kitą padėjęs 
ant minkšto krėslo, Lingeino valdovas pareiškė: 

- Senokai taip nesportavau. Nors sakoma - įgūdžiai nepra- 
nyksta visą gyvenimą. Mano atveju, tai gryna teisybė. Sveiki, 
Farilai, lorde Gilbretai. O čia, jei gerai pamenu, valdytojo duk- 
tė, ledi Artemidė! 

Monarchas įsikišo tarp lūpų ilgą cigaretę, kurio galiukas 
nušvito, jam giliai įkvėpus. Kabinoje padvelkė malonus aroma- 
tizuoto tabako kvapas. | 

- Nesitikėjau taip gretai su jumis susitikti, Farilai, - tarė jis. 

- Galbūt manėte, kad daugiau niekada su manimi nesusidur- 
site, - įgėlė Baironas. 

- Gyvenime visko pasitaiko, - sutiko monarchas. - Supran- 
tama, kai gauni pranešimą su vienu vieninteliu žodžiu “Gilbre- 

tas“, be to, žinai, kad Gilbretas nemoka pilotuoti laivo; kai pats 
išsiunti į Rodiją jaunuolį, išmanantį navigacines subtilybes ir 
turintį užtektinai ryžto, kad pagrobtų tiranų katerį; kai išgirsti, 
jog su tavimi nori susisiekti “jaunas ir aristokratiškų manierų" 
šio laivo įgulos narys, norom nenorom peršasi akivaizdi išva- 
da. Aš nė kiek nenustebau jus išvydęs. 

- Leiskite tuo suabejoti, - atrėžė Baironas. - Kiekvienas žu- 
dikas velniškai nustebtų pamatęs, kad jo aukai pavyko išgyven- 
ti. Aš neprasčiau už jus išmanau dedukcijos meną. 

- Farilai, jūsų protiniai sugebėjimai verti pagarbos. 

Monarchas kalbėjo ramiai, nė trupučio nesutrikęs, ir Bai- 
ronas suprato, kad demonstruodamas pyktį jis atsidūrė kvailio 
vietoje. Įniršęs vaikinas atsigręžė į savo draugus. 

- Tai Sanderas Džontis, apie kurį jums pasakojau. Man ne- 
svarbų, kad jis yra Lingeino monarchas. Net jei būtų penkias- 
dešimties pasaulių valdovas, jis vis tiek pasiliks man Sanderu 
Džončiu. 

- Šitas žmogus... - pradėjo Artemidė. 

Ją nutraukė Gilbretas, drebančia plona ranka trindamas 
kaktą: 

- Valdykis, Baironai. Ar tu išprotėjai? 

- Aš nesu išprotėjęs! - suriko jaunuolis ir tučtuojau pasi- 
stengė susitvardyti. - Tu teisus. Man nederėtų šaukti. Nešdin- 
kitės iš mano laivo, Džonti. Ar pakankamai tyliai pasakiau? 
Nešdinkitės iš mano laivo. 

- Brangusis Farilai, kodėl jūs siūlote man išvykti? 

Gilbretas kažką nerišliai sukrenkštė, tačiau Baironas šiurkš- 
čiai nustūmė jį į šoną ir atsisuko į monarchą, prisėdusį ant krės- 
lo. 

- Jūs padarėte vieną klaidą, Džonti. Tiktai vieną. Juk nega- 
lėjote žinoti, kad pasprukęs iš savo bendrabučio kambario pa- 
liksiu miegamajame laikrodį, kurio apyrankė reaguoja į padi- 
dėjusį radiacijos lygį. 

Monarchas išpūtė dūmų ratilą ir maloniai nusišypsojo. 

- Toji apyrankė nė sykio nenusidažė mėlynu atspalviu, - tę- 
sė Baironas. - Tą naktį mano kambaryje buvo paprasčiausias 
bombos falsifikatas. Jei paneigsite mano žodžius, apšauksiu jus 
melagiu. Man jokio skirtumo, kas jūs toks - Džontis, monar- 
chas, ar dar velniai žino kas. 

Svarbiausia, kad būtent jūs pakišote falsifikatą. Būtent jūs 

papurškėte hipnito dujas, o paskui suvaidinote likusią komedi- 
jos dalį. Privalėjote tai padaryti, antraip būčiau išmiegojęs vi- 
są naktį ir nieko nesupratęs. Taigi kas paskambino vaizdofonu 
norėdamas užsitikrinti, kad aš pabusiu ir aptiksiu bombą, spe- 
cialiai padėtą šalia radiacinio skaitiklio? Kas išsprogdino duris 
ir suteikė man galimybę pabėgti, kol nespėjau išsiaiškinti, jog 
tai nelemta klastotė? Turbūt linksmai praleidote naktelę, Džon- 
ti. 

Baironas nutilo tarsi trokšdamas įsitikinti, kad jo žodžiai 
padarė reikiamą įspūdį. Monarchui mandagiai linktelėjus gal- 
va, vaikinas pajuto, kad jį užlieja įsiūčio banga. Apėmė jaus- 
mas, tarytum jis bergždžiai daužytų pagalves, čaižytų vandenį, 
spardytų orą. 

- Tiranai ruošėsi nužudyti mano tėvą, - nuožmiai išrėžė 
Baironas. - Netrukus būčiau apie tai sužinojęs. Gal būčiau ke- 
liavęs į Nefelą, gal ir ne. Turėjau teisę pats nuspręsti, ar verta 
atvirai pasipriešinti tiranams. Turėjau teisę pasirengti bet ko- 
kiai įvykių eigai. 

Tačiau jūs norėjote, kad aš skrisčiau į Rodiją ir pasimaty- 
čiau su Hinriku. Žinoma, nesitikėjote, kad paklusiu jūsų įgei- 
džiams ir pasinaudosiu jūsų patafimu. Todėl sumodeliavote to- 
kią situaciją, kuri neleido man pasirinkti kitos išeities! 

Galvojau, jog mane kažkas stengiasi susprogdinti, bet ne- 
supratau, kokios priežastys verčia žudikus kėsintis į mano gy- 
vybę. Atrodė, kad jūsų dėka man pavyko ištrūkti iš mirtinų 
spąstų. Atrodė, kad jūs žinote viską, pavyzdžiui, ką privalėčiau 
daryti toliau. Buvau praradęs pusiausvyrą ir sutrikęs, todėl pa- 
klausiau jūsų patarimo. 

Baironas užsičiaupė pritrūkęs kvapo, bet atsakymo nesulau- 
kė. 

- Jūs nė neketinote paaiškinti, kad laivas, kuriuo išskridau 
iš Žemės, priklauso Rodijai ir kad jūs pasirūpinote pranešti ka- 
pitonui tikrąją mano tapatybę! - vėl suriko jis. - Jūs nepaaiški- 
note, kad, laineriui nusileidus į Rodiją, aš akimoju patekstiu ti- 
ranams į rankas. Gal išdrįsite tai paneigti? 

Stojo ilga pauzė. Džontis užgesino nuorūką. 

Gilbretas patrynė savo rankas. 

- Baironai, kokias nesąmones tu kalbi. Monarchas niekuo- 
met nebūtų... 

Džontis pakėlė galvą ir tyliai ištarė: 

- Dar ir kaip būtų. Jūsų įžvalgumas tiesiog nuostabus, Bai- 
ronai. Aš pripažįstu pakišęs netikrą bombą ir nusiuntęs jus į 
Rodiją tam, kad pakliūtumėte tiranams į nagus. 

Vaikino veidas prašviesėjo. Bent truputį išsisklaidė bejė- 
giškumo pojūtis. 

- Vieną dieną, Džonti, - pasakė jis, - aš su jumis atsiskai- 
tysiu. Šiuo metu mano veiksmų laisvę varžo trys karo laivai, Iū- 
kuriuojantys Lingeino monarcho. Visgi, kol esu “Kietaširdžio" 
pilotas, nenoriu jūsų matyti savo kateryje. Siūlyčiau apsivilkti 
skafandrą ir geruoju pasišalinti. 

- Šį laivą jūs užgrobėte kaip tikras piratas. 

- Nesvarbu. Dabar aš jį valdau. Jūs turite penkias minutes, 
kad įsirangytumėte į savo skafandrą. 

- Kam tie dramatiški vaidinimai? Mes reikalingi vienas ki- 
tam, todėl aš privalau pasilikti čia. 

- Man nereikia jūsų. Nereikėtų netgi tuo atveju, jei mus už- 
kluptų tiranų laivynas, o jūs padėtumėte jų atsikratyti. 

- Farilai, jūs kalbate ir elgiatės, kaip paauglys, - pareiškė 
Džontis. - Aš leidau jums išsišnekėti. Galbūt atėjo mano eilė 
tarti keletą žodžių? 

- Ne. Niekas manęs nepriverstų jūsų klausytis. 

- O dabar? 

Artemidė išgąstingai sušuko. Baironas žengė į priekį, tada 
stabtelėjo, paraudęs iš pykčio, nežinodamas, ką daryti. 

- Aš nevengiu atsargumo priemonių, - pasakė Džontis. - At- 
leiskite, kad grasinu ginklu, tačiau dėl jūsų užsispyrimo netu- 
riu kitos išeities. 

Monarchas laikė rankoje kišeninį blasterį, kurio spinduliai, 
užuot paralyžiavę ar sukėlę skausmą, garantuodavo staigią mir- 
tį. 


- Jau daugelį metų ruošiau Lingeiną kovai prieš Tiraną, - 
pradėjo Džontis. - Ar įsivaizduojate, koks tai sunkus darbas? 
Praktiškai neįmanomas. Vidinės Karalystės jokiu būdu nesutik- 
tų padėti. Žinojome tai iš savo skaudžios patirties. Pavergtos 
planetinės sistemos tegali pasipriešinti tiranams susivienijusios, 
tačiau vietiniai valdytojai nesileidžia tuo įtikinami. Aktyvi jū- 
sų tėvo veikla kainavo jam gyvybę. Atminkite, jog tai ne vai- 
kų žaidimas. 

Kai jūsų tėvas pakliuvo į nelaisvę, supratome sulaukę rim- 

tos krizės. Tiranai suėmė vieną iš sąmokslo organizatorių, tad 
privalėjome nukreipti juos klaidingais pėdsakais. Kuriam laikui 
man teko užmiršti garbės ir padorumo sąvokas. | 

Juk negalėjau prieiti prie jūsų ir pasakyti: “Farilai, mums 
ant kulnų lipa tiranai. Jūs esate rančerio sūnus, todėl keliate įta- 
rimą. Keliaukite į Rodiją ir draugiškai bendraudamas sų Hin- 
riku nukreipkite jų dėmesį nuo Lingeino. Vykdydamas šią pa- 
vojingą užduotį, jūs galite netekti gyvybės, bet dabar svarbiau- 
sia idealai, dėl kurių kovojo jūsų tėvas." 

Visai įmanoma, kad jūs būtumėte sutikęs su pasiūlymu, bet 
aš nedrįsau eksperimentuoti. Buvau priverstas valdyti jūsų 
veiksmus tam tikrais manevrais. Garantuoju, jog tai itin sudė- 
tingas darbas, tačiau atsidūręs aklavietėje aš neturėjau kito pa- 
sirinkimo. Atvirai prisipažįstu - nežinojau, ar sugebėsite išsi- 
gelbėti. Vis dėlto jus buvo galima paaukoti. Matote, aš nieko 
neslepiu. Jums pavyko išgyventi, ir šis faktas mane išties 
pradžiugino. 

Be to, nerimavome dar dėl vieno dalyko. Tiksliau sakant, 
dokumento... 

- Kokio dokumento? - įsiterpė Baironas. 

- Malonu, kad susidomėjote. Kaip minėjau, jūsų tėvas dirbo 
man, todėl aš žinojau, kad jis paprašė jūsų surasti dokumentą. 
Puikus pasirinkimas - jaunuolis, teisėtai gyvenantis Žemėje, ne- 
kelia jokių įtarimų. Vėliau padėtis pasikeitė. Suėmę Videmoso 
rančerį, tiranai iš karto atkreipė dėmesį į jo sūnų. Jei būtumė- 
te aptikęs dokumentą, šis neišvengiamai būtų patekęs į priešų 
rankas. Turėjome išskraidinti jus iš Žemės, kol nespėjote įvyk- 
dyti savo užduoties. Nejau tvirtinsite, jog tai nelogiškas spren- 
dimas? 

- Vadinasi, dokumentą gavote jūs? - paklausė Baironas. 

- Ne, - papurtė galvą monarchas. - Kažkas nugvelbė jį iš 
Žemės prieš daugelį metų. Hmm... ar galėčiau padėti blasterį? 
Ranka apsunko. 

- Žinoma, - atsakė Baironas. 

Nuleidęs ginklą monarchas pasiteiravo: 

- Ką tėvas papasakojo jums apie dokumentą? 

- Nieko tokio, ko nežinotumėte. Pats sakėte, kad jis dirbo 
jums. 

- Teisingai pastebėta, - nelinksmai šyptelėjo monarchas. 

- Ar savo pasakojimą baigėte? 

- Taip. 

- Tuomet nešdinkitės iš laivo, - paragino vaikinas. 

- Palauk, Baironai, - prabilo Gilbretas. - Užmiršk trumpam 
savo asmenines nuoskaudas. Kaip dėl mudviejų su Artemide? 
Mūsų balsai taip pat šį tą reiškia. Manau, jog monarchas kal- 
ba išmintingai. Norėčiau priminti, kad Rodijoje išgelbėjau tau 
gyvybę. Galėtum parodyti dėkingumą ir atsižvelgti į mano nuo- 
monę. 

- Gerai, priimk mano nuoširdžią padėką! - suriko Baironas 
ir parodė pirštu į oro šliuzą. - O dabar keliauk kartu su juo. 
Dink iš akių. Norėjai surasti monarchą? Štai ir jis! Aš sutikau 
nuskraidinti jus į Lingeiną ir savo pažadą įvykdžiau. Todėl ne- 
aiškink man, ką turėčiau daryti. 

Jis atsisuko į Artemidę netverdamas kailyje iš pykčio. 

- Gal pageidautum ką nors pridurti? Tu irgi išgelbėjai man 
gyvybę. Berods, visi aplinkui daugiau nieko neveikia, tik gelbs- 
ti man gyvybę. Gal nori išskristi drauge su jais? 

Mergina šaltai atkirto: 

- Nekalbėk už mane, Baironai. Jei norėčiau, taip ir pasaky- 
čiau. 

- Nemanyk, kad esi kuo nors įsipareigojusi. Gali išvykti, 
kada tik užsigeisi. 

Įsižeidusi ji nusigręžė. Sąmonės kertelėje kuždantis sveiko 
proto balsas tvirtino Baironui, esą jis elgiasi vaikiškai, nes ne- 
pajėgia numalšinti bejėgiško įniršio ir susitaikyti su mintimi, 
kad pasirodė prieš Lingeino valdovą kaip tikras kvailelis. Bjau- 
riausia tai, kad jų nė kiek nesujaudino Džončio aiškinimai, ne- 
va atiduodamas Baironą Farilą tiranams, tarsi kaulą šunims, jis 
nieko blogo nepadarė. Po perkūnais, galbūt jie mano, kad Vi- 
demoso rančerio sūnus tėra paprasčiausias žaisliukas? 

Jis prisiminė netikrą bombą, Rodijos lainerį, tiranus, pašė- 
lusią naktį valdytojo rūmuose ir pajuto gailestį sau pačiam. 

- Na, Farilai? - tarė monarchas. 

- Na, Baironai? - pakartojo Gilbretas. 

Jaunuolis atsisuko į Artemidę. 

- Ką tu galvoji? 

- Kad ir kaip ten būtų, jis tebėra Lingeino valdovas, kurio 
laukia trys karo laivai. Regis, tu neturi iš ko rinktis, - ramiai at- 
sakė ji. 

Monarchas nužvelgė merginą neslėpdamas susižavėjimo. 

- Džiugu, miledi, kai po tokia malonia išore slypi skvarbus 
protas. - Kurį laiką jis įdėmiai spoksojo į Artemidę. 

- Ką siūlote? - paklausė Baironas. 

- Jei sutiksite prisidėti prie bendro reikalo, pažadu nuga- 
benti jus į tą vietą, kurią milordas Gilbretas vadina maištinin- 
kų pasauliu. 

- Esate tikras, kad jis egzistuoja? 

Gaižų Bairono burbtelėjimą lydėjo Gilbreto balsas: 

- Vadinasi, tai Lingeinas? 

Monarchas šyptelėjo. 

- Milordo paminėtas pasaulis išties egzistuoja, tačiau tai ne 
Lingeinas. | 

Iš Gilbreto lūpų išsprūdo nusivylimo atodūsis. 

- Kita vertus, galėčiau padėti jį surasti, - pridūrė monar- 
chas. 

- Kaip? - griežtai paklausė Baironas. 

- Šią problemą ne taip jau sunku išspręsti, kaip jūs mano- 
te. Tarkim, milordas sakė tiesą tvirtindamas, kad lankėsi pasau- 
lyje, kuris organizuoja maištą prieš tiranus. Toji planeta, tūnan- 
ti kažkur Ūko regione, sugebėjo išlikti nepastebėta dvidešimt 
metų. Tokiu atveju, tėra vienintelė vieta, kurioje ji galėtų bū- 
ti. 

- Kokia? 

- Nejau neaišku, kad maištininkų pasaulis slepiasi Ūko vi- 
duje? 

„- Ūko viduje? 

- Na, žinoma, vardan Didžiosios Galaktikos, - sumurmėjo 
Gilbretas. 

Bendražygių trijulei teko pripažinti, jog tai akivaizdu. 

Artemidė nedrąsiai pasiteiravo: 

- Argi žmonės gali gyventi Ūko gelmėse? 

- Kodėl gi ne? - patraukė pečiais monarchas. - Ūką sudaro 
ne nuodingos dujos, o paprasčiausių dulkių trupinėliai, nutolę 
vienas nuo kito milžiniškais atstumais ir sugeriantys žvaigždžių 
šviesą taip, kad prieš save tegali įžiūrėti tamsią miglą. Visais 
kitais atžvilgiais, tos dulkės nė trupučio nekenksmingos ir prak- 
tiškai nepastebimos. 

Atleiskite, jei mano kalba pasirodys jums pernelyg smul- 

kmeniška. Pastaruosius kelis mėnesius praleidau Žemės univer- 
sitete rinkdamas informaciją apie Arklio Galvos ūką. 

- Kodėl būtent ten? - nutraukė jį Baironas. - Tai nėra labai 
svarbu, bet man paprasčiausiai įdomu, tuo labiau, kad mudu su- 
sipažinome Žemėje. 

- Aš neturiu ko slėpti. Išvykęs iš Lingeino savais reikalais 
- pastarieji niekaip nesusiję su aptariama tema, - prieš pusme- 
tį apsilankiau Rodijoje. Mano agentui, Videmosui - jūsų tėvui, 
Baironai, - nesisekė derėtis su valdytoju, kurį bandėme patrauk- 
ti į mūsų pusę. Mėginau asmeniškai jį įkalbėti, tačiau nepasie- 
kiau jokių rezultatų. Nepykite, miledi, tačiau tokio tipo žmogui, 
kaip Hinrikui, ne vieta mūsų organizacijoje. 

- Teisingai, - suniurzgė Baironas. 

- Kita vertus, man nusišypsojo laimė susitikti su Gilbretu, 
- pratęsė monarchas. - Paskui išvykau į Žemę, žmonijos lopšį, 
pradėjusį pirmuosius Galaktikos tyrinėjimus. Nieko keisto, jog 
tame pasaulyje išliko didžiausi moksliniai archyvai. Paaiškėjo, 
kad Arklio Galvos ūkas niekada nebuvo kolonizuotas. Kas iš- 
drįstų rizikuoti skrisdamas į kosminės erdvės sektorių, kur vi- 
siškai nesimato aplinkinių žvaigždžių? Šiaip ar taip, man terei- 
kėjo informacijos. | 

Dabar atidžiai paklausykite. Tiranų laivas, kuriame tūnojo 
įkalintas lordas Gilbretas, susidūrė su meteoru po pirmojo Šuo- 
lio. Žinant, kad kelionė iš Tirano į Rodiją vyksta įprastu pre- 
kybiniu maršrutu - manau, niekam dėl to nekyla abejonių, - ga- 
lima tiksliai nustatyti kelio atkarpą, kurioje erdvėlaivis nukrypo 
nuo kurso. Paprastai, prieš kitą Šuolį spėjama nuskristi maž- 
daug pusę milijonų mylių. 

Štai dar viena prielaida - įsirėžęs į valdymo skydą meteo- 
ras greičiausiai suskaldė laivo giroskopą ir tokiu būdų pakeitė 
Šuolių linkmę. Tačiau, norint pakoreguoti hiperatominių postū- 
mių galią, reikėtų sutraiškyti visus variklius, o jų, suprantama, 
meteoras nepalietė. | 

Taigi keturių likusių Šuolių ilgis išliko nepakitęs, kaip ir 
sąlyginė jų linkmė. Tai kažkas panašaus į vingiuotą, nežinoma 
kryptimi ir nežinomu kampu sulenktą vielą. Hmm... gal verčiau 
pasiūlysiu kitą pavyzdį. Įsivaizduokite sferą, kurios centras bū- 
tų laivo ir meteoro susidūrimo taškas, o spindulį sudarytų liku- 
sių Šuolių vektorių suma. 

Kai nubraižiau tokios sferos diagramą, paaiškėjo, kad maž- 
daug šeši tūkstančiai kvadratinių laipsnių, viena ketvirtoji jos 
paviršiaus slypi Arklio Galvos ūke. Mums telieka surasti Ūko 
viduje, milijonus mylių aprėpiančioje teritorijoje, spindinčią 
žvaigždę, šalia kurios avariją patyrė Gilbreto laivas. 

Kiek, jūsų manymu, žvaigždžių mes galėtume aptikti taip 
arti įsivaizduojamos sferos paviršiaus? Atminkite, kad Galak- 
tikoje jų yra šimtas milijardų. 

Pats to nepastebėdamas Baironas ėmė svarstyti Džončio už- 
duotą klausimą. 

- Turbūt kelis šimtus? 

- Penkias! - pataisė jaunuolį monarchas. - Tiktai penkias. 
Jus suklaidino skaičius su vienuolika nulių. Galaktika talpina 
savyje septynis trilijonus kubinių šviesmečių, o tai reiškia, kad 
vidutiniškai vieną žvaigždę gaubia septyniasdešimt kubinių 
šviesmečių. Gaila, nenutuokiu, aplink kuriuos iš tų penkių dan- 
gaus kūnų skrieja apgyvendintos planetos. Tarkim, kad Ūko vi- 
duje, mums reikiamoje srityje, egzistuoja vienintelė kolonizuo- 
ta sistema. Deja, senųjų laikų astronomai neturėjo laiko gilin- 
tis į smulkmenas. Jiems terūpėjo apskaičiuoti žvaigždžių padėtį 
erdvėje, ištirti būdingas jų savybes, spektrinius tipus. 

- Jūs tvirtinate, kad vienoje iš penkių žvaigždinių sistemų, 
mes aptiksime maištininkų pasaulį? - vėl prabilo Baironas. 

- Tai pati logiškiausia išvada. 

- Jei patikėsime Gilo istorija. 

- Aš tikiu. 

- Prisiekiu, kad papasakojau jums gryną tiesą, - pasipikti- 
nęs įsiterpė Gilbretas. 

- Ketinu asmeniškai ištirti tenykštes Ūko planetas, - tarė 
Džontis. - Mano motyvai akivaizdūs. Būdamas Lingeino mo- 
narchu, galiu nemažai prisidėti organizuojant pasipriešinimą. 

- Ir padedamas dviejų Hinridų bei Videmoso užsitikrinti 
stiprią, saugią padėtį laisvę išsikovojusiuose pasauliuose, - pa- 
tikslino Baironas. 

- Jūsų ciniškos šnekos manęs negąsdina, Farilai. Natūralu, 
kad žinodamas apie galimą sėkmingą maištą noriu palaikyti lai- 
minčiąją pusę. | 

- Nes bijote, kad Lingeinas gali būti padovanotas kokiam 
nors maištininkų kapitonui? 


117 


- Arba Videmoso ranča. 

- O jei sąmokslininkams nelemta pasiekti pergalės? 

- Apie šią problemą pakalbėsime suradę tai, ko ieškome. 
- Aš vyksiu drauge su jumis, - lėtai pasakė Baironas. 

- Puiku! Tik pirmiausia jums reikės išsikraustyti iš šito lai- 


vo. 
- Kodėl? 
- Taip bus geriau. Jūsų kateris netinka ilgoms kelionėms. 
- Tai naujausiomis technologijomis aprūpintas tiranų lai- 
vas. 


- Dėl šios priežasties jis pernelyg krenta į akis. 

- Bet ne Ūko gelmėse. Būsiu atviras su jumis, Džonti. Ke- 
tinu prisijungti prie ekspedicijos, nes noriu atrasti maištininkų 
pasaulį. Tačiau mes nesame draugai, ir aš pasiliksiu prie savo 
valdymo skydo. 

- Baironai, - švelniai prabilo Artemidė, - šitas laivas per 
mažas mums trims. 

- Tu teisi, Arta. Tačiau Džončio žmonės galėtų primontuoti 
prie “Kietaširdžio" kapsulę su papildoma gyvenamąja erdve. 
Tuomet mums užtektų vietos. Maža to, tokiu būdu užmaskuo- 
tume tikrąją katerio kilmę. 

Apsvarstęs pasiūlymą monarchas atsakė: 

- Ką gi, Farilai, turint omenyje, kad jūs nepuoselėjate man 
bičiuliškų jausmų ar bent pasitikėjimo, aš privalėsiu imtis at- 
sargumo priemonių. Mes parūpinsime laivui kapsulę, įrengtą 
pagal jūsų pageidavimus. Tačiau man būtinos garantijos, kad 
jūs elgsitės kaip pridera. Ledi Artemidė turės keliauti su mani- 
mi. 

- Ne! - suriko Baironas. ' 

Monarchas kilstelėjo antakį. 

- Ne? Įdomu, ką pasakys miledi? 

Lingeino valdovui atsigręžus į Artemidę, jo šnervės truputį 
suvirpėjo. 

- Drįstu patikinti, miledi, kad mano laive jums bus pato- 
giau. 

- Be ne jums, milorde, galite tuo neabejoti, - atkirto ji. - Ap- 
saugodama jus nuo savo bjauraus charakterio, pasiliksiu čia. 

- Jūs greičiausiai apsigalvotumėte, jei... - pradėjo monar- 
chas, kurio lygią veido išrašką sudarkė dvi raukšlelės, įsirėžu- 
sios tarpuakyje. 

- Manau, kad ledi Artemidė aiškiai išdėstė savo norus, - 
pertraukė jį Baironas. 

- O jūs visapusiškai ją paremsite, Farilai? - vėl išsišiepė 
monarchas. 

- Be abejo! Mes trise liekame “Kietaširdyje". Dėl to nesi- 
ginčysime. 

- Išsirinkote gana keistą draugiją. 

- Kodėl? 

Lingeino valdovas atsainiai nužvelgė savo rankų nagus. 

- Apgavęs ir privertęs rizikuoti gyvybe, aš gerokai jus su- 
erzinau. Tiesiog nuostabu, kad jums patinka panašiomis sąly- 
gomis bendrauti su Hinriko, intrigų meistro, dukterimi. 

- Aš pažįstu Hinriką. Jūsų nuomonė apie valdytoją nieko 
nekeičia. 

- Tiek daug sugebėjote apie jį išsiaiškinti? 

- Užtektinai. 

- Ar žinote, kad jis nužudė jūsų tėvą? - Džontis dūrė pirš- 
tu į Artemidę. - Ar žinote, jog mergina, kurios saugumu taip rū- 
pinatės, yra jūsų tėvo žudiko duktė? 


14. MONARCHAS IŠVYKSTA 


Kelias sekundes vaizdas kabinoje išliko nepakitęs. Ramus 
ir atsipalaidavęs monarchas prisidegė dar vieną cigaretę. Gilb- 
retas tūnojo susigūžęs krėsle. Žvelgiant į persikreipusį raukš- 
lėtą senio veidą, atrodė, kad jis tuojau prapliups raudoti. Niau- 
rią išvaizdą pabrėžė virš jo pečių karantys piloto amortizatorių 
diržai. 

Mirtinai išbalęs, sugniaužęs kumščius Baironas dėbsojo į 
Džontį. Išplėtusi šnerves Artemidė nenuleido akių nuo vaikino. 

Tylus radijo signalo spragsėjimas, pažadinęs juos iš sąstin- 
gio, nuskambėjo tarsi varpų dūžiai. 

Gilbretas krūptelėjo ir pasimuistė krėsle. 

Monarchas tingiai pastebėjo:. 

- Berods, mes truputį užsišnekėjome. Perspėjau Rizetį, kad 
būsiu čia ne ilgiau kaip valandą. 

Nušvitusiame vaizdo ekrane pasirodė pražilę Rizečio plau- 
kai. 

Išklausęs pranešimo Gilbretas atsisuko į Lingeino valdovą. 

- Jis nori kalbėti su jumis. 

Atsistojęs monarchas žengė link ekrano. 

- Man nieko neatsitiko, Rizeti, - tarė jis savo pavaldiniui, 
kurio atsakymą išgirdo visi esantys piloto kabinoje: 

- Sere, pristatykite laivo įgulos narius. 

Šalia monarcho išdygo Baironas. 

- Aš esu Videmoso rančeris, - išdidžiai pareiškė jis. 

Plačiai ir džiaugsmingai nusišypsojęs Rizetis atidavė pagar- 
bą. 

- Būkite pasveikintas, sere. 

- Grįšiu į jachtą su jaunąja ledi. Pasiruoškite oro šliuzų su- 
jungimui, - pasakė monarchas ir nutraukęs vaizdo ryšį dirste- 
lėjo į Baironą. - Patikinau saviškius, kad būtent jūs skrendate 
šiuo laivu, antraip jie niurzgėtų, esą aš elgiuosi pernelyg drą- 
siai atvykdamas čia vienas. Jūsų tėvas buvo ypač populiarus 
tarp mano žmonių. 

- Štai, kodėl jūs galite prisidengti mano vardu. 

Monarchas gūžtelėjo pečiais. 

- Visgi nereikėjo meluoti savo karininkui, - pridūrė Bairo- 
nas. 

- Meluoti? - nesuprato Džontis. 

- Artemidė pasilieka “Kietaširdyje". 

- Net ir po to, ką papasakojau? 

- Nieko jūs nepapasakojote, - dygiai atšovė Baironas. - Ku- 
rių galų turėčiau tikėti jūsų žodžiais, neparemtais jokiais įrody- 
mais? Nenoriu pasirodyti netaktiškas, bet jūs, esu tikras, su- 
prantate mane. 

- Taip gerai pažįstate Hinriką, kad mano žodžiai atrodo ne- 
įtikėtini? 

Pastaba aiškiai pataikė į tikslą. Baironas tylėdamas susvy- 
ravo. 

- Aš tvirtinu, jog tai melas, - prašneko Artemidė. - Ar jūs 
turite įrodymų? 

- Netiesioginių. Kadangi man nebuvo suteikta garbė daly- 
vauti jūsų tėvo ir tiranų pokalbiuose, aš galiu pateikti jums tik 
tam tikrus faktus, iš kurių jūs patys padarysite išvadas. Kaip 
minėjau, prieš šešis mėnesius Hinriką aplankė Videmoso ran- 
čeris. Tenka pripažinti, kad jis pernelyg entuziastingai stengėsi 

palenkti Rodijos valdytoją į mūsų pusę arba tiesiog neįvertino 
pastarojo bailumo. Šiaip ar taip, jis prišnekėjo daugiau nei de- 
rėtų. Milordas Gilbretas gali tai paliudyti. 

Valdytojo pusbrolis nusiminęs linktelėjo galva ir atsisuko 
į Artemidę, o ši, savo ruožtu, įsmeigė į jį drėgnas, piktas akis. 

- Atleisk, Arta, bet jis sako tiesą. Apie monarchą išgirdau 
iš Videmoso. 

- Man pasisekė, kad milordo tokios ilgos mechaninės ausys, 
kurios patenkina susidomėjimą valstybiniais valdytojo reika- 
lais, - tarė monarchas. - Mane užkalbinęs Gilbretas visiškai at- 
sitiktinai perspėjo dėl pavojaus. Nieko nelaukdamas sprukau iš 
Rodijos, bet padarytos žalos, be abejo, ištaisyti negalėjau. 

Tai buvo vienintelė Videmoso klaida, o Hinrikas, kaip ži- 
nia, nėra užsitarnavęs pavydėtinos drąsaus ir nepriklausomo 
žmogaus reputacijos. Tiranai suėmė jūsų tėvą, Farilai, neprabė- 
gus nė pusmečiui. Kas kitas jį įdavė, jei ne Rodijos valdytojas? 

- Kodėl jo neperspėjote? 

- Farilai, mes užsiimame ne vaikų žaidimais, ir Videmoso 
rančeris suprato galįs kelti pavojų. Jis sunaikino visus įrody- 
mus, liudijančius apie santykius su sąmokslininkais. Kai kas iš 
mūsų manė, kad jam reikėtų išvykti iš Ūko regiono ar bent pa- 
sislėpti. Videmosas atsisakė tai daryti. Matyt baiminosi, kad, 
pakeisdamas savo gyvenimo būdą, sukels įtarimų tiranams ir 
užtrauks nelaimę visam judėjimui. Todėl jis nusprendė rizikuo- 
ti tiktai savo gyvybe. 

Beveik pusmetį tiranai kantriai lūkuriavo, kol Videmosas 
padarys klaidą ir nesąmoningais veiksmais išduos bendražy- 
gius. Bergždžios viltys. Per tuos šešis mėnesius į jų tinklus įsi- 
painiojo tik jūsų tėvas. 

- Tai melas! - užsiplieskė Artemidė. - Bjaurus, veidmainiš- 
kas melas. Jei tai būtų tiesa, tuomet tiranai stebėtų ir jus. Da- 
bar nesėdėtumėte čia, šypsodamasis ir tuščiai švaistydamas sa- 
vo laiką. 

- Miledi, aš nešvaistau tuščiai laiko. Turiu pripažinti, kad 
visomis išgalėmis stengiausi diskredituoti jūsų tėvo, kaip infor- 
macinio šaltinio, patikimumą. Spėju, jog man neblogai pasise- 
kė. Nuo šiol tiranai abejos, ar jiems klausytis žmogaus, kurio 
duktė ir pusbrolis akivaizdžiai prijaučia išdavikams. Kita ver- 
tus, net jei Rodijos valdytojas nepraras jų palankumo, man tai 

nė motais. Aš vis tiek skrendu į Ūko gelmes, kur išnykčiau ga- 
limiems persekiotojams iš akių. Mano veiksmai kalba patys už 
save įrodydami, jog sakiau tiesą. 

Prieš prabildamas Baironas giliai įkvėpė: 

- Siūlyčiau baigti pašnekesį, Džonti. Mes prisijungsime 
prie ekspedicijos, o jūs papildysite mūsų atsargas. Tuo ir apsi- 
ribokime. Man visiškai nesvarbu, ar jūs melavote, ar kalbėjo- 
te nuoširdžiai. Rodijos valdytojo duktė neatsako už savo tėvo 
nusikaltimus. Artemidė Hinridė pasilieka su manimi, jei tik pati 
sutinka. 

- Sutinku, - patvirtino mergina. 

- Gerai. Problema išspręsta. Beje, norėčiau perspėti, kad jū- 
sų karo laivai nebandytų pulti tiranų katerio. 

- Farilai, jūs juokaujate? Aš nusiteikęs draugiškai. Norite 
pasilaikyti mergaitę? Prašom. Ar galėčiau persėsti į savo jachtą 
tiesiogiai pro sujungtus oro šliuzus? 

Baironas linktelėjo. 

- Bent šiokį tokį mūsų pasitikėjimą jūs, žinoma, įgavote. 


Atsargiai manevruodami abu laivai taip suartėjo, kad pra- 
ilginti, vamzdžio formų šliuzų skyriai bemaž lietėsi vienas prie 
kito. 

- Jie vėl bandys prisijungti po dviejų minučių, - tarė Gilb- 
retas prilipęs prie radijo. 

Magnetinių laukų valdomiems šliuzų vamzdžiams jau tris 
kartus nepavyko užmegzti kontakto. 

- Dvi minutės, - pakartojo įsitempęs Baironas ir ketvirtą sy- 
kį įjungė magnetinį lauką. Varikliams prisitaikant prie netikė- 
to energijos nutekėjimo, piloto kabinoje trumpam priblėso švie- 
sa. Kurį laiką oro šliuzų vamzdžiai vingiavo kosminėje erdvė- 
je, kol galiausiai susilietė paskleisdami vibraciją po visą “Kie- 
taširdį"'. Juos hermetizavo automatiniai skląsčiai. 

Baironas lėtai nusivalė išrasojusią kaktą jausdamas, kaip 
atslūgsta įtampa. 

- Na, štai, - sumurmėjo jis. 

Pakėlęs skafandrą, iš vidaus vis dar apsitraukusį drėgmės 
plėvele, Džontis maloniai ištarė: 

- Dėkui. Aš atsiųsiu savo karininką. Galėsite susitarti su juo 
dėl papildomų atsargų. 


122 


Monarchas išvyko. 

- Gilai, pasirūpink Džončio karininku, kol aš sugrįšiu. Jam 
pasirodžius, išjunk magnetinį lauką, ir oro šliuzai, veikiami fo- 
toninio impulso, akimoju atsiskirs. 

Apsisukęs ant kulno vaikinas išlėkė iš piloto kabinos. Jam 
reikėjo šį tą apmąstyti. 

Už nugaros subildėjo Žingsniai, ir netrukus pasigirdo Arte- 
midės balsas: 

- Baironai, noriu su tavimi pašnekėti. 

- Vėliau, Arta, jei tu nieko prieš, - atsigręžęs tarė jis. 

Mergina įdėmiai nužvelgė jaunąjį pilotą. 

- Ne, dabar. 

Artemidės rankos kybojo ore, tarytum ji būtų geidusi apka- 
binti Baironą, tačiau nesiryžo to daryti būgštaudama, kad nesu- 
lauks atsako. 

- Ar tu tiki tuo, ką jis pasakojo apie mano tėvą? 

- Tai nesvarbu. 

- Baironai, - pradėjo ji ir nutilo nerasdama tinkamų žodžių. 
Paskui vėl pabandė: - Baironai, aš suprantu, kad artimesnius 
mūsų santykius nemaža dalimi nulėmė bendras pavojaus ir vie- 
nišumo jausmas, bet... - ji užsikirto. 

- Tau nebūtina aiškinti, kad esi Hinridė, - tarė vaikinas. - 
Žinodamas tai, pasistengsiu daugiau tau neįkyrėti. 

- Ne, ne. - Artemidė čiupo Bairono ranką ir prispaudė sa- 
vo skruostą prie jo tvirto peties. - Man nerūpi nei Hinridai, nei 
Videmosai. Aš... aš tave myliu. - Merginai pakėlus galvą, jųd- 
viejų žvilgsniai susidūrė. - Manau, kad ir tu mane myli. Pripa- 
žintum tai, jei tik užmirštum, kad aš kilusi iš Hinridų dinasti- 
jos. Sakei monarchui, kad aš nesu atsakinga už savo tėvo nu- 
sikaltimus. Lygiai taip pat galėtum nekreipti dėmesio į aukštą 
jo padėtį. 

Ji apsivijo rankomis Bairono kaklą, ir jaunuolis pajuto iš 
Artemidės lūpų sklindančią šilumą. Teko sugniaužti jos pirštus, 
kiek įmanoma švelniau, ir lėtai juos atplėšus žengti atatupstam. 

- Aš nesitaikysiu su Hinridais, miledi - pasakė jis. 

Artemidė nustėro. 

- Minėjai monarchui, kad... 

Jis nuleido galvą 

- Atleisk, Arta. Netikėk viskuo, ką sakiau monarchui. 

Merginai knietėjo surikti, kad jos tėvas nieko blogo nepa- 
darė, kad tai neturi reikšmės... 

Tačiau Baironas nusisuko ir grįžo į piloto kabiną, palikda- 
mas ją stovinčią koridoriuje, įskaudintą ir pažemintą. 


15. SKYLĖ KOSMOSE 


Žengęs pro tarpdurį vaikinas pastebėjo Tedorą Rizetį. Pra- 
žilęs, tačiau pakankamai energingas raudonskruostis vyriškis 
priėjo prie Bairono ir plačiai išsišiepęs paspaudė jo ranką 

- Vardan Kosmoso! - sušuko Rizetis. - Atrodo, kad prieš sa- 
ve regiu gyvą senąjį rančerį. 

- Norėčiau, kad taip būtų, - niūriai ištarė Baironas. 

Žilaplaukio šypsena išblėso. 

- Kaip ir mes visi. Leiskite prisistatyti, aš esu karinių Lin- 
geino pajėgų pulkininkas Tedas Rizetis. Turėčiau pridurti, kad 
mūsų slapto žaidimo dalyviai nepaiso titulų. Netgi į monarchą 
kreipiamės “sere". - Jis staiga surimtėjo. - Lingeine nėra nei 
lordų, nei rančerių, tad nesupykite, jei kartais pasirodysiu per- 
nelyg tiesmukas. 

Baironas patraukė pečiais. 

- Pats sakėte, kad šiame žaidime titulai nereikalingi. Kaip 
dėl papildomos kapsulės? Regis, dėl jos reikėtų tartis su jumis. 

Vienai akimirkai jis įsmeigė akis į kitą kabinos pusę. Šalia 
Gilbreto, tyliai besiklausančio pokalbio, sėdėjo Artemidė, ku- 
ri išsiblaškiusi baksnojo fotoninių kompiuterio kontaktų myg- 
tukus savo baltais plonais pirštais. Iš sąstingio jį pažadino Ri- 
zetis, apžiūrėjęs kambarį vertinančiu žvilgsniu. 

- Pirmą kartą matau tiranų katerį iš vidaus. Tiek to. Tikiuo- 
si, laivugalyje yra atsarginis oro šliuzas? Jei neklystu, energe- 
tinių variklių stūmoklių žiedas juosia laivo vidurį? 

- Teisingai. 

- Gerai. Tuomet viską sutvarkysime bė didelių problemų. 
Kai kuriuose senesnio modelio erdvėlaiviuose stūmokliai būna 
sumontuoti laivugalyje, todėl kapsulę tenka tvirtinti kiek kito- 
kiu kampu nei derėtų. Dėl to pakinta gravitaciniai laukai ir 
praktiškai iki nulio sumažėja laivo manevringumas atmosfe- 
roje. 

- Kiek laiko užtruksite, Rizeti, kol viską sutvarkysite? 

- Neilgai. Kokios apimties kapsulės jums reikia? 

- Pačios didžiausios. 

- Aukščiausios klasės? Monarchas liepė vykdyti visus jūsų 
nurodymus, todėl galėtume primontuoti jums kapsulę, kuri savo 
dydžiu nenusileistų erdvėlaiviui. Ji netgi turėtų papildomus va- 
riklius. 

- Ir, be abejo, gyvenamąsias patalpas? 

- Panelei Hinridei? O, taip, jos bus daug geresnės negu... - 
Rizetis prikando liežuvį. 

Išgirdusi savo vardą Artemidė lėtai išėjo iš kabinos. Bairo- 
nas palydėjo ją žvilgsniu. 

- Atleiskite, neturėjau kreiptis į ją “panele", - atsiprašė Ri- 
zetis. 

- Nieko tokio. Nekreipkite į tai dėmesio. Ką ten sakėte? 

- Apie patalpas? Kapsulėje yra du nemaži miegamieji, su- 
jungti dušo kabina, ir laineriuose įprasti persirengimo kamba- 
riai bei vandentiekio sistema. Jai netrūks patogumų. 

- Gerai. Mums reikės vandens ir maisto. 

- Žinoma. Vandens rezervuaro jums užteks dviem mėne- 
siams, gal šiek tiek mažiau, jei užsimanysite įsirengti baseiną. 
Be to, atsiųsime užšaldytos mėsos paketus. Dabar jūs valgote 
tiranų koncentratus, tiesa? 

Baironui linktelėjus, Rizetis išsiviepė. 

- Jų skonis, kaip pjuvenų. Ko dar pageidausite? 

- Drabužių ledi Artemidei. 

Rizečio kaktą išvagojo raukšlelės. 

- Taip, be abejo. Tačiau ji privalės pati išsirinkti apdarus. 

- Ne, sere. Mes pateiksime ledi Artemidės kūno matmenis, 
o jūs atsiųsite į laivą pačias madingiausias sukneles, kokių tik- 
tai ji užsigeis. 

Prunkštelėjęs Rizetis papurtė galvą. 

- Rančeri, mergina sukritikuos kiekvieną suknelę, kurią ne 
pati išsirinks. Net jeigu ši atitiks jos skonį. Galiu tai garantuoti, 
nes pakankamai gerai pažįstu silpnąją lytį. 

- Esu tikras, kad jūs teisus. Tačiau bus taip, kaip aš pasa- 
kiau. 

- Vėliau nesiskųskite, kad neperspėjau. Ką gi, tebūnie jū- 
sų valia. Jums pačiam teks su ja ginčytis. Ko dar pageidausi- 
te? 

- Visokių mažmožių. Dezinfekavimo priemonių. Ir, žinoma, 
kosmetikos, kvepalų... tai, ko reikia moterims. O dabar užsiim- 
kite kapsulės montavimu. 

Netardamas nė žodžio, iš piloto kabinos pasišalino Gilbre- 
tas. Baironas nusekė jį akimis jausdamas, kaip širdį persmelkia 
pyktis. Hinridai! Toji prakeikta Hinridų dinastija, kuriai pri- 
klausė Rodijos valdytojo pusbrolis ir duktė! 

- Be abejo, mudviem su ponu Gilbretu taip pat praverstų 
švarūs drabužiai. Kita vertus, tai ne pats svarbiausias dalykas. 

- Aišku. Nieko tokio, jei pasinaudosiu jūsų radijo siųstuvu? 
Verčiau pasiliksiu jūsų kateryje, kol pabaigsime darbus. 

Perdavęs nurodymus savo pavaldiniams Rizetis vėl nužvel- 
gė Baironą ir tarė: 

- Niekaip negaliu priprasti prie minties, kad matau gyvą, 
vaikščiojantį ir kalbantį rančerio įsikūnijimą. Retsykiais jis šne- 
kėdavo apie jus. Minėjo, kad studijavote Žemės universitete. 

- Teisybė. Jei ne kitokia linkme susiklostę įvykiai, prieš sa- 
vaitę būčiau gavęs diplomą. 

Rizetis nesmagiai pasimuistė. 

- Hmm, nepykite dėl tos priverstinės kelionės į Rodiją. 
Tarp mudviejų kalbant, toks monarcho sprendimas sukėlė kai 
kurių vaikinų nepasitenkinimą. Jis niekada nesitaria su mumis 
- tai natūralu. Bet šį sykį pernelyg drąsiai rizikavo. Kai kas iš 
mūsiškių - neminėsiu vardų - pradėjo rimtai svarstyti, kaip su- 
stabdyti lainerį ir jus išgelbėti. Sutinku, tai drastiškos priemo- 
nės, tačiau mes galėjome jomis pasinaudoti, jei tiktai nebūtu- 
me žinoję, kad monarchas valdo padėtį. 

- Džiugu, kai žmogus sugeba įkvėpti begalinį pasitikėjimą. 

- Mes pažįstame monarchą. Jis viską slepia štai čia. - Rize- 
tis bakstelėjo pirštu sau į kaktą. - Niekas tiksliai nežino, kodėl 
Lingeino valdovas priima vienokį ar kitokį sprendimą. Beje, vi- 
suomet teisingą. Iki šiol jam pavyko pergudrauti tiranus, skir- 
tingai nuo kitų. 

- Pavyzdžiui, mano tėvo. 

- Kalbėjau ne apie jį, bet jūsų žodžiuose yra tiesos. Netgi 
rančeris neišvengė įkalinimo. Jūsų tėvas visada pasižymėdavo 
principingumu ir sąžiningumu. Jis nekentė klastingų intrigų, 
vertindavo žmones pagal jų darbą, elgėsi su visais vienodai. 
Būtent dėl šių savybių užsitarnavo pagarbą. 

Aš esu ne tik pulkininkas, bet ir paprastas pilietis. Mano tė- 
vas dirbo gamykloje, nepaisant to, kad jo sūnus įstengė paly- 
pėti aukštyn karinės hierarchijos laiptais. Susitikęs koridoriu- 
je inžinieriaus padėjėją, jis pasitraukdavo į šoną, tarstelėdavo 
kelis malonius žodelius, ir visą likusią dienos dalį inžinieriaus 
mokinys jausdavosi taip, tarytum ką tik būtų tapęs variklių sky- 
riaus vadovu. 

Kai reikėdavo, tėvas mokėjo pareikalauti drausmės. Tačiau 
nepersistengdavo. Jei prisivirdavai košės, sulaukdavai pelnytos 
bausmės. Tuo viskas ir užsibaigdavo. Jis nelaikydavo akmens 
užantyje, kaip ir rančeris. 

Užtat Lingeino valdovas nė iš tolo į juos nepanašus. Išnau- 
dodamas savo analitinį mąstymą jis paklotų ant menčių bet kurį 
priešininką, išdrįsusį stoti skersai kelio. Man regis, kad jis ne- 
turi humoro jausmo. Pavyzdžiui, aš negalėčiau šnekėti su mo- 
narchu taip, kaip su jumis. Šiuo metu paprasčiausiai plepu, jau- 
čiuosi atsipalaidavęs. Kai tenka kreiptis į jį, privalau lakoniš- 
kai ir oficialiai iškloti savo mintis, antraip išgirsiu priekaištų 
dėl netinkamo kalbos stiliaus. Nieko nepadarysi, monarchas lie- 
ka monarchu. 

- Intelektinės jo savybės išties nepakartojamos, - pritarė 
Baironas. - Ar žinojote, kad jis suvokė susitiksiąs su manimi 
dar prieš patekdamas į laivą? 

- Tikrai? Ne, nežinojome. Štai, apie ką kalbėjau. Jis ruošėsi 
keliauti į tiranų katerį be palydos. Garantuota savižudybė, pa- 
galvojome mes, bet nedrįsome prieštarauti suprasdami, kad jis 
puikiai nutuokia, ką daro. Monarchas nė nesiruošė aiškinti, jog 
tikisi pasimatyti su jumis, ir pradžiuginti mus naujienomis apie 
rančerio sūnų, kuriam pavyko ištrūkti iš priešų nagų. Tipiškas 
elgesys. 


Artemidė sėdėjo ant apatinės kajutės lovos susilenkusi, kad 
į stuburą neįsirėžtų viršutinio gulto rėmai. Atvirai šnekant, da- 
bar jai mažiausiai rūpėjo nepatogumai. 

Susimąsčiusi ji trynė delnais suknelės klostes. Mergina jau- 
tėsi sudirgusi, purvina ir nuvargusi. 

Jai atsibodo valytis veidą ir rankas su drėgna nosine. Jai at- 
sibodo visą savaitė vilkėti tuos pačius drabužius. Jai atsibodo 
pešioti drėgnus plaukus, kad šie nepavirstu kaltūnu. 

Išgirdusi žingsnius Artemidė pašoko ant kojų ir jau ketino 
nusisukti. Daugiau niekada... niekada gyvenime nepažvelgs jam 
į veidą. 

Tačiau į kajutę užėjo Gilbretas, ir mergina vėl susmuko ant 
gulto. 

- Labas, dėde Gilai. 

Senasis valdytojo pusbrolis atsisėdo priešais. Kelias sekun- 
des liesas jo veidas spinduliavo kažką panašaus į susirūpinimą, 
kurį netrukus pakeitė šypsena. 

- Savaitę pratūnojus laive, pradingsta visas smagumas, - ta- 
rė jis. - Gal tu sugebėtum mane pralinksminti? 

- Baik, dėde Gilai, nepradėk tų psichologinių žaidimų. Jei 
manai, kad įtikinsi mane, esą privalėčiau jaustis už tave atsa- 
kinga, tai labai klysti. Su mielu noru trenkčiau tau antausį. 

- Jei nuo to pasijusi geriau... 

- Perspėju, jei palinksi arčiau, nukentės tavo žandas. Jei pa- 
kartosi: “Ar nuo to pasijutai geriau?" - paraudonuos ir kitas. 

- Akivaizdu, jog tu susikivirčijai su Baironu. Dėl ko? 

- Aš nenusiteikusi šnekėti šia tema. Palik mane ramybėje. 
- Truputį patylėjusi Artemidė pridūrė: - Baironas galvoja, kad 
monarchas neklydo dėl tėvo. Kaip aš jo nekenčiu! 

- Ko? Tėvo? 

- Ne! To veidmainio kvaišos! 

- Vadinasi, Bairono. Gerai. Nesupyk, jei pasakysiu, kad 
šioji neapykanta, mano viengungišku protu, tėra absurdiškas 
meilės protrūkis. 

- Dėde Gilai, nejau jis išties galėjo tai padaryti? 

- Baironas? Ką padaryti? 

+ Ne! Tėvas. Negi jis tikrai išdavė rančerį tiranams? 

Gilbretas akimirksniu surimtėjo. 

- Neįsivaizduoju - sumurmėjo senasis keistuolis ir iš padil- 
bų pažvairavo į Artemidę. - Kita vertus, jis išdavė Baironą. 

- Nes suprato, jog tai spąstai, - karštai atšovė ji. - Tas siau- 
bingas monarchas prisipažino žinojęs, kuo viskas baigsis. Ti- 
ranai specialiai nusiuntė Baironą pas tėvą, o šis neturėjo iš ko 
pasirinkti. | 

- Gal ir tavo tiesa, - sutiko Gilbretas ir vėl pažvairavo į 
merginą, - bet kodėl tuomet jis bandė ištekinti tave už gašlaus 
ir visiškai nejuokingo senio? Jei Hinrikas nesipriešino tokiai 
santuokai... 

- Jis neturėjo kitos išeities, - nutraukė dėdę Artemidė. 

- Širdele, tu pateisini visus padlaižiavimo tiranams atvejus. 
Iš kur žinai, kad Hinrikas nieko neužsiminė jiems apie ranče- 
rį? 

- Dėl to nekyla jokių abejonių. Aš geriau už tave pažįstu tė- 
vą. Jis nekenčia tiranų, garbės žodis, ir niekada nesiūlytų jiems 
savo pagalbos, nors bijo ir stokoja ryžto atvirai priešintis. 

- Kodėl taip manai? 

Ji taip įnirtingai papurtė galvą, kad ant kaktos užkrito plau- 
kų sruogos, kurios paslėpė ištryškusias ašaras. | 

Gilbretas įdėmiai nužvelgė dukterėčią, paskui bejėgiškai 
skėstelėjo rankomis ir dingo iš kajutės. 


Už tiranų katerį keletą tuzinų kartų didesnę kapsulę ir lai- 
vo paskuigalyje esantį atsarginį oro šliuzą sujungė siauras ko- 
ridorius. | 

Monarchas drauge su Baironu apžiūrinėjo gyvenamąsias 
patalpas. 

- Ar nieko netrūksta? - paklausė jis. 

- Ne, - atsakė vaikinas. - Regis, čia mums netrūks patogu- 
mų. 

- Gerai. Tiesa, Rizetis minėjo, kad ledi Artemidė nekaip 
jaučiasi, ar bent jau atrodo ne itin sveika. Jei panelei reikia me- 
dicininės priežiūros, gal būtų išmintingiau atsiųsti ją į mano lai- 
vą? | 

- Ji nesiskundžia sveikata, - atšovė Baironas. 

- Kaip pasakysite. Ar jums užteks dvylikos valandų, kad 
pasiruoštumėte kelionei? 

- Užteks ir dviejų. 

Baironas nukulniavo jungiamuoju koridoriumi (jam reikė- 
j0 truputį susikūprinti) atgal į senąją “Kietaširdžio" kajutę ir 
žengęs prie Artemidės pasakė: 

- Tavęs laukia asmeniniai apartamentai. Aš pasistengsiu tau 
netrukdyti. Didesnę laiko dalį praleisiu piloto kabinoje. 

- Man nerūpi, kur tu būsi, rančeri, - lediniu balsu atsakė ji. 


Abu laivai iššovė reaktyvines sroves ir atlikę Šuolį priartė- 
jo prie Ūko pakraščio. Kelionė laikinai nutrūko, nes Džončio 
jachta turėjo atlikti paskutines navigacines procedūras. Ūko vi- 
duje jie skris bemaž apgraibomis. 

Baironas niūriai spoksojo į panoraminį ekraną. Ten nieko 
nesimato! Pusę dangaus sferos gaubė aklina tamsa. Pirmą kartą 
gyvenime jaunuoliui dingtelėjo mintis, kad kosminėje erdvėje 
spindinčios žvaigždės skleidžia draugišką šilumą. 

- Atrodo, tarsi kosmose būtų atsivėrusi skylė, - sumurmė- 
jo jis Gilbretui. 

Po antrojo Šuolio, bendražygių laivai nugrimzdo į Ūko gel- 
mes. 

Beveik tuo pačiu metu didžiojo chano komisaras Saimokas 
Aratapas, kuriam iš paskos skrido dešimt ginkluotų tiranų ka- 
terių, išklausė savo šturmano ir pareiškė: 

- Nesvarbu, sekite jiems įkandin. 

Tiranų laivai paniro į Ūką atsilikdami nuo “Kietaširdžio"' 
maždaug vienu šviesmečiu. 


*16. MEDŽIOTOJAI 


Vilkėdamas uniformą, pasiūtą iš šiurkščios medžiagos, Sai- 
mokas Aratapas jautėsi nepatogiai, tačiau chano kareiviams ne- 
dera skųstis tokiomis menkutėmis problemomis. Tradicijos by- 
lojo, jog tam tikri suvaržymai teigiamai įtakodavo kareivišką 
drausmę. 

Vis dėlto Aratapas nepabūgo paniurzgėti - žinoma, saikin- 
gai - ant nelemtų tradicijų. 

- Ankšta apykaklė griaužia man kaklą. 

Majoras Androsas, kuris per savo karjerą karinėse Tirano 
pajėgose nedėvėjo nieko kito, išskyrus uniformas su ankštomis 
apykaklėmis, atsakė: 

- Likęs vienas, galėsite šiek tiek ją prasisegti. Taisyklės 
draudžia tai daryti, jei esate šalia karininkų arba eilinių. 

Aratapas paniekinamai šnarpštelėjo. Jam kėlė pasipiktini- 
mą ne tik judesių laisvę varžanti uniforma, kurią privalėjo vil- 
kėti šioje pseudokarinėje ekspedicijoje, bet ir įsakmi majoro 
kalbėjimo maniera. Su pastarąja teko susidurti dar Rodijoje, kai 
Androsas griežtai paskelbė: 

- Komisare, mums prireiks dešimties laivų. 

Aratapas nudelbė jį susierzinusio žmogaus žvilgsniu. Tuo 

metu jis ketino siųsti paskui jaunąjį Videmosą vieną vieninte- 
lį katerį. 

- Dešimt laivų, majore? - tarstelėjo komisaras pastūmęs į 
šalį kapsules, į kurias įdėjo ataskaitas Kolonijiniam Chano Biu- 
rui - tam atvejui, jei atsitiktinai negrįžtų iš ekspedicijos. 

- Taip, sere. Ne mažiau. 

- Kodėl? 

- Nes noriu užtikrinti saugumą. Jaunuolis kažkur išvyko, o 
jūs pats tvirtinate, kad prieš Tiraną rengiamas sąmokslas. Ma- 
no nuomone, šiedu faktai susiję tarpusavyje. 

- Na, ir kas? 

- Būtina pasiruošti susidūrimui su sąmokslininkais. Išsiųsti 
vieną laivą - pernelyg pavojinga. 

- Koks skirtumas, jeigu jų bus dešimt? Arba šimtas? 

- Aš esu atsakingas už karinius veiksmus, todėl siūlau de- 
šimt. 

Aratapui kilstelėjus antakius, jo kontaktinius lęšius nena- 
tūraliai nutvieskė iš sienų sklindanti šviesa. Teoriškai, taikos 
metais sprendimus priimdavo civiliai, tačiau kariškiai atstovavo 
ganėtinai įtakingą luomą, ir į jų nuomonę visuomet prisieida- 
vo atsižvelgti. 

- Jūsų pasiūlymą būtinai apsvarstysiu, - atsargiai tarė jis. 

- Dėkui. Žinoma jūs turite teisę nepritarti mano rekomen- 
dacijoms. - Majoras kaukštelėjo kulnais oficialiai atiduodamas 
pagarbą. - Bet tokiu atveju, aš būsiu priverstas atsisakyti savo 
įgaliojimų. 

Šį kartą išspausti nuolaidų iš dabartinės situacijos atėjo eilė 
Aratapui. 

- Karinius klausimus sprendžiate jūs, majore. Pasielgčiau 
neišmintingai, jei kiščiaus ne į savo reikalus. Tikiuosi, kad ma- 
no atžvilgiu, kai tenka gilintis į svarbias politines problemas, 
jūsų požiūris panašus. 

- Kokias problemas? 

- Viena jų susijusi su Hinriku. Kai vakar užsiminiau, kad 
jis galėtų keliauti drauge, jūs griežtai paprieštaravote. 

Majoras abejingai atsakė: 

- Manau, jog tai nebūtina. Tiranų pajėgoms stojus į kovą, 
tarp mūsų esantis svetimšalis neigiamai paveiktų įgulos bei ka- 
rių moralinę būklę. 

Aratapas atsiduso. Tyliai, kad negirdėtų pašnekovas. Savo 
srityje Androsas buvo nepralenkiamas, tad komisarui nederėjo 
demonstruoti susierzinimo. 

- Aš sutinku su jumis, - prabilo Aratapas. - Vis dėlto papra- 
šyčiau susimąstyti apie politinius mūsų padėties aspektus. Įvyk- 
dę mirties nuosprendį senajam Videmoso rančeriui mes sukė- 
lėme Karalystėse sąmyšį. Tiranų veiksmų teisėtumu niekas ne- 
siryžtų suabejoti, tačiau būtų parankiau, jei rančerio sūnaus 
mirtis neasocijuotusi su mumis. Šiuo metu paprasti Rodijos 
žmonės težino, kad jaunasis Videmosas pagrobė valdytojo duk- 
terį, visuomenės itin mėgstamą Hinridų dinastijos atstovę. Būtų 
visiškai suprantama, jei baudžiamajai ekspedicijai vadovautų 
valdytojas. 

Dramatiškas ėjimas su kaupu patenkintų čionykščių gyven- 
tojų patriotizmą. Hinrikas viešai paprašys tiranų pagalbos, ir 
mes su mielu noru jam padėsime. Reikia parodyti Karalystėms, 
kad ekspediciją organizavo pati Rodija - kad būtent Rodija, su- 
siklosčius palankioms aplinkybėms, išaiškino sąmokslą ir nu- 
žudė jaunąjį Videmosą. 

Majoras neatlyžo: 

- Visgi mes negalime leisti, kad karines Tirano pajėgas ly- 
dėtų Rodijos laivais. Jei tektų stoti į mūšį, jie tiktai trukdytų. 
Tada jūsų paminėtą problemą privalėtų spręsti kariškiai. 

- Brangusis majore, aš nesakiau, kad Hinrikas vadovaus lai- 
vui. Jūs pakankamai gerai jį pažįstate, kad žinotumėte to žmo- 
gaus sugebėjimus. Iš Rodijos piliečių, ekspedicijoje dalyvaus 
vienintelis valdytojas. 

- Tuomet aš atsisakau savo prieštaravimų, - tarė Androsas. 


Beveik visą savaitę tūnodami kosminėje erdvėje, už dviejų 
šviesmečių nuo Lingeino, tiranų laivyno karininkai prarado 
kantrybę. 

Majoras Androsas pareikalavo tučtuojau išsilaipinti į pla- 
netą. 

- Lingeino monarchas iš visų jėgų stengiasi vaizduoti esąs 
chano draugas, - pareiškė jis. - Bet aš nepasitikiu tais, kurie 
dažnai keliauja į svečias šalis. Vėliau juos apsėda maištingos 
mintys. Keista, kad, monarchui sugrįžus, jaunasis Videmosas 
skrenda su juo susitikti. 

- Majore, jis neslėpė nei savo kelionių, nei sugrįžimo. Be 
to, mes nežinome, ar Videmosas išties nori su juo susitikti. Vai- 
kinas tiesiog sklendžia Lingeino orbitoje. Kodėl nesileidžia? 

- Galbūt vertėtų paklausti, kodėl jis sklendžia orbitoje? 

- Turiu šiokių tokių minčių, kurios paaiškintų dabartinę si- 
tuaciją. 

- Su džiaugsmu jų pasiklausyčiau. | 

Aratapas timptelėjo apykaklę, mėgindamas ją truputį atlais- 
vinti, tačiau nieko gero tuo nepasiekė. 

- Berods, jaunuolis kažko lūkuriuoja, - pradėjo komisaras. 
- Abejoju, kad, nulėkus į Lingeiną pačiu tiesiausiu keliu - at- 
likus vos vieną Šuolį, - jam būtų pritrūkę ryžto. Guldau galvą, 
jog sulaukęs draugų pastiprinimo jis keliaus kažkur kitur. Tas 
faktas, kad Videmosas nesileidžia į Lingeiną, liudija apie jo ne- 
norą rizikuoti. Tai savo ruožtu įrodo, kad Lingeino gyventojai 
- 0 ypač monarchas - nėra susiję su sąmokslu, išskyrus galbūt 
pavienius individus. 

- Akivaizdūs paaiškinimai nebūtinai yra teisingi. 

- Brangusis majore, mano paaiškinimai ne tik akivaizdūs, 
bet ir logiški, atitinkantys įvykių eigą. 

- Visai įmanoma, kad jūs neklystate. Bet jei per artimiau- 
sias dvidešimt keturias valandas situacija nepasikeis, aš įsaky- 
siu laivams priartėti prie Lingeino. 


Susiraukęs Aratapas stebėjo, kaip majoras išeina pro duris. 
Sunku vienu metu kontroliuoti nenustygstančias vietoje užka- 
riautas planetas ir trumparegius jų nugalėtojus. Dvidešimt ke- 
turios valandos. Per tą laiką kažkas turėtų atsitikti, antraip jam 
teks ieškoti būdų, kaip sustabdyti Androsą. 

Suzvimbė durų skambutis, ir suirzęs Aratapas pakėlė gal- 
vą. Negali būti, kad majoras nusprendė sugrįžti. Na, žinoma, 
ant slenksčio stypsojo aukštas pakumpęs Hinrikas, už kurio nu- 
garos matėsi sargybinis, nesitraukiantis nuo jo nė per žingsnį. 
Teoriškai, Rodijos valdytojui buvo suteikta visiška judėjimo 
laisvė. Ko gero, jis pat tuo tikėjo. Bent jau niekada nekreipė dė- 
mesio į kareivį, prilipusį prie alkūnės. 

Hinriko veidą perkreipė miglota šypsena. 

- Ar aš jums nesutrukdžiau, komisare? 

- Nė trupučio. Prisėskite, valdytojau. - Aratapas liko stovė- 

ti, tačiau Hinrikas, regis, to nepastebėjo. 

- Norėčiau aptarti su jumis šį tą svarbaus. - Rodijos valdy- 
tojui nutilus, iš jo akių išblėso įtampa. Po pauzės jis prabilo vi- 
sai kitokiu balsu. - Koks didelis ir nuostabus jūsų laivas! 

-*Ačiū, - vyptelėjo Aratapas. Devyni lydintys erdvėlaiviai 
tebuvo tipiški miniatiūriniai tiranų kateriai, užtat flagmanas, 
kuriuo jie skrido, savo forma ir dydžiu priminė milžiniškus ne- 
beegzistuojančio Rodijos laivyno modelius. Tokie kreiseriai, 
vis dažniau atsirandantys tiranų flotilėje, bylojo apie pamažu 
silpstančią karinę dvasią. Kaip ir anksčiau, kovinius dalinius 
sudarė mažučiai triviečiai kateriai, tačiau aukščiausio rango ka- 
rininkai, tvirtindami, esą jiems būtina praplėsti štabo būstines, 
mieliau apsistodavo gigantiškuose erdvėlaiviuose. 

Tačiau tai nejaudino Aratapo. Kai kurie seno raugo karei- 
viai tvirtino, neva stiprėjantis patogumų poreikis įtakos tiranų 
išsigimimą. Tuo tarpu komisaras manė, jog tai liudija apie au- 
gantį kultūrinį civilizacijos lygį. Galbūt po kelių šimtmečių ti- 
ranai apleis savo gimtąją planetą ir įsilies į pavergtųjų Ūko Ka- 
ralysčių visuomenę. Tokia perspektyva pakankamai viliojanti. 

Žinoma, šiuo klausimu jis nedrįso garsiai reikšti savo nuo- 
monės. 

- Noriu jums kai ką pasakyti, - tarė Hinrikas. Šiek tiek pa- 
mąstęs pridūrė: - Šiandieną nusiunčiau Rodijos gyventojams 
pranešimą. Patikinau juos, kad jaučiuosi gerai ir kad mes netru- 
kus sučiupsime nusikaltėlius, pagrobusius mano dukterį. 

- Gerai, - linktelėjo galva Aratapas neišgirdęs nieko naujo. 
Jis pats nurodė Hinrikui, ką rašyti, nors atrodo, kad pastarasis 
įtikėjo esąs Žinutės autoriumi ar netgi ekspedicijos vadovu. Ko- 
misaras pajuto, kaip širdyje sudilgsi gailestis aiškiai regresuo- 
jančiam Žmogui. 

- Kai tie banditai akiplėšiškai užpuolė rūmus, mano žmo- 
nės neabejotinai susijaudino, - tęsė Hinrikas. - Turbūt jie di- 
džiuosis savo valdytoju, kuris nedelsdamas ėmėsi atsakomųjų 
veiksmų, tiesa, komisare? Jie pamatys, kad Hinridams nestin- 
ga ryžto ir narsos. - Silpnapročio fizionomijoje nutvisko trium- 
fuojanti išraiška. 

- Žinoma, - sutiko Aratapas. 

- Ar mes priartėjome prie priešų? 

- Ne, valdytojau. Jie tebėra šalia Lingeino. 

- Tebėra? - susijaudinęs Hinrikas pratrūko dudenti greita- 
kalbe. - Prisiminiau, ką norėjau jums pasakyti, komisare. Lai- 
ve yra išdavikų. Privalome tučtuojau juos izoliuoti. Išdavikai... 
- jo balsas prislopo iki šnabždesio. 

Sudirgusiam Aratapui dingtelėjo, kad jis tuščiai švaistytų 
savo laiką ramindamas šį idiotą. Gaila, tačiau išgaravus pasku- 
tiniams sveiko proto lašeliams, vargšas beprotis netiks net ma- 
rionetės vaidmeniui. 

- Mūsų vyrai - ne išdavikai, valdytojau, - tarė jis. - Kažkas 
jus suklaidino. 

- Ne, ne. - Hinrikas nustūmė Aratapo ranką nuo savo peties. 
- Kur mes esame? 

- Čia, kajutėje! 

- Aš turėjau omenyje laivą. Žiūrėjau į panoraminį ekraną, 
bet nepastebėjau, kad šalia būtų kokia nors žvaigždė. Mes at- 
sidūrėme giliame kosmose? 

- Be abejo. 

- Lingeino niekur nesimato. 

- Jis už dviejų šviesmečių. 

- Taigi! Taigi! Komisare, jūs tikras, kad mūsų niekas nesi- 
klauso? - jis palinko arčiau link Aratapo ausies. - Tuomet iš kur 
mes žinome, kad priešas sklendžia netoli Lingeino? Būdami už 
tokio atstumo mes negalėtume jo aptikti. Kažkas skleidžia klai- 
dingą informaciją, o tai pats tikriausias išdavystės įrodymas. 

Galbūt Hinrikas išties yra pamišėlis, tačiau jo smegeninė- 
je retsykiais blykstelėdavo protingų minčių. 

- Šia problema turėtų užsiimti technikai, o ne mūsų aukš- 
tos padėties Žmonės. 

- Bet ekspedicijos vadovas privalo žinoti viską, ar ne? Juk 
aš esu vadovas? - jis atidžiai apsidairė. - Atvirai kalbant, jau- 
čių, kad majoras Androsas ne visada paiso mano nurodymų. Ar 
jis vertas pasitikėjimo? Suprantama, žiūrint iš šalies, atrodo 
keista, kad aš įsakinėju tiranų karininkui. Visgi man reikia su- 
rasti savo dukterį. Jos vardas Artemidė. Dukterį pagrobė, todėl 
man teko surinkti dešimt laivų, kad galėčiau ją susigrąžinti. Aš 
privalau išsiaiškinti, iš kur jūs žinote, kad priešas priartėjęs prie 
Lingeino. Mano duktė taip pat turėtų ten būti. Jūs pažįstate ma- 
no dukterį? Jos vardas Artemidė. 

Jis pervėrė tiranų komisarą maldaujančiu žvilgsniu, paskui 

užsidengė delnu akis ir sumurmėjo kažką panašaus į “Atleiski- 
tė > 

Aratapas sukando dantis. Jam kėlė nuostabą mintis, neva 
idiotas Rodijos valdytojas gali puoselėti tėviškus jausmus. Kad 
ir kaip ten būtų, nevalia leisti šiam Žmogui kentėti. 

- Pabandysiu paaiškinti, - švelniai ištarė jis. - Jūs girdėjo- 
te apie masės matuoklius, kurie padeda aptikti laivus kosmose? 

- Taip, taip. 

- Prietaisas itin jautriai reaguoja į gravitacinius poveikius. 
Ar nutuokiate, ką tai reiškia? 

- O taip. Visi objektai skleidžia traukos jėgą. - Nervingai 
grąžydamas rankas Hinrikas dar labiau palinko prie Aratapo. 

- Teisingai. Masės matuoklių galima naudotis tuomet, kai 
ieškomas laivas skrenda ne toliau, kaip už milijono mylių, ir 
atitinkamu atstumu nuo planetos, daug didesnio objekto... 

- Su galingesne gravitacija. 

- Būtent, - patvirtino Aratapas, ir Hinrikas patenkintas nu- 
sišypsojo. - Mes, tiranai, sukūrėme siųstuvą, spinduliuojantį hi- 
peredvėje tam tikras deformuotos kosminės struktūros bangas, 
kurios neturi nieko bendro su elektromagnetinėmis šviesos, pa- 
prasto arba subeterinio radijo savybėmis. 

Sutrikęs Hinrikas nepratarė nė žodžio. 

- Svarbiausia, kad mūsų prietaisas gerokai skiriasi nuo ma- 
sės matuoklio, - skubiai pratęsė komisaras. - Mes nesunkiai ga- 
lime aptikti to spinduliavimo šaltinį, todėl visada tiksliai žino- 
me, kur yra tiranų laivai, net jeigu jie skristų kitoje žvaigždės 
pusėje arba būtų nutolę per šimtus šviesmečių. 

Hinrikas rimtai pakinkavo galva. 

- Taigi jaunajam Videmosui pasprukus įprastų erdvėlaiviu, 
- tęsė Aratapas, - jis turėtų galimybę pasislėpti. Tačiau vaiki- 
nas pagrobė tiranų katerį ir pats to nenutuokdamas atsidūrė mū- 
sų akiratyje. Kadangi jis negali niekur pabėgti, mes būtinai iš- 
gelbėsime jūsų dukterį. 

Hinrikas plačiai nusišypsojo. 

- Nuostabu, komisare. Tai labai šauni gudrybė. 

Aratapas kuo puikiausiai suvokė, kad Rodijos valdytojas 
bemaž nieko nesuprato iš to, ką jis pasakė. Migla apsitrauku- 
sioje Hinriko sąmonėje tiesiog sukirbėjo įsitikinimas, kad jo 
dukters išgelbėjimas kažkaip priklauso nuo tiraniško mokslo. 

Komisaras tvirtino sau, neva jo norą nuraminti valdytoją 
nulėmė ne gailestis, o akivaizdžios politinės priežastys. Jei pa- 
vyks surasti dukterį, galbūt vargšelis sugebės išsaugoti blaivų 
protą. 

Suzirzė durų skambutis, ir šį kartą į kajutę įžengė majoras 
Androsas. Hinriko ranka suspaudė krėslo ranktūrį ir išbalo - ly- 
giai kaip ir veidas. 

- Majore Andro... - pradėjo jis atsistodamas. 

Tačiau Androsas nesiteikė nė žvilgtelėti į valdytoją. 

- Komisare, - prabilo jis, - “Kietaširdžio" padėtis pasikei- 
tė. 

- Tikiuosi, jis nenusileido į Lingeiną? - paklausė Aratapas. 

- Ne, - atsakė majoras. - Kateris paniro į hipererdvę. 

- O, gerai. Turbūt prie jo prisijungė dar vienas laivas? 

- Gal ir ne vienas. Kaip žinote, mūsų prietaisai gali užfik- 
suoti tiktai “Kietaširdį"". 

- Ką gi, skrendame pavymui. 

- Jau įsakiau šturmanui pakeisti kursą. Tenorėčiau pridur- 
ti, kad bėgliai atliko Šuolį link Arklio Galvos ūko. 

- Kur? 

- Tame kosminės erdvės regione nėra jokių didesnių plane- 
tinių sistemų. Peršte peršasi logiška išvada. 

Aratapas lyžtelėjo lūpas ir drauge su majoru išskubėjo į pi- 
loto kabiną. | 

Likęs mindžikuoti tuščiame kambaryje Hinrikas kelias mi- 
nutes dėbsojo į duris. Paskui patraukė pečiais ir vėl atsisėdo, 
bereikšmiu žvilgsniu įsistebeilydamas į kajutės sieną. 


- Mes patikrinome “Kietaširdžio" koordinates, sere, - pa- 
reiškė šturmanas. - Bėgliai Ūko viduje. 

- Nesvarbu. Sekite jiems įkandin. - Aratapas atsisuko į ma- 
jorą Androsą. - Matote, ką reiškia luktelėti? Dabar mes žinome, 
kad sąmokslininkų štabas slepiasi Ūko gelmėse. Štai kodėl ne- 
galėjome surasti tų gudragalvių. 

Skriedama “Kietaširdžiui"' iš paskos, tiranų laivų eskadra 
nėrė į Arklio Galvos ūką. 


Maždaug dvidešimtą kartą žvilgtelėjęs į panoraminį ekra- 
ną Aratapas, kaip ir anksčiau, išvydo juodą tamsą, nustelbusią 
žvaigždžių švytėjimą. 

- Tai jau trečias jų sustojimas, - prašneko Androsas. - Nie- 
ko nesuprantu. Užuot kur nors nusileidę, jie porą dienų sklen- 
džia vienoje vietoje. 

- Galbūt tiek laiko užtrunka kruopštūs naujų Šuolių apskai- 
čiavimai, - tarstelėjo Aratapas. - Šiaip ar taip, matomumas ly- 
gus nuliui. 

- Išties taip galvojate? 

- Ne. Jų Šuoliai pernelyg tikslūs. Masės matuoklio duome- 
nų neužtektų, norint išnirti iš hipererdvės taip arti dangaus kū- 
no. Matyt bėgliai iš anksto žinojo žvaigždžių koordinates. 

- Kodėl gi jie lieka kosmose? 

- Tikriausiai ieško apgyvendintų planetų. Gal patys neįsi- 
vaizduoja, kur slypi sąmokslininkų centras. - Aratapas šyptelė- 
jo. - Mums tereikia skristi iš paskos. 

- Sere! - taukštelėjęs kulnais į komisarą kreipėsi šturmanas. 

- Taip? - pakėlė galvą Aratapas. 

- Priešas nusileido planetoje. 

Įjungęs komunikatorių Aratapas skubiai susisiekė su majo- 
ru. 

- Ar jūs girdėjote paskutines naujienas? - paklausė jis An- 
droso, įžengusio į piloto kabiną. 

- Taip. Mano įsakymu, juos persekios desantininkai. 

- Jūs vėl skubate, kaip ir tuomet, kai norėjote visu greičiu 
skristi į Lingeiną. Manau, kad įkandin “Kietaširdžio" turėtų 
sekti tiktai šis laivas. 

- Jūsų argumentai? 

- Jei tai išties galingas maištininkų centras, jie negalvos, 
kad vienas laivas gali sukelti pavojų. Tuo tarpu mes pasisteng- 
sime užmegzti ryšį su likusiais kateriais. Sulaukus Žinutės, 
jums teks skubiai skristi į Tiraną. 

- Į Tiraną? 

- Taip. Ir grįžti su pastiprinimu. 

Androsas apsvarstė pasiūlymą. 

- Gerai. Vis tiek šitas erdvėlaivis per didelis, kad tiktų kau- 
tynėms. 


Spirale leidžiantis žemyn, planeta užtvindė visą panoraminį 


ekraną. 
- Regis, paviršiuje plyti dykros, sere, - prabilo šturmanas. 

- Ar išsiaiškinote “Kietaširdžio" koordinates? 

- Taip, sere. 

- Nutūpkite kiek įmanoma arčiau bėglių, bet taip, kad jie 
mūsų nepastebėtų. 

Erdvėlaivis įsiskverbė į atmosferą. Dieninėje planetos pu- 
sėje purpuriniu atspalviu švytėjo dangus. Aratapas įdėmiai nu- 
žvelgė naująjį pasaulį. Pagaliau ilgoji medžioklė artėja prie pa- 
baigos! 


17. IR MEDŽIOTOJŲ AUKOS 


Tiems, kurie niekada nebuvo kosminėje erdvėje, žvaigždi- 
nių sistemų tyrimas ir apgyvendintų planetų paieškos gali pa- 
sirodyti jaudinantis ar bent įdomus užsiėmimas. Patyrusiam 
kosmoso klajūnui - tai pats nuobodžiausias darbas. 

Aptikti žvaigždę, milžinišką švytinčią vandenilio ir helio 
masę, paprasčiau negu paprasta. Viską lemią atstumas, netgi 
Ūko tamsoje. Priartėjus prie dujų. kamuolio per penkis milijar- 
dus mylių, jis pats išdygsta akiratyje. 

Tačiau mėginant surasti planetą, sąlygiškai nedidelį,uolie- 
nos luitą, nutviekstą jo saulės atošvaistės, susiduriama su rim- 
tesnėmis problemomis. Skrisdamas pro žvaigždinę sistemą šim- 
tus tūkstančių kartų, įvairiausiais kampais, tyrinėtojas galėtų 
lengvai nepastebėti planetos. Užuot pasikliovus atsitiktine sėk- 
me, tenka pritaikyti tam tikrą paieškų sistemą. Būtina užimti 
padėtį kosminės erdvė taške, nutolusį nuo tiriamos žvaigždės 
per atstumą, kuris dešimt tūkstančių kartų lenkia to dujų ka- 
muolio skersmenį. Anot statistinio galaktinio žinyno, labiau nu- 
tolusių nuo savo saulės planetų beveik nėra, jau nekalbant apie 
apgyvendintą pasaulį, kurį nuo žvaigždės skiria ne daugiau, 
kaip tūkstantį kartų didesnis už saulės skersmenį atstumas ar- 
ba šeši laipsniai - maždaug 1/3600-toji dangaus sferos ploto da- 
lis. Pastarąją galima greitai ir nuodugniai patikrinti. 

Vaizdo kamera nureguliuojama taip, kad judėtų priešinga 
laivo skrydžiui kryptimi ir užfiksuotų kaimynystėje esančius 
žvaigždynus. Prieš tai, be abejo, reikia užtemdyti artimiausios 
saulės spindesį. Tuomet ekrane nušvitusios planetos atrodys lyg 
siauri dryželiai. Jeigu jų nėra, egzistuoja tikimybė, kad plane- 

tos slepiasi už saulės. Manevras pakartojamas, užėmus kosmi- 
nėje erdvėje kitą padėtį, kuri paprastai būna arčiau žvaigždės. 

Nieko nuostabaus, jei atlikus nuobodžią procedūrą devynis 
sykius su trimis skirtingomis žvaigždėmis ir nepasiekus jokių 
teigiamų rezultatų, gali sudrebėti moralinės būklės pamatai. 

Pavyzdžiui, Gilbretas jau kurį laiką jautėsi prislėgtas. Vis 
rečiau ir rečiau pasitaikydavo akimirkų, kurios “pralinksminda- 
vo“ senąjį valdytojo pusbrolį. 

Bendražygiai ruošėsi Šuoliui link ketvirtosios, monarcho 
sąraše pažymėtos žvaigždinės sistemos, kai Baironas pasakė: 

- Bent tiek gerai, kad Džontis neapsiriko skaičiuodamas 
žvaigždžių koordinates. 

- Pagal statistiką, planetinę sistemą turi viena iš trijų 
žvaigždžių, - tarstelėjo Gilbretas. 

Baironas pritardamas linktelėjo. Tokius nuvalkiotus galak- 
tografijos pradmenis žinojo kiekvienas vaikas. 

- Vadinasi, mes turime dvi trečiąsias, pakeltas kubiniu 
laipsniu - tai yra aštuonias dvidešimt septintąsias - arba mažiau 
negu vieną iš trijų galimybių atsitiktinai surasti tris saules, ap- 
link kurias neskrieja nė viena planeta. 

- Na, ir kas? 

- Iki šiol nieko neaptikome. Matyt kažkur įsivėlė klaida. 

- Tu pats matei kameros pateiktą informacija. Be to, statis- 
tiniai duomenys ne visada būna teisingi. Visai įmanoma, kad 
planetų formavimąsi Ūko viduje neigiamai įtakoja dulkių dale- 
lės. O gal atvirkščiai - toji migla susidarė sprogus dangaus kū- 
nams. 

- Tikiuosi, tu kalbi nerimtai? - apstulbo Gilbretas. 

- Žinoma, kad ne. Šneku nesąmones, nes noriu girdėti sa- 
vo balsą. Aš nieko neišmanau apie kosmogoniją. Kas galėtų su- 
prantamai paaiškinti, kodėl tos planetos formuojasi ir kodėl jo- 
se neįsitvyro tobulos gyvenimo sąlygos? - išvargęs Baironas te- 
belipino etiketes prie valdymo skydo jungiklių. - Gerai, kad pa- 
vyko susigaudyti, kaip naudotis blasteriais, ieškikliais, kontro- 
liniais energijos šaltinio prietaisais... 

Jam magėjo dirstelėti į panoraminį ekraną. Netrukus “Kie- 
taširdžiui" vėl prisieis atlikti Šuolį, skrodžiant juodą it rašalas 
tamsą. 

- Ar žinai, kodėl šis Ūkas pavadintas Arklio Galva? - pa- 
klausė Baironas. 

- Nes jį atrado Horasas Hedas*. Nejau tvirtinsi, kad klys- 
tu? 

- Gali būti. Žemiečiai galvoja kitaip. 

- Tikrai? 

- Jie tvirtina, esą Ūko pavidalas primena arklio galvą. 

- Kas yra arklys? 

- Žemės gyvūnas. 

- Kokia juokinga mintis, Baironai. Man Ūkas nepanašus į 
jokį gyvūną. 

- Priklauso nuo to, iš kur į jį žiūri. Stebint Ūką iš Nefelos, 
jis i aklas žmogaus ranką su trimis pirštais. Bet kai lankiau- 
si Žemės universiteto observatorijoje ir pažvelgiau pro telesko- 
pą, jis išties truputi priminė arklio galvą. Gal Ūkas gavo pava- 
dinimą dėl savo formos? Kas žino? Gal toks žmogus Horasas 
Hedas niekada neegzistavo? - Baironui atsibodo tuščiai malti 
liežuviu, tačiau jis neprisivertė užsičiaupti. 

“ Įsitvyrojusi ilga pauzė suteikė Gilbretui progą prašnekti tais 
klausimais, kurie nedavė jaunuoliui ramybės ir kurių jis visiš- 
kai nenorėjo aptarinėti. 

- Kur yra Arta? - paklausė Gilbretas. 

Baironas žvilgtelėjo į jį ir atsakė: 

- Kažkur kapsulėje. Aš nesekioju paskui jos sijoną. 

- Skirtingai nuo monarcho. Kartais atrodo, kad jis ten gy- 
vena. 

- Jam pasisekė. 

Siauroje Gilbreto fizionomijoje išryškėjo raukšlelių vora- 
tinkliai. 

- Nebūk kvailas, Baironai. Artemidė nekalta, kad priklau- 
so Hinridų šeimai. 

- Pakeiskime temą. 

- Aš privalau tai pasakyti. Kodėl tu taip su ja elgiesi? Nes 
manai, kad Hinrikas atsakingas dėl tavo tėvo mirties? Aš esu jo 
pusbrolis, bet tavo požiūris į mane nepasikeitė! 

- Teisingai, - sutiko jaunuolis. - Kalbu su tavimi, kaip ir 
anksčiau. Kalbu ir su Artemide. 

- Kaip ir anksčiau? 

Baironas nutylėjo. 


*Horasas Hedas (angl. Horace Hedd) skamba panašiai, kaip arklio galva 
(angl. horse head). 

- Tu atiduodi ją monarchui, - pastebėjo Gilbretas. 

- Tegul ji pati renkasi. | 

- Ne, rinktis teks tau, Baironai. - Gilbretas palinko arčiau 
vaikino tarsi suokalbininkas ir patapšnojo jo kelį. - Man nede- 
rėtų kištis ne į savus reikalus. Tiesiog noriu pasakyti, kad šiuo 
metu ji - pati geriausia Hinridų šeimos atstovė. Ar nustebtum, 
jei prisipažinčiau, kad myliu Artemidę kaip savo vaiką, kurių, 
deja, niekada neturėjau? 

- Nė kiek dėl to neabejoju. 

- Tuomet paklausyk mano patarimo, Baironai, ir sustabdyk 
Lingeino valdovą. 

- Aš galvojau, kad juo pasitiki, Gilai. 

--Taip - kaip monarchu. Kaip antitiraniško judėjimo lyde- 
riu. Bet nemanau, kad jis tiktų į porą Artemidei. 

- Kodėl pats su ja nepasišneki? 

- Ji nekreips į mane dėmesio. 

- O į mane kreips? 

- Jei surasi tinkamus žodžius. 

Vienai akimirkai Baironą, regis, apėmė dvejonės. Jis sudrė- 
kino liežuviu išdžiuvusias lūpas ir nusisukęs griežtai pareiškė: 

- Nenoriu apie tai kalbėti. 

- Dar pasigailėsi dėl to, - liūdnai tarstelėjo valdytojo pus- 
brolis. 

Baironas nieko neatsakė. Kodėl Gilbretas nepalieka jo ra- 
mybėje? Natūralu, kad ateityje gali tekti pasigailėti dėl savo el- 
gesio. Galvojo apie tai ne vieną kartą, bet neįstengė surasti jo- 
kios padoresnės išeities. 

Vaikinas išsižiojo ir giliai įkvėpė tarsi bandydamas atsikra- 
tyti dusinančio, krūtinę slegiančio pojūčio. 


Išnirus iš hipererdvės, jų laukė netikėtumas. Baironas sure- 
guliavo kontrolinius prietaisus pagal monarcho piloto nurody- 
mus ir užleidęs Gilbretui vietą prie valdymo skydo pats susi- 
ruošė pamiegoti. Jį pažadino pečius purtančios raiikos ir ener- 
gingas šūksnis: 

- Baironai! Baironai! 

Šis išvirto iš gulto ir nusileido ant grindų sugniaužęs kumš- 
čius. 

- Ko reikia? 

- Ramiau, nesikarščiuok. Mes užfiksavome F-2 tipą. 

Neblogos naujienos. Valdytojo pusbrolis triukšmingai iš- 
kvėpė orą ir atsipalaidavo. 

- Daugiau niekada manęs taip nežadink, Gilbretai. Sakai, F- 
2 tipas? Tikiuosi, turi omenyje naują žvaigždę? 

- Žinoma. Įdomu, ar ne? 

Tam tikra prasme, pagalvojo Baironas. Maždaug 95 pro- 
centai gyvenamų Galaktikos planetų sukasi aplink F ir G spek- 
trinio tipo žvaigždes, kurių skersmuo lygus nuo 750 tūkstančių 
iki 1,5 milijono mylių o paviršiaus temperatūra siekia nuo pen- 
kių iki dešimties tūkstančių Celsijaus laipsnių. Žemės saulė bu- 
vo G-0 tipo, Rodijos - F-8, Lingeino - G-2, kaip ir Nefelos. F- 
2 galbūt šiek tiek šiltoka, bet ne per daug. 

Pirmos trys Žvaigždės, ganėtinai mažos bei rausvos, pri- 
klausė K spektriniam tipui. Net jei aplink jas skristų planetos, 
pastarosiose vargu ar galėtų gyventi žmonės. 

Kai sekasi, tai sekasi. Pirmąją filmavimo dieną pavyko ap- 
tikti penkias planetas, artimiausia jų buvo nutolusi nuo savo 
saulės per šimtą penkiasdešimt milijonų mylių. 

Naujienas asmeniškai pranešė Tedoras Rizetis, kuris lanky- 
davosi “Kietaširdyje" neką rečiau už monarchą, pagyvindamas 
katerio atmosferą nuoširdžiu bendravimu. Po kelionės metali- 
niu lynu jis sunkiai dvėsavo ir pūkštavo. 

- Neįsivaizduoju, kaip monarchas sugeba tai daryti. Turbūt 
senesnis mano kūnas nepritaikytas tokiems pratimams - išspau- 
dė Rizetis ir tučtuojau pridūrė: - Žvaigždė turi penkias plane- 
tas! 

- Jūs esate tuo tikras? - pasitikslino Gilbretas. 

- Visiškai. Keturios iš jų yra J tipo. 

- O penktoji? 

- Penktoji gali būti tai, ko ieškome. Atmosferoje užfiksavo- 
me deguonies pėdsakus. 

Gilbretas triumfuodamas cyptelėjo, o Baironas sumurmėjo 
mąsliu balsu: 

- Keturios iš jų - J tipo... ką gi, mums tereikia vienos. 

Akivaizdu, kad tai normalus pasiskirstymas. Daugumą di- 
džiųjų Galaktikos pasaulių gaubė vandenilio prisotintos atmo- 
sferos. Nieko nuostabaus, žinant, kad jų sandarą įtakoja Žvaigž- 
dės, sudarytos iš tų pačių dujų. J tipo planetos turėjo tankias 

metano arba amoniako atmosferas, retsykiais paįvairintas van- 
denilio molekulėmis arba nemenku helio kiekiu. Planetų sker- 
smuo siekdavo ne mažiau kaip trisdešimt tūkstančių mylių o 
temperatūra nekrisdavo žemiau minus penkiasdešimties Celsi- 
jaus laipsnių. Žmonės jokiu būdu jose neišgyventų. 

emėje Baironas išsiaiškino, kad raidė “Y"* simbolizuoja Ju- 
piterį, tenykštės saulės sistemos planetą, geriausio savojo tipo 
pavyzdį. Ko gero tai tiesa. Pagal šią klasifikaciją, Ž tipo (tai yra 
“Žemės") planetos - daug mažesnės, turinčios silpnesnę gravi- 
taciją, kuri nepajėgia išlaikyti vandenilio prisotintų dujų, tuo 
labiau, kad jos skrieja arčiau saulės ir dėl šios priežasties išsau- 
goja šilumą. Jų atmosferos pakankamai retos, sudarytos iš gy- 
viems organizmams būtino deguonies ir azoto. Vis dėlto pasi- 
taiko atvejų, kai šias chemines medžiagas papildo mirtinos 
chloro priemaišos. 

- Kaip dėl chloro? - paklausė Baironas. - Ar gerai ištyrėte 
atmosferą? 

Rizetis pakratė galvą. 

- Tik viršutinius jos sluoksnius. Jei ten yra chloro, jis bus 
nusėdęs prie paviršiaus. 

Vyriškis apkabino plačius Bairono pečius. 

- Gal pakviestum mane išgerti į savo kambarį? 

Gilbretas palydėjo juos susirūpinusiu žvilgsniu. Jam neda- 
vė ramybės tai, kad monarchas užsispyręs siekia Artemidės 
prielankumo, o jo dešinioji ranka lygiai taip pat atkakliai trau- 
kia Baironą į alkoholizmo liūną. Įdomu, ar jaunuolis žino, ką 
daro, pamanė jis ir vėl nuklydo mintimis į naująją planetą. 


“Kietaširdžiui" įsiskverbus į atmosferą, Artemidė atėjo į pi- 
loto kabiną. Jos veidą puošė vos pastebima šypsenėlė. Kai mer- 
gina žengė per slenkstį (savo pasirodymu labai nustebindama 
aplinkinius, kadangi didesnę laiko dalį ji praleisdavo kapsulė- 
je), Baironas tarė: 

- Labas, Artemide. 

Užuot atsakiusi į pasisveikinimą, ji kreipėsi į Gilbretą: 

- Dėde Gilai, ar mes tikrai leidžiamės? 

Valdytojo pusbrolis patrynė rankas. 

- Berods, širdele. Po kelių valandų mes pagaliau ištrūksime 
iš laivo ir pajusime po kojomis tvirtą pagrindą. Argi tai nenu- 
teikia džiuginančiai? 

- Tikėkimės, kad šioji planeta yra būtent tai, ko mes ieško- 
me, antraip išgaruos visas džiaugsmas. 

- Mums liko dar viena žvaigždė, - paguodė ją Gilbretas tru- 
putį suraukęs antakius. 

Netikėtai atsigręžusi į Baironą, Artemidė šaltai paklausė: | 

- Kažką sakėte, pone Farilai? 

Priblokštas vaikinas burbtelėjo: 

- Ne, nieko. 

- Matyt man pasigirdo. Atleiskite. 

Aplenkiant Baironą, plastikiniai merginos suknelės orna- 
mentai brūkštelėjo jo koją, o kvepalų gūsis privertė jį kiečiau 
sukąsti žandikaulius. 

Prie trijulės prisijungė Rizetis, kuris su mielu noru išnau- 
dojo didžiausią kapsulės privalumą, suteikiantį galimybę sve- 
čiui pernakvoti kateryje. 

- Ištyrę atmosferą, - prašneko pulkininkas, - sužinojome, 
kad trisdešimt procentų atmosferos sudaro deguonis, be to, azo- 
tas ir inertiškos dujos. Jokio chloro. - Po trumpos pauzės jis su- 
mykė: - Hmm... 

- Kažkas ne taip? - pasiteiravo Gilbretas. 

- Mes neaptikome anglies dvideginio, o tai negerai. 

- Kodėl? - paklausė Artemidė stovėdama šalia panoraminio 
ekrano ir spoksodama į tolimą planetos paviršių, link kurio ka- 
teris artėjo dviejų tūkstančių mylių per valandą greičiu. 

- Nėra anglies dvideginio - nėra augmenijos, - įsiterpė Bai- 
ronas. 

- Tikrai? - ji atsisuko į vaikiną ir šiltai nusišypsojo. 

Didelei savo nuostabai Baironas atsakė tuo pačiu ir iš karto 
pajuto, kad Artemidės veido išraišką persmelkia šaltukas, tar- 
si jos šypsena būtų skirta kažkam kitam. Suvokus, kaip kvailai 
jis atrodo, jaunojo Videmoso vypsnis išblėso. 

Neverta kreipti į ją dėmesio. Bėda ta, kad, Artemidei pasi- 
rodžius akiratyje, Bairono valios anestetiko poveikis išsisklai- 
dydavo, o širdį vėl suspausdavo skausmas. 

“Kietaširdžiui" panirus į žemutinius atmosferos sluoksnius, 
Gilbretą apėmė melancholiška nuotaika. Gremėzdiška kapsulė 
nepridėjo kateriui aerodinaminių savybių, todėl Baironui teko 
kaip reikiant pasidarbuoti, valdant besispyriojančius kontroli- 
nius prietaisus. 

- Pralinksmėk, Gilai, - tarė jis, nors pats nejautė ypatingo 
džiaugsmo. Į radijo signalus iki šiol niekas neatsiliepė. Jeigu tai 
ne maištininkų pasaulis, daugiau nebėra prasmės laukti. Jis pa- 
siruošęs veikti! 

- Šioji planeta nepanaši į maištininkų pasaulį. Ji uolėta ir 
išdžiūvusi, - pasakė Gilbretas ir žvilgtelėjo į Rizetį. - Turite ko- 
kių nors naujienų dėl anglies dvideginio? 

- Taip. Aptikome šiokių tokių pėdsakų, - atsiliepė pulki- 
ninkas ištįsusiuų veidu. - Maždaug vieną tūkstantąją procento 
dalį. 

- Galbūt sąmokslininkai specialiai pasirinko nieko neišsi- 
skiriantį dykrų pasaulį, - tarstelėjo Baironas. 

- Bet aš mačiau fermas, - paprieštaravo Gilbretas. 

- Nejau manai, kad mes galime nuodugniai apžiūrėti tokio 
dydžio planetą, apsukę aplink ją vos kelis ratus? Gilai, tu vel- 
niškai gerai žinai, kad maištininkų nėra itin daug. Gal jie apsi- 
stojo kokiame slėnyje, kur užtenka vulkaninės prigimties an- 
glies dvideginio ir vandens. Prašvilptume pro juos už dvidešim- 
ties mylių ir vis tiek nieko nepastebėtume. Natūralu, kad jie ne- 
atsako į radijo signalus prieš tai neištyrę šių kilmės. 

- Reikalingos anglies dvideginio koncentracijos taip leng- 
vai nesukaupsi, - sumurmėjo Gilbretas, nesitraukdamas nuo pa- 
noraminio ekrano. 

Staiga Baironas suvokė norįs, jog tai nebūtų jų ieškomas 
pasaulis. Vaikinas dar sykį priminė sau, kad jis nedelsiant pri- 
valo imtis ryžtingų veiksmų. 


Bendražygius užvaldė keistas jausmas. 

Išjungus dirbtines šviesas, pro atvirus liukus plūstelėjo sau- 
lės spinduliai, galbūt ne tiek nutvieksdami laivo interjerą, kiek 
suteikdami jam tam tikro naujoviško žavesio. Rizetį erzino tai, 
kad jie vengia saugotis vietinės atmosferos. Pulkininkas tvirti- 
no, esą anglies dvideginio stoka gali sutrikdyti kvėpavimo sis- 
temą, tačiau Bairono įsitikinimu, truputis šviežio oro neturėtų 
jiems pakenkti. 

Jųdviejų pokalbį nutraukė priėjęs Gilbretas, kuris nusijuokė 
ir pažvelgęs pro liuką atsiduso: 

- Uolos... ' 

- Aukštikalnėje pastatysime radijo siųstuvą, - tarė Baironas. 

- Signalo diapazonas aprėps šį pusrutulį. Jei rezultatai bus nei- 
giami, išbandysime kitą planetos pusę. 

- Apie tai ir šnekėjai su Rizečiu? 

- Būtent. Šį darbą atliksime mudu su monarchu. Čia jo su- 
manymas. Kita vertus, aš būčiau pasiūlęs tą patį. - Vaikinas pa- 
žvairavo į pulkininką, bet šio veido išraiška nepasikeitė. - Ma- 
nau, kad iš pradžių reikėtų apsivilkti kombinezoną. 

Rizętis pritardamas linktelėjo. Nepaisant ryškiai švytinčios 
saulės ir sauso oro, planetos paviršiuje tvyrojo stingdanti žvar- 
ba. 


Monarchas žengė link pagrindinio “Kietaširdžio" šliuzo. 
Balzganas, plonas jo kombinezonas svėrė vieną uncijos dalelę 
ir nepriekaištingai apsaugojo nuo šalčio. Prie krūtinės pritvir- 
tintas anglies dvideginio balionėlis tiekė jam reikalingą CO, 
kiekį. 

- Gal norėsite mane apieškoti Farilai? - pakėlęs rankas iro- 
niškai pasiteiravo Džontis. 

- Ne, - atsakė Baironas. - Gal pageidausite patikrinti mane, 
ar neturiu ginklų? 

- Tokia mintis nė nešovė man į galvą. 

Apsimainius šaltomis it planetos oras mandagybėmis, Bai- 
ronas sugriebė vieną lagamino su radijo įranga rankeną, monar- 
chas nustvėrė kitą. 

- Nesunku, - burbtelėjo vaikinas ir atsisukęs pastebėjo lai- 
vo viduje tyliai stovinčią Artemidę. 

Jos baltos suknelės klostes kedeno vėjas. Permatomos ran- 
kovės, prigludusios prie rankų, įgavo sidabrinį atspalvį. 

Vieną pavojingą akimirką Baironas pajuto, kaip išblėsta jo 
pyktis. Jaunuoliui magėjo šokti atgal į katerį, tvirtai suspausti 
Artemidės pečius - taip, kad ant šių pasiliktų mėlynės, - mėgau- 
tis jos lūpų šiluma... | 

Susitvardęs jis paprasčiausiai linktelėjo galva. Tuo tarpu 
jos šypsena ir atsisveikinimo mostas buvo skirti monarchui. 

Atsigręžęs po penkių minučių Baironas vis dar galėjo įžiū- 
rėti baltą raibuliavimą, slypintį tarpduryje. Pakilus į aukštikal- 
nę, laivas išnyko iš akiračio. Priešais, iki pat horizonto driekėsi 
plikas, uolos luitais paįvairintas žemės plotas. 

Svarstydamas, kas jo laukia ateityje, Baironas neužmiršo 

pagalvoti, ar kada nors pavyks vėl pamatyti Artemidę - ar išdidi 
Hinridų šeimos atstovė lauks jo sugrįžtančio? 


18. SUŽLUGUSIŲ VILČIŲ NASRAI 


Artemidė žvelgė į nutolstančią porelę, kol jiedu virto mi- 
niatiūrinėmis figūrėlėmis, ropojančiomis į granito kalną. Prieš 
išnykstant, viena iš jų atsisuko. Mergina įsitempė nenutuokda- 
ma, kuris - Baironas ar monarchas - nutarė paskutinį kartą 
žvilgtelėti į katerį. 

Išeidamas jis nepasakė nė žodžio. Nė vieno žodžio! Atsu- 
kusi nugarą saulei ir uoloms, mergina sugrįžo į metalinį kalė- 
jimą. Dar niekada gyvenime ji nesijautė tokia vieniša. 

Artemidę persmelkė drebulys, tačiau ji neketino pripažin- 
ti savo silpnumo. 

- Dėde Gilai! - nuskambėjo aikštingas šūksnis. - Kodėl tu 
neuždarai liukų? Nori, kad mirtinai sušalčiau? - nors katerio šil- 
dytuvai veikė visu pajėgumu, termometro stulpelis terodė sep- 
tynis laipsnius. 

- Arta, širdele, - švelniai tarė Gilbretas, - patarčiau atsikra- 
tyti bjauraus įpročio dėvėti vualines sukneles, antraip tu būti- 
nai persišaldysi. - Jam pabarbenus pirštais į valdymo skydą, oro 
šliuzai spragtelėjo ir užsidarė, o liukai susiliejo su blizgančiu, 
glotniu korpusu. Poliarizuoti jų stiklai apsiblausė. Įsijungė dirb- 
tinės laivo šviesos, ir šešėliai išgaravo. 

Nugrimzdusi į minkštą piloto krėslą, Artemidė perbraukė 
delnais ranktūrius. Ant jų ilsėdavosi Bairono rankos. Dėl karš- 
čio, rausvai nudažiusio skruostus, kalti šildytuvai, tvirtino sau 
mergina, ir uždaryti liukai, nuslopinę šalto vėjo gūsius. 

Belaukiant minutės išsitempia tarsi guma. Artemidė paju- 
to daugiau nebegalinti tylėti. Reikėjo eiti kartu su juo, dingte- 
lėjo maištinga mintis, kurią mergina tučtuojau pataisė, pakeis- 
dama “jį" į “juos". 

- Dėdė Gilai, kam mums tas radijo siųstuvas? 

Gilbretas pakėlė galvą nuo valdymo skydo. 

- Ką sakei? 

- Mes bandėme užmegzti ryšį iš kosmoso, bet nesėkmingai. 
Ką gero duos siųstuvas, jeigu jį sumontuosime planetos pavir- 
šiuje? 

- Širdele, mes privalome surasti maištininkų pasaulį, - su- 
nerimęs atsakė Gilbretas ir tylutėliai burbtelėjo: - Mes privalo- 
me. - Kurį laiką įdėmiai tyrinėjo panoraminį ekraną, paskui vėl 
prabilo: - Aš jų niekur nematau. 

- Ko? 

- Bairono ir monarcho. Kad ir kaip sukiočiau išorinius 
veidrodžius, vaizdą vis tiek užstoja kalvagūbris. 

Kaip ir dėdė, Artemidė tegalėjo įžiūrėti saulės apšviestą uo- 
lą. 

Gilbretas paliko ramybėje kontrolinius prietaisus ir tarė: 

- Užtat monarcho jachta matosi kuo aiškiausiai. 

Artemidė išvydo slėnyje, maždaug už mylios, akinančiai 
blizgantį laivą. Vieną sekundės dalį pasirodė, jog tai yra tikra- 
sis jų priešas, o ne tiranai. Visiškai netikėtai ji užsigeidė, kad 
“Kietaširdis"" niekada nebūtų skridęs į Lingeiną - kad jie trise 
būtų pasilikę kosminėje erdvėje ir smagiai, nors nepatogiai, lei- 
dę laiką. O dabar ji tegalėjo skaudinti Baironą, užuot susitaikiu- 
Si... 

- Ko jis nori? - nustebo Gilbretas. 

Mergina dirstelėjo į dėdę, regėdama jį lyg pro drėgną mig- 
lą. Skubiai sumirksėjus, šią pavyko išsklaidyti. 

- Kas? 

- Rizetis. Manau, jog ten Rizetis. Bet jis eina ne mūsų lin- 
kme. 

Artemidė pribėgo prie panoraminio ekrano. 

- Padidink vaizdą, - liepė ji. 

- Per mažas atstumas, kad sugebėtum įžiūrėti ką nors ryš- 
kesnio negu raibulius, - paprieštaravo Gilbretas. 

- Padidink vaizdą, - neatlyžo Artemidė. 

Murmėdamas merginos dėdė įjungė teleskopą visu pajėgu- 
mu, ir ekrane akimoju išaugo uolienų luitai, kurie švysčiojo pro 
šalį sulig kiekvienų valdymo svirties virptelėjimu. Vienai se- 
kundei jiedu aiškiai išvydo Rizetį, bet šis iš karto pradingo už 
ekrano ribų. Gilbretas tučtuojau pakreipė teleskopinę kamerą ir 
vėl užfiksavo pulkininko figūrą. 

- Jis ginkluotas. Matai? - parodė pirštu Artemidė. 

- Ne. 

- Jis laiko rankose ilgavamzdį blasterį. 

Mergina puolė prie kombinezonų saugyklos. 

- Arta! Ką tu darai? 

- Eisiu laukan. Nejau nesupranti, kad Rizetis juos seka? 
Monarchas nesiruošia montuoti jokio radijo siųstuvo. Tai spąs- 
tai Baironui. - Sunkiai dvėsuodama ji rangėsi į kombinezoną. 

- Liaukis! Tavo vaizduotė pernelyg įsiaudrino. 

Tačiau Artemidė žvelgė kiaurai Gilbretą tarsi visiškai jo 
nematydama. Mirtinai išblyško įsitempęs veidas. Ir kaip ji 
anksčiau nesusiprotėjo! Rizetis tiesiog meilinosi tam kvaileliui 
- jausmingam kvaileliui! - giedodamas ditirambus jo tėvui, kar- 
todamas, kad Videmoso rančeris buvo didis žmogus, kol Bai- 
ronas galutinai suminkštėjo. Jo poelgius įtakojo mintys apie tė- 
vą. Kaip gali žmogus leistis užvaldomas monomanijos? 

- Dėde, atidaryk oro šliuzą. 

- Arta, tu niekur neisi. Net nežinai, kur jie yra. 

- Aš juos surasiu. Atidaryk šliuzą. 

Gilbretas papurtė galvą. 

Suspaudusi prie kombinezono pritvirtintą dėklą, mergina 
pagrasino: 

- Dėde Gilai, nemanyk, kad aš juo nepasinaudosiu. 

Suvokęs, kad spokso į grėsmingą neuroninio rimbo vamz- 
dį, Gilbretas prisivertė nusišypsoti. 

- Nagi, Arta, ramiau. 

- Atidaryk šliuzą! - sušvokštė Artemidė. 

Jam įvykdžius įsakymą, mergina išlėkė laukan ir ėmė ropš- 
tis į kalvagūbrį jausdama, kaip iš po kojų byra akmenėliai, o 
kūną talžo vėjo gūsiai. Ji elgėsi neką geriau už Baironą, vien 
dėl savo absurdiško išdidumo susidėjusį su monarchu. Pagal- 
vojus apie tą šaltakrauję būtybę, nukrėtė šiurpas. 

Užkopusi ant kalvos keteros Artemidė apsidairė, bet nieko 
neišvydo. Laikydama rankoje neuroninį rimbą ji ryžtingai nu- 
drožė į priekį. 


Per visą kelionę Baironas su monarchu tylėjo lyg vandens 
į burną prisisėmę. Jiedu stabtelėjo ties saulės spindulių ir vė- 
jo nugairinta uola, po kuria driekėsi status šimto pėdų skardis. 

Jaunasis Videmosas žengė prie uolos krašto ir palenkęs gal- 
vą apačioje išvydo tyrlaukius, iki pat horizonto nusėtus akme- 
niniais rieduliais. 

- Mūsų atrastas pasaulis negyvas, Džonti, - tarė jis. 

Skirtingai nuo Bairono, monarchui buvo svetimas smalsu- 
mo jausmas. Likęs stovėti savo vietoje, jis pasakė: 

- Šią vietą aptikome prieš nusileisdami. Ji idealiai mums 
tinka. 

Idealiai tinka /au, pagalvojo vaikinas ir pasitraukęs nuo 
skardžio prisėdo ant žemės. Įsiklausė į savo anglies dvideginio 
balionėlio šnypštimą, paskui tyliu balsu pasiteiravo: 

- Ką papasakosite jiems grįžęs į laivą, Džonti? Gal man at- 
spėti? 

Nustojęs krapštyti lagaminą su radijo įranga monarchas iš- 
sitiesė: 

- Apie ką jūs šnekate? 

Jausdamas, kaip nuo šalčio stingsta veidas Baironas patry- 
nė pirštinėta ranka išraudusią nosį. Jis sėdėjo atsisegęs kombi- 
nezoną, kurio atlapus nūnai kedeno vėjo šuorai. 

- Kodėl mes čia atėjome? 

- Verčiau negaiškite laiko, Farilai, o padėkite sumontuoti 
radijo siųstuvą. 

- Jums nereikalingas radijas. Mes bandėme susisiekti su 
maištininkais iš kosmoso, bet nesulaukėme jokių rezultatų. To 
paties galėtume tikėtis ir įrengę siųstuvą planetos paviršiuje. 
Lygiai taip pat nesėkmingai išmėginome subeterinį ryšį, todėl 
aišku kaip dieną, kad jonizuoti, radijo bangoms nepralaidūs vir- 
šutiniai atmosferos sluoksniai čia niekuo dėti. Be to, nė vienas 
iš mūsų grupės nėra patyręs radistas. Taigi, Džonti, kurių ga- 
lų mudu čia atsibeldėme? 

Monarchas įsitaisė priešais Baironą nerūpestingai tapšno- 
damas lagaminą. 

- Gal jūs pats pasakytumėte, jei taip nerimaujate? 

- Aš tenoriu išsiaiškinti tiesą. Rizetis paminėjo, kad jūs ruo- 
šiatės šiai kelionei ir patarė man prisijungti prie jūsų. Greičiau- 
siai liepėte savo pavaldiniui perduoti man, esą eidamas drauge 
su jumis aš galėčiau įsitikinti, kad jūs negavote jokių slaptų 
pranešimų. Protinga mintis, jei nekreipsime dėmesio į vieną da- 
lyką - aš nemaniau, kad jums buvo atsiųstos kokios nors slap- 
tos žinios. Šiaip ar taip, leidausi įtikinamas ir priėmiau pasiū- 
lymą. 

- Nes privalote išsiaiškinti tiesą? - pašaipiai tarstelėjo 
Džontis. 

- Būtent. Esu tikras, jog dabar viską Žinau. 

- Tuomet apšvieskite ir mane. 

- Jūs ketinate mane nužudyti. Esame čia vieni, šalia uolos, 
nuo kurios nukritęs žmogus garantuotai užsimuštų. Nebus jo- 
kių smurto žymių. Jokių blasteriu apdegintų galūnių. Grįžęs į 
laivą jūs išklosite liūdną istoriją apie nelaimingą atsitikimą. 
Tvirtinsite, kad aš paslydau ir nudribau nuo skardžio. Gal net 
iškilmingai mane palaidosite, iš išorės gedėdamas, o viduje 
džiūgaudamas, kad sugebėjote pašalinti mane iš savo kelio. 

- Kodėl gi jūs ėjote drauge, jei tuo tikite? 

- Kad nebūčiau netikėtai užkluptas. Mudu neturime ginklų, 
o aš esu fiziškai stipresnis už jus. - Baironas išplėtė šnerves ir 
lėtai sulenkė dešiniąją ranką, pademonstruodamas savo raume- 
nis. 

Džontis nusijuokė. 

- Galbūt dabar, kai jums nebegresia mirtis, galėtume pasi- 
rūpinti radijo siųstuvu? 

- Mes dar nebaigėme. Noriu išgirsti iš jūsų prisipažinimą, 
kad ruošėtės mane užmušti. 

- Nejau? Įdomu, kaip priversite mane atlikti žudiko vaidme- 
nį savo improvizuotoje dramoje? Gal jėga ištrauksite pripaži- 
nimą? Supraskite, Farilai, aš nuolaidžiauju vien todėl, kad at- 
sižvelgiu į jauną jūsų amžių, vardą ir užimamą aukštą padėtį. 
Bet viskam yra ribos. Iki šiol jūs kėlėte daugiau rūpesčių negu 
suteikėte naudos. 

- Teisingai. Nes sugebėjau išlikti gyvas! 

- Akivaizdu, kad kalbate apie pavojus, kuriuos patyrėte ke- 
liaudamas į Rodiją. Bet aš nesirengiu antrą kartą aiškintis. 

Baironas pašoko ant kojų. 

- Į jūsų pasakėles įsivėlė viena klaida. 

- Tikrai? 

- Tikrai! Atsistokite, antraip aš jus per prievarta pakelsiu 
nuo Žemės. 

Niauriai prisimerkęs monarchas pakluso. 

- Patarčiau susilaikyti nuo smurto protrūkio, jaunuoli. 

- Išklausykite mane, - garsiai tarė Baironas nekreipdamas 
dėmesio į plevėsuojančius kombinezono atlapus. - Jūs minėjote 
išsiuntęs mane į Rodiją tam, kad tiranai pagalvotų, neva valdy- 
tojas įsivėlęs į sąmokslą. 

- Tai tiesa. 

- Tai melas. Jūs paprasčiausiai bandėte mane nužudyti, iš 
pat pradžių pranešęs kapitonui, koks asmuo skrenda jo laineriu. 
Nemanėte, kad man bus leista pasimatyti su Hinriku. 

- Jei būčiau norėjęs jus užmušti, Farilai, galėjau pakišti į jū- 
sų kambarį tikrą radiacinę bombą. 

- Jums patogiau, kad, žiūrint iš šalies, dėl mano mirties at- 
rodytų kalti tiranai. 

- Aš galėjau nužudyti jus ir kosmose, kai pirmą kartą atvy- 
kau į “Kietaširdį". 

- Be abejo. Vienu metu laikėte į mane nukreipęs blasterį. 
Tikėjotės susitikti su manimi kateryje, bet pavaldiniams apie tai 
neprasitarėte. Kai Rizetis užmezgė ryšį ir išvydo mane, jums te- 
ko atsisakyti pirminio plano. Tuo metu padarėte nedovanotiną 
klaidą tvirtindamas, kad pasakėte saviškiams, esą tiranų laivu 
skrenda Videmoso rančerio sūnus. Vėliau Rizetis išsidavė nie- 
ko apie tai nežinojęs. Negi užmiršote papasakoti pavaldiniams 
apie savo intrigas, Džonti? 

Nuo šalčio pabalęs monarcho veidas dar labiau išblyško. 

- Už tokius žodžius jus tikrai reikėtų nužudyti. Visgi kodėl 
aš nenuspaudžiau gaiduko, ko! Rizetis dar nebuvo pasirodęs 
vaizdo ekrane? 

- Jūsų sprendimą nulėmė politiniai sumetimai. Tiksliau sa- 
kant, Artemidė Hinridė. Lenkiu galvą prieš jūsų talentą taip 
staigiai pakeisti planus. Užmušdamas mane jos akivaizdoje, bū- 
tumėte sužlugdęs kur kas svarbesnį žaidimą. 

- Vadinasi, aš linkęs akimirksniu įsimylėti? 

- Meilė! Kodėl gi ne, kai kalbama apie merginą iš Hinridų 
giminės? O jūs negaišote laiko. Kai nepavyko perkelti jos į sa- 
vo jachtą, pareiškėte, kad Hinrikas išdavė mano tėvą. - Prieš 
pratęsdamas jis truputį patylėjo. - Taigi buvau priverstas pa- 
likti jums visišką veiksmų laisvę. Neabejoju, kad išnaudojęs 
šią progą įstengėte patraukti merginą į savo pusę. Dabar mėgin- 
site įvykdyti savo užmojus nebijodamas, jog prarasite galimy- 
bę padovanoti Hinridams įpėdinių. 

Džontis atsiduso. 

- Farilai, saulė krypsta link horizonto, darosi vis šalčiau. 
Maža to, mane išvargino jūsų nesąmonių kratinys. Bent pasa- 
kykite, kodėl man turėtų rūpėti jūsų mirtis? Žinoma, jei tokia 
akivaizdi paranoja gali būti kuo nors pagrįsta. 

- Dėl tos pačios priežasties, dėl kurios jūs nužudėte mano 
tėvą. 

- Ką? 

- Negi galvojote, kad aš bent akimirkai patikėjau jumis, kai 
kaltinote Hinriką išdavyste? Hinriką, apgailėtiną bukagalvį? 
Argi mano tėvas - visiškas kvailys? Ar jis tikrai būtų galėjęs 
palaikyti valdytoją sveikai protaujančiu žmogumi? Net jei ne- 
pažinotų jo, nejau nebūtų po penkių minučių pašnekesio suvo- 
kęs, kad bendrauja su bejėgiška marionete? Ar mano tėvas būtų 
plepėjęs su Hinriku apie slaptus dalykus, pasirašydamas sau 
mirties nuosprendį? Ne, Džonti. Videmoso rančerį išdavė žmo- 
gus, kuriuo jis labiausiai pasikliovė. 

Žengtelėjęs atatupstas ir paspyręs į šalį lagaminą monar- 
chas ryžtingai atrėmė kaltinimus: 

- Pateikdamas tokias niekingas užuominas jūs elgiatės kaip 
beprotis. 

Baironas suvirpėjo, bet ne nuo šalčio. 

- Mano tėvas buvo labai populiarus tarp jūsų žmonių, 
Džonti. Pernelyg populiarus. Negalėdamas to pakęsti jūs atsi- 
kratėte varžovu. O tada nusprendėte imtis manęs, kad nemėgin- 
čiau tapti naujuoju Videmoso rančeriu arba atkeršyti už tėvo 
mirtį. Ar tai tiesa? - jo šūksnis nugriaudėjo lyg perkūno trenks- 
mas. 

- Ne. - Džontis pritūpė ir atidarė lagaminą. - Aš galiu įro- 
dyti, kad jūs klystate. Pažiūrėkite į radijo įrangą. - Jis numetė 
detales prie vaikino kojų. 

Baironas nudelbė jas nustebusiu žvilgsniu. 

- Ką tai įrodo? 

Džontis atsistojo. 

- Nieko. O dabar pakelkite galvą. 

Monarchas laikė rankoje blasterį, jo krumpliai pabalo nuo 
įtampos. Netikėtai pakito abejinga balso intonacija. 

- Jūs įgrisote man iki gyvo kaulo. Laimei, daugiau manęs 
nevarginsite. 

- Paslėpėte blasterį lagamine? - šaltai paklausė Baironas. 

- Be abejo. Jūs išties galvojote, kad savo rankomis nume- 
siu jus nuo uolos tarsi būčiau paprastas uosto krovėjas ar an- 
gliakasys? Aš esu Lingeino monarchas... - jo veidą perkreipė 
grimasa, kairioji ranka staigiu judesiu brūkštelėjo per kaklą -... 

ir man atsibodo veidmainiškas Videmoso rančerių idealizmas. 
- Užmiršęs mandagybes jis sušnibždėjo: - Judinkis. Eik prie uo- 
los. 

Nenuleisdamas akių nuo ginklo Baironas atsitraukė ir lygiai 
taip pat familiariai atrėžė: 

- Tų nužudei mano tėvą. 

- Taip, aš nužudžiau tavo tėvą! - suriko monarchas. - Ga- 
liu pakartoti tai dar sykį, kad paskutinėmis gyvenimo akimir- 
komis žinotum - žmogus, ištaškęs tavo tėvą dezintegracijos ka- 
meroje, garantuos tau kelionę į nebūtį ir pasilaikys Hinridų 
mergaitę sau. Drauge su jos kraičiu. Duodu tau dar vieną mi- 
nutę. Apmąstyk mano žodžius. Tik nedrįsk krutinti rankų, ant- 
raip jas nurėšiu nebodamas, kad mano vyrams tai sukels įtari- 
mų. - Atrodė, tarsi pro įtrūkusią apgaulingai šaltą išorę prasi- 
veržė ilgai slopinta aistra. | 

- Mėginai nužudyti mane ir anksčiau, tiesa? 

- Taip. Tu nesuklydai. Ar nuo to jautiesi geriau? Traukis! 

- Ne, - atrėžė Baironas ir nuleido rankas. - Šauk, jei taip no- 
ri. 

- Manai, kad neišdrįsiu? 

- Šauk, ko lauki? 

- Su malonumu. - Monarchas nutaikė blasterio vamzdį į 
Bairono galvą, stovėdamas vos už keturių pėdų nuo jaunuolio, 
ir paspaudė gaiduką. 


19. PRALAIMĖJIMAS! 


Tedoras Rizetis atsargiai aplenkė ratu aukštikalnę nenorė- 
damas, kad jį kas nors pamatytų. Šiame uolėtame pasaulyje 
sunku atrasti tinkamą slėptuvę, tačiau pulkininkas jautėsi pa- 
kankamai saugiai, kulniuodamas tarp suvirtusių kristalinių uo- 
lienų luitų. Retsykiais vyriškis stabtelėdavo ir mėgindamas su- 
šildyti nuo šalčio nutirpusį veidą priglausdavo prie jo minkštas 
pirštines. 

Įsispraudęs tarp dviejų, “V" formos granito monolitų Rize- 
tis išvydo tolumoje porelę ir patapšnojo savo blasterio dėklą. 
Kūną truputį sušildė spinduliai, kuriuos skleidė už nugaros tvis- 

kanti saulė. Neblogai. Jei Baironas su monarchu atsigręš, jų 
akis spigins ryški šviesa. 

Per komunikatorių aiškiai girdėjosi jųdviejų balsai. Rizetis 
šyptelėjo. Kol kas planas veikia be priekaištų, neskaitant to, 
kad protinga, tačiau perdėtai pasitikinti savimi auka nenumatė 
pulkininko pasirodymo. Jo blasterio dar gali prisireikti, siekiant 
išspręsti visas problemas. 

Lūkuriuodamas Rizetis žiūrėjo, kaip monarchas nusitaiko 
į nejudantį Baironą. 

Tuo tarpu Artemidė nematė dviejų figūrų, stypsančių prie 
skardžio pakraščio. Prieš penkias minutes pastebėjusi pulkinin- 
ko šešėlį, nuo to laiko mergina sekė jam iš paskos. 

Kažkodėl Rizetis žingsniavo greičiau už ją. Šokinėdama 
tarp akmeninių riedulių Artemidė du kartus prarado pusiausvy- 
rą ir išsitiesė ant žemės. Kai antrą sykį svyruodama atsistojo, 
iš prakirsto riešo sunkėsi kraujas. 

Jis vėl paspartino žingsnį, ir Artemidė nieko nedelsdama 
nukėblino įkandin. Rizečiui pradingus blizgančių riedulių san- 
grūdoje, ją apėmė neviltis. Mergina atsirėmė į uolą, taip išse- 
kusi, jog net nepažiūrėjo į nuostabią, rausvą vulkaninės prigim- 
ties atskalą, menančią pirmykščius laikus. 

Visas savo mintis ji sutelkė į pastangas atsikratyti dusinan- 
čio pojūčio. 

Netikėtai pačiai sau Artemidė pastebėjo pulkininką, susigū- 
žusį prie dvišakės uolos. Ji ištiesė ranką su neuroniniu rimbu ir 
nusvirduliavo į priekį. Atsukęs nugarą vyriškis pakėlė ginklą ir 
kruopščiai prisitaikė. 

Ji nieku gyvu nespės. 

Teks kitais būdais patraukti jo dėmesį. 

- Rizeti! - sušuko mergina. - Rizeti, nešauk! 

Artemidė vėl suklupo. Akyse aptemo, tačiau sąmonės ji ne- 
prarado. Pakankamai ilgai, kad pajustų veriantį skausmą, kūnui 
atsitrenkus į žemę; pakankamai ilgai, kad pirštu paliestų kon- 
taktinį ginklo jungiklį; pakankamai ilgai, kad suprastų - rimbo 
spindulys nepasieks taikinio. 

Kažkas paėmė ją ant rankų. Mergina bandė atsimėrkti, bet 
nepajėgė praplėšti vokų. 

- Baironai? - išlemeno ji. 

Atsakymas nuskambėjo neaiškiai, tačiau tai nebuvo svarbu. 

Balsas priklausė Rizečiui, kuris tarstelėjo dar porą Žodžių, pas- 
kui staiga nutilo. Viskas baigta! 
Ji nugrimzdo į juodą tamsą. 


Monarchas stypsojo sustingęs mažiausias dešimt sekun- 
džių. Baironas nekrutėdamas stebėjo, kaip į jį nutaikytas blas- 
terio vamzdis pamažu leidžiasi žemyn. 

- Regis, tavo ginklas sugedęs, - paniekinamai vyptelėjo jau- 
nuolis. - Gal reikėtų jį patikrinti? 

Bekraujis monarcho veidas pakaitomis krypčiojo tai į Bai- 
roną, tai į blasterį. Jis iššovė į savo auką iš keturių pėdų atstu- 
mo, bet kažkodėl! ši liko sveika gyva. Nuostabos išraiška išblė- 
so, kai Džontis perskyrė buožę į dvi dalis ir pamatė, kad gin- 
kle trūksta energetinės kapsulės. Vietoj jos Žiojėjo tuščia ert- 
mė. Įniršęs monarchas sušnypštė ir nusviedė šalin bevertį me- 
talo luitą, kuris žvangėdamas tėškėsi į uolą. 

- Vyras prieš vyrą! - virpančiu, nekantraujančiu balsu pa- 
reiškė Baironas. 

Tylėdamas priešininkas atsitraukė per žingsnį atgal. 

. Jaunuolis lėtai pajudėjo į priekį. 

- Žinau daugybę būdų, kaip galėčiau tave užmušti, bet nė 
vienas manęs netenkina. Jei pasinaudočiau blasteriu, tave nuo 
mirties teskirtų milijoninė sekundės dalis. Nė nesuvoktum, kad 
iškeliauji anapilin, o tai negerai. Manau, kad reikėtų tave sudo- 
roti plikomis rankomis. Bent patirčiau malonumą. 

Jo kojų raumenys įsitempė, tačiau būsimą šuolį nutraukė 
veriantis, paniškas riksmas: 

- Rizeti! Rizeti, nešauk! 

Skubiai atsisukęs Baironas spėjo pastebėti kažką judant 
prie uolų, stūksančių už šimto jardų, ir metalo blyksnį. Kitą 
akimirką ant jo nugaros užvirto žmogaus kūnas, ir neatlaikęs 
svorio vaikinas keliaklupsčias sudribo ant žemės. 

Monarcho spyris pataikė jam į juosmenį, kumščio smūgis 
nutvilkė sprandą. Sukriokęs Baironas vos neprarado sąmonės ir 
išsiskėtojo ant žemės. Monarchas pašoko ant kojų ir užgriuvo 
priešininką, taip staigiai, kad jaunasis Videmosas vos spėjo su- 
lenkti kojas. Jiedu raičiojosi vienas kito glėbyje, žliaugdami le- 
diniu prakaitu. 

Pakilę ant kojų kurį laiką jie lėtai ruošėsi antpuoliui. Bai- 

ronas pastūmė anglies dvideginio balionėlį toliau nuo krūtinės, 
kad jis nesimaišytų po ranką. Monarchas nusisegė savąjį, tada 
sugriebė už metalinės žarnelės ir įsukęs jį ore sviedė į jaunuolį, 
kuris pritūpė išgirsdamas virš galvos švilpesį. 

Pašokęs Baironas metėsi ant monarcho, kol šis nespėjo at- 
gauti pusiausvyros. Viena ranka tvirtai suspaudė jo riešą, kita 
žiebė priešininkui į veidą. Sulinkęs Džontis žengė atatupstas. 

- Stokis, - įsakė Baironas, - tavęs laukia daugiau panašių 
dovanėlių. Mes niekur neskubame. 

Pirštine palietęs savo fizionomiją monarchas su pasibjau- 
rėjimu nužvelgė krauju ištepliotą delną. Jo veidas persikreipė, 
ranka instinktyviai siekė numesto metalinio balionėlio. Kai ją 
primynė Bairono pėda, monarchas agoniškai suklykė. 

- Tu esi pernelyg arti skardžio, Džonti. Gali netyčia nubil- 
dėti žemyn. Stokis, ir aš numesiu tave į kitą pusę. 

- Palaukite! - iš tolumos atsklido Rizečio šūksnis. 

- Nušauk šitą žmogų, Rizeti! - užriaumojo monarchas. - 
Nušauk! Iš pradžių sudegink rankas, paskui kojas ir tik tada pri- 
baik. 

Pulkininkas lėtai priglaudė ginklo buožę prie savo peties. 

- Kaip manai, Džonti, kas ištraukė energetinę kapsulę iš ta- 
vo blasterio? - ironiškai pasiteiravo Baironas. 

- Ką? - nieko nesuprasdamas burbtelėjo Lingeino valdovas. 

- Kas turėjo teisę paliesti tavo ginklą, Džonti? Aš asmeniš- 
kai nesu jo akyse regėjęs. Kas šiuo metu taikosi į tave? Ne į 
mane, Džonti - į tave! 

Atsigręžęs į Rizetį monarchas suklykė: 

- Išdavike! 

Pulkininkas grėsmingai atkirto: 

- Sere, jūs maišote mane su Žmogumi, dėl kurio išdavystės 
žuvo didysis Videmoso rančeris. 

- Tai ne aš, - pakratė galvą monarchas. - Jeigu taip sakė šis 
jauniklis, netikėk juo. 

- Sere, aš ne tik išėmiau iš ginklo energetinį užtaisą, bet ir 
įjungiau atvirąjį jūsų komunikatoriaus kanalą. Kiekvieną ištartą 
jūsų žodį girdėjo visi laivo įgulos nariai. Mes žinome, kas jūs 
toks. 

- Aš esu jūsų valdovas. 

- Ir visų laikų šlykščiausias išdavikas. 

Kelias sekundes monarchas tylėjo dėbčiodamas į piktus 
priešininkų veidų. Svirduliuodamas išsitiesė ir pasistengė su- 
kaupti savitvardos likučius. 

- Koks skirtumas, net jei tai tiesa? - bemaž abejingu balsu 
prabilo jis. - Jūs negalite man nieko padaryti. Akivaizdu, kad 
maištininkai įsikūrė paskutinėje šios sistemos planetoje, ir aš 
vienintelis žinau jos koordinates. 

 "Kažkokiu būdu monarchui pavyko atgauti orumą. Nepai- 
sant sulaužyto riešo, ištinusios viršutinės lūpos ir kraujo dry- 
žiais išterliotų skruostų, jis spinduliavo valdovams būdingą iš- 
didumą. 

- Tu pasakysi mums, - suurzgė Baironas. 

- Nė nesitikėkite. Jau minėjau, kad vieną žvaigždę viduti- 
niškai gaubia septyniasdešimt kubinių šviesmečių. Jei mėgin- 
site jos ieškoti aklai, turėsite vieną galimybę iš dviejų šimtų 
penkiasdešimt kvadrilijonų, kad pavyks priartėti prie žvaigždės 
- bet kurios žvaigždės - arčiau negu per milijardą mylių. 

Bairono smegeninėje dingtelėjo netikėta mintis. 

- Nuvesk jį į “Kietaširdį""! - liepė jaunuolis pulkininkui. 

- Ledi Artemidė... - sumurmėjo Rizetis. 

- Ten ji šaukė? - įsiterpė Baironas. 

- Viskas gerai. Mergina saugi. Ji išėjo laukan be anglies 
dvideginio balionėlio. Kai iš kraujotakos sistemos išsiskyrė 
CO, likučiai, iš karto sulėtėjo automatinis kvėpavimas. Bėgda- 
ma ji nesusiprotėjo alsuoti giliau, todėl apalpo. 

Baironas susiraukė. 

- Kodėl ji stengėsi tau sutrukdyti? Norėjo apsaugoti savo 
vaikiną? | 

- Teisingai! - atsakė Rizetis. - Tačiau ledi Artemidė manė, 
kad, būdamas monarcho pavaldiniu, aš ketinu nušauti jus. Ką 
gi, nuvesiu šitą žiurkę atgal į laivą. Beje, Baironai... 

- Taip? 

- Negaiškite laiko. Jis tebėra monarchas, todėl įgulos nariai 
reikalaus paaiškinimo. Ne taip jau lengva ištrinti iki kaulų sme- 
genų įsigėrusį paklusnumą... Ledi Artemidė laukia už uolos. 
Siūlyčiau jums paskubėti, kol ji mirtinai nesušalo. 


Merginos veidas slypėjo po gobtuvu, grakščias kūno lini- 
jas bjaurojo storas beformis kombinezonas, tačiau išvydęs ją 
Baironas paspartino žingsnį. 

- Kaip laikaisi? - paklausė jis. 

- Ačiū, neblogai. Atleisk, jei pridariau tau rūpesčių. 

Jie žvelgė vienas į kitą lyg nežinodami, kaip pratęsti pokal- 
bį. Baironas prašneko pirmas: 

- Žinau, kad negaliu pasukti atgal laiko, atsižadėti savo dar- 
bų ir žodžių. Norėčiau, kad tu šį tą suprastum. 

- Tavo paaiškinimus jau supratau prieš daugelį dienų. - Jos 
akyse žybtelėjo liepsnelės. - Negi vėl kalbėsi apie mano tėvą? 

- Ne. Man nekilo jokių abejonių, jog tavo tėvas nekaltas. 
Įtariau monarchą nuo pat pradžių, bet negalėjau įrodyti jo kal- 
tės, nebent būčiau įviliojęs į spąstus ir privertęs prisipažinti, 
jam mėginant pasikėsinti į mano gyvybę. 

Jausdamas pasibjaurėjimą savimi Baironas pratęsė: 

- Aš pasielgiau neką geriau už monarchą, kuris užmušė ma- 
no tėvą. Nesitikiu, jog tu man atleisi. 

- Ką tu šneki? - nustebo Artemidė. 

- Jis norėjo tavęs Arta. Politine prasme, tu esi tobulas ve- 
dybų objektas. Hinridų vardas būtų kur kas naudingesnis jo 
tikslams negu Videmoso. Aš specialiai judu suartinau. Bjauriai 
su tavimi elgiausi, nes vyliausi, kad sutelksi visą dėmesį į mo- 
narchą. Taip ir atsitiko. Būtent tada Džontis nusprendė mani- 
mi atsikratyti, o mudu su Rizečiu paspendėme jam pinkles. 

- Tu mylėjai mane visą tą laiką? 

- Ar tuo neįmanoma patikėti? 

- Ir buvai pasiryžęs paaukoti savo jausmus vardan tėvo bei 
šeimos garbės. Kaip tame kvailame eilėraštyje - “ Įkandin blės- 
tančios pagarbos, pranyksta ir meilė." 

- Maldauju, Arta, nekalbėk taip! - sumišo Baironas. - Aš nė 
kiek savimi nesididžiuoju. Tiesiog tuo metu nesugalvojau nieko 
geresnio. 

- Galėjai papasakoti man apie savo planus. Kur kas mieliau 
būti sąjungininku negu įrankiu. 

- Tai ne tavo kova. Jei monarchas būtų mane nužudęs, gal- 
būt jaustumeis ne tokia įskaudinta. Gal net ištekėtum už jo ir 
laimingai gyventum. 

- Kadangi pergalę pavyko išplėšti tau, gal dabar aš liūdžiu 
netekusi monarcho? 

- Tai netiesa. 

- Iš kur žinai? 

Baironas griebėsi paskutinio šiaudo. 

- Arta, bent pasistenk suprasti mano apgailėtinų ir kvailų 
poelgių motyvus. Pasistenk nuslopinti neapykantą. 

- Bandžiau tavęs nemylėti, bet, kaip matai, to nepavyko pa- 
daryti. | 

- Vadinasi, tu man atleidi? 

- Todėl, kad suprantu? Ne! Jei kalbėtume tik apie bjaurius 
motyvus, tu niekada gyvenime nesulauktum mano atleidimo. 
Kita vertus, kaip kitaip tave susigrąžinčiau, jei neatleisčiau? 

Artemidė įsikniaubė į vaikino krūtinę, o šis, savo ruožtu, 
pabučiavo šalčio nugairintas jos lūpas. Įsimylėjėlius skyrė dvi- 
gubas storo kombinezono sluoksnis, užčiuopti kūną trukdė ran- 
kas dengiančios pirštinės. Baironas tegalėjo lytėti lūpomis bal- 
tą, lygų jos veidą. 

Galų gale jaunuolis susirūpinęs pastebėjo: 

- Netrukus nusileis saulė, oras dar labiau atvės. 

- Keista, bet man visai nešalta, - švelniai atsakė Artemidė. 

Jiedu sugrįžo atgal į katerį. 

Stojęs prieš penkiasdešimt Lingeino laivo įgulos narių, Bai- 
ronas atrodė visiškai pasitikintis savimi, nors iš tiesų taip ne- 
sijautė. Penkiasdešimt veidų, priklausančių žmonėms, kurie iš 
prigimties įpratę paklusti monarchui! 

Kai kuriuos perkalbėjo Rizetis, kiti pakeitė nuomonę apie 
Lingeino valdovą, per komunikatorių paslapčia klausydami jo 
pokalbio su Baironu. Visgi įdomu, kiek liko neryžtingai ar net 
priešiškai nusiteikusių? 

Kol kas jaunojo Videmoso šnekos nedavė teigiamų rezu!- 
tatų. Pasviręs į priekį jis griežtai pareiškė: 

- Už ką jūs kovojate, vyrai? Dėl ko rizikuojate gyvybėmis? 
Manau, kad dėl laisvos Galaktikos, kurioje kiekvienas pasau- 
lis turėtų galimybę rūpintis savo gerove, nevergaudamas jo- 
kiems šeimininkams. Ar aš teisus? 

Nuvilnijusiam pritarimo murmesiui pristigo entuziazmo. 

- Už ką kaunasi monarchas? - tęsė Baironas. - Už save. Jis 
yra Lingeino valdovas. Pasiekus pergalę, jam priklausytų visos 
Ūko Karalystės. Kokia jums naudą iš to, kad chano vietą užim- 
tų monarchas? Ar dėl to verta mirti? 

Kažkas iš klausytojų suriko: 

- Monarchas - vienas iš mūsų, o ne šlykštus tiranas. 

Jam antrino pritarimo šūksnis: 

- Monarchas ieškojo maištininkų, kad pasiūlytų jiems savo 

pagalbą. Nejau tai negarbingas tikslas? 

- Norint įgyvendinti savo tikslus, visų pirma reikia pasižy- 
mėti tvirtomis charakterio savybėmis, - ironiškai atšovė Bairo- 
nas. - Jis būtų atvykęs į maištininkų pasaulį, lydimas galingos 
organizacijos. Monarchas manė galėsiantis pasiūlyti Lingeino 
pagalbą ir netgi prestižinę sąjungą su Hinridais, o tada parklup- 
dyti juos po savo kojomis. Toks buvo jo tikslas. 

Kai monarcho užmojams iškilo grėsmė, ar jis bent akimir- 
kai sudvejojo prieš nuspręsdamas rizikuoti jūsų gyvybėmis var- 
dan savo tikslų? Mano tėvas - sąžiningas, laisvę mylintis žmo- 
gus - pasirodė jam pavojingas. Išduodamas jį monarchas galė- 
jo sužlugdyti mūsų bendrą reikalą. Kuris iš jūsų jaučiasi sau- 
gus šalia žmogaus, pasiryžusio tarnauti tiranams, kad patenkin- 
tų savo įgeidžius? Kuris iš jūsų jaučiasi saugus tarnaudamas 
bailiam išdavikui? 

- Jau geriau, - sušnibždėjo Rizetis. - Pataikei į dešimtuką. 

Iš galinių eilių pasigirdo tas pats prieštaraujantis balsas: 

- Monarchas žino, kur yra maištininkų pasaulis. O kaip dėl 
jūsų? 

- Aptarsime tai vėliau. Dabar svarbiausia suprasti, kad Lin- 
geino monarchas gali mus pražudyti. Privalome nuversti jo val- 
džią ir pasirinkę kilnesnį kelią išsivaduoti iš sužlugusių vilčių 
nasrų... 

„+... kad patirtumėte pralaimėjimą, - įsiterpė švelnus balsas. 
Atsigręžęs Baironas su siaubu nužvelgė jo šeimininką. 

Penkiasdešimčiai įgulos narių pašokus ant kojų, vieną aki- 
mirką atrodė, kad jie puls į priekį. Tačiau, paklusdami Rizečio 
įsakymui, vyrai atėjo į pasitarimą neginkluoti, o priešais juos 
pasirodę tiranų kareiviai turėjo blasterius. 

Už Bairono ir Rizečio stovėjo pats Saimokas Aratapas su 
ginklu rankose. 


20. KUR? 


Lygindamas kiekvieno iš ketveriukės charakterio savybes, 
komisaras pajuto, kaip širdį užvaldo džiaugsmingas susijaudi- 
nimas. Jam teko garbė dalyvauti išties įdomiame žaidime są- 
mokslo mozaikoje po truputį mažėjo tuščių vietų. Kaip gerai, 

kad majoras Androsas liko kosminėje erdvėje kartu su tiranų 
kateriais. 

Į planetą nusileido tiktai flagmanas kuriuo skrido Aratapas 
ir šio erdvėlaivio įgulos nariai. To turėtų užtekti. Kuo mažiau 
žmonių, tuo geriau. | 

- Leiskite jus informuoti, - prašneko komisaras maloniu 
balsu, - kad Lingeino valdovo laivas, lydimas majoro Androso, 
skrenda į Tiraną. Monarcho vyrai bus teisiami dėl išdavystės 
pagal visus įstatymus. Kaip paprastai, sąmokslininkų laukia 
pelnyta bausmė. Bet ką man daryti su jumis? 

Šalia sėdintis Rodijos valdytojas liūdnai šniurkštelėjo: 

- Supraskite, mano duktė dar labai jauna. Ji pati nežinojo, 
kur įsivėlė. Artemide, pasakyk jiems... | 

- Jūsų dukterį, - pertraukė Hinriką Aratapas, - greičiausia 
paleisime. Kiek žinau, jai pasipiršo kilmingas Tirano dvariškis. 
Turėsime tai omenyje. 

- Aš tekėsiu už jo, jei paleisite likusius, - tvirtai ištarė Ar- 
temidė. . 

Baironas buvo beketinąs pakilti, bet susilaikė išvydęs įsak- 
mų Aratapo rankos mostą. 

- Miledi, ką jūs šnekate! - šyptelėjo tiranų komisaras. - Ži- 
noma, aš galiu sudaryti sandėrius, tačiau juos visų pirma turės 
patvirtinti chanas. Ką gi jūs siūlote? 

- Aš sutinku tekėti. 

- Mums užtenka jūsų tėvo sutikimo. Gal norite pasakyti dar 
ką nors svarbaus? 

Aratapas lūkuriavo, kol galutinai iširs tamprios jų valios jė- 
gos gijos. Net ir nesižavėdamas savo dabartiniu vaidmeniu, jis 
ketino tobulai atlikti patikėtą užduotį. Pavyzdžiui, mergina ne- 
trukus prapliups raudoti, savo ašaromis darydama jaunuoliui 
sveikintiną įtaką. Aiškiai buvo matyti, kad jiedu myli vienas ki- 
tą. Įdomu, ar sužinojęs šias aplinkybes senasis Pohangas vis dar 
norės ją vesti? Greičiausiai taip, nusprendė jis nesąmoningai 
pastebėdamas, kad mergina labai patraukli. Sukriošėlis dvariš- 
kis nė už ką nesutiks jos atsisakyti. 

Ledi Artemidė susitvardė neišliedama nė vienos ašarėlės. 
Nuostabu, pagalvojo Artapas. Ji tikra užsispyrėlė. Vis dėlto 
sandėris nepradžiugins senojo Pohango. 

- Pageidausite užtarti žodelį ir dėl savo pusbrolio? - kreipė- 
si jis į Hinriką. 

Rodijos valdytojo lūpos krustelėjo, bet neišspaudė jokio 
garso. 

- Man nereikia užtarimo! - atrėžė Gilbretas. - Aš nekeliak- 
lupsčiausiu tiranams. Prašau, galite mane nušauti. 

- Jus apėmė isterija, - pastebėjo Aratapas. - Juk žinote, kad 
negaliu nušauti jūsų be teismo. 

- Jis yra mano pusbrolis, - sušnibždėjo Hinrikas. 

- Pasistengsime to neužmiršti, o jums patarčiau suvokti, kad 
kilmingųjų teikiama nauda neužglaisto kvailų jų klaidų. Tikiuo- 
si, jūsų pusbrolis išmoko skaudžią pamoką. 

Komisarą patenkino Gilbreto reakcija. Tas seniokas nuošir- 
džiai troško mirties. Dovanojus gyvybę, bus galima jį palauž- 
ti. 

Nukreipęs mąslų žvilgsnį į Rizetį, vieną iš Lingeino valdo- 
vo pavaldinių, Aratapas truputį sumišo. Medžioklės pradžioje, 
remdamasis geležine logika - bent jau taip atrodė, - jis nelaikė 
monarcho svarbiu faktoriumi. Ką gi, kartais praverčia ir klai- 
dos, kurios neleidžia iškilti į paviršių arogancijai. 

- Jūs kvailai elgėtės tarnaudamas išdavikui, - tarė komisa- 
ras. - Verčiau iš karto būtumėte perėjęs į mūsų pusę. 

Rizetis išraudo. | 

Aratapas pratęsė: 

- Galas jūsų gabaus karininko reputacijai, jei tik tokią tu- 
rite. Kadangi nepriklausote kilmingųjų luomui, jūsų byla nebus 
susieta su valstybiniais reikalais. Per atvirą teismo procesą vi- 
suomenė sužinos, kad jūs tebuvote mūsų marionetės įrankis. 
Labai gaila. 

- Regis, jūs ruošiatės pasiūlyti man sandėrį? 

- Sandėrį? 

- Kad galėtumėte parodyti chanui rimtus įkalčius. Nejau ne- 
norite tiksliai išsiaiškinti, kaip buvo rengiamas maištas? 

Aratapas papurtė galvą. 

- Ne. Šią informaciją pateiks monarchas. Net ir be jo, 
mums tereikėtų paskelbti karą Lingeinui. Esu tikras, kad leng- 
vai sudorotume maištininkų irštvą. Todėl tarp mūsų nebus jo- 
kių susitarimų. 

Paskutinįjį ketveriukės narį Aratapas pasiliko pabaigai. Jis 
- protingiausias iš visos šutvės, tačiau pernelyg jaunas ir nekan- 
trus, kad keltų pavojų. 

Baironas nelaukė, kol Aratapas prabils. 

- Kaip sugebėjote mus atsekti? - paklausė vaikinas. - Ar jis 
dirbo jums? 

- Monarchas? Ne šiuo atveju. Vargšelis neapskaičiavo sa- 
vo jėgų žaisdamas dvigubą žaidimą. 

Visiškai ne vietoje, tarytum nekantraujantis vaikas, įsiter- 
pė Hinrikas: 

- Tiranai išrado prietaisą, kuris padeda susekti laivus per 
hipererdvę. 

- Būčiau dėkingas, jeigu jūsų kilnybė susilaikytų nuo pasta- 
bų, - ūmiai atsigręžęs tarstelėjo Aratapas, ir Hinrikas susigūžė. 

Žinoma, šioji informacija nebus naudinga ketveriukei, ta- 
čiau komisaras nenorėjo, kad išsisklaidytų bent viena iš abejo- 
nių, kankinančių jaunuolį. 

- Verčiau pašnekėkime apie tikrus faktus, - pasakė Bairo- 
nas. - Esame čia ne todėl, kad jūs puoselėjate mums meilius 
jausmus. Kodėl nevykstame į Tiraną drauge su kitais? Tiesa ta, 
kad jūs nežinote, kaip mus užmušti. Du iš mūsų yra Hinridai, 
aš esu Videmosas, Rizetis - aukšto rango Lingeino laivyno ka- 
rininkas. O penktasis, bailys ir išdavikas, tebėra Lingeino mo- 
narchas. Jei mus nužudysite, pradės bruzdėti visos Ūko Kara- 
lystės. Neturite kitos išeities, tiktai sudaryti su mumis kokį nors 
sandėrį. | 

- Jūs beveik neklystate, - sutiko Aratapas. - Mes sekėme 
jums įkandin, nesvarbu kaip. Galite nekreipti dėmesio į perne- 
lyg lakią valdytojo vaizduotę. Jūs buvote sustoję prie trijų 
žvaigždžių, bet jų sistemose neradote tinkamų planetų. Ketvir- 
tas sykis nemelavo. Kai nusileidote į šią uolėtą planetą, tą pa- 
tį padarėme ir mes. Nusprendėme šiek tiek luktelėti ir pažiūrėti, 
kokių veiksmų imsitės. Laimei, nesuklydome pasirinkę tokį va- 
riantą. Per atvirąjį komunikatoriaus kanalą išgirdome jųdviejų 
sų monarchu ginčą ir sužinojome tai, ko reikėjo. 

Monarchas sakė, kad jums teliko aplankyti dar vieną pla- 
netą, skriejančią Ūko gelmėse. Jis paminėjo, jog tai gali būti 
maištininkų pasaulis. Man iš karto pasidarė įdomu. Maištinin- 
kų pasaulis! Gal kartais žinote jo koordinates? 

Atsisėdęs Aratapas paeiliui nužvelgė tylinčių kalinių vei- 
dus. 

- Nėra jokio maištininkų pasaulio, - prabilo Baironas. 

- Jūs nieko neieškojote? 

- Mes nieko neieškojome. 

- Kvailystės. 

Baironas abejingai gūžtelėjo pečiais. 

- Jūs pats elgiatės kvailai, jei manote sulaukti išsamesnio 
atsakymo. 

- Aš esu tikras, jog tai pagrindinė sąmokslininkų irštva, - 
atsakė Aratapas. - Jūs likote gyvi tik todėl, kad noriu ją suras- 
ti. Kiekvienas iš jūsų turite ką išlošti. Miledi, galėčiau išvaduoti 
jus nuo nepageidaujamos santuokos. Milorde Gilbretai, įreng- 
tume jums laboratoriją ir leistume ramiai dirbti. O taip, mes ži- 
nome apie jus daugiau nei pats galvojate. - Aratapas skubiai 
nusisuko nuo senioko, kurio veidas skausmingai persikreipė. 
-To betrūko, kad jis pradėtų žliumbti. - Pulkininke Rizeti, jūs iš- 
vengtumėte karinio teismo pažeminimo ir išsaugotumėte repu- 
taciją. Jūs, Baironai Farilai, vėl taptumėte Videmoso rančeriu. 
Be to, mes panaikintume nuosprendį jūsų tėvui. 

- Ir sugrąžintumėte jam gyvybę? 

- Išsaugotume garbingą jo vardą. 

- Tėvo garbę įrodė veiksmai, dėl kurių jis buvo nuteistas 
mirties bausme, - atšovė Baironas. - Ne jūsų galioje išpūsti arba 
sumenkinti jo nuopelnus. 

- Vienas iš keturių pasakys man, kur surasti maištininkų pa- 
saulį, - pratęsė Aratapas tarsi neišgirdęs vaikino pastabos. - 
Vienas iš jūsų pasirodys supratingas ir bus deramai apdovano- 
tas. Likusieji bus ištekinti, įkalinti arba nuteisti mirtimi, pri- 
klausomai nuo to, kuris variantas jums labiausiai tinka. Perspė- 
ju, man nesvetimas sadistiškas elgesys. - Patylėjęs pridūrė: - 
Na, kuriam atsiriš liežuvis? Jei nešnekėsite, tą padarys jūsų kai- 
mynas. Prarasite viską, o mes vis tiek turėsime reikalingą infor- 
maciją. 

- Veltui švaistote laiką, - tarė Baironas. - Jūsų kruopštus 
planas neduos pageidaujamų vaisių. Nėra jokio maištininkų pa- 
saulio. 

- Monarchas sako ką kitą. 

- Tuomet jam ir užduokite savo klausimus. 

Aratapas susiraukė. Jaunuolis aiškiai persistengė blefuoda- 
mas. 

Monarchas paniekinamai išsiviepė. 

- Leiskite tuo suabejoti. Skirtingai nei aš, jie nežino jums 
reikalingo pasaulio koordinačių. 

- Regis, aš neminėjau, kokios būtent informacijos man rei- 
kia, monarche. 

- Tai akivaizdu, - kimiai sukrenkštė Džontis. Tačiau jo bal-. 
sas, kaip ir seniau, skambėjo šaltakraujiškai. - Jei nuspręsiu 
šnekėti, reikalauju, kad būtų išsaugota Lingeino monarchija. 

- Su sąlyga, kad ji bus atidžiau saugojama, - mandagiai pri- 
dūrė Aratapas. 

- Patikėjęs juo, tapsite dar bjauresniu išdaviku, - suriko Ri- 
zetis. - Garantuoju, kad už savo poelgį būsite nužudytas. 

Sargybinis žengtelėjo į priekį, tačiau Baironas buvo numa- 
tęs tokią įvykių eigą. Jis stipriai suspaudė pulkininką ir patrau- 
kė į save. 

- Nekvailiokite, - sumurmėjo. - Jūs nieko negalite padary- 
ti. 

- Atvirai kalbant, man nerūpi nei monarchijos, nei Rizečio, 
nei mano paties likimas, - pareiškė Džontis. - Privalote pažadė- 
ti, kad juos užmušite. - Dėmėmis išmuštas veidas sugižo, jam 
dūrus pirštu į Baironą. - Svarbiausia, šitą. 

- Tokia kaina mane tenkina. 

- Daugiau nieko jūsų neprašau, tik leiskite tapti jo budeliu. 
Neįsivaizduojate, kokį malonumą patirčiau blasterio spinduliu 
čirškindamas jo kūną. Jei su tuo nesutiksite, ne bėda. Pateiksiu 
jums slaptus duomenis, kuriuos jis pageidautų nuslėpti. Jūsų 
ieškomo pasaulio koordinačių r, g ir £ - atitinkamai lygios 
7352.43 parsekams ir 1.7836 bei 5.2112 radianams. 

- Dėkui, - burbtelėjo Aratapas užrašydamas skaičius. 

Neištvėręs Rizetis vėl užstaugė: 

- Išdavike! Išdavike! 

Netekęs pusiausvyros Baironas paleido pulkininką ir nudri- 
bo ant kelių. 

- Sustok! - beviltiškai šūktelėjo jis. 

Urgzdamas Rizetis puolė sargybinį ir staigiu judesiu ištrau- 
kė iš jo rankų blasterį, bet nespėjo šiuo pasinaudoti, nes griu- 
vo ant žemės, partrenktas kitų tiranų kareivių. Nėręs į besirai- 
tančių kūnų tirštumą Baironas sugriebė pulkininką už gerklės 
ir trūktelėjo gargaliuojantį vyriškį link savęs. 

- Išdavike, - sušvokštė Rizetis, beviltiškai bandydamas nu- 
sitaikyti į monarchą. Jis iššovė! Tą pačią sekundę, nublokštas 
ant grindų, prarado ginklą. 

Pakėlęs galvą Baironas išvydo, kad blasterio spindulys iš- 
sprogdino dešinįjį monarcho petį ir pusę krūtinės. Nuo grotes- 
kiškai karančio dilbio atsikabino magnetizuota įmova. Pirštai, 
riešas ir alkūnė paprasčiausiai suanglėjo. Mirksėdamas Lingei- 
no valdovas vos bepastovėjo ant kojų. Po akimirkos jo akys ap- 
siblausė, o kūnas išsiskėtojo ant žemės. 

Išgąstingai sušukusi Artemidė įsikniaubė į Bairono glėbį. 
Jaunuolis nė nekrūptelėdamas nužvelgė tėvo žudiko lavoną ir 
lėtai nusisuko. Hinrikas, įsispraudęs į kambario kampą, kažką 
nerišliai burbtelėjo ir sukikeno. 

Vienintelis Aratapas išliko ramus. 

- Pašalinkite kūną, - liepė jis. 

Kareiviai akimirksniu įvykdė įsakymą, išvalydami kraujo 
klaną šiluminiais spinduliais. Apie egzekuciją priminė tiktai ke- 
lios nuodėgulių žymės. 

Atsistojęs Rizetis nuožmiai dėbtelėjo į Baironą. 

- Kas jums darosi? Aš vos neprašoviau pro šalį. 

- Jūs pakliuvote į Aratapo spąstus, - pailsusiu balsu atsakė 
jaunuolis. 

- Juk man pavyko nugalabyti tą šunsnukį, ar ne? 

„- Tai ir buvo spąstai. Jūs padarėte jam paslaugą. 

Rizetis prikando liežuvį. Tuo tarpu komisaras su pasitenki- 
nimu klausėsi vaikino. Pasirodo, jaunojo Videmoso smegeny- 
se netrūksta vingių. 

- Aratapas tvirtino nugirdęs mudviejų su monarchu pokal- 
bį. Vadinasi, jis žinojo, kad reikiamą informaciją tegali suteikti 
Džontis, - paaiškino Baironas. - Komisaras tiesiog erzino mus 
norėdamas, kad tinkamu metu prarastume sveiko proto likučius. 
Aš buvau pasiruošęs atsispirti instinktams. Jūs, deja, nesusival- 
dėte. 

- Maniau, kad būtent jūs atliksite šį darbą, - švelniai įsiter- 
pė Aratapas. 

- Jau būtumėte negyvas, jei aš turėčiau blasterį. - atrėžė 
Baironas ir vėl kreipėsi į Rizetį: - Nejau neaišku, kad jis norėjo 
nužudyti monarchą svetimomis rankomis? Tiranai - tikri gyva- 
tės. Aratapas gavo informaciją, už kurią nieko nesumokėjo. 

- Teisingai, - linktelėjo galva tiranų komisaras. 

Iš koridoriaus atsklido sirenos gaudesys. 

- Aš padariau paslaugą ne tik jam, bet ir sau pačiam, - pa- 
prieštaravo Rizetis. | 

- Klystate, - pertraukė jį komisaras. - Mūsų jaunojo drau- 
go analizė ne visai tiksli. Jūs įvykdėte dar vieną nusikaltimą. 
Mėginant jus nuteisti dėl išdavystės, tektų spręsti labai subti- 
lias politines problemas. Tačiau už Lingeino valdovo Žmogžu- 
dystę jus teis saviškiai, o tiranams teliks nusiplauti rankas. Tai 
ypač patogu... 

Išgirdęs gausmą, jis nutilo, susiraukė ir pravėrė duris. 

- Kas atsitiko? 

- Visuotinis pavojaus signalas, - atidavęs pagarbą išpylė 
sargybinis. - Kažkas įvyko saugyklose. 

- Gaisras? 

- Dar neišsiaiškinome, sere. 

Teraunau juos Galaktika, pagalvojo komisaras ir skubiai 
sugrįžo į kambarį. 

- Kur yra Gilbretas? 

Tik dabar visi pastebėjo, jog senasis valdytojo pusbrolis 
dingęs. 

- Nieko tokio, mes jį surasime, - tarė Aratapas. 

Sargybiniai aptiko Gilbretą variklių skyriuje, susigūžusį 
tarp gigantiškų mechanizmų, ir nutempė jį atgal į komisaro ka- 
jutę. 

- Jums nepavyks ištrūkti iš laivo, milorde, - šaltai pastebėjo 
Aratapas. - Nevertėjo įjungti visuotinio pavojaus signalo ir gai- 
šinti mūsų laiko. - Jis dirstelėjo į Baironą. - Jūsų pavogtą ka- 
terį - manąjį katerį, - Farilai, įtraukėme į flagmaną. Pasinaudo- 
sime juos tirdami maištininkų pasaulį. Kai tik apskaičiuosime 
Šuolio trajektoriją, galėsime įsitikinti ar velionis monarchas 
kalbėjo tiesą. Išlepusios mūsų kartos atstovams nedažnai ten- 
ka patirti tokių nuotykių. 

Sulig šiais žodžiais Aratapas prisiminė tėvą, kitados vado- 
vavusį tiranų laivų eskadrai, pavergusį daugelį pasaulių. Kaip 
gerai, kad būsimų įdomių įvykių netemdo Androso šešėlis. 

Komisaro nurodymu, kaliniai buvo išskirti. Artemidę įkur- 
dino tėvo kajutėje. Baironą bei Rizetį sargybiniai nuvedė prie- 
šingomis kryptimis. Gilbretas pasimuistė kareivių gniaužtuose 
ir suriko: 

- Paleiskite mane. Aš nenoriu likti vienas. 

Aratapas atsiduso. Anot istorinių šaltinių, šio žmogaus se- 
nelis garsėjo, kaip didis valdovas. Stebėdamas gėdingą sceną 
jis įsakė: 

- Įkalinkite milordą Gilbretą drauge su kitais. 

Kareiviai įstūmė valdytojo pusbrolį į Bairono kamerą. Ty- 
lėdami jiedu sulaukė erdvėlaivio “nakties", kai visos lempos 
prigeso iki blankaus purpurinio žvilgesio. Šviesos užteko, kad 
sargybiniai įžiūrėtų juos pro vaizdo kameras, tačiau ji nebuvo 
tokia ryški, kad trukdytų kaliniams užmigti. 

Tačiau Gilbretas neketino sumerkti akių. 

- Baironai, - sušnibždėjo jis. - Baironai. 

Pakirdęs iš snaudulio vaikinas sumurmėjo: 

- Ko reikia? 

- Viskas gerai, Baironai. Aš sugebėjau tai padaryti. 

- Verčiau pamiegotum, Gilai. 

- Man pasisekė, Baironai. Aratapas mano, kad jis gudrus, 
bet aš gudresnis. Argi ne juokinga? Nesijaudink, Baironai. Ne- 
sijaudink. Aš viską sutvarkiau. - Jis karštligiškai papurtė jau- 
nąjį Videmosą. 

Šis atsisėdo. 

- Kas tau yra? 

- Nieko, nieko. Aš viską sutvarkiau. - Gilbretas klastingai 
išsišiepė, tarsi mažas berniukas, iškrėtęs linksmą išdaigą. 

- Ką tu sutvarkei? - vaikinas sugriebė jį už pečių ir pasta- 
tė ant kojų. - Atsakyk. 

- Jie rado mane variklių skyriuje, - suburbėjo jis. - Manė, 
jog slepiuosi. Bet tai ne tiesa. Specialiai įjungiau pavojaus sig- 
nalą saugykloje, nes norėjau pabūti vienas kelias minutes. Bai- 
ronai, aš padariau taip, kad hiperatominiuose varikliuose įvyktų 
trumpas sujungimas. 

- Ką? 

- Tai visai nesunku. Užtrukau porą akimirkų. Kai tik jie pa- 
nirs į hipererdvę, dėl grandininės reakcijos visos kuro atsargos 
virs gryna energija, ir laivas - drauge su mumis, Aratapu bei in- 
formacija apie maištininkų pasaulį - išgaruos lyg dūmas. 

Atsitraukęs vaikinas išsprogino akis. 

- Ką tu padarei! 

Siūbuodamas visu kūnu Gilbretas apglėbė delnais savo gal- 
vą. 

- Mes žūsime, Baironai. Aš nebijau mirties. Bet nenoriu bū- 
ti vienas, kai tai atsitiks. Džiaugiuosi, kad esu su tavimi. Nesi- 
jaudink, tu nepajusi jokio skausmo. Jokio... skausmo. 

- Kvailys! Beprotis! Mes dar galėjome išsigelbėti! 

Gilbretas negirdėjo nieko, išskyrus savo paties dejones. 
Baironas puolė link durų. 

- Sargyba! - užstaugė jis. - Sargyba! 

Kiek liko laiko - valandos ar tik minutės? 


21. ČIA? 


Koridoriumi atbildėjęs kareivis gaižiai įsakė: 

- Atsitrauk. 

Apatiniame laivo lygyje esančios kameros neturėjo durų, 
tačiau Baironą nuo sargybinio skyrė energetinis laukas, kurį pa- 
lytėjus apimdavo jausmas, tarytum kištum ranką į guminę sie- 
ną. Įsitempusi šioji tapdavo tvirta lyg plieninė pertvara. 

Net ir jausdamas energetinio lauko kutenimą Baironas ži- 
nojo, kad, skirtingai nuo materijos, neuroninio rimbo spindu- 
lys gali nesunkiai jį įveikti. O sargybinio rankose aiškiai ma- 
tėsi ginklas. | 

- Aš privalau susitikti su komisaru Aratapu, - tvirtai pareiš- 
kė jaunuolis. 

- Dėl to sukėlėte tokį triukšmą? - subjurusią kareivio nuo- 
taiką įtakojo nepopuliari naktinė pamaina ir pralošta kortų par- 
tija. - Perduosiu jam žinią, kai įsijungs šviesos. 

- Tai labai svarbus reikalas, - neatlyžo Baironas. 

- Teks palūkėti. O dabar atsitraukite, antraip paragausite 
rimbo spindulio. 

- Su manimi kameroje sėdi Gilbretas Hinridas. Jis labai 
blogai jaučiasi. Jei Hinridas mirs tiranų laive vien todėl, kad 
neleidote pašnekėti su valdžia, jūsų už tai nepaglostys. 

- Kas jam yra? 

- Nežinau. Paskubėkite, nebent jums atsibodo gyventi. 

Sargybinis kažką suniurnėjo ir pasišalino. 

Baironas matė, kaip jis išnyksta purpurinėje prietemoje. 
Įtempęs ausis vaikinas stengėsi įsiklausyti į Šuoliui paruoštų 
variklių dunksėjimą, bet nieko neišgirdo. Žengęs prie Gilbre- 

to, sugriebė senioko plaukus ir švelniai atvertė galvą. Tiek per- 
sikreipusio veido išraiškoje, tiek akyse atsispindėjo gyvuliškas 
siaubas. 

- Kas jūs toks? 

- Čia aš, Baironas. Kaip jautiesi? 

- Baironas? - sumurmėjo Gilbretas tarsi pirmą kartą girdė- 
damas vardą. - Baironas! - pagaliau atpažino savo bendražygį. 
- Ar mes jau hipererdvėje? Nebijok mirties. Tu nieko nepaju- 
si. 

Vaikinas paleido galvą. Neverta niršti ant Gilbreto, kuris 
manė darąs visiems paslaugą, nepaisant to, kad dėl šios turėjo 
paaukoti gyvybę. | 

Iš nevilties jaunasis Videmosas sugriežė dantimis. Kodėl 
jie neleidžia susitikti su Aratapu? Pats nepajuto, kaip atsisto- 
jęs puolė trankyti kumščiais sieną. Jei čia būtų durys, jis leng- 
vai išlaužtų užtvarą. Jei kelią užtvertų grotos, įtempęs jėgas 
praskirtų metalinius strypus. 

Tačiau energetinio lauko niekas neįveiktų. Jis vėl suriko. 

Išgirdęs žingsnius Baironas mėtėsi link koridoriaus. Nega- 
lėdamas iškišti galvos už kameros ribų jis paprasčiausiai sustin- 
go. 

- Traukitės nuo lauko, - sumaurojo pasirodęs sargybinis. - 
Traukitės gilyn į kamerą, ištieskite rankas. - Drauge su juo at- 
ėjo karininkas. 

Baironas pakluso nenuleisdamas akių nuo neuroninio rim- 
bo. 

- Čia ne Aratapas, - tarė jis. - Aš noriu šnekėti su komisa- 
ru. 

- Jei Gilbretas Hinridas serga, jums reikalingas gydytojas, 
o ne komisaras, - atkirto karininkas. 

Blykstelėjusi melsva žiežirba paliudijo, kad sargybinis iš- 
jungė energetinį lauką. Karininkui įžengus į kamerą, Baironas 
pastebėjo ant uniformos medicinos personalo emblemą. 

Užstojęs jam kelią jaunuolis pasakė: 

- Išklausykite mane. Būtina kuo greičiau atšaukti Šuolį. 
Vienintelis komisaras gali tai įsakyti, todėl aš privalau su juo 
pasimatyti. Ar suprantate? Kadangi esate karininkas, jus turi- 
te teisę jį pažadinti. 

Gydytojas ištiesė ranką ketindamas nustumti Baironą, bet 
šis išvengė smūgio. 

- Sargybini, išveskite šitą žmogų, - nuskambėjo irzlus šūks- 
nis. 

Nieko nedelsdamas vaikinas užvirto ant artėjančio kareivio, 
iš pradžių sugriebė jį už pečių, paskui geležiniais gniaužtais sų- 
spaudė rankos, laikančios ginklą, riešą. 

Porą sekundžių jiedu grūmėsi tylėdami, įtempę visas jėgas. 
Akies krašteliu pastebėjęs, kaip gydytojas bando prasmukti pro 
šalį, idant įjungtų pavojaus signalą, Baironas paleido sargybi- 
nio petį ir čiupo karininko kulkšnį. Po juo besirangančiai aukai 
beveik pavyko išsivaduoti, tuo tarpu medicinos personalo atsto- 
vas ėmė įnirtingai kratyti koją, tačiau jaunuolis jų nepaleido. 
Jausdamas, kaip ant kaklo ir smilkinių iššoka gyslos, Baironas 
trūktelėjo abi rankas į save. 

Kimiai užkriokęs gydytojas sudribo paslikas. Sargybinio 
rimbas su žvangesiu nubarškėjo ant grindų. 

Stryktelėjęs jam įkandin Baironas nučiuožė ant kelių ir 
stvėrė ginklą. 

- Tylos, - sušvokštė vaikinas. - Kad man nė garso. Meski- 
te ant žemės viską, ką turite. 

Kareivis svyruodamas atsistojo - jo tunikoje žiojėjo plyšys, 
akyse tvyksčiojo neapykantos kupinas žvilgsnis - ir nusviedė 
šalin trumpą, metalinėmis sagtimis apkaltą kuoką. Gydytojas 
buvo beginklis. 

- Atleiskite, - tarė Baironas pakeldamas kuoką, - neturiu nei 
noro, nei laiko su jumis tąsytis. 

Purpurinę prietemą du kartus perskrodė balzganas rimbo 
spindulys, ir sargybinis drauge su karininku sustingo tokia po- 
za, kuria ką tik stovėjo. Jie griuvo ant žemės groteskiškai su- 
lenkę galūnes, tarsi būtų užšaldyti. 

Jaunasis Videmosas atsisuko į Gilbretą, spoksantį į jį be- 
reikšmėmis akimis. 

- Atleisk, - pakartojo Baironas, - tačiau teks suparalyžiuo- 
ti ir tave. 

Rimbas blykstelėjo trečiąjį sykį, ir senasis valdytojas nuvir- 
to ant šono, patraukdamas nuo vaikino apatišką Žvilgsnį. 

Baironas išsėlino į tuščią koridorių įveikęs išjungto energe- 
tinio lauko užtvarą. Erdvėlaivyje tvyrojo “naktis", kurios me- 
tu nemiegodavo tik vienas kitas sargybinis ar darbininkas, to- 
dėl egzistavo didelė tikimybe, kad jam pavyks išvengti nema- 
lonių susidūrimų. 

Nėra laiko ieškoti Aratapo. Reikia bėgti tiesiai į variklių 
skyrių, o šis turėtų būti laivo priešakyje. 

Jį aplenkė vyras su inžinieriaus kombinezonu. 

- Kiek laiko liko iki naujo Šuolio? - paklausė Baironas. 

- Pusvalandis, - mestelėjo per petį inžinierius. 

- Variklių skyrius - priešakyje? 

- Iš pradžių eik tiesiai, paskui trapu aukštyn. - Vyriškis stai- 
ga atsisuko. - Kas tu toks? 

Baironas neatsakė. Rimbas žybtelėjo ketvirtą sykį. Jis per- 
žengė kūną ir nudrožė į priekį. Liko pusė valandos. 

Lipdamas trapu vaikinas išgirdo žmonių balsus ir vietoj 
purpurinės prieblandos išvydo baltą šviesą. Stabtelėjęs jis įsi- 
kišo rimbą į kišenę. Užsiėmę savais darbais tie vyrukai tikriau- 
siai neatkreips jokio dėmesio į atėjūną. 

Įslinkęs pro liuką Baironas pastebėjo milžiniškus masės- 
-energijos konverterius, prie kurių zujo pigmėjiško ūgio tiranai. 
Patalpoje švytėjo galybė įvairių prietaisų ekranų, pateikiančių 
informaciją visiems, kas į juos pažvelgdavo. Tokio dydžio lai- 
vas, beveik prilygstantis keleiviniam laineriui, gerokai skyrėsi 
nuo miniatiūrinio tiranų katerio. Čionykščiams automatiniams 
varikliams, galintiems aprūpinti energija ne vieną miestą, rei- 
kėjo kruopščios priežiūros. ' 

Jaunasis Videmosas užkopė į balkoną, iš vidaus juosiantį 
variklių skyrių. Netoliese, ankštame kambarėlyje prie kompiu- 
terių, darbavosi du vyrai. 

Pro šalį einantys inžinieriai nė nežvilgtelėjo į Baironą, sku- 
biai nukulniavusį link mažosios patalpos durų. 

Abu tiranai pakėlė galvas nuo kompiuterių. 

- Ko nori? - paklausė vienas jų. - Ką čia veiki? Grįžk į sa- 
vo postą. - Vyriškis puikavosi leitenanto antpečiais. 

- Paklausykite. Hiperatominiuose varikliuose įvyks trumpas 
sujungimas. Juos būtina pataisyti, - tarė Baironas. 

- Aš jau esu matęs šitą žmogų, - prabilo antrasis tiranas. - 
Tai vienas iš kalinių. Laikyk jį, Lensi. 

Nelaukdamas, kol vyrukas šoks link durų, Baironas metė- 
si prie stalo, įsikibo į valdymo kabinos prižiūrėtoją ir stipriai jį 
pastūmė. 

- Teisingai. Aš esu kalinys, Baironas Videmosas, bet tai ne- 
svarbu. Atidžiai paklausykite. Hiperatominiuose varikliuose 

tikrai įvyks trumpas sujungimas. Patikrinkite, jei manimi neti- 
kite. 

Spoksodamas į neuroninį rimbą leitenantas lėtai ištarė: 

- Mes negalime to padaryti, sere, neįsakius vyriausiajam 
karininkui arba komisarui. Keisdami Šuolio trajektoriją, sugaiš- 
tume ne vieną valandą. 

- Tuomet susisiekite su valdžia. Iškvieskite komisarą. 

- Ar leisite pasinaudoti komunikatoriumi? 

- Paskubėkite. 

Leitenantas ištiesė ranką link komunikatorius mikrofono, 
bet, užuot sugriebęs jį, trinktelėjo kumščiu per mygtukus, ky- 
šančius stalo pakraštyje. 

Baironas pavėlavo užvožti kuoka per riešą. Dejuojančiam 
leitenantui įgrūdus sužeistą ranką į užantį, visame laive nuai- 
dėjo pavojaus signalai. 

Balkoną užplūdo sargybiniai. Vaikinas nėrė iš valdymo ka- 
binos, apsižvalgė ir daug nedelsdamas stryktelėjo per turėklus. 
Su griausmu atsitrenkė į denį ir žaibiškai nusirideno, kad iš- 
vengtų taiklių adatinių ginklų šūvių. Tik tada, kai pritūpė vie- 
no iš variklio gaubto šešėlyje, pajuto, kaip dešiniąją koją varsto 
aitraus skausmo dūriai. Esant taip arti laivo korpuso, smarkiai 
padidėja gravitacija, o šokti teko iš aukštai. Patempęs kelio 
sausgysles, jis daugiau negalės lakstyti nuo persekiotojų. Rei- 
kės ieškoti kitos išeities. 

- Nešaudykite! Aš neginkluotas! - suriko Baironas ir nu- 
sviedė į atvirą erdvę kuoką bei neuroninį rimbą, atimtą iš sar- 
gybinio. - Atėjau jūsų perspėti. Jei atliksite Šuolį, mes visi mir- 
sime. Patikrinkite atominius variklius, nes juose gali įvykti 
trumpas sujungimas. Jei aš klystu, jūs tuščiai sugaišite porą va- 
landų. Jei esu teisus, išgelbėsite savo gyvybes. 

- Čiupkite jį! - kažkas sušuko. 

- Ar jūs visai nebranginate savo gyvybių? - sumaurojo Bai- 
ronas. 

Jis išgirdo artėjančių kojų dundėjimą ir susigūžė po arkinių 
gaubtu. Nuo variklio viršaus nučiuožė kareivis, spausdamas 
rankomis šilumą skleidžiantį korpusą, tarytum šis būtų mylima 
nuotaka. Baironas tyliai lūkuriavo, pasirengęs bet kurią akimir- 
ką šokti prie savo ginklų: 

Staiga milžinišką patalpą užliejo nenatūraliai griausmingas 
balsas: 

- Grįžkite į savo vietas. Nutraukite pasiruošimo Šuoliui 
procedūras. Patikrinkite hiperatominius variklius. 

Per garsiakalbius nuaidėjo dar vienas Aratapo įsakymas: 

- Atveskite jaunuolį pas mane. 

Baironas leidosi suimamas. Jo rankas suspaudė du karei- 
viai, bet nestipriai, tarsi būgštaudami, kad kalinys gali sprog- 
ti. Dėl maudžiančios kojos vaikinas gerokai šlubavo. 


Iškrapštytas iš guolio Aratapas nė nespėjo apsivilkti oficia- 
lios uniformos. Regėdamas blyškias, abejingas komisaro akis, 
jaunuolis prisiminė, kad šis dažniausiai nešioja kontaktinius lę- 
šius. 

- Jūs sukėlėte nemenką sumaištį, Farilai, - prašneko Arata- 
pas. 

- Nes norėjau išgelbėti laivą. Patraukite nuo manęs tuos 
sargybinius. Kol neištirsite variklių, aš pažadu būti ramus. 

- Kareiviai pasiliks čia, kol sulauksime naujienų iš inžinie- 
rių. 

Lėtai slenkant minutėms, jiedu nepratarė nė žodžio. Paga- 
liau virš užrašo “Variklių skyrius" užsižiebė raudona lemputė. 

Aratapas įjungė komunikatorių. 

- Pateikite ataskaitą! 

Iš garsiakalbio atsklido nerimastinga greitakalbė: 

- “C" korpuso varikliams gresia trumpas sujungimas. Ne- 
trukus pradėsime remonto darbus. 

- Perkelkite Šuolio pradžią šešiom valandom į priekį, - lie- 
pė Aratapas ir atsisukęs į Baironą šaltai pareiškė: - Jūs buvote 
teisus. 

Paraginti įsakmaus rankos mosto, sargybiniai atidavė pa- 
garbą ir išsinešdino iš kambario. 

- Prašyčiau supažindinti mane su smulkmenomis, - pareika- 
lavo komisaras. 

- Sugadinti variklius šovė į galvą Gilbretui Hinridui. Tas 
žmogus neatsako už savo veiksmus, todėl jo negalima bausti. 

Aratapas linktelėjo. 

- Sveikas protas - ne pati stipriausia Hinridų savybė. Bet te- 
gul tai pasilieka tarp mūsų. Vis dėlto man įdomu, kas privertė 
jus išgelbėti laivą? Kiek suprantu, dėl rimtos priežasties jūs ne- 
abejodamas paaukotumėte gyvybę. 

- Nėra jokios priežasties, - atsakė Baironas. - Jau minėjau, 
kad maištininkų pasaulis neegzistuoja, ir galiu tai pakartoti. 
Kaip žinote, sąmokslą rezgė Lingeinas. Man terūpėjo susekti 
tėvo žudiką. Ledi Arta norėjo išsivaduoti nuo nepageidaujamos 
santuokos saitų. O Gilbretas tėra paprasčiausias beprotis. 

- Gal paaiškinsite, kodėl paslaptingąja maištininkų plane- 
ta tikėjo monarchas? Kokio pasaulio koordinates jis man davė? 

- Jo įsitikinimus įtakojo pamišėlio vizijos. Remdamasis 
prieš dvidešimt metų sukurtais Gilbreto svaičiojimais, monar- 
chas apskaičiavo, kad viena iš penkių planetų, esančių Ūko gel- 
mėse, įkūnija svajonių pasaulį. Visa tai nesąmonės. 

- Visgi šis tas neduoda man ramybės, - tarstelėjo komisa- 
ras. 

- Kas? 

- Kodėl jūs taip stengiatės atkalbėti mane nuo paieškų? At- 
likę Šuolį, mes patys išsiaiškintume, ar sakote tiesą. Tarkim, 
apimti nevilties, jūs sukūrėte įmantrų planą, kaip įrodyti, jog 
maištininkų pasaulis neegzistuoja - Gilbretas specialiai sugadi- 
na variklius, o jūs savo ruožtu išgelbėjate laivą. Aš turėčiau sau 
pasakyti: jei iš tiesų būtų toks pasaulis, Farilas leistų tiranams 
išgaruoti. Romantiškai nusiteikęs jaunuolis garantuotai pasi- 
rinktų didvyrio mirtį. Tačiau jis nusprendė rizikuoti ir perspė- 
ti savo priešus dėl pavojaus. Ką tai reiškia? Tai reiškia, kad 
Gilbretas išprotėjęs, kad maištininkai išgalvoti ir kad man ver- 
tėtų atsisakyti užmačių juos surasti. Ar suprantate, kur lenkiu? 

- Taip. 

- Drąsūs jūsų veiksmai bus deramai įvertinti chano rūmuo- 
se. Jūs ne tik išsaugosite savo gyvybę, bet ir išgelbėsite są- 
mokslininkus. Ne, sere, akivaizdūs dalykai visada kelia įtarimų. 
Mes būtinai atliksime Šuolį. 

- Neprieštarauju, - sutiko Baironas. 

- Jūs stebėtinai šaltakraujis. Gaila, kad nesate tiranas, - 
burbtelėjo komplimentą Aratapas. - Dabar privalėsite grįžti į 
kamerą. Teks įjungti energetinį lauką, kad jūs vėl neužsimany- 
tumėte pabėgti. 

Baironas linktelėjo. 


Grįžęs į kalėjimą jaunasis Videmosas nepamatė sargybinio, 


kurį anksčiau buvo išvertęs iš kojų. Tačiau sustingusį Gilbre- 
to kūną apžiūrinėjo tas pats gydytojas. 

- Dar neatsigavo? - paklausė Aratapas. 

Komisaro balsas privertė medicinos personalo karininką 
krūptelėti. 

- Rimbo poveikis išblėso, sere, bet aš nežinau, ar jis atsi- 
gaus. Šis žmogus senas, be to, patyrė rimtą psichologinę trau- 
mą. 

Apimtas siaubo Baironas suklupo ant grindų. Nepaisyda- 
mas diegiančio skausmo, jis ištiesė ranką ir švelniai palietė 
Gilbreto pečius. 

- Gilai, - sušnibždėjo, įsmeigęs akis į baltą nuo prakaito su- 
drėkusį veidą. 

- Šalin, vyruti, - krioktelėjo karininkas, sužvejodamas vidi- 
nėje kišenėje juodą medicininių reikmenų futliarą. - Gerai, kad 
bent adatos nesulūžo, - suniurnėjo jis ir pritraukė į švirkštą be- 
spalvio skysčio, kurį tuojau pat suleido į Gilbreto ranką. Pas- 
kui žengė atgal, laukdamas vaistų poveikio. 

Senasis valdytojo pusbrolis sumirksėjo ir atsimerkęs nudel- 
bė aplinkinius bereikšmiu žvilgsniu. 

- Aš nieko nematau, Baironai, - sukuždėjo jis. - Aš nieko 
nematau. 

Vaikinas palinko arčiau. 

- Viskas gerai, Gilai. Pailsėk. 

- Ne. - Gilbretas pabandė atsikelti. - Baironai, kiek laiko li- 
ko iki Šuolio? 

- Nedaug, nedaug. 

- Pabūk su manimi. Aš nenoriu mirti vienas. - Jo galva nu- 
sviro, pirštai mėšlungiškai krūptelėjo ir suglebo. 

Gydytojas susikūprino, patikrino pulsą, ir išsitiesė. 

- Mes pavėlavome. Jis mirė. 

Bairono akis užtvindė ašaros. 

- Atleisk, Gilai, - sumurmėjo jis tyliai, kad kiti neišgirstų. 
- Tu nieko nežinojai. Nieko nesupratai. 


Ilgai slenkančios valandos slėgė jaunąjį Videmosą lyg ne- 
pakeliama našta. Aratapas neleido jam dalyvauti laidotuvių ce- 
remonijoje. Gilbreto kūnas bus sudegintas branduolinėje kros- 
nyje, stūksančioje erdvėlaivio gelmėse; jo atomai, išspjauti į 
kosmosą, amžiams susilies su tarpžvaigždinė materija. 

Artemidė su Hinriku neabejotinai stebės kremacijos proce- 
są. Ar jie - ar ji - supras, kad Baironas neturėjo kitos išeities? 

Gydytojas suleido į kelią kremzlinio ekstrakto, kuris beveik 
akimoju ištirpdė koją varstančius dieglius. Kita vertus, į fizinį 
skausmą galima nekreipti dėmesio. 

Pajutęs galvos svaigulį jis suvokė, kad erdvėlaivis paniro į 
hiperedvę. Nerukus pykinimo jausmas išgaravo. 

Dar visai neseniai Baironas buvo visiškai tikras dėl savo 
analizės. O jeigu ji klaidinga? O jei laivas keliauja tiesiai į 
maištininkų irštvą? Tiranai surinks prieš juos galingą armadą, 
tuo tarpu jis mirs sų mintimi, kad užuot išgelbėjus sąmokslinin- 
kus, teko rizikuoti savo gyvybe, idant šie būtų sužlugdyti. 

Užvaldytas slogios nuotaikos, vaikinas prisiminė dokumen- 
tą, kurio teko ilgai ir bergždžiai ieškoti. 

Keista, kad juo daugiau niekas nesidomi. Susirūpinus dėl 
maištininkų pasaulio, paslaptingai pradingęs dokumentas tie- 
siog iškrito iš galvos. 

Galbūt kažkas specialiai stengiasi atitraukti nuo jo dėmesį? 

Pavyzdžiui, Aratapas, skrendantis į maištininkų pasaulį be 
jokios palydos. Iš kur toks pasitikėjimas savo jėgomis? Negi jis 
mano pajėgsiąs užkariauti planetą vienu vieninteliu laivu? 

Monarchas tvirtino, kad dokumentas išgaravo iš akiračio 
prieš daugelį metų. Kam gi jis atiteko? 

Tikriausiai tiranams. Visai įmanoma, kad jie žino paslap- 
tį, kurios dėka vienas laivas galėtų sunaikinti pasaulį. 

Jei tai tiesa, tuomet niekas neatsilaikys prieš pavergėjų ga- 
lią. 


Aratapui įžengus į kamerą, Baironas atsistojo. 

- Monarchas pateikė teisingas koordinates, - prabilo komi- 
saras. - Mes radome žvaigždę. 

- Na, ir kas? 

- Anot mūsų astronautikos specialistų, tai baltoji nykštukė, 
prieš milijoną metų buvusi supernova. Ji negali turėti planetų. 

- Vadinasi... 

- Vadinasi, jūs nemelavote. Nėra jokio maištininkų pasau- 
lio. 

22. TEN! 


Aratapo puoselėjamos filosofinės nuostatos negalėjo nuslo- 
pinti širdį persmelkusio apmaudo. Kurį laiką jis jautėsi taip, lyg 
būtų įsikūnijęs į savo tėvą ir pastarosiomis savaitėmis vadova- 
vęs laivų eskadrai, pasiruošusiai sutriuškinti chano priešus. 

Deja, paaiškėjo, kad Tirano valdovui niekas negresia. Per- 
galingų žygių į kitas planetas teks atsisakyti. Jis liks paprastu 
komisaru, pasmerktu spręsti menkavertes problemas. Nei dau- 
giau, nei mažiau. 

Jausdamas apmaudą nieko gero nepasieksi, todėl Aratapas 
pasistengė nusiraminti 

- Vadinasi, jūs nemelavote, - tarė jis. - Nėra jokio maišti- 
ninkų pasaulio. - Atsisėdęs rankos mostu pasiūlė Baironui pa- 
daryti tą patį. 

Pažvelgęs į rimtas jaunojo Videmoso akis komisaras suvo- 
kė, kad jiedu pirmą kartą susitiko vos prieš mėnesį. Stebėtina, 
bet dabar vaikinas atrodė daug vyresnis - ir nė kiek neišsigan- 
dęs. Aš visai išglebau, pagalvojo Aratapas. Įdomu, ar daug yra 
tiranų, kurie jaučia prielankumą užkariautų pasaulių atstovams? 
Ar daug yra tiranų, kurie link jiems gero? 

- Aš paleisiu valdytoją ir ledi Artemidę, - pasakė jis. - Po- 
litine prasme, tai būtų protingiausia išeitis. Tiksliau sakant, vie- 
nintelė. Išsiųsiu juos į Rodiją “Kietaširdžiu". Neatsisakysite 
tapti katerio pilotu? 

- Ketinate dovanoti man laisvę? - nustebo Baironas. 

- Taip. 

- Kodėl? 

- Jūs išgelbėjote ne tik mano laivą, bet ir gyvybę. 

- Abejoju, kad asmeninis dėkingumas įtakoja jūsų poelgius, 
kai kalbama apie valstybinės svarbos reikalus. 

Aratapas vos susivaldė nenusijuokęs. Jam išties patiko vai- 
kinas. 

- Jei norite, galiu pateikti kitą priežastį. Kol bandžiau su- 
traukyti milžinišką sąmokslininkų tinklą, rezgamą aplink cha- 
ną, jūs kėlėte grėsmę. Paaiškėjo, jog tinklas kiauras - smulkius 
Lingeino intrigantus pavadinti rimtais maištininkais tiesiog ne- 

apsiverčia liežuvis, - tad jūs daugiau nesate pavojingas. Atvi- 
rai kalbant, mes padarytume didelę klaidą nusprendę teisti ka- 
linius. 

Būtų neįmanoma šimtu procentu kontroliuoti teismo proce- 
so, kuris, žinoma, vyktų Lingeine. Prasidėjus diskusijoms apie 
neegzistuojantį maištininkų pasaulį, mažiausiai pusė Tirano pa- 
valdinių nuspręstų, kad nėra dūmų be ugnies. Mes patys pa- 
kurstytume sąjungos idėjos kibirkštį, suteiktume pagrindą są- 
mokslui, įžiebtume tikėjimą geresne ateitimi. Visą likusią šimt- 
mečio dalį tiranams tektų malšinti maišto židinius. 

- Todėl ir dovanojate mums laisvę? 

- Ne visai laisvę - šiaip ar taip, jūs nepasižymite ištikimy- 
be. Kai numalšinsime neramumus Lingeine, naujo monarcho 
veikla bus labiau suvaržyta. Iš politinio žemėlapio išnyks pava- 
dinimas “Valstybių asociacija“, o Tiranui nusikaltusius tenykš- 
čius nebūtinai nubaus Lingeino teisinė sistema. Su sąmokslu 
susijusius žmones ištremsime į kaimyninius Tirano pasaulius, 
kur jie negalės nė žioptelėti be mūsų žinios. Jums bus uždrausta 
grįžti į Nefelą ir tapti naujuoju rančeriu. Turėsite pasilikti Ro- 
dijoje drauge su pulkininkų Rizečiu. 

- Gerai, - linktelėjo Baironas. - Kaip dėl būsimų ledi Arte- 
midės vedybų? 

- Pageidaujate jas suardyti? 

- Jums greičiausiai ne paslaptis, kad mudu norėtume susi- 
tuokti. Pats minėjote, kad yra būdų, kaip atšaldyti tirano jauni- 
kio įkarštį. 

- Tuo metu visomis įmanomomis priemonėmis siekiau už- 
sibrėžto tikslo. Pamenate seną posakį: “Melas nesvetimas nei 
įsimylėjėliams, nei diplomatams“? 

- Bet jūs nemelavote, komisare. Tereikėtų paminėti chanui, 
kad Žinomas rūmų dvariškis, puoselėjantis neaiškius tikslus, už- 
simanė vesti galingos pavaldaus pasaulio šeimos atstovę. Maiš- 
tui gali vadovauti ne tik Lingeino monarchas, bet ir ambicingas 
tiranas. 

Šį kartą Aratapas neištvėrė ir nusijuokė. 

- Jūs samprotaujate, lyg būtumėte vienas iš mūsiškių. Ta- 
čiau tai neišdegs. Norite patarimo? 

- Kokio? | 

- Veskite ją pats, ir kuo greičiau. Įvykusį faktą būtų sunku 

pakeisti, turint omenyje aplinkybes. Pohangui surasime kitą 
moterį. 

Padvejojęs Baironas ištiesė ranką. 

- Ačiū, sere. 

Komisaras paspaudė jo delną. 

- Tarp mūsų kalbant, Pohangas nekelia man susižavėjimo, 
bet patarčiau atminti vieną dalyką. Nors vesite Rodijos valdy- 
tojo dukterį, pats niekada neužimsite jos tėvo vietos. Tokio ti- 
po žmonės, kaip jūs, mums netinka. 


Aratapas žvelgė į panoraminį ekraną, stebėdamas mažėjantį 
“Kietaširdį", širdyje jausdamas pasitenkinimą dėl priimto 
sprendimo. Jis išlaisvino jaunuolį ir išsiuntė subeteriu praneši- 
mą į Tiraną. Išgirdus naujienas, majorą Androsą greičiausiai 
nutrenks apopleksija, o rūmuose nestigs rėksnių, raginančių at- 
statydinti Aratapą iš komisaro pareigų. 

Jei prireiks, jis asmeniškai nukeliaus į Tiraną ir kokiu nors 
būdu privers chaną išklausyti visą istoriją. Sužinojęs smulkme- 
nas valdovų valdovas pritars įvykių eigai, padėsiančiai iš anks- 
to numatyti galimus priešų veiksmus. 

“Kietaširdis" virto blyškiu taškeliu, vos matomu tarp 
žvaigždžių, kurios nutvisko akiratyje tą pačią akimirką, kai jie 
išniro iš Ūko gelmės. 


Rizetis žvelgė į panoraminį ekraną, stebėdamas mažėjantį 
tiranų flagmaną. 

- Taigi vyrukas mus paleido, - prabilo pulkininkas. - Gar- 
bės žodis, jei visi tiranai būtų tokie, kaip jis, aš mielai užsiver- 
buočiau į jų laivyną. Tikra velniava. Atrodo, tarsi komisaras vi- 
siškai neturėtų tiranams būdingų bruožų. Kaip manai, ar jis 
mus girdi? - po patirtų nuotykių Rizetis su Baironu pradėjo 
bendrauti familiariau. 

Jaunasis Videmosas įjungė automatinį valdymo prietaisų 
režimą ir atsisuko į pašnekovą. 

- Žinoma, ne. Aratapas gali sekti mus per hipererdvę, kaip 
ir anksčiau, bet šnipų spinduliai “Kietaširdžio"" nepasieks. Pa- 
meni, kai pirmą kartą mus sugavo, jis tebuvo girdėjęs mūsų po- 
kalbius planetoje, ne daugiau. 

Įėjusi į piloto kabiną Artemidė prispaudė prie lūpų smilių. 

- Ne taip garsiai, - sušnibždėjo mergina. - Regis, jis miega. 
Baironai, ar mes greitai nusigausime į Rodiją? 

- Užteks vieno Šuolio. Aratapas atliko visus būtinus apskai- 
čiavimus. 

- Man reikia nusiplauti rankas, - burbtelėjo Rizetis ir din- 
go iš kabinos. 

Tą pačią akimirką Artemidė nugrimzdo į Bairono glėbį. 
Vaikinas švelniai pabučiavo jos kaktą ir akis. Stipriau apkabi- 
no pečius ir susirado lūpas, gerdamas drėgną jų šilumą. 

- Aš tave myliu, - tarė Artemidė. 

- Aš tave myliu labiau už viską, - atsakė jis. | 

Toliau sekęs pašnekesys neišsiskyrė originalumu, tačiau su- 
teikė abiem nepakartojamą malonumą. 

Po kurio laiko Baironas paklausė: 

- Ar ištekėtum už manęs, kol nenusileidome? 

Artemidė truputį susiraukė. 

- Bandžiau paaiškinti tėvui, kad jis tebėra Rodijos valdyto- 
jas ir šio laivo kapitonas. Sakiau, jog iš katerio išgaravo visi ti- 
ranai. Nežinau... jis labai susijaudinęs ir sutrikęs. Galbūt, kai 
pailsės, pamėginsiu vėl šnektelėti... 

Baironas švelniai nusijuokė. 

Griausmingai bildėdamas į kabiną sugrįžo Rizetis. 

- Gaila, kad daugiau neturime kapsulės. Čia taip mažai vie- 
tos, kad vos begali apsisukti. 

- Iki Rodijos ne daugiau poros valandų kelio, - atsakė Bai- 
ronas. - Netrukus panirsime į hipererdvę. 

- Žinau. - Rizečio veidą perkreipė grimasa. - Ir liksime Ro- 
dijoje iki mirties. Nemanyk, kad skundžiuosi. Mes likome gy- 
vi, ir tai nuostabu. Bet pabaiga ganėtinai absurdiška. 

- Geresnės pabaigos negalėjome tikėtis, - tyliai atsiliepė 
Baironas. | 

Rizetis pervėrė jį įdėmiu žvilgsniu. 

- Sakai, reikėtų pradėti viską iš naujo? Abejoju. Gal tau ir 
pavyktų tai padaryti, bet ne man. Aš pernelyg senas tokioms in- 
trigoms. Tiranai galutinai pavergs Lingeiną, ir aš daugiau nie- 
kada nematysiu savojo pasaulio. Štai, dėl ko nerimauju. Gimęs 
Lingeine praleidau ten visą savo gyvenimą. Nemanau, kad pri- 
tapsiu kur nors kitur. Tu pakankamai jaunas - greitai užmirši 
Nefelą. 

- Tedorai, gyvenimas verda ne tik gimtojoje planetoje. Di- 
džiausia pastarųjų šimtmečių klaida yra ta, kad mes nesugebė- 
jome įsisąmoninti šio fakto. Visos planetos įkūnija gimtuosius 
mūsų namus. 

- Gal ir taip - jei būtų buvęs maištininkų pasaulis. 

- Tedorai, maištininkų pasaulis egzistuoja. 

- Aš nenusiteikęs juokauti, Baironai, - gaižiai atkirto Rize- 
tis. 

- Patikėk manimi. Toks pasaulis yra. Turėjome susigaudyti 
iš karto. Faktai badyte badė akis. Jie beldėsi į mano sąmonės 
duris, tačiau niekaip nesugebėjo šių praverti - bent jau iki to 
momento, kai mudu prie uolos sudorojome Džontį. Ar pameni, 
kaip jis tvirtino, kad būdami vieni mes nieku gyvu nerasime 
penktosios planetos? Ar atsimeni jo žodžius? 

- Netiksliai. 

- Jis sakė: “Vieną žvaigždę vidutiniškai gaubia septynias- 
dešimt kubinių šviesmečių. Jei mėginsite jos ieškoti aklai, tu- 
rėsite vieną galimybę iš dviejų šimtų penkiasdešimt kvadrilijo- 
nų, kad pavyks priartėti prie žvaigždės - bet kurios žvaigždės 
- arčiau negu per milijardą mylių.“ Būtent tada man dingtelė- 
j0 netikėta mintis. 

- Į mano smegeninę nieko išganingo nedingtelėjo, - papurtė 
galvą Rizetis. - Būtų malonu, jei šį tą paaiškintum. 

- Ką turi omenyje, Baironai? - įsiterpė Artemidė. 

- Nejau nesuprantate, apie kokį siaubingai neįtikėtiną atsi- 
tiktinumą pasakojo Gilbretas? Prisimenate jo istoriją? Į katerį 
pataikęs meteoras pakeitė skrydžio trajektoriją, bet išniręs iš hi- 
pererdvės laivas atsidūrė žvaigždinės sistemos ribose. 

- Vadinasi, maištininkų pasaulis tėra bepročio prasimany- 
mai. 

- Nebent skrydį į žvaigždinę sistemą būtų įtakojusios tam 
tikros aplinkybės. 

- Kokios? 

- Anot monarcho, Gilbreto laivo varikliai turėjo išlikti svei- 
ki, todėl hiperatominių postūmių galia - kitais žodžiais tariant, 
Šuolių ilgiai - nepakito. Išskyrus jų kryptį. Dėl pastarųjų poky- 
čio, kateris paniro į Ūką ir milžiniškame erdvės plote sugebė- 
jo aptikti vieną iš penkių žvaigždžių. Tai visiška nesąmonė. 

- Kokią siūlai alternatyvą? 

- Akivaizdu, kad meteoras nepaveikė nei variklių galios, 
nei skrydžio krypties. Laivas paprasčiausiai lėkė senąja, iš 
anksto nustatyta trajektorija ir, be abejo, nusigavo į žvaigždi- 
nę sistemą. Šiuo atveju, tikimybių teoriją galime užmiršti. 

- Bet jis skrido... 

- „į Rodiją. Nejau tai ne logiška išvada? 

- Vadinasi, maištininkų pasaulis turėtų būti prie pat mūsų 
namų! - sušuko Artemidė. - Tai neįmanoma. 

- Kodėl neįmanoma? Jis yra kažkur Rodijos sistemoje. Jei 
norime paslėpti objektą, galime tai padaryti dviem būdais. Nu- 
kišti ten, kur niekas nerastų, pavyzdžiui, Arklio Galvos ūke. Ar- 
ba padėti tiesiai po nosimi, kur nesusiprotėtum pažvelgti. 

Įsivaizduokite, kas įvyko, kai Gilbreto kateris nusileido 
maištininkų planetoje. Valdytojo pusbrolį išsiuntė atgal į Ro- 
diją. Jis tvirtino, esą sąmokslininkai tenorėjo atsikratyti laivų 
bijodami, kad šį atsekę tiranai pavojingai priartėtų prie jų pla- 
netos. Kodėl gi jie paliko Gilbretą gyvą? Būtų daug paprasčiau 
numarinti katerio keleivį, kad vėliau jam nekiltų pagunda pa- 
pasakoti apie savo nuotykius, kas, beje, ir atsitiko. 

Vėlgi tokią įvykių eigą galima paaiškinti remiantis prielai- 
da, kad maištininkų pasaulis yra jūsų gimtojoje sistemoje. Kur 
kitur Hinrido gyvybė būtų taip gerbiama, išskyrus Rodiją? 

Sugniaužti Artemidės kumščiai mėšlungiškai krūptelėjo: 

- Jei tai tiesa, Baironai, mano tėvui gresia siaubingas pavo- 
jus. 

- Grėsė visus pastaruosius dvidešimt metų, - sutiko jauna- 
sis Videmosas, - tik galbūt ne ta prasme, kaip tau atrodo. Kar- 
tą Gilbretas prisipažino man, kad, mėginant apsimesti nevykė- 
lių diletantu, tenka gerokai pasistengti. Privalai įsijausti į savo 
vaidmenį netgi bendraudamas su draugais arba likęs vienas. Ži- 
noma, vargšelis pasirodė esąs prastas aktorius. Jis išdavė savo 
tikrąją esybė tau, Arta, monarchu: ir man, nepaisant to, kad mu- 
du buvome pažįstami labai trumpai. 

Tačiau turėdamas svarių priežasčių žmogus galėtų taip gy- 
venti - meluoti savo dukrai, ištekinti ją už bjauraus sukriošėlio, 
jei tai padėtų užsitarnauti tiranų pasitikėjimą, apsimesti sil- 
pnapročiu... 

- Tai absurdas! - atgavusi balsą išspaudė Artemidė. 

- Anaiptol. Jis buvo valdytoju dvidešimt metų. Per tą laiką 
tiranų dėka Rodija labai sustiprėjo. Jie manė, kad Hinrikas tė- 

ra marionetė, kurią galima tampyti už virvučių kada tik užsigei- 
di. Tuo tarpu valdytojas, vaizduodamas nekenksmingą idiotą, 
ištisus dvidešimt metų organizavo maištą. 

- Tai tik spėlionės, Baironai, - prašneko Rizetis. - Pavojin- 
gos prielaidos. | 

- Klysti, - atšovė vaikinas. - Kai paskutinį kartą šnekėjau su 
Džončiu, pareiškiau, kad mano tėvą nužudęs išdavikas yra jis, 
o ne valdytojas, nes Videmoso rančeris nebūtų suteikęs Hinri- 
kui inkriminuojančios informacijos. Tačiau sakydamas tai, aš 
žinojau, jog mano tėvas būtent taip ir padarė. Gilbretas galėjo 
išsiaiškinti apie Džončio dalyvavimą sąmoksle tik tuo atveju, 
jei girdėjo tėvo ir valdytojo pokalbį. 

Mes apsirikome galvodami, kad rančeris dirba Džončiui ir 
mėgina užsitikrinti Hinriko pagalbą. Kur kas labiau tikėtina, 
kad vykdydamas pastarojo nurodymus jis tapo sąmokslininkų 
agentu monarcho organizacijoje ir stengėsi užkirsti kelią pirma- 
laikiam, Lingeine bręstančio maišto sprogimui, kuris galėtų 
sužlugdyti kruopštų dviejų dešimtmečių darbą. 

Kaip manote, kodėl aš siekiau išgelbėti Aratapo laivą, Gilb- 
retui prisipažinus, kad jis sugadino variklių energijos tiekimo 
bloką? Dėl savęs nesirūpinau, nes tuo metu netikėjau, jog bū- 
siu išlaisvintas. Arta, tu taip pat nebuvai pagrindinis faktorius. 
Aš norėjau išgelbėti valdytoją, svarbiausią žmogų iš mūsų vi- 
sų. Vargšas Gilbretas to nesuprato. 

Rizetis papurtė galvą. 

- Atleisk, tačiau tai labiau primena fantazijas. 

- Tai gryna tiesa, - nugriaudėjo energingas, savimi pasiti- 
kintis balsas. Už durų stovėjo valdytojas, varstantis bendražy- 
gius rimtu žvilgsniu. 

Artemidė pribėgo prie jo. 

- Tėve! Baironas sako... 

- Aš girdėjau, ką sakė Baironas. - Švelniu rankos mostu 
Hinrikas perbraukė savo plaukus. - Tai gryna tiesa. Aš netgi bū- 
čiau sutikęs su tavo vedybomis. 

Sumišusi mergina žengė atatupsta. 

- Tavo balsas skamba kažkaip kitaip. Tarsi... 

- Tarsi būčiau ne tavo tėvas, - liūdnai užbaigė jis. - Arta, 
kai grįšime į Rodiją, viskas liks po senovei. Privalėsi su tuo su- 
sitaikyti. 

Rizetis spoksojo į Hinriką išsproginęs akis; paprastai raus- 
vas jo veidas išblyško, savo atspalviu niekuo nesiskirdamas nuo 
pražilusių plaukų. Jaunasis Videmosas tylėjo netekęs amo. 

- Ateik čia, Baironai, - pakvietė jį valdytojas. Vaikinui pri- 
artėjus, Hinrikas patapšnojo jo pečius. - Kitados aš ketinau pa- 
aukoti tavo gyvybę. Tai gali pasikartoti ateityje. Iki tam tikros 
dienos aš nepajėgsiu apginti nė vieno iš jūsų. Iš išorės, kaip vi- 
sada, atrodysiu lyg bevalis silpnaprotis. Ar suprantate? 

Jie linktelėjo. 

- Deja, žalos nepataisysi, - tęsė Hinrikas. - Prieš dvidešimt 
metų aš nebuvau taip įsijautęs į savo vaidmenį, kaip šiais lai- 
kais. Turėjau užmušti Gilbretą, bet negalėjau prisiversti to pa- 
daryti. Dėl mano silpnumo, priešai išgirdo apie maištininkų pa- 
saulį, sužinojo, kad aš esu jo vadovas. 

- Mes vieni tai žinome, - paprieštaravo Baironas. 

Hinrikas karčiai nusišypsojo. 

- Ach, jaunystė, jaunystė... Gal manai, kad esi protingesnis 
už Aratapą? Tavo samprotavimai, išaiškinę paslaptingosios pla- 
netos koordinates ir jos vadą, remiasi faktais, kuriuos gerai Ži- 
nodamas Aratapas padarys lygiai tokias pačias išvadas. Be abe- 
jo, garbingas amžius, atsargus charakterio būdas ir užimamos 
atsakingos pareigos privers jį viską įdėmiai patikrinti, nepaisant 
to, kiek laiko užtruks tyrimo procesas. 

Nejau galvoji, kad jis paleido tave jausdamas dėkingumą už 
išgelbėtą gyvybę? Kaip ir ankstesniais kartais, komisaras nau- 
dojasi tavimi, kad nuvestum jį pas maišto organizatorių, tai yra, 
pas mane. 

Baironas išbalo. 

- Vadinasi, aš turėsiu išvykti iš Rodijos? 

- Ne. Pabėgdamas įrodytum Aratapui, kad jo spėjimai tei- 
singi. Pasilik su manimi, ir tiranus dar ilgą laiką kankins abe- 
jonės. O aš įgyvendinsiu savo tikslus ne vėliau, kaip po viene- 
rių metų. 

- Bet, valdytojau, jūs greičiausiai nesate susipažinęs su kai 
kuriais faktoriais. Pavyzdžiui, dokumentas... 

- Kurio ieškojo tavo tėvas? 

- Taip. 

- Skirtingai nei aš, jaunuoli, tavo tėvas nežinojo smulkme- 
nų. Aš tiesiog stengiausi apsisaugoti, todėl net artimiausiems 

pavaldiniams nepasakojau visko. Senasis rančeris išsiaiškino 
apie dokumento egzistavimą savarankiškai, kai lankėsi mano 
bibliotekoje. Suvokęs jo svarbą dar sykį įrodė savo išskirtines 
proto savybes. Visgi pasitaręs su manimi, jis būtų sužinojęs, 
kad dokumento seniai nėra Žemėje. 

- Teisingai, sere. Esu tikras, kad jį turi tiranai. 

- Iš kur tokios mintys? Aš turėjau dokumentą ištisus dvide- 
šimt metų. Būtent jo dėka atsirado maištininkų pasaulis. Būtent 
jo dėka supratau, kad mums lemta kovoti dėl laisvės ir pasiekti 
pergalę. 

- Tai išties galingas ginklas? 

- Galingiausias visoje Visatoje. Jis sunaikins tiek tiranus, 
tiek mus, tačiau išgelbės Ūko Karalystes. Jei ne dokumentas, 
nugalėję tiranus mes paprasčiausiai pakeistume vienus feoda- 
lus kitais, prieš kuriuos taip pat būtų rezgami sąmokslai. Mū- 
sų politinės sistemos beviltiškai paseno. Atėjo laikas subręsti 
- kitados tokie pokyčiai įvyko ir Žemės planetoje. Galaktikoje 
užgims naujos valstybės, kuriose neliks vietos nei chanams, nei 
monarchams, nei rančeriams ar valdytojams. 

- Vardan Kosmoso! - netikėtai užriaumojo Rizetis. - Kam 
gi liks? 

monėms. 

- Žmonėms? Kaip jie valdys? Sprendimus privalo priimti 
vienas asmuo. 

- Nebūtinai. Mano turima kopija susijusi su nedidele vie- 
nos planetos dalimi, tačiau jos turinį galima pritaikyti visai Ga- 
laktikai. - Hinrikas vyptelėjo. - Nagi, brangieji, aš pasiruošęs 
judu sutuokti. Nemanau, jog mūsų padėtis dėl to pablogės. 

Baironas tvirtai apkabino Artemidę, kuri meiliai jam nusi- 
šypsojo. Vienai akimirkai, “Kietaširdžiui" panirus į hiperedvę, 
jie pajuto galvos svaigulį. 

- Prieš pradėdamas, sere, gal šiek tiek papasakokite apie 
dokumento turinį? - prabilo jaunasis Videmosas. - Patenkinęs 
savo smalsumą, galėčiau sutelkti mintis į Artą. 

Mergina skambiai nusijuokė. 

- Maldauju, tėve, įvykdyk prašymą. Man nereikalingas iš- 
siblaškęs jaunikis. 

Hinrikas šyptelėjo. 

- Aš mintinai žinau, kas jame parašyta. Klausykite. 


189 


Panoraminiame ekrane spindint Rodijos saulei, Hinrikas iš- 
tarė žodžius, sukurtus gilioje senovėje, kai Galaktikoje tebuvo 
viena vienintelė apgyvendinta planeta: 

- Mes, Jungtinių Valstijų tauta, siekdami sukurti tobulesnę 
sąjungą, stiprinti teisėtumą, užtikrinti šalies rimtį, organizuoti 
kolektyvinę gynybą, rūpintis visų gerove ir išsaugoti laisvės pa- 
laimą mums ir mūsų ainiams, nustatome ir priimame šią Jung- 
tinių Amerikos Valstijų Konstituciją... 


Vertė 
Bronius BRUŽAS 


ROBERT A. HEINLEIN 


DŽERIS BUVO ŽMOGUS 


Nereikia kaltinti marsiečių. Žmonija šiaip ar taip būtų su- 
kūrusi plastinę biologiją. 

Prisiminkit kad ir plačiai žinomus kinologų darbo vaisius: 
milžinus pažeistomis liaukomis senbernarą ir danų dogą, kvai- 
lus mažyčius išsigimėlius čichuachua ir pekiną. O egzotiškos 
auksinės žuvytės? 

Viską pradėjo dar daktaras Morganas, kai išaugino pakitu- 
sias drozofilas, rentgenu švitindamas jų chromosomas. Po šito 
net trečioji Hirosimą išgyvenusiųjų karta nebeišmokė mūsų nie- 
ko naujo; nelaimingi luošiai tik iliustravo žinomas genetikos 
tiesas. 

Ponas ir ponia Bronsonai van Fogeliai, išsiruošę į Fynikso 
Veislės Fermą, negalvojo apie socialinį perversmą; tiesiog po- 
nas van Fogelis panoro nusipirkti pegasą. Užsiminė apie tai per 
pusryčius: 

- Ar tu neužimta šįryt, brangioji? 

- Nelabai, o ką? 

- Norėčiau nulėkti į Arizoną užsisakyti pegasą. 

- Pegasą? Skraidantį arklį? Kodėl, mielasis? 

Jis šyptelėjo. 

- Šiaip sau. Storulis Dodžis sukiojosi vakar klube su šešia- 
koju taksiu; buvo kokio jardo, jeigu ne ilgesnis. Atrodė neblo- 
gai, bet dručkis taip pūtėsi, kad panorau nušluostyti jam nosį. 
Tik įsivaizduok, Marta: nusileidžiu ant klubo sraigtasparnių 
platformos, apsižergęs sparnuotą žirgą! Dručkiui akys išsprogs! 

Ponia van Fogel liovėsi žiūrėjusi į Džersio paplūdimį ir at- 
laidžiai pažvelgė į vyrą. Jos neapgausi, tai nepigus sumanymas. 
Bet Braunis toks mielas! 

- Kada išvykstam? 

Kai jie atskrido, vietos laikrodžiai rodė dviem valandom 
ankstesnį rytą negu iškeliaujant. Didžiulė iš oro matoma iška- 
ba penkiasdeširnties pėdų raidėmis skelbė: 

FYNIKSO VEISLĖS FERMA 
Valdoma genetika - kvalifikuotos darbo jėgos tiekimas 


- Darbo jėgos tiekimas? - perskaitė ji.- Aš maniau, čia tik 
daro naujus gyvulius? 

- Jie ne tik kuria, bet ir vykdo serijinę gamybą, - paaiški- 
no jis reikšmingai. - Prekiauja per motininę korporaciją “Dar- 
bininkai". Turėtum žinoti, juk valdai nemažą dalį “Darbininkų" 
akcijų. 

- Nori pasakyti, aš valdau gaują beždžionių? Tu nejuokau- 
ji? 

- Turbūt nesakiau tau. Mudu su Heskilu... - jis pasilenkė į 
priekį ir pranešė dispečeriui, kad leisis rankiniu režimu. Pilo- 
tažas buvo vienas iš jo pasididžiavimų. 

Išjungęs autopilotą, užbaigė trumpai, nes laivo nutupdymas 
reikalavo dėmesio: 

- Mudu su Heskilu permetėme tavo Dženeral Atomiks di- 
videndus į “Darbininkus". Gera investicija: juodo darbo antro- 
poidams kol kas tikrai nestinga. - Jis spragtelėjo jungikliais. 
Reaktyvinių variklių gausmas nutraukė pokalbį. 

Bronsonas iškvietė valdytoją dar ore, tad juos pasitiko. 
Raudono kilimo ir dvilinkų liokajų, tiesa, nebuvo, bet valdyto- 
jas nėrėsi iš kailio, stengdamasis sudaryti būtent tokį įspūdį. 

- Ponas van Fogelis? Ir ponia van Fogel! Mums didžiulė 
garbė, iš tiesų! - Jis pakvietė juos į mažytį ištaigingą unimobilį; 
mašina nurūko nusileidimo taku, pakilo rampa ir sustojo admi- 
nistracinio pastato vestibiulyje. Valdytojas ponas Bleikslis su- 
kosi aplink juos, kol susodino prie fontano savo apartamentų 
poilsio kambaryje, uždegė po cigaretę ir įteikė po aukštą, vė- 
sų kokteilį. 

Bronsoną van Fogelį šitoks dėmesys erzino. Buvo akivaiz- 
du, kad jį inspiruoja žmonos padėtis ir milijonai. Žmonės, pa- 
sirengę įrodyti, kad jis pats, o ne sėkminga santuoka sukrovė 
Brigso turtus, buvo kur kas mielesni. 

- Atvykom su reikalu, Bleiksli. Turiu jums užsakymą. 

- Šit kaip? Ką gi, esame jūsų paslaugoms. Ko norėtumėt, 
pone? 

- Noriu, kad pagamintumėt man pegasą. 

- Pegasą? Skraidantį žirgą? 

- Visiškai teisingai. 

Bleikslis suspaudė lūpas. 

- Jūs rimtai norite arklio, kuris skristų? Gyvulio, panašaus 
į mitinį pegasą? 

- Taip, taip. Būtent tai turiu galvoje. 

- Sutrikdėte mane, pone van Fogeli. Suprantu, kad norite 
unikalios dovanos savo damai. O gal tiktų nykštukinis dram- 
bliukas? Dvidešimties colių ūgio, visiškai kambarinis, moka 
skaityti ir rašyti. Laiko plunksną straubliuku; labai sumanus. 

- Ar jis kalba? - pasiteiravo ponia van Fogel. 

- Na, matot, brangioji ponia, jo balso stygos... ir liežuvis... 
jie nepritaikyti kalbėti. Jei reikalaujate, pažiūrėsiu, ką mūsų 
plastobiologai galėtų padaryti. 

- Paklausyk, Marta... 

- Turėk, jei nori, savo pegasą, Brauni, bet aš manau, tas 
žaislinis drambliukas man patiks. Ar galėčiau jį pamatyti? 

- Be abejonės. Hartstonai! 

Šis atsakė Bleiksliui: 

- Taip, bose? 

- Atvesk Napoleoną į mano poilsio kambarį. 

- Tučtuojau, pone. 

- Dabar, pone van Fogeli, dėl jūsų pegaso... Įtariu, kad bus 
problemų, bet pirma pasitarkime su ekspertu. Daktaras Kargriu 
yra tikra mūsų organizacijos siela, žymiausias šių laikų bio- 
konstruktorius - žemiškos kilmės, suprantama. - Jis pakėlė bal- 
są, kad įsijungtų relės. - Daktare Kargriu! 

- Ko norit, pone Bleiksli? 

- Daktare, ar malonėtumėt užsukti į mano biurą? 

- Aš užimtas. Vėliau. 

Ponas Bleikslis atsiprašė, išėjo į darbo kabinetą ir sugrįžęs 
pranešė, kad daktaras Kargriu atvyks netrukus. Tuo metu pasi- 
rodė Napoleonas. Miniatiūra tiksliai išlaikė savo didingų pro- 
tėvių proporcijas; jis atrodė tarsi stebuklingai atgijusi dramblio 
statulėlė. 

Drambliukas žengė tris mažus žingsnelius į kambarį ir, pa- 
kėlęs straubliuką, pasveikino kiekvieną iš jų. Saliutuodamas 
poniai van Fogel, dar ir priklaupė. 

- Ak, koks gudruolis! - suulbėjo ji. - Ateik, Napoleonai. 

Drambliukas pažvelgė į Bleikslį, šis linktelėjo. Napoleonas 

prisiartino ir padėjo straubliuką jai ant kelių. Ji pakasė jam už 
ausies. Jis palaimingai sumykė. 

- Parodyk poniai, kaip moki rašyti, - liepė Bleikslis. - At- 
sinešk daiktus iš mano kambario. 

Napoleonas palaukė, kol ji baigė kasyti itin malonų niežulį, 
tada tingiai nulapsėjo šalin ir sugrįžo nešinas keliais lakštais 
storo balto popieriaus bei dideliu pieštuku. Jis patiesė lakštą 
priešais ponią van Fogel, grakščiai prispaudė jį priekine koje- 
le, suėmė pieštuką straubliuku ir didelėmis nelygiomis raidėmis 
parašė: TU MAN PATINKI. 

- Mielas! - Ji puolė ant kelių ir apkabino drambliuko kak- 
lą. - Aš tiesiog privalau jį turėti. Kiek jis kainuoja? 

- Napoleonas yra iš ribotos šešių vienetų serijos, - atsargiai 
prabilo Bleikslis. - Norėtumėt unikalaus gaminio, ar leisite par- 
duoti ir kitus? 

- Ak, man nesvarbu. Aš noriu Napio. Galiu parašyti jam 
raštelį? 

- Žinoma, ponia. Rašykite didelėmis raidėmis adaptuota an- 
glų kalba. Napoleonas moka beveik visus žodžius. Jo kaina, re- 
alizuojant visą partiją, yra 350 tūkstančių dolerių. Įskaitytos 
penkerių metų veterinarinės priežiūros išlaidos. 

- Brauni, išrašyk džentelmenui čekį, - pasakė ji per petį. 

- Bet, Marta... 

- Nevargink manęs, Brauni. - Ji nusisuko į savo numylėti- 
nį ir ėmė rašyti. Kai įėjo daktaras Kargriu, ponia van Fogel net 
nepakėlė akių. 

Kargriu buvo šiurkščios išvaizdos vyriškis su baltu kombi- 
nezonu ir chirurgo kepuraite. Jis be emocijų paspaudė ištiestas 
rankas, užsidegė cigaretę ir atsisėdo. Bleikslis paaiškino. 

Kargriu papurtė galvą. 

- Tai fiziškai neįmanoma. 

Van Fogelis atsistojo. 

- Matau, - tarė jis atšiauriai, - kad man iš pat pradžių derėjo 
kreiptis į Naujojo Gyvenimo Laboratorijas. Atvykau čia, nes 
esame finansiškai suinteresuoti jūsų firma, bet akivaizdu, kad 
buvau perdaug naivus, patikėjęs jūsų reklaminėmis pagyromis. 

- Sėskit, jaunuoli! - įsakė Kargriu. - Keliaukit su savo už- 
sakymu pas tuos atgrubnagius idiotus, jeigu norit. Bet įspėju: 
jie neužaugins sparnų net žiogui. Pirma paklausykit manęs. 

Mes galime užauginti bet ką ir paversti tai gyvu padaru. 

Galiu padaryti jums gyvą daiktą - nepavadinčiau to gyvūnu - to- 
kio dydžio ir formos kaip štai šitas stalas. Niekam jis nebūtų 
tinkamas, bet gyventų. Ėstų maistą, vartotų cheminę energiją, 
tuštintųsi ir būtų dirglus. Bet tai būtų tik paikų manipuliacijų 
išdava. Mechaniškai stalas ir gyvūnas yra du skirtingi dalykai. 
Jų skirtingos funkcijos, tad skirtinga ir išvaizda. Taigi aš galiu 
padaryti jums sparnuotą arklį... 

- Sakėt, kad negalit. 

- Nepertraukit. Galiu padaryti sparnuotą arklį, kuris atrodys 
kaip pasakų paveikslėliuose. Jeigu norite už tai mokėti - mes 
padarysime. Mes siekiame pelno. Bet skristi jis negalės. 

- Kodėl ne? 

- Nes jis nesutvertas skraidyti. Protėvis, sukūręs šį mitą nie- 
ko neišmanė apie aerodinamiką, o dar mažiau - apie biologiją. 
Jis pritaisė arkliui sparnus, tiesiog prilipdė juos, prismeigė 
smeigtukais. Deja, skraidanti mašina šitaip nedaroma. Įsidė- 
mėk, sūneli, kad gyvūnas iš esmės yra mašina, šiluminis me- 
chanizmas su traukių ir hidraulinių sistemų valdymo organais. 
Jos veikimą apibrėžia konkretūs mechanikos dėsniai. Aerodi- 
namikoj gaudaisi? 

- Na, aš esu pilotas. 

- Še tau! Na, tai pasistenk suprasti. Arkliui neduotas šilu- 
minis variklis, tinkamas skraidyti. Jis degina šieną, o šito ne- 
pakanka. Pasiknebinėję arklio viduriuose, galėtumėm pasiekti, 
kad jo dietą sudarytų vien cukrus, ir tada jam galbūt užtektų 
energijos skristi trumpus nuotolius. Bet ir tuomet jis nebūtų pa- 
našus į mitinį pegasą. Norint prikabinti sparnų raumenis, jam 
prireiktų dešimties pėdų ilgio krūtinkaulio. Sparnų ilgis siektų 
aštuoniasdešimt pėdų. Suglausti tokie sparnai uždengtų jį kaip 
palapinė. Susiduriam su kubo-kvadrato taisykle. 

- Ką? 

Kargriu nekantriai mostelėjo. 

- Keliamoji galia lygi duoto dydžio kvadratui, keliama ma- 
sė - to paties dydžio kubui, kai kiti dydžiai lygūs. Per daug ne- 
iškraipydamas proporcijų, galėčiau padaryti katės didumo pe- 
gasą. 

- Ne, man reikia tokio, kuriuo galėčiau joti. Man nesvarbu 
sparnų ilgis, ir sutinku su dideliu krūtinkauliu. Kada galiu jį 
gauti? 

Kargriu pažvelgė į jį su pasidygėjimu, gūžtelėjo ir atsakė: 

- Turiu pasitarti su B'na Krytu. - Jis ėmė švilpti ir suokti; 
dalis sienos priešais juos ištirpo ir jie išvydo laboratoriją. Pir- 
mame trimačio paveikslo plane stovėjo natūralaus didumo mar- 
sietis. 

Kai padaras sučiulbo, atsakydamas Kargriu, ponia van Fo- 
gel atsisuko pažiūrėti, bet tuoj vėl nudelbė akis. Ji žinojo, kad 
tai kvaila, bet tiesiog negalėjo pakęsti marsiečių išvaizdos; 0 
tokiais, kurie pasikeitė ją į pusiau žmogišką, ypatingai šlykštė- 
josi. 

Mokslininkai pačirškė ir pagestikuliavo minutę kitą, ir 
Kargriu vėl atsisuko į van Fogelį. 

- B'na sako, galit tai pamiršti. Per ilgai užtruks. Jis domė- 
josi, kaip jums patiktų gražus vienaragis, arba pora, su garan- 
tija, kad dauginsis? 

- Vienaragiai - senas triukas. Kiek užtruks pegasas? 

Po dar vieno girgždančių durų pokalbio Kargriu atsakė: 

- Geriausiu atveju dešimt metų; šešiolika - su garantija. 

- Dešimt metų? Tai juokinga! 

Kargriu supyko. | 

- Aš maniau, kad prireiks penkiasdešimties, bet jeigu B'na 
sako, kad gali padaryti tai per tris ar keturias kartas, vadinasi, 
jis gali. B'na yra geriausias biomikrochirurgas abejose plane- 
tose. Jo chromosomų chirurgija neprilygstama. Galų gale, jau- 
nuoli, natūralus procesas tokiam rezultatui pasiekti užtruktų iki 
milijono metų, jeigu apskritai būtų įmanomas. Jūs ką, manot, 
kad pinigai gali nupirkti stebuklą? 

Van Fogeliui pakako išauklėjimo susigėsti. 

- Atleiskite, daktare. Pamirškim tai. Dešimt metų - iš tiesų 
per ilgai. O kaip dėl kitos galimybės? Sakėte, kad galima pada- 
ryti pegasą kaip iš paveikslėlio, jeigu aš neprašysiu, kad jis 
skristų. Ar galėčiau jodinėti juo raitas? Žemės paviršiumi? 

- Na, žinoma. Polo nepažaistumėt, bet jodinėti - kodėl gi 
ne. 

- Tuomet aš sutinku. Paklauskit Benio Kryso, ar kuo ten jis 
vardu, kiek tai užtruks. 

Marsietis jau pranyko iš ekranų. 

- Kam man jo klausti? - atšovė Kargriu. - Tai mano kasdie- 
ninė praktika - paprasčiausia manipuliacija. B'na pagalbos pri- 

reikia, kai keičiami ir transplantuojami genai, tai yra, tikram 
genetiniam darbui. Paruošiu jums gyvulį per aštuoniolika mė- 
nesių. 

- Negalit apsisukti greičiau? 

- Ką jūs sau manote, žmogau? Užauginti naujagimį kume- 
liuką reikia vienuolikos mėnesių. Mėnesio man prireiks projek- 
tavimui ir planavimui. Embrioną išimsime ketvirtą dieną ir to- 
liau auginsime dirbtinėje gimdoje. Brendimo metu operuosiu 
dešimt ar dvylika kartų - implantavimas, skiepijimas ir panašiai 
- esat girdėjęs. Taigi po metų turėsime gimusį kumeliuką su 
sparnais. Po pusantrų pristatysiu jums šešių mėnesių pegasą. 

- Imu. 

Kargriu užrašė pastabas ir perskaitė: 

- Vienas sparnuotas arklys, neskraidantis, sterilus. Bazinė 
veislė jūsų pasirinkimu; siūlyčiau palominą arba arabų. Spar- 
nai kondoro pavyzdžiu, balti. Plunksnos dirbtinės, su pakraščiu 
įskiepytomis paukščio arba tinkamo pakaitalo plunksnomis. - 
Jis perdavė popierių. - Pasirašykit šitą, ir pradėsim, nelaukda- 
mi oficialios sutarties. 

- Sutarta, - sutiko van Fogelis. - Kiek moku? - Jis padėjo 
savo autografą prie Kargriu parašo. 

Kargriu paskaičiavo: specialistų ir technikų darbo valan- 
dos, pirkiniai, papildomos išlaidos - ir perdavė juodraštį Bleiks- 
liui. Žinoma, jis pridūrė šiek tiek savo moksliniam tyrimui fi- 
nansuoti, tačiau, kai Bleikslis išvertė viską į dolerius ir centus, 
net jo antakiai kilstelėjo. 

- Tai bus lygiai du milijonai dolerių. 

Van Fogelis sudvejojo. Paminėjus pinigus, jo žmona atsig- 
ręžė. Bet tuoj pat ji vėl sutelkė dėmesį į mokytą drambliuką. 

Bleikslis skubiai pridūrė: 

- Žinoma, tai už vienintelį unikalų gaminį. 

- Suprantama, - gyvai sutiko van Fogelis ir pasirašė po skai- 
čiais. 

Van Fogelis buvo pasirengęs grįžti, bet Žmona užsispyrė 
— “beždžionių", kaip ji vadino darbininkus antropoidus. 

inia, kad valdo nemenką dalį šių subžmogiškų padarų, ją su- 

intrigavo. Bleikslis noriai pasiūlė ekskursiją po laboratorijas, 
kur darbininkai buvo auginami iš tikrų beždžionių. 

Kompleksas išsidėstė septyniuose korpusuose, kuriuos va- 

dino septyniomis Sutvėrimo Dienomis. Didžiulį Pirmosios Die- 
nos pastatą užėmė Kargriu ir jo vadovaujamos tarnybos, ope- 
racinės, inkubatoriai bei laboratorijos. Marta van Fogel čia 
šiurpdama, čia žavėdamasi žiūrėjo į gyvus organus ir embrio- 
nus, kurių dirbtinį gyvenimą palaikė protingos apykaitos siste- 
mos iš stiklo ir metalo bei nuostabūs automatai. 

Ji nepajėgė įvertinti šių įrengimų; visa tai ją slėgė. Kai jau 
beveik pasmerkė plastinę biologiją, Napoleonas, truktelėjęs už 
skverno, priminė, kad čia gimsta ne tik monstrai, bet ir mieli 
padarai. 

Į Antrosios Dienos pastatą jie neužsuko. Jis priklausė B'na 
Krytui ir jo rasės kolegoms. 

- Ten mes negalėtumėm likti gyvi, jūs, be abejo, žinote, - 
paaiškino Bleikslis. Van Fogelis linktelėjo. Jo žmona nuskubė- 
jo šalin; ji nenorėjo jokių marsiečių, net pasislėpusių už storo 
stiklo. | 

Visi kiti statiniai buvo skirti komercinių darbininkų gamy- 
bai ir vystymui. Trečiojoje Dienoje visokių rūšių antropoidai 
buvo tobulinami ir pritaikomi greitai besikeičiantiems rinkos 
poreikiams. Ketvirtąją Dieną - didžiausią iš visų korpusų - už- 
ėmė inkubatoriai masinei komercinių antropoidų gamybai. 
Bleikslis paaiškino, kad normalaus gimdymo čia atsisakyta. 

- Tokia technologija įgalina tiksliai kontroliuoti dirbtines 
variacijas, pavyzdžiui, ūgį, be to, sutaupo tūkstančius patelių 
darbo valandų. 

Ponią van Fogel ypač sužavėjo Penktoji Diena. Čia įsikū- 
rė antropoidų vaikų darželis, kur mažieji išdykėliai buvo mo- 
komi kalbos ir gyvenimo bendruomenėje įgūdžių, atsižvelgiant 
į jiems skirtą socialinę padėtį. Jie dirbo paprastus darbelius: rū- 
šiavo sageles, kasė duobutes smėlio dėžėse, o paskatinimui už 
gerą ir spartų darbą gaudavo saldainį. 

Šeštoji Diena buvo skirta baigiamajam antropoidų lavini- 
mui. Čia kiekvienas įgydavo būsimą specialybę: valytojo, žem- 
kasio bei ypač svarbias Žemės ūkiui - sėjėjo, ravėtojo, derliaus 
rinkėjo. 

- Vienas fermeris, įdarbinęs tris neošimpanzes, gali užau- 
ginti tokį vaisių derlių, kokiam anksčiau būtų prireikę dvylikos 
samdomų darbininkų, - gyrėsi Bleikslis. 

Jie pasigrožėjo modifikuotomis gorilomis, dirbančiomis be- 

veik neįmanomai sunkius darbus, stabtelėjo prie mažųjų neoka- 
pucinų, raškančių vaisius nuo butaforinių medžių viršūnių, ir 
patraukė link Septintosios Dienos. 

Šiame pastate buvo vykdoma radioaktyvioji genų mutaci- 
ja, todėl jis stovėjo atokiau. Dėl remonto judantis takas nevei- 
kė, tad teko eiti pėsčiomis. Pakeliui išsidėstė darbininkų gardai 
ir barakai. Keletas antropoidų susispietė prie vielinio aptvaro 
ir ėmė jiems šaukti: 

- Cigretė! Cigretė! Prašom, misi! Prašom, bos! Cigretė! 

- Ką jie sako? - paklausė ponia van Fogel. 

- Prašo cigarečių, - atsakė Bleikslis susierzinęs. - Žino, kad 
negalima, bet jie gi kaip vaikai. Tuoj sutvarkysim. - Jis priėjo 
prie aptvaro ir pašaukė seną patiną. - Ei, grandini! 

Pašauktas darbininkas be įprasto drobinio sijonėlio dar ry- 
šėjo ant rankos sudriskusį raištį. Jis atsisuko ir nukrypavo prie 
tvoros. | 

- Grandini, - įsakė Bleikslis. - Varyk šituos mulkius šalin 
iš Čia. 

- Okei, bos, - atraportavo senis ir ėmė stumti arčiausiai sto- 
vinčius. - Šarin, jūs, murkiai, šarin! 

- Bet aš turiu kelias cigaretes, - paprieštaravo ponia van Fo- 
gel, - ir būčiau mielai jiems davusi. 

- Nereikia jų lepinti, - atsakė valdytojas. - Juos mokė, kad 
gėrybės sukuriamos tik darbu. Nuoširdžiai atsiprašau už savo 
vargšus vaikus; šitie aptvaruose jau sensta ir kartais pamiršta 
gerą elgesį. 

Nieko nesakydama, ji nužingsniavo toliau palei tvorą, kur, 
prisispaudusi prie vielos, žvelgdama į juos švelniomis, liūdno- 
mis akimis kaip vaikas prie kepyklos lango, stovėjo sena ne- 
ošimpanzė. Ji nedalyvavo grūstinėse dėl tabako, tad grandinis 
paliko ją ramybėje. 

- Norėtum cigaretės? - paklausė ponia van Fogel. 

- Prašom, misi. 

Ji ištraukė vieną ir padavė. Neobeždžionė priėmė dovaną su 
negrabia padėka, užsitraukė giliai į plaučius, pasimėgaudama 
išpūtė per šnerves ir baikščiai tarė: 

- Ačiū, misi. Aš - Džeri. 

- Laba diena, Džeri. 

- Rabas, misi. - Beždžionė pritūpė, sulenkdama kelius, nu- 


199 


lenkusi galvą ir prispaudusi rankas prie krūtinės. 

- Eime, Marta, - pakvietė vyras. Jiedu su Bleiksliu prisiar- 
tino ir stovėjo už jos. 

- Tuojau, - atsakė ji. - Susipažink, Brauni: mano draugas 
Džeris. Argi nepanašus į dėdę Albertą? Tik labai jau liūdnas. 
Kodėl tu nusiminęs, Džeri? 

- Jie nesupranta abstrakčių klausimų, - įsiterpė Bleikslis. 

Bet Džeris jį nustebino. 

- Dženi rūdna, - pareiškė jis tokiu tragišku balsu, kad Marta 
van Fogel nebežinojo, juoktis ar verkti. 

- Kodėl, Džeri? - švelniai paklausė ji. - Kodėl tau taip liūd- 
na? | 

- Nėr darbo - pranešė jis. - Cigretės nėr. Sardainio nėr. Nėr 
darbo. | 

- Tai seni darbininkai, jų darbingas amžius jau pasibaigė, 
- pakartojo Bleikslis. - Tinginiavimas juos slegia, bet užimti ne- 
turim kuo. 

- Šit kaip! - tarė ponia van Fogel. - O kodėl neduodat jiems 
sagučių rūšiuoti, ar dar ko nors, kaip tiems vaikučiams? 

- Jie ir su tuo nesusitvarkytų, - atsakė jai Bleikslis. - Šitie 
darbininkai jau nusenę. 

- Džeris nenusenęs! Jūs girdėjot, kaip jis kalba. 

- Na, gal ir ne. Minutėlę. - Jis atsisuko į beždžionžmogį, ku- 
ris pritūpė pakasyti Napoleono galvos, iškišęs per tvorą ilgą 
pirštą. - Ei, žioply! Ateik čia. 

Bleikslis panaršė aplink gauruotą darbininko kaklą i ir UŽ- 
čiuopė ploną plieninę grandinėlę su metaliniu žetonu. Išnagri- 
nėjęs įrašą, jis pripažino: 

- Jūsų teisybė. Jo amžius čia niekuo dėtas, bet akys nusil- 
pusios. Prisimenu šitą partiją; nesėkmingas mutacijų derinys 
sukėlė kataraktą. - Jis gūžtelėjo pečiais. 

- Betgi tai ne priežastis versti jį kankintis be darbo. 

- Ponia van Fogel, dėl Dievo, nereikia šitaip jaudintis. Jie 
neužtrunka šiuose aptvaruose; na, keletą dienų, ne ilgiau. 

- Ak, - jai kiek palengvėjo, - vadinasi, vis dėlto yra vieta, 
kur jie gali pailsėti. O ten ar gauna kokio darbo? Matot, Dže- 
ris nori dirbti. Tiesa, Džeri? 

Neošimpanzė iš visų jėgų stengėsi sekti pokalbį. Suvokęs 
paskutinį klausimą, Džeris išsišiepė. 


200 


- Džeri dirba! Tikras darykas! Gerai dirba. - Jis sulenkė 
pirštus, suspaudė į kumščius ir iškėlė abu nykščius. 

Ponas Bleikslis kiek pasimetė. 

- Iš tiesų, ponia van Fogel, tam nėra jokio reikalo. Matot... 
- Jis užsikirto. 

Van Fogelis klausėsi pokalbio sudirgęs. Žmonos kaprizai jį 
visada erzino, nebent sutapdavo su jo paties. Negana to, jis jau 
kaltino Bleikslį dėl savo neapgalvoto išlaidumo; nuojauta kuž- 
dėjo, kad žmona kokiu nors būdu privers jį brangiai mokėti už 
lengvabūdišką poelgį. Supykęs ant abiejų, jis įterpė pačią ne- 
tinkamiausią pastabą. 

- Nebūk paika, Marta. Niekas neišleidžia jų į pensiją. Juos 
likviduoja. 

Praėjo kiek laiko, kol ji suvokė ką išgirdusi. Na, o tada tie- 
siog pašėlo. 

- Kaip... kaip... Nežinojau, kad šitaip daroma! Jums turi bū- 
ti gėda! Jūs... jūs savo senelę galėtumėt nušauti! 

- Ponia van Fogel... maldauju jūsų! 

- Neponinkit manęs! Jūs privalote liautis, girdite? - Ji žiū- 
rėjo į mirties aptvarus, į šimtus slampinėjančių ten senų darbi- 
ninkų. - Tai siaubinga! Jūs išnaudojate šituos vargšus, kol jų jė- 
gos išsenka, o tada atimate mažyčius jų džiaugsmus ir pašali- 
nate juos! Stebiuosi, kad nesuvalgote! 

- Kaip nesuvalgo, - šiurkščiai atsiliepė jos vyras. - Maistas 
šunims. 

- Ką?! Na gerai, šito man jau gana! 

- Ponia van Fogel, - maldavo Bleikslis. - Leiskite paaiškin- 
ti. 

- Paaiškinti?! Pamėginkit! Linkiu, kad jums pasisektų! 

- Na, matot, kaip yra... - Jo žvilgsnis užkliuvo už Džerio, 
susirūpinusia išraiška stovinčio prie tvoros. - Šalin, žioply! 

Džeris nušliurino šalin. 

- Palauk, Džeri! - liepė ponia van Fogel. Džeris sustojo 
dvejodamas. - Liepkite jam sugrįžti, - įsakė ji Bleiksliui. 

Valdytojas prikando lūpą, bet pašaukė: 

- Grįžk atgal. - Nors turėjo profesinį įprotį keliaklupsčiauti 
prieš pinigų maišą, jis pajuto poniai van Fogel augančią neapy- 
kantą. Aiškins jam, kaip turi tvarkyti biznį - nagi, galų gale! - 
Ponia van Fogel, mane žavi jūsų humanizmas, bet jūs tiesiog 

nesuprantate situacijos. Mes pažįstame savo darbininkus ir da- 
rome tai, kas jiems geriausia. Jie miršta be skausmo, nesulau- 
kę, kol negalia virs jiems kančia. Jie nugyvena laimingą gyve- 
nimą, laimingesnį nei jūsų ar mano. Mes tik apsaugome juos 
nuo blogosios gyvenimo dalies, nieko daugiau. Ir prašau nepa- 
miršti, jeigu ne mes, vargšai gyvuliai niekada nebūtų išvydę pa- 
saulio. 

Ji papurtė galvą. 

- Netaukškit niekų! Tuoj imsit man Bibliją cituoti. Šitai turi 
liautis, pone Bleiksli. Jūs asmeniškai atsakysite. 

Bleikslis išbalo. 

- Aš atsakingas direktorių tarybai. 

- Jūs taip manot? - Ji atidarė rankinę ir išsitraukė telefoną. 
Buvo taip susijaudinusi, kad net nerinko tiesioginio numerio, o 
iškvietė vietos operatorių. - Fyniksas? Sujunkit su Didžiojo 
Niujorko Miurei Hilu 90-4004, ponas Heskilas. Skubiai - pri- 
vilegijuotas abonentas 777. Paskubėkit. - Ji laukė atsiliepiant 
savo vadybininko, nekantriai trepsėdama koja ir apdovanoda- 
ma Bleikslį įsiutusiais žvilgsniais. - Heskilai?7 Čia Marta van 
Fogel. Kiek aš turiu “Darbininkų" akcijų? Ne, ne, nieko tokio... 
kiek procentų?... Štai kaip? Gerai, šito negana. Man būtinai rei- 
kia 51 Yo iki ryt ryto... gerai, tegul įgaliojimas, bet kad būtų... 
aš neklausiu, kiek kainuoja, pasakiau, kad būtų. Judinkitės. - Ji 
išjungė telefoną ir atsisuko į vyrą. - Mes išvykstam, Brauni, ir 
pasiimam Džerį su savimi. Pone Bleiksli, būkit toks malonus iš- 
vesti jį iš šito gardo. Brauni, išrašyk jam čekį pagal sąskaitą. 

- Klausyk, Marta... 

- Aš jau nusprendžiau, Brauni. 

Ponas Bleikslis atsikosėjo. Dabar bent kiek apramins šitą 
moteriškę. 

- Darbininkai, ponia, neparduodami. Atleiskite. Tai kompa- 
nijos politika. 

- Puiku. Aš pasitenkinsiu ilgalaike nuoma. 

- Šis darbininkas jau išimtas iš darbo rinkos. Jis neišnuo- 
mojamas. 

- Ar mano bėdos su jumis dar nesibaigė? 

- Kaip norite, madam! Šis darbininkas neperleidžiamas jo- 
kiomis sąlygomis. Tačiau kaip paslaugą tamstai, aš nuspren- 
džiau suteikti jums teisę disponuoti šia nuosavybe nemokamai. 

Turėkite galvoje, kad mūsų firmos politiką diktuoja labai kon- 
kretus rūpinimasis verslo subjektų gerove bei ilgametė prakti- 
ka. Todėl pasiliekame teisę bet kuriuo metu tikrinti, ar deramai 
rūpinatės šiuo darbininku. - Še, pamanė sau įsiutęs, šitai tave 
atvėsins. 

- Žinoma. Ačiū, pone Bleiksli. Jūs labai malonus. 

Kelionė atgal į Didįjį Niujorką nebuvo linksma. Napoleo- 
nui ji visai nepatiko ir jis to neslėpė. Džeris buvo kantrus, bet 
ji pykino. Dar gerokai prieš nusileidžiant van Fogeliai tarpusa- 
vyje nebesišnekėjo. 


- Prašau atleisti, ponia van Fogel. Akcijų tiesiog neįmano- 
ma buvo nupirkti. Turėjome gauti įgaliojimą O'Tūlo paketui, 
bet kažkas perėmė jį vos valandą prieš man užklausiant. 

- Bleikslis. 

- Be abejonės. Nereikėjo prie jo išsiduoti. Suteikėt laiko 
įspėti darbdavius. 

- Negaiškit aiškindamas, kokių klaidų pridariau vakar. Ką 
ketinate daryti šiandien? 

- O ką aš galiu, brangioji ponia? Įvykdysiu visus jūsų nu- 
rodymus, kokius tik duosite. 

- Nekalbėkit niekų. Privalote būti apsukresnis už mane; mo- 
ku jums algą, kad už mane galvotumėt. 

Ponas Heskilas bejėgiškai skėstelėjo rankomis. Jo darbda- 
vė išsitraukė cigaretę su tokia jėga, kad toji sulūžo. 

- Kodėl neateina Vainbergas? 

- Betgi, ponia van Fogel, čia nėra jokių teisinių aspektų. Jūs 
norite akcijų. Mes neįstengiameėjų nupirkti arba gauti įgalioji- 
mus. Taigi... 

- Aš moku Vainbergui, kad aplenktų teisines kliūtis. Iš- 
kvieskit jį. 

Vainbergas kaip tik ėjo iš savo biuro; Heskilas pasigavo jį 
vidiniu ryšiu. 

- Sidni, - pakvietė jis. - Čia Oskaras Heskilas. Ar negalė- 
tum užsukti pas mane? 

- Oi, atleisk. Ketvirtą valandą tiks? 

- Sidni, jūs reikalingas nedelsiant! - įsiterpė klientės balsas. 
- Čia Marta van Fogel. 

Mažas žmogelis bejėgiškai gūžtelėjo pečiais. 

- Tučtuojau, - sutiko jis. Kad ją kur, tą moteriškę. Ir kodėl 
jis nepaklausė žmonos, kai ši įkalbinėjo išeiti į pensiją sulau- 
kus šimto dvidešimt penkerių? 

Po dešimties minučių Vainbergas klausėsi Heskilo paaiški- 
nimų, nuolat pertraukiamų klientės. Kai jie baigė, jis skėstelėjo 
rankomis. 

- Ko gi jūs norite, ponia van Fogel? Tie darbininkai yra 
kompanijos turtas. Nupirkti nuosavybės teisių jums nepavyko 
- jus sustabdė. Bet aš, tiesą sakant, nematau, dėl ko jūs taip jau- 
dinatės. Juk gavote darbininką, kurio gyvybę norėjote išsaugoti. 

Ji išsižiojo kalbėti, bet pritrūko oro. Šiaip taip atgavusi ža- 
dą, atsakė: 

- Tai neturi reikšmės. Ką reiškia vienas darbininkas iš mi- 
lijonų? Aš noriu sustabdyti šitas žudynes apskritai. 

Vainbergas papurtė galvą. 

- Jeigu galėtumėt įrodyti, kad tie gyvūnai likviduojami ne- 
humaniškais būdais arba prieš likviduojant jais netinkamai rū- 
pintasi, arba tas naikinimas netikslingas... 

- Netikslingas? Žinoma, taip ir yra! 

- Brangioji ledi, teisine prasme - greičiausiai ne. Regis, 
1972-siais buvo precedentas, Džiulijus Hartmanas ir kiti prieš 
Hartmanų dvarą. Teismas pripažino negaliojančia testamento 
dalį, kuri reikalavo sunaikinti vertingą persiškų kačių kolekciją. 
Bet norint pasinaudoti šia teorija, jums tektų įrodyti, kad šitie 
padarai, net kai pasensta, yra vertingesni gyvi negu mirę. Jūs 
negalite priversti savininko laikyti nuostolingą turtą. 

- Klausykit, Sidni, aš pasikviečiau jus ne tam, kad aiškin- 
tumėt, kaip to negalima padaryti. Jeigu galiojantys įstatymai 
netinka, tai pasirūpinkit, kad atsirastų nauji. 

Vainbergas žvilgtelėjo į susikrimtusį Heskilą ir atsakė: 

- Matot, ponia van Fogel, mūsų federalinė Asociacija nu- 
tarė neremti jokios įstatymų leidybos per šią administracijos 
kadenciją. 

- Kas per nesąmonės! Kodėl? 

- Įstatymų Leidėjų Gildija priėmė naują garbingos prakti- 
kos kodeksą, kurį mes laikome visai negarbingu. Diferencijuoti 
mokesčiai, baudžiantys daugiausiai uždirbančius, specialūs ve- 
teranų paramos fondai ir taip toliau - viskas labai gražiai skam- 
ba, bet iš esmės kodeksas yra tiesiog plėšikiškas. Net Brigso 

Fondas tokiomis sąlygomis kažin ar pajėgs investuoti į visuo- 
meninį sektorių. 

- Na, na. Gražu, kai įstatymų leidėjai susimeta su profsą- 
jungomis, jie juk profesionalai. Kyšiai turėtų išaugti. Paduokit 
į teismą ir baigta. 

- Ponia van Fogel, - paprieštaravo Vainbergas, - kaip, jūsų 
manymu, aš paduosiu į teismą organizaciją, kuri juridiškai ne- 
egzistuoja? Teisine prasme jokios Įstatymų Leidėjų Gildijos 
nėra, kaip nėra pagalbinės subsidijuojamos įstatymų leidybos 
apskritai. 

- O vaikus randa kopūstų lysvėje. Pakaks išsisukinėti, džen- 
telmenai. Ką ketinate daryti? 

Pamatęs, kad Heskilas nesiruošia kalbėti, prabilo Vainber- 
gas: 

- Manau, ponia van Fogel, turime pasamdyti neasocijuotą 
advokatą. 

- Na, jau ne, su šitais aš neprasidedu. Aš... net nesuprantu, 
kaip jie mąsto. Sidni, aš paprasta ištekėjusi moteriškė. 

Vainbergas krūptelėjo, išgirdęs tokią išpažintį, ir pastebė- 
jo sau, kad bet kokia kaina privalo nuslėpti informaciją, jog jo 
paties samdomas neasocijuotas advokatas įtrauktas į jos alga- 
lapius. Jis visada palaikė paprasto ir doro patikėtinio įvaizdį, 
kaip ir reikalavo visuomenės nuomonė, bet jau seniai suprato, 
kad Martos van Fogel problemų sprendimas retkarčiais parei- 
kalauja ne visai įprasto juridinio traktavimo. 

- Žmogus, kurį turiu galvoje, yra laisvas menininkas, - ne- 
atlyžo jis. - Suprasti jį visai nebūtina. Mums juk nereikia. su- 
prasti kompozitoriaus, kad įvertintumėm simfoniją. Siūlyčiau 
bent jau pasikalbėti su juo. 

- Na, gerai, gerai! Atveskit jį. | 

- Atvesti čia? Ponia brangioji! - Heskilas neteko žado. 
Vainbergas taip pat neslėpė nuostabos. 

- Jeigu iškils aikštėn, kad konsultavotės su tuo žmogumi, 
teismas ne tik atmes bet kokį jūsų ieškinį; visos Brigso inicia- 
tyvos bus pasmerktos daugeliui metų. 

Ponia van Fogel gūžtelėjo pečiais. 

- Jau tie vyrai. Niekad nesuprasiu, kaip jūs mąstote. Kodėl 
negalima konsultuotis su neasocijuotu advokatu taip pat atvi- 
rai kaip su astrologu? 

Džeimsas Roderikas Makojus nebuvo stambus vyras, bet 
atrodė stambus. Jis įsigudrino būti pastebimas net tokioje mil- 
žiniškoje patalpoje kaip ponios van Fogel salonas. Ant jo vizi- 
tinės kortelės buvo parašyta: 


Dž. R. MAKOJUS 
“TikRAsis MakOJUS" 
„Neasocijuotas advokatas su licencija 
Užglaistymas, ypatingi kontaktai, versijos. 
Šimto procentų garantija 
PAL. TEL. 9-8M4554 
Kviesti Maką 


Nurodytas numeris priklausė ištaigingo Trijų Planetų Klu- 
bo plaukymo baseinui. Biurui Makojus negaišo laiko, o visas 
bylas laikė galvoje - vienintelėje saugioje vietoje. 

Kol ponia van Fogel aiškino savo bėdą, jis sėdėjo ant grin- 
dų ir mėgino išmokyti Džerį žaisti kauliukais. 

- Tad kaip jūs manot, pone Makojau? Ar galim apkaltinti 
juos žiauriu elgesiu su gyvūnais? Mano spaudos tarnyba pa- 
ruoštų dirvą. 

Makojus atsistojo. 

- Džerio akys ne tokios jau prastos, pamėginau sukčiauti - 
išsyk pastebėjo. Ne, - tęsė jis, - žiauraus elgesio versija niekam 
tikus. Kaip tik to “Darbininkai" ir laukia. Bus pasirengę įrodyti, 
kad antropoidai tik ir trokšta būti nužudyti. 

Džeris viltingai parito kauliukus. 

- Viskas, Džeri. Dink. | 

- Okei, bos. - Beždžionžmogis atsikėlė ir nupėdino prie di- 
džiulio stereovizoriaus, užpildžiusio kambario kampą. Napole- 
onas nulapsėjo iš paskos ir įjungė vaizdą. Džeris, nuspaudęs se- 
lektoriaus mygtuką, pasigavo bliuzo dainininką. Napoleonas 
tuoj pat perjungė programą, paskui dar kartą ir dar, kol surado 
triukšmingą, bet populiarią grupę. Baigęs paiešką, ėmė mušti 
ritmą straubliuku. 

Džeris pasijuto nuskriaustas ir perjungė atgal į bliuzo dai- 
nininką. Napoleonas užsispyręs ištiesė savo kibią nosį ir išjun- 
gė visai. 

Džeris pasakė nepadorų žodį. | 

- Berniukai! - pašaukė ponia van Fogel. - Baikit peštis. 
Džeri, leisk Napiui pasirinkti, ką nori. Pažiūrėsi stereo, kai Na- 
pis eis dienos miego. 

- Okei, misi bos. 

Makojus susidomėjo. 

- Džeris mėgsta muziką? 

- Mėgsta? Jis ją tiesiog įsimylėjęs. Pats mokėsi dainuoti. 

- Šit kaip? Turiu tai išgirsti. 

- Būtinai. Napi, išjunk stereo. - Drambliukas pakluso, nors 
įsigudrino atrodyti įsižeidęs. - Eikš, Džeri - nagi, “Skambėkit, 
varpeliai". - Ji padėjo jam įstoti: - “Skambėkit, varpeliai, skam- 
bėkit, varpeliai, skambėkit per visą dienelę..." 

Ir jis pasigavo: | 

- Kambėkit, varpariai, kambėkit, varpariai, kambėkit per 
visa dėnere; 

Och kaip gera rėkt rogutem, nešk toryn, širgeri. 

Tai buvo klaiku; jis nepataikė melodijos ir, kreiva koja 
mušdamas ritmą, atrodė neišpasakytai juokingas. Bet jis daina- 
vo. 

- Oho, čia tai bent! - atsiliepė Makojus. - Gaila, Napis ne- 
moka kalbėti - būtų duetas. 

Džeris sutriko. 

- Napi gerai karba, - pranešė jis. Pasilenkęs prie drambliu- 
ko, pašnibždėjo į ausį. Napolėonas atsakė urzgimu ir inkštimu. 
- Matot, bos? - tarė Džeris triumfuodamas. 

- Ką jis sako? 

- Sako, ar gari Napi dabar šiurėt stereo? 

- Tegul, Džeri, - įsiterpė ponia van Fogel. Beždžionžmogis 
tyliai kažką pasakė draugužiui. Napoleonas nepatenkintas 
kvyktelėjo ir neįjungė. 

- Džeri! - tarė šeimininkė. - Aš nesakiau nieko panašaus. Jis 
neprivalo klausyti tavo bliuzo. Eik šalin, Džeri. Napi, žiūrėk, 
ką nori. 

- Jis ką, bandė gudrauti? - SusiGOMEJĘS paklausė Makojus. 

- Be abejo. 

- Hm... Džeris turi tikro piliečio savybių. Nuskusk jį, ap- 
auk, ir puikiai pritaps mano gimtinėje. - Jis pažvelgė į antropoi- 
dą. Džeris žiūrėjo į jį sutrikęs, bet kantrus. Ponia van Fogel iš- 
metė purviną drobinį sijonėlį, simbolizavusį jo vergišką pri- 

klausomybę, ir dabar Džeris vilkėjo šviesių tonų škotišką kil- 
tą, papuoštą kailiniu krepšeliu ir spalvotais kaspinais. 

- Kažin, ar jis galėtų išmokti groti dūdmaišiu? - paklausė 
Makojus. - Regis, pradedu užčiuopti versiją. 

- Na, nežinau. Ką turit galvoje? 

Makojus atsisėdo sukryžiavęs kojas ir ėmė ridenti kauliu- 
kus. 

- Nekreipk dėmesio, - atsakė po kiek laiko. - Niekam tikus 
versija. Bet ką nors sugalvosim. - Jis išrideno keturias šešiukes 
iš eilės. - Sakai, Džeris - vis dar korporacijos nuosavybė? 

„ - Formaliai taip. Abejoju, ar jie kada nors mėgins jį atsiim- 
ti. 

- Norėčiau, kad pamėgintų. - Jis surinko kauliukus ir atsi- 
stojo. - Viskas aišku, sesute. Man reikia pakalbėti su tavo spau- 
dos atstovu. Ir gali nebesijaudinti. 


Žinoma, poniai van Fogel derėjo pabelsti prieš įeinant į vy- 
ro kambarį. Bet tada ji nebūtų nugirdusi, ką jis kalbėjo ir kam. 

- Visiškai teisingai, - išgirdo ji vyro balsą. - Jis mums ne- 
bereikalingas. Pasiimkite jį, ir kuo greičiau, tuo geriau. Tik pa- 
sirūpinkit, kad atsiųsti žmonės turėtų pasirašytą orderį, įparei- 
gojantį mus jį grąžinti. 

Nesuprasdama pokalbio, ponia van Fopgel nieko pikto ne- 
nujautė, tiesiog buvo smalsu. Per vyro petį ji pažvelgė į vide- 
oekraną. Ir pamatė ten Bleikslio veidą. Jo balsas kalbėjo: 

- Puiku, pone van Fogeli, pasiimsime antropoidą rytoj. 

Ji priėjo prie ekrano. 

- Minutėlę, pone Bleiksli... - tada atsisuko į vyrą. - Brauni, 
ką, dėl Dievo meilės, tu čia išdarinėji? 

Iš netikėtumo jo veido išraiška tapo tokia, kokios prieš 
žmoną jis niekad iki šiol sau neleisdavo. 

- Kodėl nepasibeldei? 

- Gal ir gerai padariau. Brauni, ar aš teisingai išgirdau? Tų 
prašei pono Bleikslio pasiimti Džerį? - Ji-atsisuko į ekraną. - 
Tai tiesa, pone Bleiksli? 

- Tikra tiesa, ponia van Fogel. Ir, tiesą sakant, šis nesusi- 
pratimas labai... 

- Nutilkit. - Ji pasisuko atgal į vyrą. - Brauni, kaip tu tai pa- 
aiškinsi? 

- Marta, baik kvailioti. Su tuo drambliu ir beždžione mūsų 
namai virto zoologijos sodu. Žinok, kad aš pagavau tavo bran- 
gųjį Džerį rūkant mano specialiai užsakytus cigarus... jau ne- 
kalbant apie tai, kad abudu ištisą dieną spokso stereo, ir žmo- 
gus nebeturi nė minutės ramybės. Aš neketinu kentėti viso to 
savo namuose. 

- Kieno namuose, Brauni? 

- Tai neturi nieko bendro. Aš neketinu... 

- Gerai. - Ji vėl nusigręžė į ekraną. - Pone Bleiksli, mano 
vyras, regis, bus praradęs žavėjimąsi egzotiškais gyvūnais. Ma- 
lonėkit sustabdyti pegaso užsakymą. 

- Marta! 

- Geru už gera, Brauni. Aš galiu apmokėti tavo kaprizus, 
bet velniai mane griebtų, jeigu mokėsiu už tavo šunybes. Sutar- 
tis nutraukta, pone Bleiksli. Detales aptarsite su ponu Heskilu. 

Bleikslis gūžtelėjo. 

- Jūs, žinoma, suprantate, kad šios užgaidos jums kainuos. 
Baudos... 

- Aš sakiau, detales aptarsite su ponu Heskilu. Dar vienas 
klausimas, pone Bleiksli. Ar padarėte, kaip aš jums sakiau? 

- Ką turite galvoje? 

- Jūs puikiai žinote. Aš klausiu, ar tie vargšai padarai gy- 
vi ir sveiki? 

- Tai ne jūsų reikalas. - Tiesą sakant, jis sustabdė naikini- 
mą; direktoriai nenorėjo rizikuoti, kol paaiškės, ko gali imtis 
Brigso Fondas. Bet suteikti jai malonumo jis neketino. 

Ponia van Fogel nužvelgė jį kaip menkavertį daiktą. 

- Sakot, ne mano? Tai įsidėk galvon, tu, mažas niekingas 
kirmine: aš laikau tave asmeniškai atsakingu. Jeigu bent vienas 
iš jų numirs nuo bet ko, aš pasitiesiu tavo kailį sau po kojomis.- 
Ji išjungė ryšį ir atsigręžė į vyrą. - Brauni... 

- Nereikia nieko sakyti, - atšovė jis tuo šaltu balsu, kuris 
paprastai padėdavo atvesti ją į protą. - Aš būsiu klube. Viso ge- 
ro. 

- Kaip tik tai ir norėjau pasakyti. 

- Ką? 

- Aš įsakysiu, kad drabužius tau atsiųstų. Ar dar ką nors turi 
šiuose namuose? 

Jis spoksojo į ją. 

- Netaukšk niekų, Marta. 

- Aš netauškiu niekų. - Ji nužvelgė jį nuo galvos iki kojų. 
- Dievaži, tu tikrai gražus, Brauni. Kokia buvau.kvaila, tikėda- 
masi nusipirkti vyriškį už čekių knygelę. Turbūt merginos gau- 
na juos veltui arba visai negauna. Ačiū už pamoką. - Ji nusisu- 
ko ir išskubėjo iš kambario į savo apartamentus. 

Po penkių minučių, pasitaisiusi makijažą ir keliais dūmais 
nuraminusi nervus, ji skambino į Trijų Planetų Klubo baseiną. 
Makojus priėjo prie ekrano, nešinas bilijardo lazda. 

- A, tai tu, saldžioji katyte. Na, ko nori, greit - man keturi 
rutuliai iki pergalės. 

- Aš su reikalu. 

- Gerai, gerai. Rėžk. 

Ji nupasakojo jam esmę. 

- Aš apgailestauju, kad nutraukiau sutartį dėl skraidančio 
arklio, pone Makojau. Tikiuosi, tai nesutrukdys jūsų darbui. 
Tiesiog praradau savitvardą. 

- Puiku. Prarask dar kartą. 

- Kaip tai? 

- Tu riedi tiesiai į duobutę, vaikeli. Iškviesk Bleikslį dar 
kartą. Aprėk jį. Pasakyk, kad slėptų savo kiaušinius toliau, nes 
padarysi jų iškamšą ir pasikabinsi ant sienos. Pasiūlyk jam, te- 
gul pabando atsiimti Džerį. 

- Aš nesuprantu. 

- Tau ir nereikia, mergužėle. Įsidėmėk: bulių kautynės ne- 
prasideda, kol bulius pakankamai neįsiutęs. Liepk Vainbergui 
gauti laikiną nutartį, draudžiančią “Darbininkams" atsiimti 
Džerį. Perduok savo vyriausiajam spaudos atstovui, kad skamb- 
telėtų man. Tada pasikviesk Žinių berniukus ir papasakok 
jiems, ką manai apie Bleikslį. Būk Žiauri. Pasakyk jiems, kad 
ketini sustabdyti šitas masines žudynes net jeigu teks pakloti 
paskutinį centą. 

- Na... gerai. Ar užsuksite pas mane prieš jiems atvykstant? 

- Ne. Turiu grįžti prie žaidimo. Gal rytoj. Ir nesikrimsk dėl 
to kvailo sparnuoto arklio. Visada maniau, kad tavo senis skys- 
to proto, be to, sutaupei krūvą monetų. Jų tau prireiks, kai at- 
siųsiu sąskaitą. Oi aš tave apkarpysiu! Kol kas. 


Švytinčios raidės bėgančia eilute ant „Taims“ pastato sie- 
nos skelbė: “TURTINGIAUSIA PASAULIO MOTERIS PRA- 

DEDA KOVĄ UŽ BEŽDŽIONŽMOGIO GYVYBĘ". Kiek 
aukščiau didžiuliame videoekrane puikavosi Džeris su savo 
juokingu kalniečio apdaru. Šį paveikslėlį keitė Brigso reziden- 
cija, apsupta nedidelės policininkų armijos, ir pati ponia van 
Fogel, aiškinanti visiems, kas netingi klausytis, įskaitant kelias 
naujienų agentūras, kad asmeniškai gins Džerį iki paskutinio 
atodūsio. 

“Darbininkų" bendrovės spaudos centras neigė bet kokius 
ketinimus atsiimti Džerį. Niekas šių protestų neišgirdo. 

Tuo tarpu teismui buvo pateiktas ieškinys, kuriuo nuolati- 
nis ir pilnateisis Jungtinių Valstijų gyventojas Džeris (pavardė 
nenurodyta) reikalavo uždrausti juridiniam asmeniui “Darbi- 
ninkai“, jo vadovybei ir tarnautojams, paveldėtojams bei ben- 
drasavininkėms daryti ieškovui bet kokią fizinę žalą ir ypač žu- 
dyti jį. 

Per savo advokatą, plačiai žinomą ir didžiai gerbiamą Au- 
gustą Pomfrį, Džeris kreipėsi į teismą savo vardu. 


Marta van Fogel sėdėjo teismo salės dalyje, skirtoje žiūro- 
vams, tačiau ją supo sekretoriai, asmens sargyba, tarnaitė, ži- 
niasklaidos atstovai, o viena televizijos kamerų buvo nuolat nu- 
kreipta į jos pusę. Marta nerimavo. Makojui reikalaujant, Pom- 
frį su byla supažindino Vainbergas, tokiu būdu išsaugodamas 
paslaptyje neasocijuoto advokato dalyvavimą. Bet apie Pomfrį 
ji turėjo savo nuomonę... 

Makojus taip pat pareikalavo, kad teisme Džeris nevilkėtų 
savo gražaus naujojo rūbo, ir aprengė ji išblukusiomis brezen- 
tinėmis kelnėmis bei tokiu pat švarkeliu. Ponia van Fogel lai- 
kė tai prasto skonio spektakliu. 

Labiausiai ji nerimavo dėl paties Džerio. Apšvietimas, 
triukšmas ir gausybė žmonių, rodės, visiškai jį sutrikdė. 

Be to, Makojus atsisakė atvykti į posėdį. Jis paaiškino, kad 
tai visiškai neįmanoma, kad vien jo dalyvavimas nuteiks teis- 
mą priešiškai, o Vainbergas pritarė. Vyrai! Jų smegeninės suk- 
tos, jiems patinka siekti tikslo aplinkkeliais. Tai tik dar kartą 
patvirtino jos nuomonę, kad iš vyrų derėtų atimti balso teisę. 

Bet jai labai trūko ramaus Makojaus pasitikėjimo savimi. 
Neturėdama jo šalia, ji stebėjosi, kaip apskritai galėjo patikėti 
tokį svarbų reikalą šitam neatsakingam plevėsai viščiuko 

smegenimis. Ji kramtė nagus ir troško, kad jis būtų čia. 

“Darbininkų" bendrovei atstovaujantys advokatai pradėjo 
gynybą pareiškimu, prašydami teismo nutraukti bylą be svars- 
tymo. Motyvas: Džeris yra korporacijos nuosavybė, sudėtinė 
bendrojo kapitalo dalis, tad jo ieškinys yra niekinis. Taip pat 
nykštys galėtų paduoti į teismą smegenis. 

Garbusis Augustas Pomfris solidžiai, kaip tikras valstybės 
vyras, nusilenkė teismui ir besiginančiai šaliai. 

- Iš tiesų keista, - pradėjo jis, - girdėti tik juridinę prasmę 
turinčios, bedvasės, dirbtinės visumos, vadinamos juridiniu 
"asmeniu", atstovą teigiant, kad padaras iš kūno ir kraujo, bū- 
tybė, kupina svajonių, lūkesčių ir aistrų, teisiškai neegzistuo- 
ja. Štai aš matau šalia savęs mūsų vargšą giminaitį Džerį. - Jis 
patapšnojo beždžioniukui per petį. Šis pasimetęs nusitvėrė jo 
rankos. Pomfris neprieštaravo. - Bet ieškodamas abstraktaus 
darinio “Darbininkai" - ką aš randu? Nieko. Keli žodžiai ant 
popieriaus, keletas pasirašytų blankų... 

- Teismui leidus, norėčiau paklausti, - įsiterpė vadovaujan- 
tis atsakovo advokatas, - ar mokslingasis ieškovas neigia ribo- 
tos atsakomybės akcinės bendrovės teisę disponuoti turtu? 

- Ieškovas atsakys? - kreipėsi teisėjas. 

- Dėkoju. Mano garbusis kolega uždavė nesusijusį su byla 
klausimą. Aš tik teigiu, kad ginčas dėl Džerio priklausomybės 
“Darbininkų" bendrovei yra atsietas, neesminis ir neturi nieko 
bendro su ieškiniu. Aš asmeniškai esu juridinės visumos, Di- 
džiojo Niujorko miesto, dalis. Bet ar tai atima iš manęs kaip as- 
mens mano pilietines teises? Po teisybei, tokia priklausomybė 
net nedraudžia man bylinėtis su šia juridine struktūra, jeigu mMa- 
nau, kad su manimi neteisėtai pasielgiama. Šiandien susirinko- 
me čia tam, tad triumfuotų teisingumas, o ne akla įstatymo rai- 
dė. Ateina laikas išsivaduoti iš absurdiškų rėmų, kai negyva po- 
pierinė teisinių aktų visuma gali neigti šio mūsų vargšo gimi- 
naičio egzistavimą. Kreipiuosi į mokslinguosius atsakovo atsto- 
vus, ragindamas pripažinti, jog Džeris iš tikrųjų, de facto egzis- 
tuoja, ir pradėkime nagrinėti bylą iš esmės. 

Jie pasitarė. Atsakė neigiamai. 

- Puiku. Mano klientas prašo jį apklausti, idant teismas ga- 
lėtų nustatyti jo buvimo faktą. 

- Protestuoju! Šis antropoidas negali būti apklausiamas. Jis 
yra sudėtinė turtinė atsakovo dalis. 

- Tai nustatys teismas, - sausai atsakė teisėjas. - Protestas 
atmestas. 

- Eik ir atsisėsk į tą kėdę, Džeri. 

- Protestuoju! Šis gyvulys negali prisiekti - tai peržengia jo 
suvokimo ribas. 

- Ką galite į tai atsakyti, atstove? 

- Teismui leidus, - tarė Pomfris, - paprasčiausia būtų paso- 
dinti jį į šią kėdę ir išsiaiškinti. 

- Tegul liudija. Prašau atlikti priesaikos procedūrą. 

Marta van Fogel įsikibo ranktūrių. Makojus mokė Džerį ši- 
to ištisą savaitę. Ar sugebės vargšelis vienas, kai šalia nėra mo- 
kytojo? 

Klerkas ėmė cituoti priesaikos tekstą. Džeris sėdėjo sutri- 
kęs, laukdamas. 

- Jūsų kilnybe, - kreipėsi Pomifris, - kai liudija vaikai, prak- 
tikuojamas tam tikras teksto supaprastinimas, pritaikant jų 
mentaliniams sugebėjimams. Ar leisite man? - Jis priėjo prie 
Džerio. 

- Džeri, mano berniuk, tu esi geras darbininkas? 

- Tikras darykas! Džeri gerai dirba! 

- O gal tu blogas darbininkas, ką? Tingus? Slepiesi nuo 
grandinio? 

- Ne, ne, ne! Džeri gerai dirba. Kasa. Sodina. Nekasa dar- 
šovės. Kasa pikžorę. Sunkiai dirba. 

- Kaip matote, - kreipėsi Pomfris į teismą, - mano klientas 
labai gerai skiria teisybę nuo neteisybės. Dabar pažiūrėkime, ar 
jam būdingos moralinės vertybės, reikalaujančios sakyti tiesą. 
Džeri,... 

- Taip, bos. 

Pomfris iškėlė plaštaką prieš antropoido veidą. 

- Kiek matai pirštų? 

Džeris ėmė skaičiuoti, baksnodamas pirštu: 

- Viens... du... trys... keturi... ee... penki. 

- Šeši pirštai, Džeri. 

- Penki, bos. 

- Šeši pirštai, Džeri. Gausi cigaretę. Šeši. 

- Penki, bos. Džeri nemeruoja. 

Pomfris skėstelėjo rankomis. 

- Ar teismas juo patikės? 

Teismas patikėjo. Marta van Fogel atsiduso su palengvėji- 
mu. Džeris nelabai gerai skaičiavo, be to, ji bijojo, kad pamir- 
šęs pamokas nenusitvertų kyšio. Bet jam buvo pažadėta ciga- 
rečių kiek panorės ir dar šokolado, jeigu tik nepamirš tvirtin- 
ti, kad penki yra penki. 

- Manyčiau, - tęsė Pomfris, - kad Džerio kaip asmens eg- 
zistavimo klausimas išspręstas. Jeigu jis gali liudyti, tai, be 
abejonės, gali ir bylinėtis. Ar garbieji kolegos pripažįsta? 

“Darbininkams" atstovaujanti teisininkų komanda sutiko - 
pačiu laiku, nes teisėjas jau ėmė niauktis. Mažytis spektaklis 
paliko jam didelį įspūdį. 

itaip laimėjęs iniciatyvą, Pomfris perėjo į puolimą. 

- Teismui maloniai leidus ir atsakovo gynybai neprieštarau- 
jant norėčiau pasiūlyti svarstymo eigą, kuri leistų mums su- 
trumpinti teisminius ginčus. Ketinu pateikti svarstyti prielaidą. 
Jos pagrindu beliks atsakyti į kelis klausimus ir tokiu būdu iš- 
spręsti bylą vienos ar kitos šalies naudai. Dabar prašyčiau kon- 
statuoti, kad “Darbininkų" bendrovės, veikiančios per savo 
samdinius, ketinimas yra atimti mano kliento gyvybę. 

Konstatuoti atsisakė. 

- Šit kaip? Tokiu atveju prašau teismo priimti domėn pla- 
čiai žinomą faktą, kad antropoidai darbininkai, praradę gebėji- 
mą nešti pelną, yra sunaikinami. Dabar prašau iškviesti liudi- 
ninkus, pradedant Horacijumi Bleiksliu, kurie parodys, kad 
Džeriui buvo ir lieka paskelbtas toks mirties nuosprendis. 

Po dar vieno skubaus pasitarimo konstatuota, kad Džeris iš 
tiesų buvo pasmerktas eutanazijai. 

- Dabar, - tarė Pomfris, - teikių teismo svarstymui prielai- 
dą: Džeris nėra gyvulys; jis yra žmogus. Nužudyti jį yra nusi- 
kaltimas - tai žmogžudystė. 


Iš pradžių stojo tyla. Paskui salės eilėmis nuvilnijo nhuosta- 
bos šūksnis. Žmonės seniai apsiprato su kalbančiais ir dirban- 
čiais gyvūnais. Bet pripažinti juos individais, asmenybėmis, 
žmonėmis? Tolygu laukti išdidaus Romos piliečio sutinkant, 
kad vergai irgi turi jausmus. 

Pomfris nelaukė, kol jie atsitokės. 

- Kas yra žmogus? Gyvų ląstelių ir audinių visuma? Teisinė 
sąvoka, kaip šis juridinis “asmuo", ketinantis atimti Džerio gy- 

vybę? Ne, žmogus yra kur kas daugiau. Žmogųs yra visuma vil- 
čių ir baimių, ilgesio ir siekių, didesnių negu jis pats. Daugiau 
negu pelenai, iš kurių jis kilo. Mažiau negu Kūrėjas, iš pelenų 
jį pakėlęs. Džerį paėmė iš džiunglių ir padarė kažkuo didesniu 
negu vargani jo protėviai. Taip pat kaip jus arba mane. Tad mes 
prašome šio teismo pripažinti jo žmogiškumą. 

Priešininko advokatai pamatė, kad teismas sujaudintas, ir 
reagavo greitai. Jie pareiškė, jog antropoido negalima pripažinti 
žmogumi, nes jis neturi žmogaus išvaizdos ir proto. Pomfris pa- 
kvietė pirmą liudininką - neprilygstamąjį B'na Krytą. 

Šiaipjau būdingos marsiečiui prastos nuotaikos nė kiek ne- 
pakėlė trys nuobodžios dienos kelioninėje cisternoje, nekalbant 
apie priverstinį pasitraukimą nuo darbų dėl dalyvavimo paikuo- 
se žemiečių žaidimuose. 

Susierzinimą dar padidino laukimas, kol Pomfris privertė 
gynybą pripažinti B'na liudininku ekspertu. Kad ir nenorom, jie 
nusileido - pagaliau, jis buvo jų pačių mokslinių tyrimų direk- 
torius. Be to, jo balsas atstovavo visą Marso valdomą “Darbi- 
ninkų" dalį - nors šio fakto priminti neprireikė. 

Kol iškvietė vertėją priesaikai - dar gaišatis. Savimyla B'na 
Krytas kaip visi marsiečiai niekad nesivargino mokytis anglų 
kalbos. Jis čirpė ir čiulbėjo, atsakydamas į reikalavimą sakyti 
tiesą, visą tiesą, ir taip toliau. Vertėjas pasimetė. 

- Jis teigia negalįs to padaryti, - informavo teisėją. 

Pomfris paprašė tikslaus vertimo. Vertėjas graudžiai pa- 
žvelgė į teisėją. 

- Jis sako, kad jeigu pasakys visą tiesą, tai jūs, kvailiai, - 
na, ne visai “kvailiai", tai marsietiškas žodis, reiškiantis begalvį 
kirminą - niekada jos nesuprasite. 

Teismas trumpai pasitarė dėl įžeidimo. Kai marsiečiui pa- 
aiškino, kad galbūt teks praleisti kelionės cisternoje dar trisde- 
šimt dienų, jis nusileido iš aukštybių ir sutiko pasakyti tiek tie- 
sos, kiek įmanoma. Jam leido liudyti. 

- Jūs esate žmogus? - paklausė Pomifris. 

- Pagal jūsų įstatymus ir standartus aš esu žmogus. 

- Kokiu pagrindu? Jūsų kūnas nepanašus į mūsiškį, jūs net 
negalite kvėpuoti mūsų oru. Jūs nemokate mūsų kalbos, o jū- 
sų mąstymas mums svetimas. Tad kaip galite būti žmogumi? 

Marsietis rūpestingai paaiškino: 

- Cituoju iš Žemės ir Marso Sutarties, kurią privalote gerb- 
ti kaip pagrindinį įstatymą: “Visiems Didžiosios Rasės atsto- 
vams, besilankantiems trečiojoje planetoje, užtikrinamos visos 
teisės ir laisvės, kuriomis naudojasi vietinė dominuojanti tre- 
čiosios planetos rasė". Šis skyrius, kaip išaiškino Tarpplane- 
tinis Tribunolas, reiškia, kad Didžiosios Rasės atstovai yra 
“žmonės", kad ir ką tai reikštų. 

- Kodėl vadinate savo rūšį Didžiąja Rase? 

- Dėl mūsų protinio pranašumo. 

- Pranašumo prieš žmones? 

- Mes esame žmonės. 

- Pranašumo prieš Žemės žmones? 

- Tai yra savaime suprantama. 

- Taip, kaip mes esame pranašesni už šį padarą vardu Dže- 
ris? 

- Tai nėra savaime suprantama. 

- Daugiau klausimų neturiu, - pareiškė Pomfris. 

Kažin, ar gynybos atstovams vertėjo bloginti ir šiaip pras- 
tą padėtį. Tačiau jie paprašė B'na Kryto apibrėžti skirtumą tarp 
žmogaus ir darbininko antropoido intelekto. Neprilygstamasis 
B'na pedantiškai paaiškino, kad esminius skirtumus stelbia kul- 
tūrų skirtybės, be to, tiek antropoidai, tiek žmonės taip menkai 
išnaudoja savo intelektualinį potencialą, kad spėlioti, kuri ra- 
sė trečiojoje planetoje virs dominuojančia, dar gerokai per 
anksti. 

Jis ėmė svarstyti, kaip, apjungiant geriausias antropoidų ir 
žmonių savybes, galima būtų sukurti išties pažangią rasę, bet jo 
apklausą skubiai nutraukė. 

- Teismui leidus, - kreipėsi Pomfris, - mes dar nesvarstėme 
mūsų prielaidos, tik paneigėme atsakovo argumentą, jog žmo- 
gų apibūdina konkreti išvaizda ir nustatytas intelekto lygis. To- 
dėl prašau iškviesti ieškovą, idant teismas nustatytų, ar jis iš 
tiesų yra Žmogus. 

- Garbingajam teismui leidus... - Juristų komanda tarėsi nuo 
tada, kai B'na Kryto cisterną išvežė iš salės. Dabar prabilo jų 
vadovaujantis advokatas. - Ieškinio esmę, kaip matyti, sudaro 
šios nuosavybės gyvybės išsaugojimas. Nebėra reikalo tęsti 
ginčų. Atsakovas pripažįsta, kad ši nuosavybė, disponuojama 
dabartinio globėjo, galės mirti natūralia mirtimi, ir prašo nu- 
traukti svarstymą. 

- Koks jūsų požiūris? - teismas kreipėsi į Pomfrį. 

Šis glaudžiau apsisiautė savo togą. 

- Mes neprašome šios korporacijos labdaros. Mes prašome 
teisingumo. Prašome, kad Džerio žmogiškumas būtų pripažin- 
tas kaip teisinė norma. Ne balso teisės ar teisės disponuoti tur- 
tu, ne įprastų priežiūros formų, nustatytų jo gentainiams, panai- 
kinimo. Tik prašome, kad jis būtų pripažintas žmogumi bent 
tiek, kiek ta akvariumo pabaisa, ką tik buvusi čia! 

Teisėjas atsisuko į Džerį. 

- Džeri, tu šito nori? 

Šis susirūpinęs pažvelgė į Pomfrį, paskui atsakė: 

- Okei, bos. 

- Eik į liudytojo vietą. 

- Vieną minutę... - Gynybos vyresnysis visai pasimetė. - 
Prašau teismo priimti domėn, kad šio ieškinio tenkinimas gali 
sužlugdyti nusistovėjusią komercinę praktiką, būtiną ekonomi- 
niam... 

- Protestuoju! - Pomfris įpykęs pašoko ant kojų. - Niekada 
negirdėjau tokio begėdiško bandymo paveikti teismą. Mano 
garbusis kolega galėtų lygiai taip pat ginti žmogžudį, apeliuo- 
damas į politinius motyvus. Aš kategoriškai... 

- Nusiraminkit, - tarė teisėjas. - Teismas nepriima pastabos. 
Prašom apklausti liudininką. 

Pomfris nusilenkė. 

- Mes mėginame išsiaiškinti šios keistos sąvokos - “žmogiš- 
kumas“ - esmę. Matėme, kad jis nepriklauso nuo formos, rasės, 
gimtosios planetos, ar proto aštrumo. Po teisybei, jo neįmano- 
ma apibūdinti, bet galima jį pajusti. Pajusti širdimi, siela. - Jis 
pasisuko į Džerį. - Džeri, ar nepadainuotum teisėjui savo nau- 
josios dainelės? 

- Tikras darykas. - Jis nervingai pažiūrėjo į televizijos ka- 
meras, daugybę mikrofonų ir atsikosėjo. 

- Šemyn, šemyn upe savanos, 

Tori, rabai toryy; 

Štai kur veršias būūt širdyys manaa... 

Aplodismentų griausmas atėmė jam žadą; teisėjo plaktukas 
išgąsdino dar labiau - bet tai neturėjo reikšmės. Sprendimas ne- 
bekėlė abejonių. Džeris buvo žmogus. 


Vertė 
Gediminas URBONAITIS 

Nuo šiol "Eridano" leidyklos 
knygynėlyje šias PFAF serijos knygas 
galite nusipirkti su nuolaida! 


Knygos po 3 Lt.: 


1 - Rinktinė - "Užslinks naktis" 

5 - Anderson, Poul - "Kryžiaus žygis į dausas" 
13 - Farmer, Philip Jose - "Visatų kūrėjas" 

18 - Harrison, Harry - "Plieninė žiurkė" 

27 - Heinlein, Robert A. - "Lėlininkai" 

28 - Aldiss, Brian W. - "Non-stop" 

32 - Lem, Stanislaw - "Futurologų kongresas" 
36 - Aldiss, Brian W. - "Šiltadaržis" 

42 - Heinlein, Robert A. - "Žvaigždžių žvėris" 
44 - Pohl, Frederik - "Sugrįžtuvės" 

56 - Harrison, Harry - "Plieninė žiurkė dainuoja bliuzą" 
57 - Foster, Alan Dean - "Vidurio pasaulis" 

58 - Gear, W. Michael - "Dievo voro kariai" 
59 - Brin, David - "Išaukštinimo karas" 1kn. 
60 - Brin, David - "Išaukštinimo karas" 2kn. 
62 - Lucas, George - "Žvaigždžių karai" 

64 - Glut, Donald F. - "Imperija kontratakuoja" 
66 - Kahn, James - "Džedajaus sugrįžimas" 

Nuo šiol "Eridano" leidyklos 
knygynėlyje šias PFAF serijos knygas 
galite nusipirkti su nuolaida! 


Knygos po 5 Lt.: 


76 - Bunch, Chris £ Cole, Allan - "Stenas" 

78 - Bradbury, Ray - "Amžinos atostogos" 

79 - Bunch, Chris X Cole, Allan - "Vilkų pasauliai" 
80 - Cook, Glen - "Ilgėjantys šešėliai" 

81 - Chalker, Jack L. - "Vidurnaktis prie sielų šulinio" 
84 - Bujold, Lois McMaster - "Ginklo broliai" 

85 - Farmer, Philip Jose - "Deira" 

91 - Hogan, James P. - "Operacija "Protėjas" 1kn. 
92 - Hogan, James P. - "Operacija "Protėjas" 2kn. 
94 - Anderson, Poul - "Ugnies laikai" 

109 - Wold, Allen L. - "Drakono lobis" 

110 - Anderson, Poul - "Laiko sargyba" 

111 - Heinlein, Robert A. - "Galaktikos pilietis" 
115 - Martin, George R. R. - "Tafo klajonės" 

116 - Barnes, Steven £ Niven, Larry - "Svajonių parkas" 
117 - Anderson, Poul - "Laiko labirintai" 

118 - Simak, Clifford D. - "Šekspyro planeta" 

120 - Blish, James - "Atgijusios žvaigždės" 

121 - Anderson, Poul - "Laiko skydas" 

122 - Bear, Greg - "Era" 1kn. 

123 - Bear, Greg - "Era" 2kn. 

124 - Tubb, E.C. - "Gato vėjai" 

125 - Zelazny, Roger - "Devyni Ambero princai" 
126 - Zelazny, Roger - "Avalono ginklai" 

127 - Bradley, Marion Zimmer - "Raudonojo mėnulio medžiotojai" 
129 - Bear, Greg - "Amžinybė" 1kn. 

130 - Bear, Greg - "Amžinybė" 2kn. 

131 - Zelazny, Roger - "Vienaragio ženklas" 

132 - Zelazny, Roger - "Oberono ranka" 

133 - Lethem, Jonathan - "Pistoletas su muzika" 
134 - Zelazny, Roger - "Chaoso rūmai" 

135 - Dietz, William - "Asmens sargybinis " 

136 - Asimov, Isaac - "Fondas ir Imperija" 

Nuo šiol "Eridano" leidyklos 
knygynėlyje šias PFAF serijos knygas 
galite nusipirkti su nuolaida! 


Knygos po 5 Lt: 


137 - Harrison, Harry - "Mirties planeta prieš flibustjerus" 
138 - Asimov, Isaac - "Antrasis Fondas" 

139 - Asprin, Robert - "Blėnių vežėčios" 

140 - Wilson, Colin - "Kosmoso vampyrai" 

141 - Chalker, Jack L. - "Demonai vaivorykštės juostoje" 
142 - Chalker, Jack L. - "Bėgimas į chaoso ištakas" 

143 - Chalker, Jack L. - "Devyniasdešimt trilijonų faustų" 
144 - Watson, Ian - "Kosmoso inkvizitoriai" 

145 - Watson, Ian - "Inkvizitoriaus misija" 

146 - Harrison, Harry - "Mirties planeta ir pragaro išperos" 
147 - Cherryh, C.J. - "Goblinų veidrodis" 

148 - Lanier, Sterling E. - "Nenugalėtasis Hieras" 

149 - Kapp, Colin - "Chaoso formos" 

151 - Simak, Clifford D. - "Projektas "Popiežius" 

152 - Dietz, William - "Prakeiktųjų legionas" 

153 - Pohl, Frederick £ Williamson, Jack - "Laiko dainiai" 
154 - Watt-Evans, Lawrence - "Denerio skeveldros" 

155 - Norton, Andre - "Kosmoso sargasai" 

156 - Simak, Clifford D. - "Žvaigždžių paveldas" 

157 - MacBride Allen, Roger - "Garbės fakelas" 

158 - Bradley, Marion Zimmer - "Kasandra" (1 kn.) 

159 - Bradley, Marion Zimmer - "Kasandra" (2 kn.) 

160 - Norton, Andre - "Maro laivas" 

161 - Baldwin, Bill - "Vairininkas" 

162 - Sheffield, Charles - "Vasaros potvynis" 

163 - Sheffield, Charles - "Divergencija" 

164 - Kapp, Colin - "Chaoso ginklas" 

165 - Asimov, Isaac - "Akmenėlis danguje" 

167 - Bayley, Barrington J. - "Amžinybės ramsčiai" 

168 - Steel, Alen - "Jericho iteracija" 

170 - Howard, Robert E. - "Konanas" 

